(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΓ΄

Δευτέρα, 28 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 5ο Γυμνάσιο Κατερίνης, δέκα μέλη από την Ποδηλατική Ομάδα Φιλίνος Κω και μαθητές από το Γυμνάσιο Λιαπάδων Κέρκυρας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών:
 i. με θέμα: «Παραχώρηση χρήσης κτιρίου στον Δήμο Αγίου Δημητρίου», σελ.
 ii. με θέμα: «Αντί να αρθεί ο σιδηροδρομικός αποκλεισμός της Θράκης από τα αστικά κέντρα, εσείς επαναφέρετε τον προαστιακό σιδηρόδρομο ανάμεσα στις πόλεις της Θράκης, που λειτούργησε στο πρόσφατο παρελθόν και σταμάτησε ως ασύμφορος», σελ.
 β) Προς την Υπουργό Παιδείας και Θρησκευμάτων:
 i. με θέμα: « Άμεση και έμπρακτη στήριξη των αγροτών της Κορινθίας για τις τεράστιες ζημιές του 2022 και την έλλειψη νερού σε πολλές περιοχές», σελ.
 ii. με θέμα: «Σοβαρά προβλήματα αντιμετωπίζουν οι παραγωγοί ακτινιδίου και ιδιαίτερα του Νομού Άρτας», σελ.
 γ) Προς τον Υπουργό Αγροτικής Ανάπτυξης και Τροφίμων:
 i. με θέμα: « Άμεση και έμπρακτη στήριξη των αγροτών της Κορινθίας για τις τεράστιες ζημιές του 2022 και την έλλειψη νερού σε πολλές περιοχές», σελ.
 ii. με θέμα: «Σοβαρά προβλήματα αντιμετωπίζουν οι παραγωγοί ακτινιδίου και ιδιαίτερα του Νομού Άρτας», σελ.
 δ) Προς τον Υπουργό Εργασίας και Κοινωνικών Υποθέσεων, με θέμα: «Φιλοξενία παιδιών στα νοσοκομεία κατόπιν εισαγγελικής παραγγελίας», σελ.
 ε) Προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Μονιμοποίηση των συμβασιούχων μουσικών της Εθνικής Συμφωνικής Ορχήστρας και της Ορχήστρας Σύγχρονης Μουσικής της ΕΡΤ», σελ.
 στ) Προς τον Υπουργό Εργασίας και Κοινωνικών Υποθέσεων, με θέμα: «Η παράλογη λειτουργία του ασφαλιστικού μας συστήματος», σελ.
 ζ) Προς τον Υπουργό Οικονομικών, με θέμα: « Άμεση ανάγκη ειδικής οικονομικής ενίσχυσης νοικοκυριών στις ψυχρότερες περιοχές της χώρας», σελ.
 η) Προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα ανταγωνισμού από την ιδιωτικοποίηση του Οργανισμού Λιμένος Ηγουμενίτσας (ΟΛΗΓ Α.Ε.), και προβλήματα από τη μη απόδοση της χερσαίας ζώνης λιμένα στους οικείους Δήμους», σελ.
 θ) Προς τον Υπουργό Υγείας:
 i. με θέμα: «Αδιάφορη η κυβέρνηση για την υγεία των Ηλείων πολιτών», σελ.
 ii. με θέμα: «Για τη λειτουργία του τμήματος εμβολισμών του Νοσοκομείου Ευαγγελισμός», σελ.
 ι) Προς τον Υπουργό Προστασίας του Πολίτη, με θέμα: « Άμεση απόδοση ευθυνών για τη βίαιη και αναίτια επίθεση δυνάμεων των ΜΑΤ σε βάρος φιλάθλων της ομάδας του Άρη», σελ.
 ια) Προς τον Υπουργό Περιβάλλοντος και Ενέργειας:
 i. με θέμα: «Με την απόφαση του ΥΠΕΝ για την αλλαγή των όρων σύνδεσης των έργων Ανανεώσιμων Πηγών Ενέργειας (ΑΠΕ), ολοκληρώθηκε το σκάνδαλο της ΝΔ σχετικά με τον διαθέσιμο ηλεκτρικό χώρο για να εξυπηρετηθούν επιλεκτικά μεγάλα συμφέροντα», σελ.
 ii. με θέμα: «Μαζικές απολύσεις από την εργολάβο εταιρία ?Eldimac? στο μεταλλείο Ολυμπιάδας στη Χαλκιδική»., σελ.
 ιβ) Προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την ουσιαστική αντιμετώπιση των προβλημάτων από τις πλημμύρες στον Δήμο Μαλεβιζίου της Περιφερειακής Ενότητας (ΠΕ) Ηρακλείου Κρήτης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την Έκθεσή της επί του σχεδίου νόμου του Υπουργείου Εξωτερικών «Οργάνωση και λειτουργία Εθνικής Μονάδας ETIAS και άλλες διατάξεις του Υπουργείου Εξωτερικών», σελ.
2. Κατάθεση σχεδίου νόμου:

Ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού καθώς και οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 25 Νοεμβρίου τρέχοντος έτους σχέδιο νόμου με τίτλο: «Ενσωμάτωση στην ελληνική νομοθεσία της Οδηγίας (ΕΕ) 2019/ 2235 ? Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων -Μισθολογικές ρυθμίσεις και άλλες διατάξεις», σελ.

ΠΡΟΕΔΡΕΥΟΝΤΕΣ

 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΧΑΡΙΤΟΥ Δ. , σελ.

Β. Επί των επικαίρων ερωτήσεων:
 ΑΝΤΩΝΙΟΥ Α. , σελ.
 ΑΡΣΕΝΗΣ Κ. , σελ.
 ΒΕΣΥΡΟΠΟΥΛΟΣ Α., σελ.
 ΔΕΛΗΣ Ι. , σελ.
 ΚΑΜΙΝΗΣ Γ. , σελ.
 ΚΑΡΑΜΑΝΛΗΣ Κ. , σελ.
 ΚΑΤΡΙΝΗΣ Μ. , σελ.
 ΚΑΤΣΗΣ Μ. , σελ.
 ΛΑΜΠΡΟΥΛΗΣ Γ. , σελ.
 ΛΟΒΕΡΔΟΣ Α. , σελ.
 ΜΑΚΡΗ Ζ., σελ.
 ΜΑΝΩΛΑΚΟΥ Δ. , σελ.
 ΜΙΧΑΗΛΙΔΟΥ Δ. , σελ.
 ΜΠΑΛΑΦΑΣ Ι. , σελ.
 ΟΙΚΟΝΟΜΟΥ Ε. , σελ.
 ΟΙΚΟΝΟΜΟΥ Ι. , σελ.
 ΠΕΡΚΑ Θ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΣΤΟΛΤΙΔΗΣ Λ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΑΓΑΡΑΣ Ν. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΡΙΑΝΤΟΠΟΥΛΟΣ Χ. , σελ.
 ΤΣΑΚΛΟΓΛΟΥ Π. , σελ.
 ΧΑΡΙΤΟΥ Δ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΛΓ΄

Δευτέρα 28 Νοεμβρίου 2022

Αθήνα, σήμερα στις 28 Νοεμβρίου 2022, ημέρα Δευτέρα και ώρα 13.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφο του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι σήμερα θα συζητηθούν δεκαεννέα επίκαιρες ερωτήσεις.

Θα ήθελα μόνο να παρακαλέσω, επειδή είναι δεκαεννέα οι επίκαιρες ερωτήσεις, να τηρήσουμε τον χρόνο για να μπορέσουμε να τελειώσουμε όσο μπορούμε συντομότερα, δεδομένο ότι υπάρχουν και άλλες συνεδριάσεις της Βουλής και των επιτροπών, αλλά και πολλές εκδηλώσεις για τη Μικρασιατική Καταστροφή σε διάφορα μέρη της Αττικής και πολλοί συνάδελφοι έχουν διατυπώσει την επιθυμία να παρευρίσκονται.

Θα ξεκινήσουμε με τη δέκατη όγδοη με αριθμό 196/21-11-2022 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφαπρος τον Υπουργό Υποδομών και Μεταφορών,με θέμα: «Παραχώρηση χρήσης κτηρίου στον Δήμο Αγίου Δημητρίου».

Σε αυτή την επίκαιρη ερώτηση θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής.

Κύριε Μπαλάφα, έχετε τον λόγο για την πρωτολογία σας για δύο λεπτά.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε.

Κύριε Υπουργέ, η συγκεκριμένη επίκαιρη ερώτηση που συζητάμε σήμερα, σε συνέχεια ερωτήσεώς μας της 3ης Οκτωβρίου του παρόντος έτους, αφορά στην παραχώρηση στον Δήμο Αγίου Δημητρίου κτηρίου εντός του πάρκου «Ελευθέριος Βενιζέλος», του γνωστού πάρκου Ασύρματος. Το κτήριο αυτό είναι γνωστό ότι έχει διατεθεί στην Υπηρεσία Πολιτικής Αεροπορίας από τον δήμο για τη δημιουργία μουσείου ηλεκτρονικών συστημάτων αεροναυτιλίας. Όπως γνωρίζετε, η Εταιρεία Ακινήτων του Δημοσίου, η γνωστή ΕΤΑΔ, με την απόφασή της στις 6 Απριλίου 2017 επί κυβερνήσεως ΣΥΡΙΖΑ παραχώρησε στον δήμο τη χρήση της συνολικής έκτασης του δημόσιου ακινήτου του πάρκου Ασυρμάτου, εντός της οποίας βρίσκεται το κτήριο που προαναφέραμε, το οποίο ο δήμος ως παραχωρησιούχος δεσμεύτηκε από την απόφαση της ΕΤΑΔ να το διαθέσει στην Υπηρεσία Πολιτικής Αεροπορίας.

Τα προηγούμενα χρόνια ο δήμος, δεσμευόμενος για την αξιοποίηση του ακινήτου ως κοινόχρηστου χώρου, μερίμνησε για την εκπόνηση μελέτης η οποία υποβλήθηκε στο Υπουργείο Εσωτερικών το οποίο ενέκρινε τον Απρίλιο του 2022, την ένταξη του έργου της ανάπλασης του Ασυρμάτου.

Να σημειωθεί ότι ο δήμος έχει ήδη ξεκινήσει τις διαδικασίες αδειοδότησης του έργου και θα προχωρήσει άμεσα στη δημοπράτηση αυτού του έργου.

Όμως, τα δύο τελευταία χρόνια δεν έχει υπάρξει κάποια ενημέρωση για ενέργειες του Υπουργείου σας, ενώ στο προαναφερθέν κτήριο γίνονται συστηματικά βανδαλισμοί και οι επισκέπτες του πάρκου συχνά κινδυνεύουν. Συμπληρώνω λέγοντας ότι τα παραπάνω δεδομένα, καθώς και η έλλειψη ενδιαφέροντος από πλευράς Υπουργείου και Υπηρεσίας Πολιτικής Αεροπορίας για το συγκεκριμένο κτήριο, οδήγησαν το δημοτικό συμβούλιο τον Ιούλιο του παρόντος έτους σε ομόφωνη απόφαση με την οποία υπέβαλε αίτημα στην ΕΤΑΔ με κοινοποίηση στην Υπηρεσία Πολιτικής Αεροπορίας για την παραχώρηση του πέτρινου πολυγωνικού κτίσματος στον Ασύρματο. Η απόφαση απεστάλη τον Σεπτέμβριο του 2017.

Ακολουθεί η δική μας ερώτηση τον Οκτώβριο του παρόντος έτους και μόνο τότε, πρέπει να πω, εμφανίζεται το Υπουργείο και η Υπηρεσία Πολιτικής Αεροπορίας με έγγραφο της 3ης Νοεμβρίου του 2022 και ενημερώνει τη Δήμαρχο του Αγίου Δημητρίου ότι τοπογράφος μηχανικός επισκέφθηκε τον χώρο τον Οκτώβριο, ότι τροποποιήθηκε το τοπογραφικό διάγραμμα και ότι παρακαλεί για την άμεση διάθεση του περιβάλλοντος του κτηρίου χώρου. Δηλαδή η Υπηρεσία Πολιτικής Αεροπορίας απορρίπτει το αίτημα του δήμου για παραχώρηση του κτηρίου και ζητάει να της διατεθεί και ο ευρύτερος περιβάλλον του κτηρίου χώρος. Δηλαδή το αίτημα του Δήμου του Αγίου Δημητρίου απορρίπτεται. Επομένως, επανέρχεται και από τον δήμο και από την πλευρά μου.

Τελειώνω λέγοντας το εξής: Σας ρωτάμε, κύριε Υπουργέ, εάν προτίθεστε να αποδεσμεύσετε το κτήριο από την Υπηρεσία Πολιτικής Αεροπορίας και να το παραχωρήσετε στον δήμο, ώστε να αξιοποιηθεί, επιτέλους, στο πλαίσιο της συνολικής αναβάθμισης του πάρκου «Ελευθέριος Βενιζέλος».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Αγαπητέ κύριε Μπαλάφα, ακούσαμε μερικά πράγματα τα οποία, σύμφωνα με την ενημέρωση που έχω από την Υπηρεσία Πολιτικής Αεροπορίας, δεν είναι ακριβώς έτσι.

Κι είναι πολύ ευχάριστο που κάνετε αυτή την ερώτηση για να δούμε κατά πόσο αυτό το μουσείο, μια εξαιρετική ιδέα που όντως όπως πολύ σωστά είπατε ξεκίνησε το 2017, θέλουμε να το υλοποιήσουμε ή δεν θέλουμε να το υλοποιήσουμε. Από την πλευρά του Υπουργείου να σας πω πως εμείς έχουμε κάθε καλή διάθεση και πρόθεση να προχωρήσουμε τις διαδικασίες γρήγορα.

Πάμε, λοιπόν, πέντε χρόνια πίσω για να τα πάρουμε τα πράγματα με μια σειρά. Στις 6 Απριλίου 2017, η ΕΤΑΔ παραχωρεί στον Δήμο του Αγίου Δημητρίου ένα συγκεκριμένο ακίνητο στον Ασύρματο. Για να διατεθεί στην Υπηρεσία Πολιτικής Αεροπορίας και να γίνει σε αυτή την έκταση, όπως υπήρξε δέσμευση, το περιβόητο μουσείο της ΥΠΑ, ένα μουσείο το οποίο έχει συζητηθεί εδώ και πάρα πολλά χρόνια και ήταν να γίνει στο Ελληνικό, αλλά μετά το Ελληνικό πουλήθηκε. Εν πάση περιπτώσει, μετά από αρκετά σκαμπανεβάσματα, όπως συνήθως γίνεται, επιλέχθηκε αυτή η τοποθεσία.

Η τότε διοίκηση της ΥΠΑ, του 2017, μέχρι και τις 26 Ιανουαρίου 2020 που έγινε η αλλαγή της διοίκησης, δεν έκανε πέραν τούτου απολύτως τίποτα. Αυτό νομίζω ότι είναι ένα γεγονός που δεν μπορεί να αμφισβητηθεί. Επί τρία χρόνια, λοιπόν, ενώ ξεκίνησε η διαδικασία το 2017, η διαδικασία δεν προχωράει. Αλλάζει η διοίκηση το 2020 και λίγους μήνες μετά την τοποθέτηση της νέας διοίκησης, ο διοικητής στέλνει επιστολή στη Δημοτική Αρχή του Αγίου Δημητρίου ενημερώνοντάς την για το ενδιαφέρον της ΥΠΑ για τη δημιουργία του εν λόγω μουσείου στον Ασύρματο.

Μάλιστα, στις 30 Ιουλίου του 2021 ο ίδιος ο διοικητής επισκέπτεται τον χώρο, παρουσία και του αντιδημάρχου τεχνικών υπηρεσιών. Τώρα αν με ρωτήσετε γιατί καθυστέρησε από τον Ιανουάριο του 2020 μέχρι τον Ιούλιο του 2021, θα σας απαντούσα ότι, σύμφωνα με τη δική μου ενημέρωση η καθυστέρηση δεν οφείλεται στην ΥΠΑ αλλά στο γεγονός ότι υπήρξε ένα πρόβλημα με έναν από τους αντιδημάρχους, νομίζω στον Άγιο Δημήτριο, που είχε νοσήσει λόγω COVID και επομένως δεν υπήρχε ένας άνθρωπος να τρέξει αυτή τη διαδικασία. Επομένως, δεν υπήρξε και από την πλευρά του δήμου -αν θέλετε- εκείνη τη στιγμή η ταχύτητα που θα έπρεπε να υπάρξει.

Τώρα, μετά την επίσκεψη που έχει γίνει, υπάρχουν αυτή τη στιγμή τεχνικά στοιχεία της υφιστάμενης δημοσιευμένης μελέτης που έχει κάνει ο ίδιος ο Δήμος του Αγίου Δημητρίου για την ανάπλαση του χώρου.

Αυτά, κύριε Μπαλάφα, έχουν διαβιβαστεί στην ΥΠΑ και γι’ αυτόν τον στόχο ζητήθηκε και η συνδρομή της τεχνικής υπηρεσίας του δήμου, η οποία ανταποκρίθηκε άμεσα και έχει αποστείλει τα τοπογραφικά στην ΥΠΑ πριν από δύο μήνες, συγκεκριμένα στις 23 Σεπτεμβρίου.

Μάλιστα, για όλα αυτά που σας αναφέρω, έχει σταλεί στις 26 Σεπτεμβρίου επιστολή του Διοικητή της ΥΠΑ προς τον δήμαρχο, στην οποία και υπογραμμίζεται ότι η Υπηρεσία Πολιτικής Αεροπορίας θα αποδεχθεί οποιαδήποτε πρόσκληση με σκοπό να παρουσιάσει το σχέδιο που έχει για τη δημιουργία του εν λόγω μουσείου.

Επομένως, τα γεγονότα που σας αναφέρω αποδεικνύουν ότι δεν υπάρχει αδράνεια από την πλευρά της ΥΠΑ και ότι τα τελευταία χρόνια, από το 2020 και μετά, έχουν γίνει όλες οι διαδικασίες που πρέπει να γίνουν, έτσι ώστε ένα όραμα ετών που υπήρχε και από τους υπαλλήλους της Υπηρεσίας Πολιτικής Αεροπορίας αλλά και από τους ανθρώπους που ασχολούνται με την αεροναυτιλία, να δημιουργηθεί ένα μουσείο της ΥΠΑ.

Επομένως, νομίζω ότι από τη στιγμή που υπάρχει αγαστή συνεργασία σε αυτή τη φάση μεταξύ του δήμου και της διοίκησης της ΥΠΑ, το εν λόγω μουσείο για το οποίο με ρωτάτε θα γίνει πραγματικότητα σύντομα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπαλάφα, έχετε τον λόγο για την δευτερολογία σας.

**ΙΩΑΝΝΗΣ ΜΠΑΛΑΦΑΣ:**  Ευχαριστώ πολύ.

Δύο λόγια θα πω. Αναφέρατε αν έχω ή αν δεν έχω σωστή ενημέρωση, το αντιπαρέρχομαι. Σας λέω, όμως, με έναν τρόπο που δεν το συνηθίζω, απόλυτο ότι δεν υπάρχει συνεργασία του δήμου -όχι καλή συνεργασία- με την Υπηρεσία Πολιτικής Αεροπορίας. Και επειδή η Υπηρεσία Πολιτικής Αεροπορίας είναι στη δικαιοδοσία σας, σας παρακαλώ, ψάξτε το. Αυτό σας λέω μόνο.

Τώρα, κανείς δεν θα είχε αντίρρηση αν αυτό το λεγόμενο πολυγωνικό κτήριο μέσα στον Ασύρματο αξιοποιείτο, όπως ήταν η αρχική απόφαση, για να δημιουργηθεί ένα μουσείο με ηλεκτρονικά μέσα της αεροναυτιλίας. Δεν είναι, όμως, εντυπωσιακό ή προβληματικό ή δημιουργεί ανησυχία και εύλογα ερωτήματα, ότι από το 2017 που έγινε η παραχώρηση μέχρι το 2022 ανεξάρτητα από οτιδήποτε άλλο δεν προχώρησε καθόλου η ιστορία αυτή; Μιλάμε για πέντε χρόνια. Ότι και να ήταν στα πέντε χρόνια έπρεπε να υπάρχει η ευαισθητοποίηση, η πρωτοβουλία από τη μεριά της Υπηρεσίας Πολιτικής Αεροπορίας και των πολιτικών προϊσταμένων της να προχωρήσουν εκεί που είχαν αναλάβει την υποχρέωση.

Και είναι, επίσης, εντυπωσιακό ότι χρειάστηκαν όλα αυτά τα γεγονότα και η δική μας ερώτηση, για να κινητοποιηθεί επιτέλους να στείλει τον τοπογράφο για να πει ότι, θέλουμε το κτήριο θα το αξιοποιήσουμε -τώρα θυμήθηκε ότι είναι διατεθειμένη να το αξιοποιήσει η Υπηρεσία Πολιτικής Αεροπορίας- και θέλουμε και ένα περιβάλλοντα χώρο.

Προφανώς εγώ αυτά δεν τα έβγαλα από το κεφάλι μου, είναι μετά από συνεργασία με τη δήμαρχο και με το δημοτικό συμβούλιο. Σας λέω ότι δεν υπάρχει μέχρι τώρα συνεργασία. Και πέρα από οτιδήποτε άλλο το αίτημα της ουσιαστικής παραχώρησης για να μπορέσει να αξιοποιηθεί στο πλαίσιο της συνολικής αναπλάσεως του πάρκου εξακολουθεί να παραμένει.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Μπαλάφα.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ, κύριε Πρόεδρε.

Κοιτάξτε, κύριε Μπαλάφα, γι’ αυτό είμαστε εδώ για να δούμε, τελικά, πώς μπορούμε να διαλευκάνουμε αυτό το ζήτημα. Να σας πω, όμως, χωρίς να υποτιμώ τη σημασία του μουσείου, ότι αυτή τη στιγμή στην ΥΠΑ υπάρχουν και άλλες ίσως πιο επείγουσες δραστηριότητες αλλά αυτό δεν είναι το θέμα μας.

Το θέμα μας εδώ είναι τα γεγονότα. Και τα γεγονότα όπως σας ανέφερα, έχουν ως εξής: Το 2017 γίνεται η παραχώρηση. Μέχρι το 2020 δεν γίνεται απολύτως τίποτα. Αυτό είναι ένα γεγονός.

Κύριε Μπαλάφα, σας εξήγησα και πριν και δεν θέλω τώρα να μπω σε προσωπικά δεδομένα των ανθρώπων στο δήμο, αλλά αφού ανέλαβε η νέα διοίκηση, αν δεν απατώμαι ήταν μέσα στον Ιανουάριο του 2020 και μέχρι το 2021 η διαδικασία ξεκίνησε, αλλά λόγω και του κορωνοϊού εκ των πραγμάτων από ό,τι γνωρίζω -και θα το διαπιστώσετε και εσείς και ρωτήστε να το μάθετε- ο αντιδήμαρχος ή κάποιος που είχε οριστεί ως υπεύθυνος για αυτά τα ζητήματα είχε νοσήσει και πήγαμε πίσω.

Πού βρισκόμαστε τώρα; Τώρα βρισκόμαστε στην ευχάριστη θέση να υπάρχει αυτή τη στιγμή αλληλογραφία και ανταπόκριση μεταξύ δήμου και ΥΠΑ. Όπως σας προείπα στις 26 Σεπτεμβρίου, το οποίο είναι δυόμισι μήνες πριν, του τρέχοντος έτους ο διοικητής της ΥΠΑ έχει στείλει επιστολή στην δήμαρχο με την οποία της ζητάει να συναντηθούν για να καθορίσουν τις λεπτομέρειες του πώς μπορεί να γίνει υλοποιήσιμο το σχέδιο που έχουμε για το μουσείο.

Επομένως, εδώ είμαστε να παρακολουθούμε αυτή τη διαδικασία και είμαι και εγώ στη διάθεσή σας να βοηθήσω έτσι ώστε να επισπευσθεί η διαδικασία για να γίνει αυτό το μουσείο πραγματικότητα, σε ένα χώρο που από ότι καταλαβαίνω αποτελεί μία πηγή πολύ σοβαρής ανάσας για την ευρύτερη περιοχή, οπότε θα ήταν ευχής έργο και αυτό το μουσείο το οποίο θα έχει αξιόλογα εκθέματα μέσα να μπορεί να γίνει πραγματικότητα.

**ΙΩΑΝΝΗΣ ΜΠΑΛΑΦΑΣ:** Υπάρχει κάποιο χρονοδιάγραμμα πότε θα μπορούσε να ξεκινήσει;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Αυτό δεν το γνωρίζω, κύριε Μπαλάφα. Αυτό πρέπει να το δει ο διοικητής μαζί με τη δήμαρχο. Θα είμαι και εγώ στη διάθεσή της δημάρχου και τη δική σας για ό,τι θέλετε, αν μπορέσουμε να βοηθήσουμε για να επισπευστεί αυτή η διαδικασία.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Συνεχίζουμε με την δέκατη ένατη με αριθμό 198/21-11-2022 επίκαιρη ερώτηση δεύτερου κύκλου του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτουπρος τον Υπουργό Υποδομών και Μεταφορών, με θέμα: «Αντί να αρθεί ο σιδηροδρομικός αποκλεισμός της Θράκης από τα αστικά κέντρα, εσείς επαναφέρετε τον προαστιακό σιδηρόδρομο ανάμεσα στις πόλεις της Θράκης που λειτούργησε στο πρόσφατο παρελθόν και σταμάτησε ως ασύμφορος».

Και σε αυτή την επίκαιρη ερώτηση θα απαντήσει ο Υπουργός Μεταφορών και Υποδομών, ο κ. Κωνσταντίνος Καραμανλής.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ευχαριστώ πολύ, κύριε Πρόεδρε.

Πριν από λίγες δεκαετίες, κύριε Υπουργέ, οκτώ δρομολόγια ημερησίως συνέδεαν την Κομοτηνή με τη Θεσσαλονίκη και το αντίστροφο, τέσσερα εκ των οποίων με την Αθήνα, καθώς και το δρομολόγιο Θεσσαλονίκη - Κωνσταντινούπολη. Παρά το γεγονός ότι την τελευταία εικοσαετία υποβαθμίστηκε το δίκτυο με περιορισμό των δρομολογίων και τη διακοπή μεταφοράς εμπορευμάτων, παρ’ ότι από το 2009 είχε εγκαταλειφθεί η συντήρηση του δικτύου, εντούτοις παρέμενε σε λειτουργία μέχρι το τέλος του 2019 με δύο δρομολόγια ημερησίως Θεσσαλονίκη - Αλεξανδρούπολη με το ένα να έχει ανταπόκριση με την Αθήνα με βάση τη σύμβαση που υπέγραψε με την Hellenic Train, την πρώην «ΤΡΑΙΝΟΣΕ», η κυβέρνηση του ΣΥΡΙΖΑ.

Από το Γενάρη του 2020, όμως, με πρόσχημα τη συντήρηση των γραμμών τα δρομολόγια διεκόπησαν τελείως ενώ η εταιρεία πληρωνόταν. Ανανεώσατε τρεις φορές μάλιστα τη σύμβαση του δημοσίου με την «ΤΡΑΙΝΟΣΕ» που έληγε τυπικά το Δεκέμβριο του 2000. Το πιο σοβαρό είναι ότι στη νέα σύμβαση του περασμένου Μαρτίου με την «ΤΡΑΙΝΟΣΕ» για τις άγονες γραμμές έναντι των 50 εκατομμυρίων τον χρόνο, δεν προβλέπεται πλέον για τα επόμενα δέκα συν πέντε χρόνια, δεκαπέντε συνολικά η σιδηροδρομική σύνδεση της Θράκης με τη Θεσσαλονίκη και κατ’ επέκταση με την Αθήνα. Υπάρχει ένα μόνο δρομολόγιο ημερησίως που φθάνει μέχρι τη Δράμα, ενώ από τη Δράμα μέχρι την Αλεξανδρούπολη δεν κυκλοφορούν τρένα και η μετάβαση προς την Αλεξανδρούπολη γίνεται οδικώς στη γραμμή του τρένου με μισθωμένα από τον ΟΣΕ οχήματα τα οποία μεταφέρουν ελάχιστους ή καθόλου επιβάτες, αφού οι περισσότεροι προτιμούν, κύριε Υπουργέ, να μετακινηθούν με άλλα μέσα, προκειμένου να γλιτώσουν την ταλαιπωρία μιας διαδρομής συνολικά περίπου δώδεκα ωρών.

Για να χρυσώσετε, μάλιστα, το χάπι, στη νέα σύμβαση του Μαρτίου επαναφέρατε το μοντέλο προαστιακού Θράκης που δοκιμάστηκε προεκλογικά για έξι μήνες το Σεπτέμβρη του ’09 και καταργήθηκε ως ασύμφορο. Από τις 31/10 ξεκίνησαν τέσσερα δρομολόγια μόνο τις καθημερινές ημέρες όχι τα Σαββατοκύριακα. Και για τις απογευματινές ώρες αν θέλει να το χρησιμοποιήσει κάποιος από την Ξάνθη στην Κομοτηνή ή την Αλεξανδρούπολη για να επιστρέψει δεν υπάρχει τρένο, γι’ αυτό και τα τρένα κυκλοφορούν άδεια με ελάχιστους επιβάτες.

Θέλω, λοιπόν, κύριε Υπουργέ, να σας ρωτήσω αν σκοπεύετε και με ποιο χρονοδιάγραμμα να ξεκινήσουν και να ολοκληρωθούν οι εργασίες συντήρησης του σιδηροδρομικού δικτύου στη Θράκη στα δύο, τρία σημεία που, πράγματι, χρήζουν βελτίωσης, ώστε να επανέλθουν τα τρένο στη Θράκη και να μη σταματούν στη Δράμα, κύριε Υπουργέ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και, βέβαια, θέλουμε να μας εξηγήσετε, γιατί υπογράψατε μια σχεδόν δεκαπενταετή σύμβαση που κρατά σε σιδηροδρομική απομόνωση τη Θράκη από τα αστικά κέντρα, ακυρώνοντας το πιο ισχυρό συγκριτικό πλεονέκτημα της διασυνοριακότητας που διαθέτει, τη γεωστρατηγική της θέση και τον ουσιαστικό ρόλο που έχει αναλάβει στις διεθνείς μεταφορές.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε συνάδελφε.Μιλάτε περίπου πέντε λεπτά.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Τρία λεπτά και δεκαέξι δευτερόλεπτα μίλησα, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μιλάει πέντε λεπτά ο κύριος συνάδελφος, είχαμε και το τεχνικό πρόβλημα, οπότε είναι κατανοητό. Έθεσε και πολλά θέματα.

Για άλλη μια φορά καλούμαι να απολογηθώ εγώ εδώ από τη θέση του Υπουργού για ένα σιδηροδρομικό δίκτυο το οποίο εδώ και χρόνια, ειδικά μετά το 2010, ειδικά στη βόρεια Ελλάδα, είναι πραγματικά παρατημένο. Αυτή είναι μια πραγματικότητα την οποία δεν μπορεί κανένας να αμφισβητήσει.

Επίσης, θα σας δώσω στοιχεία και νούμερα, γιατί καλό είναι να μιλάμε με νούμερα και με στοιχεία και να μη δημιουργούνται λάθος εντυπώσεις.

Πάμε, λοιπόν, να δούμε τι έγινε επί κυβέρνησης ΣΥΡΙΖΑ. Έγινε μία προσπάθεια, κύριε Πρόεδρε, να συντηρηθεί το εν λόγω δίκτυο στο τμήμα Δράμα – Κομοτηνή - Αλεξανδρούπολη, όπου σήμερα δεν εκτελούνται σιδηροδρομικά δρομολόγια. Η αλήθεια είναι ότι επί της ουσίας δεν δρομολογούνται με τη συχνότητα που δρομολογούνταν από το 2011. Άμα δείτε, λοιπόν, το ιστορικό αυτών των δρομολογίων, από το 2011 είναι προβληματική αυτή η κατάσταση.

Τι έκανε, λοιπόν, η συντήρηση αυτή που έκανε ο ΣΥΡΙΖΑ από τον Σεπτέμβριο του 2016 ως τον Αύγουστο του 2017; Η συντήρηση που έγινε επί των ημερών του ΣΥΡΙΖΑ, αντί να μειώσει τον χρόνο τον αύξησε. Και εξηγούμαι. Από τις έξι ώρες και είκοσι εννιά λεπτά που ήταν τον Μάιο του 2014 πήγε στις οκτώ ώρες και δεκατρία λεπτά τον Μάιο του 2019. Μιλάω για τη διαδρομή Δράμα – Κομοτηνή - Αλεξανδρούπολη. Και είναι προφανές ότι μια τόσο μεγάλη διάρκεια διαδρομής είναι αποτρεπτική για τον κάθε άνθρωπο που θέλει να ταξιδέψει στη διαδρομή Θεσσαλονίκη - Αλεξανδρούπολη.

Πάμε τώρα να δούμε τον νέο πίνακα δρομολογίων του 2022. Καταλήξαμε να δοθεί ένα δρομολόγιο λεωφορείου από τη Δράμα προς την Αλεξανδρούπολη, καθώς και να δημιουργηθούν νέα τοπικά δρομολόγια. Και συγκεκριμένα, σύμφωνα με τη νέα σύμβαση της ΥΔΥ στις 14 Απριλίου του 2022, προβλέπονται τα εξής δρομολόγια: Από τη Θεσσαλονίκη για τη Δράμα, από την Αλεξανδρούπολη για την Κομοτηνή, από τη Δράμα στην Ξάνθη και από την Αλεξανδρούπολη στο Ορμένιο και την Ορεστιάδα . Και αυτό, προκειμένου να επιτευχθεί η διασύνδεση μεταξύ των κύριων πόλεων Αλεξανδρούπολη - Κομοτηνή - Ξάνθη.

Όλα αυτά προβλέπονται στη νέα σύμβαση της ΥΔΥ, την οποία θα σας υπενθυμίσω ότι ο ΣΥΡΙΖΑ δεν ψήφισε. Και αυτό πρέπει να το θυμόμαστε. Και πρέπει να θυμόμαστε και κάτι ακόμα το οποίο προφανώς δεν γνωρίζετε, ότι αυτή η σύμβαση προβλέπει μία διαδικασία ετήσιου προγραμματισμού των δρομολογίων. Όχι σαν τη δική σας σύμβαση που έδινε λεφτά για τις άγονες γραμμές χωρίς να εξετάζει αν εκτελούνται ή όχι. Και αυτό που, μεταξύ άλλων, έχει καταψηφίσει ο ΣΥΡΙΖΑ είναι ότι έχουμε πλέον τη δυνατότητα να περικόπτουμε, να συνεχίζουμε ή να επεκτείνουμε τον αριθμό των δρομολογίων.

Κύριε Πρόεδρε, κλείνοντας, θα θυμίσω εδώ και κάτι που ο αγαπητός συνάδελφος του ΣΥΡΙΖΑ δεν θέλει να μας θυμίσει, ότι η ιδιωτικοποίηση της «ΤΡΑΙΝΟΣΕ» και της «HELLENIC TRAIN» ήταν ένα από τα τεράστια «επιτεύγματα» -εντός εισαγωγικών- του ΣΥΡΙΖΑ. Διότι τι καταφέρατε να κάνετε; Καταφέρατε να ξεπουλήσετε, πραγματικά, μία εταιρία έναντι 45 εκατομμυρίων ευρώ, δηλαδή 5 εκατομμύρια λιγότερα από τα λεφτά που δίνει το ελληνικό δημόσιο κάθε χρόνο για τις άγονες γραμμές. Και έρχεστε τώρα και μας εγκαλείτε και μας ρωτάτε πότε θα τελειώσει η συντήρηση.

Κλείνοντας θα πω και άλλο ένα νούμερο, διότι τα νούμερα είναι αυτά που μένουν. Τα έχω καταθέσει και στο παρελθόν στα Πρακτικά σε κοινοβουλευτικό έλεγχο άλλου συναδέλφου.

Επί των ημερών του ΣΥΡΙΖΑ πόσα λεφτά δόθηκαν για τη συντήρηση όλου του δικτύου; Δόθηκαν 12,3 εκατομμύρια ευρώ. Επί ημερών μας έχουν δοθεί σχεδόν 60 εκατομμύρια ευρώ.

Πάμε στις προσλήψεις, μια και έχουμε τεράστια ζητήματα με τις προσλήψεις στον σιδηρόδρομο. Έκρηξη προσλήψεων μέσω ΑΣΕΠ! Επί ΣΥΡΙΖΑ έγιναν είκοσι πέντε, επί Νέας Δημοκρατίας εκατό είκοσι μία. Επομένως, αυτά είναι τα νούμερα τα οποία αποδεικνύουν ότι γίνεται μια σοβαρή προσπάθεια έτσι ώστε ο σιδηρόδρομος να επανέλθει στην κανονική του ροή.

Θα προσθέσω εδώ, κύριε Πρόεδρε, ότι, πέρα από αυτό, έχουμε και την πεδινή χάραξη, δηλαδή τη χάραξη μεταξύ Θεσσαλονίκης, Καβάλας και Αλεξανδρούπολης.

**ΠΡΟΕΔΡΕΥΩΝ (Χαράλαμπος Αθανασίου):** Να το πείτε στη δευτερολογία σας.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Το έργο αυτό έχει δημοπρατηθεί. Το έργο αυτό θα ενώσει επιτέλους τα τρία λιμάνια, πράγμα το οποίο έπρεπε να είχε γίνει εδώ και δεκαετίες. Και εν πάση περιπτώσει, θα υπάρχει κι άλλη μια εναλλακτική, ειδικά για τα εμπορεύματα, όσον αφορά τη σιδηροδρομική αυτή γραμμή.

Όταν τα τρένα είναι άδεια, όσο και να τα επιδοτείς, αγαπητέ κύριε συνάδελφε -επειδή εγώ δεν πιστεύω στην επιδοματική πολιτική-, δεν θα βρεις άκρη. Επομένως, πρέπει πρώτα να συντηρήσεις το δίκτυο. Και αυτό κάνουμε. Πρέπει πρώτα να κάνεις το τρένο ανταγωνιστικό μέσο, που δεν ήταν ποτέ ανταγωνιστικό μέσο το τρένο στη βόρεια Ελλάδα εδώ και δεκαετίες.

Και εν πάση περιπτώσει, το να έρχεστε και να μας εγκαλείτε ότι δεν γίνεται ένα δρομολόγιο που επί της ουσίας δεν γίνεται από το 2011, το θεωρώ κάπως υπερβολικό.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χαρίτου, έχετε τον λόγο για τη δευτερολογία σας.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Κύριε Πρόεδρε, ελπίζω να τύχω της ίδιας μεταχείρισης των έξι λεπτών που είχε ο Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας διέκοψα πριν, αλλά εσείς μιλήσατε ενάμισι λεπτό χωρίς το χρονόμετρο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Επιμένετε να με διακόπτετε.

**ΠΡΟΕΔΡΕΥΩΝ (Χαράλαμπος Αθανασίου):** Δεν έβαλα ώρα ακόμα.

Στην πρωτολογία σας, αντί για δύο λεπτά, μιλήσατε τεσσεράμισι λεπτά.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Επιμένετε να με διακόπτετε.

Το προσπερνώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας είπα κάτι.Δεν σας διακόπτω.

Έχετε τον λόγο.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Κύριε Υπουργέ, δεν έχετε αντιληφθεί -σας το λέω ειλικρινά- ότι είστε Κυβέρνηση. Ο ρόλος σας δεν είναι να κάνετε αντιπολίτευση στην προηγούμενη κυβέρνηση. Ο ρόλος σας είναι να απαντάτε στα ερωτήματα που σας θέτουμε. Κάποια στιγμή πρέπει να το αντιληφθείτε.

Αποφύγατε, λοιπόν, να απαντήσετε στα ερωτήματα που σας έθεσα: Πότε θα ξεκινήσουν και πότε θα ολοκληρωθούν οι εργασίες συντήρησης, έτσι ώστε να σταματήσει η απομόνωση, να επανέλθουν τα τρένα στη Θράκη, κύριε Υπουργέ; Απάντηση δεν δώσατε. Περιμένω.

Εσείς επιμένετε και σήμερα με όσα είπατε πριν λίγο ότι είναι ενεργό το δίκτυο αλλά γίνεται και οδικώς. Σε πείσμα, κύριε Υπουργέ, όλων αυτών των ανθρώπων στη Σταυρούπολη, το Παρανέστι, την Ξάνθη, τον Ίασμο, τη Μέση που δεν βλέπουν τρένα να περνούν, εσείς τους λέτε ότι υπάρχει δίκτυο ενεργό.

Με όσα άκουσα για τον σχεδιασμό σας, επιβεβαιώνετε, κύριε Υπουργέ, ότι θα κρατήσετε για δεκαπέντε χρόνια μάλλον σε απομόνωση τη Θράκη από τα αστικά κέντρα. Γιατί περί αυτού πρόκειται. Και είναι με απόφαση δική σας, του 2020, κύριε Υπουργέ, στη σύμβαση που υπογράψατε με την πρώην «ΤΡΑΙΝΟΣΕ». Και θέλατε να συμφωνήσουμε στον αποκλεισμό και την απομόνωση μιας ευαίσθητης, μιας ακριτικής περιοχής;

Πάτε να μας δώσετε την ψευδαίσθηση, κύριε Υπουργέ, ενός αχρείαστου προαστιακού, που από το ξεκίνημά του αυτό-υπονομεύεται. Που σημαίνει ότι και αυτός θα έχει ημερομηνία λήξης όπως και ο προηγούμενος.

Και βέβαια -σας άκουσα-, μας δημιουργείτε και την προσδοκία με την ηλεκτροκίνητη σύνδεση Θεσσαλονίκη – Αλεξανδρούπολη, που θα συνδέεται με τα λιμάνια, ότι προφανώς θα ξεχάσουμε την απομόνωση της Θράκης που θα υπάρχει τουλάχιστον για δεκαπέντε χρόνια.

Είναι δυνατόν, κύριε Υπουργέ, όταν κανείς γνωρίζει ότι για να προχωρήσει το έργο αυτό θα χρειαστούν πολλές δεκαετίες και μέχρι τότε η περιοχή της Θράκης θα είναι, ουσιαστικά, αποκλεισμένη και δεν θα μπορεί να αξιοποιήσει το πιο ισχυρό συγκριτικό πλεονέκτημα που διαθέτει, εσείς να θέλετε να μας δημιουργήσετε αυτή την ψευδαίσθηση;

Θα σας πω και κάτι ακόμη. Μη διεκδικείτε και την πατρότητα αυτού του έργου. Ο Τσίπρας με τον Μπορίσοφ το υπέγραψαν στην Καβάλα, αν θυμάστε καλά, και το γνωρίζετε. Έτσι δεν είναι;

Σας άκουσα, κύριε Υπουργέ, να λέτε ότι για όσα αυτή τη στιγμή ελλείμματα υπάρχουν στις υποδομές στο σιδηροδρομικό δίκτυο ευθύνεται ο ΣΥΡΙΖΑ. Ποιος λογικός άνθρωπος θα σας πιστέψει, κύριε Υπουργέ;

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Σας το λέω ειλικρινά ότι στα τέσσερα αυτά χρόνια διακυβέρνησης υποβαθμίστηκε, εγκαταλείφθηκε ένα σιδηροδρομικό δίκτυο εκατό χρόνων, από την οθωμανική διοίκηση, που το παρέλαβε η ελληνική. Σκεφτήκατε πόσα από αυτά τα χρόνια ήσασταν ως παράταξη κυβέρνηση; Το απαξιώσατε σε όφελος των συμφερόντων των άλλων μέσων μεταφοράς.

Δεν προβλέψατε, κύριε Υπουργέ, ταυτόχρονα με την Εγνατία Οδό να υπάρχει χάραξη και σιδηροδρομικού δικτύου. Από το 2009, εγκαταλείψατε κάθε προσπάθεια συντήρησής του. Τα τριάμισι χρόνια που είστε Υπουργός τι κάνατε; Ούτε έναν στρωτήρα δεν αλλάξατε στο δίκτυο αυτό.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, σας παρακαλώ.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Ολοκληρώνω, κύριε Πρόεδρε.

Προφανώς, λοιπόν -για να σημειώσω και αυτό, έχει μεγάλη σημασία- τουλάχιστον μπορεί να υπογράψαμε τη συμφωνία με την «ΤΡΑΙΝΟΣΕ» αλλά κρατήσαμε στη συμφωνία αυτή. για τη Θράκη. να λειτουργούν τα δύο δρομολόγια και να μην αποκοπεί η Θράκη.

Κλείνω, κύριε Πρόεδρε, καταθέτοντας δύο έγγραφα για τον κύριο Υπουργό. Το πρώτο, κύριε Υπουργέ, -είναι δικό σας έγγραφο, ελπίζω να μου επιτρέψετε να το καταθέσω- αφορά ενεργά δίκτυα σε προσωρινή αναστολή λειτουργίας. Ακούστε καλά, κύριε Υπουργέ. Αφορά ενεργά δίκτυα σε προσωρινή αναστολή λειτουργίας. Ανατολική Μακεδονία και Θράκη, Ποταμού - ΒΙΠΕ Αλεξανδρούπολης. Κύριε Υπουργέ, πριν εκατό χρόνια έχουν ξηλωθεί οι γραμμές. Δεν υπάρχει αυτό το δίκτυο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, έχετε φτάσει στα έξι λεπτά και τεσσεράμισι πριν, δέκα.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Κλείνω, κύριε Πρόεδρε! Αφήστε να ακουστούν! Ενοχλούν;

**ΠΡΟΕΔΡΕΥΩΝ (Χαράλαμπος Αθανασίου):** Δεν ενοχλούν αλλά πρέπει να σεβαστούμε και τους συναδέλφους.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Εσείς έχετε βάλει την υπογραφή σας ως ενεργό δίκτυο. Ψάξτε να το δείτε.

Και δεύτερον και τελειώνω με αυτό, στα δρομολόγια του προαστιακού που ανακοινώθηκαν, το τέταρτο αναφέρει Κομοτηνή – Αλεξανδρούπολη - Κέντρο , κύριε Υπουργέ, ήταν πριν ογδόντα χρόνια. Τώρα ξέρετε τι είναι; Είναι ΚΑΠΗ, κύριε Υπουργέ. Εκεί δεν μπορεί να φτάσει τρένο. Θα σας τα καταθέσω να τα δείτε.

(Στο σημείο αυτό ο Βουλευτής κ. Δημήτριος (Τάκης) Χαρίτου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Βλέπετε ότι όταν εγώ μιλάω για να τηρείται ο χρόνος αφορά όλους. Εσείς μιλήσατε στην πρωτολογία τεσσεράμισι λεπτά και ο Υπουργός μίλησε εξίμισι, δηλαδή διπλάσιο από αυτό που είχατε. Τώρα μιλήσατε σχεδόν έξι λεπτά, πάλι διπλάσιο χρόνο. Μην παραπονείστε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Επειδή ακούγονται εδώ απίστευτα πράγματα, ας επανέλθουμε πλέον στον κόσμο του ορθού λόγου και όχι της εξαλλοσύνης.

Κατ’ αρχάς, να πάμε στο κωμικό επιχείρημα μεταξύ Τσίπρα και Μπορίσοφ. Ο κ. Τσίπρας, επειδή φοβόταν το πολιτικό κόστος δεν είχε την πολιτική ανδρεία να μας πει από πού θα περάσει ο σιδηρόδρομος ανατολικά. Αυτή η Κυβέρνηση αποφάσισε και πήρε την απόφαση για πεδινή χάραξη. Αυτή η Κυβέρνηση βρήκε χρηματοδότηση, αγαπητέ κύριε συνάδελφε. Γιατί εμείς βλέπετε τα μεγάλα λόγια τα αφήνουμε στη Ριζοσπαστική Αριστερά όπως τα μεγάλα λόγια που ακούγαμε περί κλεισίματος των μνημονίων. Τα θυμάστε αυτά; Δεν τα θυμάστε;

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Εκεί γυρίσατε τώρα; Στα ερωτήματά μου θα απαντήσετε;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ δεν σας διέκοψα. Σας άκουσα με προσοχή.

**ΠΡΟΕΔΡΕΥΩΝ (Χαράλαμπος Αθανασίου):** Γιατί διακόπτετε τώρα; Εσάς δεν σας διέκοψε κανείς.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μην εκνευρίζεστε. Δεν χρειάζεται να εκνευρίζεστε. Όταν διακόπτετε, όμως, αυτό δείχνει τον εκνευρισμό σας.

Επομένως, η πεδινή χάραξη είναι έργο που έκανε αυτή η Κυβέρνηση. Χρήματα για την χάραξη αυτή έχει βρει αυτή η Κυβέρνηση από το Connecting Europe Facility 2 και από τα συγχρηματοδοτούμενα εργαλεία της Ευρωπαϊκής Ένωσης. Αυτή η Κυβέρνηση, προς μεγάλη σας απογοήτευση, δημοπράτησε και το έργο.

Αυτή η Κυβέρνηση κάνει το προφανές, κάτι που δεν έχει γίνει όχι στα δικά σας χρόνια -που δεν ξέρατε πού σας πηγαίνει η αριστερά και η δεξιά- αλλά που δεν έχει γίνει εδώ και πολλά χρόνια. Κάνουμε το αυτονόητο. Συνδέουμε τα λιμάνια του βορά μεταξύ τους και το λιμάνι της Αλεξανδρούπολης με τα λιμάνια της Μαύρης Θάλασσας. Επομένως, κάνουμε στην ουσία τη χώρα μας και την Αλεξανδρούπολη κόμβο υποδομών και μεταφορών της ευρύτερης περιοχής.

Πάμε τώρα στην βόρεια χάραξη, στην χάραξη που πολύ σωστά λέτε ότι είναι άνω των εκατό ετών. Η αλήθεια είναι ότι από τότε που μπήκαμε στα μνημόνια, αγαπητέ κύριε συνάδελφε, δεν έπεσε φράγκο στη συντήρηση. Βλέπετε, όμως, ότι καμμιά φορά τα νούμερα δεν αρέσουν στους αγαπημένους συναδέλφους του ΣΥΡΙΖΑ. Πάμε να δούμε τα νούμερα, λοιπόν, άλλη μια φορά. Πόσα λεφτά έδωσε ο ΣΥΡΙΖΑ για τη συντήρηση του δικτύου; Έδωσε 12,3 εκατομμύρια ευρώ στα τεσσεράμισι χρόνια. Πόσα λεφτά έδωσε η δική μας Κυβέρνηση για τη συντήρηση του δικτύου; Έδωσε κοντά στα 60 εκατομμύρια ευρώ. Δηλαδή σχεδόν τέσσερις πέντε φορές πάνω. Αυτά είναι τα νούμερα. Δεν μπορούμε να τα αμφισβητήσουμε.

**ΔΗΜΗΤΡΙΟΣ (ΤΑΚΗΣ) ΧΑΡΙΤΟΥ:** Γιατί δεν συντηρείται ο δρόμος;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε συνάδελφε, εγώ δεν διακόπτω. Τι να κάνουμε, αυτή είναι η κοινοβουλευτική διαδικασία. Στην Αριστερά κάποτε πρέπει να το μάθετε. Γίνεται μία ερώτηση και απαντάμε. Αν δεν σας αρέσει πάμε στο πεζοδρόμιο, εκεί που η Αριστερά συνήθως έχει μεγάλες αξίες.

Πάμε, λοιπόν, στις προσλήψεις. Πόσες προσλήψεις έκανε στον σιδηρόδρομο η δική σας παράταξη και η δική σας κυβέρνηση επί τριάμισι χρόνια; Έκανε είκοσι πέντε προσλήψεις. Πόσες έκανε η Νέα Δημοκρατία; Έκανε εκατόν είκοσι μία, δηλαδή 484% πάνω. Για να μην έχουμε ψευδαίσθηση του ποιος φροντίζει τον σιδηρόδρομο και ποιος όχι.

Επειδή η βόρεια χάραξη πρέπει να παραμείνει ενεργή, αυτό που έχουμε αποφασίσει είναι ότι εντός του 2023 θα προχωρήσει η πλήρης ανάταξη του υφιστάμενου δικτύου με μία εικοσαετή συντήρηση μέσω της διαδικασίας ΣΔΙΤ. Γιατί μόνο τότε θα μπορέσουμε, πραγματικά, να ανατάξουμε τον σιδηρόδρομο και μόνο τότε θα μπορέσουμε να συνδέσουμε με επάρκεια όλες αυτές τις περιοχές.

Τώρα για το θέμα του προαστιακού. Δεν καταλαβαίνω ποιο είναι το πρόβλημα εδώ. Από τη στιγμή που το δίκτυο αυτό δεν μπορεί να λειτουργήσει ή λειτουργεί όπως λειτουργεί, δεν μπορώ να καταλάβω γιατί είστε αντίθετοι με τη δημιουργία ξεχωριστών δρομολογίων για να εξυπηρετηθούν οι περιοχές. Βάσει της σύμβασης που έχουμε υπογράψει με την «HELLENIC TRAIN», αν αυτό, κύριε συνάδελφε, δεν λειτουργήσει και δούμε ότι δεν υπάρχει επιβατική κίνηση, του χρόνου θα το αλλάξουμε. Διότι αυτή τη δυνατότητα μας δίνουν.

Κλείνοντας, κύριε Πρόεδρε, να πω το εξής. Αυτό που υπέγραψε η Κυβέρνηση της Νέας Δημοκρατίας με την «TRENITALIA» και με την τωρινή «HELLENIC TRAIN». είναι ένας τρόπος έτσι ώστε να ελέγχουμε τα δρομολόγια. Βλέπετε, ήρθαμε και διορθώσαμε τα κακώς κείμενα της δικής σας ιδιωτικοποίησης όπου πήρατε 45 εκατομμύρια και χαρίσατε μια εταιρεία. Εμείς ήρθαμε και είπαμε ότι πλέον για να παίρνετε 50 εκατομμύρια κάθε χρόνο, θα πρέπει να μας λέτε ποια δρομολόγια κάνετε, πώς τα κάνετε και τι επενδύσεις θα κάνετε για την επόμενη δεκαπενταετία.

Εδώ είναι, λοιπόν, η πολύ μεγάλη διαφορά με το πώς αντιλαμβανόμαστε αν θέλετε την ευθύνη σε αυτή τη χώρα η δική σας παράταξη και η παράταξη της Νέας Δημοκρατίας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κυρίες και κύριοι συνάδελφοι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της επί του σχεδίου νόμου του Υπουργείου Εξωτερικών: «Οργάνωση και λειτουργία Εθνικής Μονάδας ETIAS και άλλες διατάξεις του Υπουργείου Εξωτερικών».

Προχωρούμε στην τέταρτη με αριθμό 184/18-11-2022 επίκαιρη ερώτηση πρώτου κύκλου Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Πλήρης απαξίωση για το Κέντρο Εκπαίδευσης για το Περιβάλλον και την Αειφορία (ΚΕΠΕΑ) του μητροπολιτικού πάρκου “Αντώνης Τρίτσης”».

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κυρία Υπουργέ, το πάρκο «Αντώνης Τρίτσης» δεν είναι μόνο ένα μητροπολιτικό πάρκο, είναι ένα μητροπολιτικό πάρκο εξειδικευμένο στην περιβαλλοντική εκπαίδευση και βέβαια ένας βιότοπος από μόνος του, με δύο σημαντικές λίμνες που φιλοξενούν το 1/3 των πουλιών που απαντώνται στη χώρα μας. Είναι τεράστιος δηλαδή ο φυσικός πλούτος.

Για τους λόγους αυτούς εγκρίθηκε το ΚΕΠΕΑ, κέντρο εκπαίδευσης για το περιβάλλον και την αειφορία από το Υπουργείο σας το 2018, ενώ το 2019 γίνεται σύμβαση για την παραχώρηση κτηρίου, υποδομών δηλαδή, από τον φορέα διαχείρισης προς το ΚΕΠΕΑ. Από τότε υπάρχει σιγή ασυρμάτου.

Κύριε Πρόεδρε, από το 2019 μέχρι τον Ιούλιο που μας πέρασε, δεν προσλήφθηκε, δεν αποσπάστηκε κανένας εκπαιδευτικός. Μόλις τον Ιούλιο πήγαν τρεις εκπαιδευτικοί μετά από ειδική προκήρυξη για να βρουν ένα κτήριο, το οποίο τρία χρόνια μετά από την αρχική σύμβαση είχε λεηλατηθεί με σπασμένα τζάμια, με προβλήματα από βανδαλισμούς. Ήταν τρία χρόνια σε εγκατάλειψη από τη στιγμή που το πάρκο πέρασε στον νέο φορέα διαχείρισης, στην περιφέρεια. Και για αυτό το κτήριο δεν τους δίνουν καν τα κλειδιά. Έχουν πάει αυτή τη στιγμή οι τρεις εκπαιδευτικοί από το Υπουργείο.

Ο φορέας διαχείρισης τους έχει δώσει ένα γραφείο σε ένα κοντέινερ για να μπορέσουν να έχουν τα προσωπικά τους πράγματα και τίποτα παραπάνω. Έρχονται παιδιά τα οποία όταν βρέχει ακυρώνονται οι εκπαιδευτικές δραστηριότητες, γιατί δεν έχουν έναν χώρο. Η κατάσταση είναι πραγματικά δραματική και ανεξήγητη, κυρία Υπουργέ.

Οι υπηρεσίες σας ποτέ δεν έκαναν αυτοψία σε αυτό το χώρο που στείλατε τρεις εργαζόμενους. Δεν κάνατε ποτέ αυτοψία να δείτε την κατάστασή του. Δεν έχετε προϋπολογισμό λειτουργίας του ΚΕΠΕΑ. Για τον φορέα διαχείρισης ακόμη και στην ιστοσελίδα του, αν το δει κανείς, δεν λειτουργεί το ΚΕΠΕΑ και οι αποσπασμένοι βέβαια είναι τρεις, ενώ θα έπρεπε με βάση τον νόμο σας να είναι επτά για μία τέτοιας κλίμακας ΚΕΠΕΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Θέλουμε να μας πείτε τι συμβαίνει. Ερμηνεύουμε από τις ανακοινώσεις του φορέα διαχείρισης ότι είναι έτοιμοι να ακυρώσουν και την αρχική σύμβαση παραχώρησης του ιδρύματος Εθνική Εστία Επιστημών, ένα συγκλονιστικό κτήριο πολύ σημαντικό ό,τι πρέπει για το ΚΕΠΕΑ.

Τι ακριβώς συμβαίνει και υποβαθμίζεται το ΚΕΠΕΑ; Γιατί δεν έχει κτήριο; Γιατί δεν λειτουργεί παρά μόνο όταν έχουμε καλό καιρό; Τι θα γίνει με το ΚΕΠΕΑ; Θα το καταργήσετε; Ποια είναι τα σχέδιά σας; Γιατί δεν κάνατε τόσο καιρό κάτι; Γιατί δεν κάνατε αυτοψία; Γιατί δεν είχατε εγγυηθεί τριάμισι χρόνια τώρα ότι αυτό το ΚΕΠΕΑ στο πιο σημαντικό μητροπολιτικό πάρκο, εξειδικευμένο στην περιβαλλοντική εκπαίδευση, θα λειτουργεί όπως αξίζει στη δυτική Αθήνα;

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κύριε συνάδελφε θα απαντήσω στην ερώτησή σας εξηγώντας ή μάλλον διεκτραγωδώντας την ιστορία του μητροπολιτικού πάρκου «Αντώνης Τρίτσης» για να αντιληφθείτε και εσείς ότι οι ευθύνες που υπάρχουν σε καμμία περίπτωση δεν μπορούν να καταλογιστούν στο Υπουργείο μας. Νομίζω μετά από την ενημέρωση που θα έχω και στην πρωτολογία αλλά -σας το λέω εκ των προτέρων- θα συμπληρώσω και στη δευτερολογία, θα αντιληφθείτε πλήρως πώς έχει η κατάσταση.

Όπως και εσείς πολύ καλά γνωρίζετε γιατί έχετε ευαισθησία στα θέματα περιβάλλοντος και της περιβαλλοντικής εκπαίδευσης, ήδη από το 1990 καθορίστηκε ο σκοπός της περιβαλλοντικής εκπαίδευσης και προβλέφθηκε η δυνατότητα να ιδρυθούν κέντρα περιβαλλοντικής εκπαίδευσης, τα ΚΠΕ. Τα ΚΠΕ αυτά το 2018 μετατράπηκαν σε κέντρα εκπαίδευσης για την αειφορία, τα ΚΕΑ, τα οποία με πρόσφατο νόμο της περιόδου της διακυβέρνησής μας, τον ν.4823/2021 στο άρθρο 18 προβλέπεται ότι μετατρέπονταν σε κέντρα εκπαίδευσης για το περιβάλλον και την αειφορία, δηλαδή, τα ΚΕΠΕΑ εφεξής και για αυτούς οι οποίοι δεν γνωρίζουν.

Ποιος είναι ο στόχος; Είναι η διασύνδεση των κέντρων αυτών με την περιβαλλοντική εκπαίδευση αμιγώς και με έμφαση στην οικολογία και την αειφόρο ανάπτυξη.

Ειδικότερα τώρα στο θέμα του μητροπολιτικού πάρκου «Αντώνης Τρίτσης», αυτό ιδρύθηκε το Φεβρουάριο του 2018. Η απόφαση ήταν του τότε Υπουργού Παιδείας του κ. Γαβρόγλου. Στην ιδρυτική πράξη του προβλεπόταν ότι το κέντρο θα λειτουργήσει όταν οι υποδομές είναι έτοιμες προς χρήση. Το τονίζω αυτό, κύριε συνάδελφε. Προβλεπόταν επίσης ότι μεταξύ του φορέα διαχείρισης του μητροπολιτικού πάρκου «Αντώνης Τρίτσης» και του Υπουργείου μας, του Υπουργείου Παιδείας θα υπογραφεί σύμβαση παραχώρησης των εγκαταστάσεων και λειτουργίας του κέντρου. Αυτά ήδη, όπως σας είπα, από την εποχή που Υπουργός ήταν ο κ. Γαβρόγλου.

Αυτή η προγραμματική κτηριακή σύμβαση υπεγράφη πράγματι πάλι επί υπουργίας Γαβρόγλου τον Μάϊο του 2019. Και στη σύμβαση αυτή προβλέπεται η δωρεάν παραχώρηση κτηρίων από τον φορέα διαχείρισης του μητροπολιτικού πάρκου στο Υπουργείο Παιδείας για να στεγαστεί το ΚΕΠΕΑ. Χαρακτηριστικά αναφέρει ότι τα κτήρια κωδικά λέγονται α/α 40 και 41 αποτελούν ενιαίο χώρο, αποτελούνται από δύο ορόφους ισόγειο και πρώτο, διαθέτουν αίθουσες διδασκαλίας και μικρότερους εργασιακούς χώρους, κεντρική θέρμανση και αύλειο χώρο. Το Υπουργείο Παιδείας αναλαμβάνει την υποχρέωση πάντα σύμφωνα με τη σύμβαση να παρακολουθεί την υλοποίηση του προγραμματισμού της δράσης του κέντρου, να εποπτεύει και παιδαγωγικά και επιστημονικά το κέντρο, να προβαίνει σε ενέργειες αρμοδιότητας του Υπουργείου για την κάλυψη των λειτουργικών δαπανών του κέντρου, να φροντίζει για τη στελέχωση του κέντρου με τη συγκρότηση παιδαγωγικής ομάδας και τον ορισμό προϊσταμένου και να παρέχει στο κέντρο κατευθύνσεις και οδηγίες για τη λειτουργία του, τα προγράμματα τις δράσεις κ.λπ..

Ο φορέας αντίστοιχα υποχρεούται βάσει σύμβασης να συμπληρώνει ή να αντικαθιστά τον εξοπλισμό υλικοτεχνικής υποδομής όλων των χώρων του κέντρου, να φροντίζει για τη λειτουργικότητα, την επισκευή, τη συντήρηση, την καθαριότητα των εγκαταστάσεων και των αύλειων χώρων, να προβάλλει το έργο του κέντρου στα μαζικά μέσα επικοινωνίας του φορέα.

Η διάρκεια της σύμβασης, κύριε συνάδελφε, είναι δέκα πέντε χρόνια από την ημερομηνία της υπογραφής της. Και οι υποχρεώσεις και των δύο μερών όπως σας τις περιέγραψα ισχύουν από τη συγκρότηση της παιδαγωγικής ομάδας του κέντρου και τον ορισμό προϊσταμένου του. Η προγραμματική αυτή σύμβαση δεν ενεργοποιήθηκε, όμως, αμέσως το 2019. Άρα το ΚΕΠΕΑ δεν λειτούργησε μέχρι το σχολικό έτος 2021 - 2022. Σωστά και εσείς το επισημαίνετε και έχετε την ανησυχία, που την εκφράζετε.

Ερχόμαστε, όμως, τώρα στη δικιά μας στην περίοδο της διακυβέρνησης. Κατά το σχολικό έτος 2021 - 2022 για να ενισχυθεί ο θεσμός της περιβαλλοντικής εκπαίδευσης αποφασίστηκε να στελεχωθούν και να λειτουργήσουν συνολικά πέντε νέα ΚΕΠΕΑ και έχει τη σημασία του, των Διρφύων - Μεσσαπίων, Θήβας, Θέρμης, μητροπολιτικού πάρκου «Αντώνης Τρίτσης» και Σύρου. Και αποσπάστηκαν κατόπιν πρόσκλησης της Περιφερειακής Διεύθυνσης Εκπαίδευσης Αττικής και τοποθετήθηκαν με απόφαση του οικείου περιφερειακού διευθυντή τον Ιούνιο του 2022 τρεις εκπαιδευτικοί στη θέση του προϊσταμένου και των μελών της παιδαγωγικής ομάδας του ΚΕΠΕΑ για το πάρκο «Αντώνης Τρίτσης».

Άρα, λοιπόν, η στελέχωση της παιδαγωγικής ομάδας του ΚΕΠΕΑ αποτελεί και την ενέργεια που είναι ουσιαστικά η εκκίνηση εφαρμογής της σύμβασης και λειτουργίας του κέντρου. Σας τα ανέφερα αυτά και πριν.

Στη δευτερολογία για να μην κουράζω, κύριε Πρόεδρε, θα πω και άλλες λεπτομέρειες για να εξηγήσω στον συνάδελφο τι συμβαίνει.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, προσπαθώ να καταλάβω. Είχατε μια σύμβαση όπου ο φορέας διαχείρισης σας παραχωρούσε ένα κτήριο. Αυτό το κτήριο σας παραχωρήθηκε το 2019 λίγους μήνες πριν αναλάβει η Κυβέρνησή. Από τότε δεν έγινε το παραμικρό. Το κτήριο αυτό βανδαλίστηκε. Δεν θέλει συγκλονιστικές επισκευές, αλλά θέλει κάποιες επισκευές.

Εσείς στείλατε τρεις εργαζόμενους να δουλέψουν εκεί πέρα, χωρίς να έχετε κάνει την παραμικρή αυτοψία σε τι κατάσταση είναι αυτό το κτήριο. Οι εργαζόμενοι φτάνουν και τους λέει ο φορέας διαχείρισης ότι δεν ξέρουμε ποιοι είστε εσείς, δεν αναγνωρίζουμε το ΚΕΠΕΑ εδώ. Τους έδωσαν χαριστικά ένα γραφειάκι σε ένα λυόμενο, σε ένα κοντέινερ και δεν μπορεί να λειτουργήσει το ΚΕΠΕΑ.

Τι έχετε κάνει; Καταλαβαίνετε ότι έχετε ένα ΚΕΠΕΑ που δεν λειτουργεί; Και τα άλλα ΚΕΠΕΑ έχουν σημαντικά προβλήματα, γιατί υπάρχει απαξίωση της περιβαλλοντικής εκπαίδευσης γενικά στη διακυβέρνηση σας -και δε μιλάω για σας προσωπικά, μιλάω για την Κυβέρνηση Μητσοτάκη- και παραιτούνται, όπως ξέρετε.

Παρ’ όλα αυτά εδώ πέρα έχουμε ένα ΚΕΠΕΑ το οποίο αποτελεί ένα αστείο. Δεν έχετε καν εγγυηθεί το κτήριο. Το κτήριο που έχετε από τη σύμβαση, δεν έχουν τα κλειδιά οι εργαζόμενοι. Δεν τους δίνουν καν τα κλειδιά του κτηρίου αυτού που έχει τα προβλήματα. Και απέναντι σε αυτό τι κάνετε; Και βέβαια δεν έχει προϋπολογισμό λειτουργίας. Εδώ ο φορέας διαχείρισης απειλεί ότι θα καταγγείλει την προηγούμενη σύμβαση παραχώρησης. Εσείς απέναντι σε αυτό το ενδεχόμενο τι κάνετε;

Και βέβαια καταλαβαίνω πολύ καλά γιατί ο φορέας διαχείρισης θέλει να την καταγγείλει. Είναι πάρα πολύ γνωστή η πρακτική και της Κυβέρνησής σας και των αυτοδιοικητικών σας σε απευθείας αναθέσεις. Στις 5-5-2022 λίγο μετά κάνατε την προκήρυξη για να βρεθούν οι τρεις εκπαιδευτικοί που αποσπάσετε τον Ιούλιο στο ΚΕΠΕΑ πάρκο «Αντώνης Τρίτσης», απευθείας ανάθεση της σύμβασης για την παροχή υποστηρικτικών υπηρεσιών για τον σχεδιασμό εκπαιδευτικών δραστηριοτήτων στον φορέα διαχείρισης μητροπολιτικού πάρκου περιβαλλοντικών και εκπαιδευτικών δραστηριοτήτων και ανάπτυξης κοινωνικής οικονομίας «Αντώνης Τρίτσης». Στην εταιρεία «KLab Architecture & Design» εγκρίνουμε τη δέσμευση 23.560 ευρώ.

Αυτό είναι το ΚΕΠΕΑ. O φορέας διαχείρισης έδωσε αυτά τα χρήματα απευθείας ανάθεση σε έναν ιδιώτη, για να κάνει τη δουλειά του ΚΕΠΕΑ και το ΚΕΠΕΑ βρίσκεται χωρίς κτήριο με τους εργαζόμενους να είναι εκεί.

Κυρία Υπουργέ, είναι το πολιτικό το ζήτημα εδώ. Θα γίνει παρέμβαση στον κ. Πατούλη για να λειτουργήσει επιτέλους το ΚΕΠΕΑ ή κάνετε πλάτες στον κ. Πατούλη, ο οποίος το αναθέτει σε απευθείας συμβάσεις; Γιατί αυτό έχουμε αυτή τη στιγμή μπροστά μας. Να καταρρέει η πολιτική του Υπουργείου προς χάρη του κ. Πατούλη, για να γίνονται απευθείας συμβάσεις. Θα αναλάβετε την αρμοδιότητά σας ή όχι; Αυτό είναι το ερώτημά μας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Η κυρία Υφυπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Εννοείται ότι αναλαμβάνουμε πάντοτε τις ευθύνες και ασκούμε τις αρμοδιότητές μας, χωρίς αυτό να σημαίνει ότι έχουμε και τη δυνατότητα, επειδή το θέμα είναι πολιτικό και δεν θα διαφωνήσω, να ασκούμε εποπτεία ή να παρεμβαίνουμε στις δραστηριότητες και τις ενέργειες άλλων φορέων και μάλιστα αιρετών, που ούτε εποπτεύονται, ούτε ελέγχονται, ούτε απολογούνται σε μας.

Σας είπα, επειδή είπατε ότι δεν καταλάβατε, ότι η σύμβαση είναι δεκαπέντε χρόνια και όλα αυτά τα οποία μνημόνευσα στην τροπολογία ισχύουν από τη συγκρότηση της παιδαγωγικής ομάδας του κέντρου και τον ορισμό προϊσταμένου. Και αυτό, κύριοι συνάδελφοι -δεν το προσέξατε ίσως, αλλά θα το επαναλάβω- δεν έγινε επί της προηγούμενης συγκυβέρνησης, έγινε επί των ημερών μας. Όταν, λοιπόν, συγκροτήθηκε αυτή η παιδαγωγική ομάδα τον Ιούνιο του 2022, ο προϊστάμενος του σώματος και τα μέλη -απαραίτητη προϋπόθεση, όχι γραφειοκρατική και τυπολατρική, αλλά ουσιαστική κατά τη γνώμη μου, για να εκκινήσει όλη αυτή τη λειτουργία του μητροπολιτικού πάρκου- πήγαν στον χώρο για να αναλάβουν υπηρεσία. Εκεί συνάντησαν την άρνηση του εκπροσώπου του φορέα. Μετά από την άρνηση από την παιδαγωγική ομάδα, η αρμόδια υπηρεσία του ΥΠΑΙΘ επικοινώνησε με τον φορέα αμέσως για να επιλύσει το θέμα. Τι επικαλέστηκε ο φορέας διαχείρισης; Άγνοια της ύπαρξης της σύμβασης.

Στη συνέχεια η Διεύθυνση Υποστήριξης Προγραμμάτων και Εκπαίδευσης για την αειφορία -αυτή είναι η διεύθυνση που είναι αρμόδια- προώθησε ηλεκτρονικά τη σύμβαση από 20-5-2019, συνεδρίασε ο φορέας και επανήλθε μετά από τη συνεδρίαση του ΔΣ και μας είπε πως αποφασίστηκε τα δύο μέρη λόγω του κατεπείγοντος να διαβουλευθούν εντός δεκαπεθημέρου, να συζητήσουν για τις αναγκαίες τροποποιήσεις των όρων της σύμβασης, που έκρινε ο φορέας ότι ήταν υπέρμετρα δυσχερής στην εκτέλεσή του από την πλευρά του και υπέβαλε αδυναμία σχετικά με τα μέρη της σύμβασης που τον αφορούν, δηλαδή την καταλληλότητα και τις προδιαγραφές ασφάλειας και πυρασφάλειας των κτηρίων που είχαν παραχωρηθεί, την υποστήριξη του κέντρου σε υλικοτεχνική υποδομή και τη συντήρηση όλων των εγκαταστάσεων του και του περιβάλλοντος χώρου και στη διάρκεια ισχύος της σύμβασης.

Το ΥΠΑΙΘ είχε υποχρέωση να ανταποκριθεί και να προσέλθει, όπως και έκανε, με δύο εκπροσώπους σε τηλεδιασκέψεις με εκπροσώπους του φορέα. Η μία έγινε 21-7-2022 και η άλλη 19-6-2022. Στην πρώτη τηλεδιάσκεψη οι εκπρόσωποι του φορέα ανέφεραν ότι τα προβλεπόμενα προς παραχώρηση κτήρια, είναι ίσως ακατάλληλα για τη στέγαση του ΚΕΠΕΑ, επειδή δεν υπάρχει πυρασφάλεια, δεν υπάρχει συντήρηση. Επιπλέον το ΥΠΑΙΘ ενημέρωσε τον φορέα ότι η αρμοδιότητα για το οικονομικό αντικείμενο των ΚΕΠΕΑ ανήκει στο ΙΝΕΔΙΒΙΜ. Για την αναγκαία διευκρίνηση των οικονομικών θεμάτων λειτουργίας του ΚΕΠΕΑ διαβιβάστηκε από το Υπουργείο μας στον φορέα το μήνυμα του ΙΝΕΔΙΒΙΜ, που συνοπτικά αναφέρει ότι η ρύθμιση των θεμάτων για την κάλυψη των λειτουργικών αναγκών του ΚΕΠΕΑ θα γίνεται μέσω των συμβάσεων που θα υπογραφούν από το ελληνικό δημόσιο και τον εκάστοτε δήμο ή φορέα.

Δεν θα σας κουράσω με το τι λέει συγκεκριμένα εδώ για το τι δαπάνες προβλέπονται και τι όχι, αυτό νομίζω ότι μπορείτε εύκολα να το βρείτε. Είμαι στη διάθεσή σας και μετά την ερώτηση να σας το πω. Κατόπιν αυτών έγινε και δεύτερη τηλεδιάσκεψη. Εκεί συμφωνήθηκε η προτεραιοποίηση της άμεσης στέγασης του ΚΕΠΕΑ κι έγινε δεκτή η πρόταση του φορέα για την παραχώρηση γραφείου του ΔΣ του φορέα, που ήταν η προσωρινή λύση για την εγκατάσταση των μελών της παιδαγωγικής ομάδας του ΚΕΠΕΑ. Προσωρινή κατεπείγουσα για όλους τους λόγους, που και εσείς εκθέτετε. Άρα το ΚΕΠΕΑ λειτουργεί με την παιδαγωγική ομάδα του να έχει εγκατασταθεί προσωρινά στην αίθουσα που σας είπα πριν, δηλαδή γραφείο του ΔΣ του φορέα. Στις 18-11-2022 από την υπηρεσία του Υπουργείου μας υπεγράφη η έγκριση υλοποίησης των εκπαιδευτικών προγραμμάτων του ΚΕΠΕΑ μητροπολιτικού κέντρου «Αντώνης Τρίτσης» για το σχολικό έτος 2022 - 2023, άρα και λειτουργεί και στις 2-11-2022 διαβιβάστηκε η από 27-9-2022 απόφαση ΔΣ του φορέα, που κάνετε λόγο και στην ερώτησή σας και γίνονται κοινές προσπάθειες από το Υπουργείο μας, τον φορέα διαχείρισης, την Πρωτοβάθμια Διεύθυνση Εκπαίδευσης Αττικής, το ΙΝΕΔΙΒΙΜ, ώστε να διευθετηθεί συνολικά το θέμα και να λειτουργήσει απρόσκοπτα το ΚΕΠΕΑ μητροπολιτικού κέντρου «Αντώνης Τρίτσης», του οποίου την ιστορία σας τη διεκτραγώδησα όσο πιο παραστατικά και ειλικρινά μπορούσα.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και δύο συνοδοί εκπαιδευτικοί από το 5ο Γυμνάσιο Κατερίνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας πω παιδιά, ότι σήμερα δεν υπάρχει ολομέλεια συνεδρίασης της Βουλής. Είναι μία διαδικασία που λέγεται κοινοβουλευτικός έλεγχος. Γι’ αυτό να μη σας κάνει εντύπωση που δεν είναι όλοι οι Βουλευτές εδώ. Σε αυτή τη διαδικασία οι Βουλευτές μπορούν να ρωτούν τους αρμόδιους Υπουργούς για θέματα γενικότερου ενδιαφέροντος που αφορούν τη χώρα, αλλά ενδεχομένως και τις κοινωνίες της εκλογικής τους περιφέρειας. Γι’ αυτό έρχονται οι Βουλευτές εδώ, ερωτούν τους Υπουργούς και οι Υπουργοί υποχρεούνται να απαντήσουν. Οι άλλοι Βουλευτές είναι σε επιτροπές, επεξεργάζονται νομοθετήματα ανάλογα με τις υποχρεώσεις που έχουν. Να είστε καλά!

Επόμενη ερώτηση που θα συζητηθεί είναι η τέταρτη με αριθμό 185/18-11-2022 επίκαιρη ερώτηση δεύτερου κύκλου του Βουλευτή του Β2΄ του Δυτικού Τομέα Αθηνών του ΜεΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Αναλγησία απέναντι στο Ενιαίο Ειδικό Επαγγελματικό Γυμνάσιο - Λύκειο Περιστερίου». Είναι τα λεγόμενα ΕΝΕΕΓΥΛ.

Την ερώτηση θα απαντήσει η Υφυπουργός Παιδείας κ. Ζέττα Μακρή.

Ο κ. Αρσένης έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, νομίζω ότι τα παιδιά που παρακολουθούν από τα θεωρεία θα καταλάβουν πάρα πολύ καλά σε τι αφορά το ζήτημα. Έχουμε ένα ειδικό σχολείο όπου έχει εγκαταλειφθεί από την πολιτεία πλήρως, με αποτέλεσμα αυτή τη στιγμή να υπολείπονται τόσο πολύ οι αίθουσες. Τόσες πολλές αίθουσες λιγότερες να έχει στη διάθεσή του, που η Α΄ γυμνασίου του ειδικού σχολείου με παιδιά με διάσπαση προσοχής, με παιδιά με διάφορους τύπους αυτισμού και διάφορα ακόμη, να κάνουν τέσσερις τάξεις μαζί ταυτόχρονα στο αμφιθέατρο μάθημα από τέσσερις διαφορετικούς καθηγητές σε τέσσερα διαφορετικά αντικείμενα. Δεν ξέρω αν μπορεί να γίνει αντιληπτό. Δεν είναι αδύνατο για παιδιά ειδικού σχολείου, δεν είναι αδύνατο για οποιονδήποτε μαθητή, είναι αδύνατο για οποιονδήποτε ενήλικα οποιασδήποτε ικανότητας που έχει αναπτύξει μέσα στη ζωή του και εξοικείωσης με τα ζητήματα. Είναι αδύνατο αυτή τη στιγμή μέσα στην Αίθουσα να έρθουν τέσσερις ομιλητές ταυτόχρονα, να μιλάνε για τέσσερα διαφορετικά ζητήματα και να παρακολουθήσει κανείς. Κι αυτό υποχρεώνουμε τα παιδιά του ΕΝΕΕΓΥΛ να κάνουν. Είναι βασανιστήριο. Και μας λένε οι γονείς που καταγγέλλουν –κι εξαιτίας της καταγγελία τους επανήλθα με τρίτη ερώτηση για το θέμα- ότι τα περισσότερα παιδιά εμφανίζουν το τελευταίο διάστημα αυξημένο άγχος, ένταση και εκφράζουν άρνηση να πάνε στο σχολείο. Παιδιά τα οποία είχαν ξεπεράσει μπλοκαρίσματα την προηγούμενη χρονιά, έχουν γυρίσει σε παλαιότερα μοτίβα φέτος. Η κατάσταση είναι πραγματικά αδιανόητη, μιλάμε για ένα βασανιστήριο. Και όλα αυτά επιτείνονται από την προσπάθεια της διεύθυνσης δευτεροβάθμιας, που αντί να λύσει αυτό το πρόβλημα προσπαθεί να το μετατοπίσει. Είναι το ντόμινο διάλυσης να στείλει κάποιο από αυτά τα παιδιά στο 14ο Γυμνάσιο, στέλνοντας μέρος του 14ου Γυμνασίου στο 11ο Λύκειο, διαλύοντας τρία σχολεία. Αδιέξοδη κατάσταση, χωρίς να λύνει τα προβλήματα και χωρίς να είναι έτοιμο καν το 14ο. Βάζετε τα παιδιά να πηγαίνουν σε ένα σχολείο που είναι ανοιχτού τύπου, έχει μπαλκόνια γύρω-γύρω. Απαγορευτικό για ΕΝΕΕΓΥΛ. Για οποιοδήποτε σχολείο κανονικά, αλλά για ΕΝΕΕΓΥΛ; Αντί να φτιαχτεί, δηλαδή, το διαλύετε ακόμη περισσότερο.

Κύριε Πρόεδρε, για να ολοκληρώσω, αν θέλουμε μία πραγματική λύση θα πρέπει να κοιτάξουμε να φτιάξουμε το ΕΝΕΕΓΥΛ του Ιλίου, να γίνει ένα σωστό ΕΝΕΕΓΥΛ, να πάνε τα παιδιά της περιοχής εκεί, προκειμένου μέσα στην επόμενη χρονιά να μπορεί να λυθεί το θέμα και τώρα άμεσα να δοθούν αίθουσες άλλων σχολείων που είναι κλειστές, για να λυθεί οριστικά το θέμα.

**ΠΡΟΕΔΡΕΥΩΝ (Χαράλαμπος Αθανασίου):** Θα τα συμπληρώσετε και στη δευτερολογία σας, κύριε Αρσένη. Ευχαριστώ πολύ.

Η κυρία Υπουργός κ. Μακρή έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, εγώ αναγνωρίζω την ευαισθησία σας γι’ αυτό το θέμα και εσείς πολύ σωστά είπατε στην πρωτολογία σας ότι έχετε ασχοληθεί άλλες δύο φορές. Είναι η τρίτη ερώτηση που κάνετε. Η μια ήταν στις 20-6-2022 και η άλλη στις 3-10-2022. Η ευαισθησία του θέματος, λοιπόν, με υποχρεώνει και εμένα να έρθω για τρίτη φορά εδώ, εκ μέρους του Υπουργείου, για να σας απαντήσω για ένα θέμα που είναι το ενδιαφέροντός μας, αλλά καθόλου της αρμοδιότητάς μας. Εάν δεν ήταν το θέμα αυτό ευαίσθητο, θα μπορούσα να οχυρωθώ πίσω από την τυπική έλλειψη αρμοδιότητος και να αρνηθώ την απάντηση. Αναγνωρίστε, λοιπόν, και εσείς ότι προσέρχομαι για τρίτη φορά και θα ήθελα να σας πω αυτό που σας είπα και στην προηγούμενη απάντησή μου, όταν την έδωσα εγώ -γιατί στη δεύτερη ερώτηση απάντησε ο κ. Συρίγος-, ότι όλα αυτά τα θέματα που μου θέτετε έχουν ισχυρό και έντονο ενδιαφέρον του Υπουργείου, αλλά θα μπορούσατε κάλλιστα σε μια συνεδρίαση του δημοτικού συμβουλίου να παρίστασθε -έχετε το δικαίωμα-, να τα θέσετε εκεί και να βρείτε τη λύση.

Για τελευταία φορά -ελπίζω- θα πω σε αυτή την Αίθουσα ότι τα κτηριακά ζητήματα των σχολικών μονάδων δεν άπτονται των αρμοδιοτήτων του Υπουργείου Παιδείας. Η μόνη αρμοδιότητα που έχει το Υπουργείο μας, μέσω της Διεύθυνσης Τεχνικών Υπηρεσιών, είναι να εκπονεί και να εκδίδει τα κτηριολογικά προγράμματα, τα οποία ισχύουν, δίνονται δηλαδή, στους φορείς που εκτελούν έργα σχολικής στέγης, όπως είναι η ΚΤΥΠ ή και οι δήμοι με τις τεχνικές τους υπηρεσίες.

Η μέριμνα για την επισκευή, τη συντήρηση, τη βελτίωση των υποδομών των σχολικών μονάδων εμπίπτει στις αρμοδιότητες των δήμων, οι οποίοι γι’ αυτόν τον σκοπό χρηματοδοτούνται κυρίως από το Υπουργείο Εσωτερικών. Θα σας δώσω, εάν έχω το χρόνο στη δευτερολογία, στοιχεία για τη χρηματοδότηση του Δήμου Περιστερίου από το Υπουργείο Εσωτερικών για τις σχολικές μονάδες.

Πότε ιδρύονται νέες σχολικές μονάδες; Όταν το εισηγηθούν οι διευθυντές εκπαίδευσης. Το Υπουργείο Παιδείας, πριν εγκρίνει -γιατί έχει αρμοδιότητα- την ίδρυση νέων σχολικών μονάδων, μετά από την εισήγηση που του γίνεται, επικοινωνεί πρώτα με τους οικείους δήμους, εξασφαλίζει βεβαίωση για την ύπαρξη κατάλληλου χώρου στέγασης από τους δήμους, καθώς επίσης και τη δυνατότητα χρηματοδότησής τους από τον προϋπολογισμό των δήμων. Δεν είναι, δηλαδή, αρμοδιότητα του Υπουργείου.

Με αυτές τις προϋποθέσεις που σας ανέφερα, ιδρύθηκε και το Ενιαίο Ειδικό Επαγγελματικό Γυμνάσιο - Λύκειο Περιστερίου. Αρχικά, ονομαζόταν ΤΕΕ και εν συνεχεία μετατράπηκε η ονομασία του, γιατί ο σκοπός που υπήρχε, είναι και ο ίδιος για το οποίο λειτουργεί και τώρα. Μέχρι την προηγούμενη σχολική χρονιά, το 2021 - 2022, συστεγαζόταν με το 3ο ΕΠΑΛ Περιστερίου και καταλάμβανε τους χώρους του 4ου Εργαστηριακού Κέντρου, το οποίο έχει ήδη μεταφερθεί αλλού. Με το πέρασμα του χρόνου, όμως, ο αριθμός των μαθητών του ΕΝΕΕΓΥΛ αυξανόταν συνεχώς. Το ξέρετε και εσείς και το έχετε πει στην τοποθέτησή σας. Αυτό έκανε επιτακτική την ανάγκη να βρεθεί νέα στέγη. Στην επίκαιρη ερώτηση που κάνατε τον Ιούνιο του 2022, αυτό ακριβώς αναφέρατε.

Σύμφωνα, λοιπόν, με το απόσπασμα πράξης της Δημοτικής Επιτροπής Παιδείας και όπως αναφέρει το πρακτικό της συνεδρίασης που έγινε στις 15-9-2022, το Δημοτικό Συμβούλιου του Δήμου Περιστερίου με πολύ μεγάλη πλειοψηφία, 23 ψήφοι υπέρ, 7 κατά και 1 λευκό, ενέκρινε τη συστέγαση του 11ου ΓΕΛ Περιστερίου με το 14ο Γυμνάσιο Περιστερίου και τη μεταστέγαση του ΕΝΕΕΓΥΛ Περιστερίου στο πρώην κτήριο του 14ου Γυμνασίου Περιστερίου. Οι διαδικασίες μεταστέγασης προχώρησαν με γοργούς ρυθμούς και βαίνουν προς ολοκλήρωση. Η λύση αυτή ήταν η μόνη, γιατί ήταν επιτακτική ανάγκη, γιατί δεν μπορούσε να λειτουργήσει το ΕΝΕΕΓΥΛ Περιστερίου με όλες τις τάξεις, με ό,τι συνεπάγεται για την ευαίσθητη ομάδα των μαθητών που καλύπτει.

Με αυτές τις μεταστεγάσεις, το ΕΝΕΕΓΥΛ Περιστερίου έχει δικό του κτήριο, είναι το πρώην κτήριο του 14ου Γυμνασίου Περιστερίου και αυτό λύνει ένα σοβαρό και χρόνιο πρόβλημα που υπήρχε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θα επανέλθω στη δευτερολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, είναι απόλυτη ευθύνη της Διεύθυνσης Δευτεροβάθμιας αυτή η κατάσταση. Το πόσο απόλυτη ευθύνη είναι θα το καταλάβετε, όταν θα σας εξηγήσω ότι σας έχουν δώσει λάθος πληροφορίες. Όχι μόνο δεν έχει μεταστεγαστεί, αλλά είναι στο παλιό κτήριο και έχει αλλάξει και η απόφαση της δευτεροβάθμιας. Ακόμα και στο 14ο να το στείλουν, δεν θα έχει δικό του κτήριο, γιατί το ισόγειο το κρατά το 14ο. Παίρνει, λοιπόν, δύο ορόφους. Σκεφτείτε αυτόν τον παρανοϊκό σχεδιασμό, που είναι οι δύο πάνω όροφοι να πάνε στο ΕΝΕΕΓΥΛ και μάλιστα χώροι με μπαλκόνια.

Και εάν, όπως είπατε, η δευτεροβάθμια έχει ευθύνη να στείλει τα παιδιά σε χώρο κατάλληλο, ποιος είναι ο κατάλληλος χώρος; Αυτή τη στιγμή, το σχολείο δεν μπορεί να πάει στο 14ο, κυρία Υπουργέ, γιατί δεν τους χωράει. Αυτή τη στιγμή, στο 14ο, σ’ αυτούς τους δύο ορόφους που λέτε να τους δώσετε, διαλύοντας δύο άλλα σχολεία -αλλά ας το βάλουμε αυτό στην άκρη-, δεν χωράνε. Περισσότερους χώρους έχουν αυτή τη στιγμή στο κτήριο του επαγγελματικού.

Εάν φύγουν τώρα έτσι, χωρίς να γίνει οποιαδήποτε διευθέτηση των αιθουσών, έχουν λιγότερες αίθουσες στο 14ο, σε αυτούς τους δύο ορόφους. Επίσης, είναι εντελώς ακατάλληλο, γιατί απαγορεύεται να στείλετε αυτά τα παιδιά σε ανοιχτό σχολείο με μπαλκόνια. Απαγορεύεται! Τώρα έχουν κλειστό σχολείο. Δεν υπάρχει καμμία προδιαγραφή.

Προφανώς, έχει ευθύνη ο Δήμος Περιστερίου, γιατί πήρε, όπως είχε πει και ο κ. Συρίγος, ο συνάδελφός σας, 5,5 εκατομμύρια όλα αυτά τα χρόνια και δεν έκανε το παραμικρό για τη σχολική στέγη σε αυτές τις υποβαθμισμένες περιοχές. Προφανώς, έκανε κάποια έργα βιτρίνας. Εκεί, όμως, που είναι οι λαϊκές συνοικίες δεν έκανε το παραμικρό. Αυτό φαίνεται εκ του αποτελέσματος.

Επίσης, να σας πω για το 14ο ότι είναι ένα σχολείο με ένα εξαιρετικό σχολικό κτήριο, αλλά σε πλήρη κατάρρευση. Όλες οι υποδομές του έχουν να συντηρηθούν πάρα πολλά χρόνια. Οπότε, εγώ σας λέω κάτι πάρα πολύ απλό, αντίθετα με αυτό που είπατε εσείς και γι’ αυτό σας λέω ότι είναι ευθύνη της δευτεροβάθμιας, που σας δίνει και λανθασμένες πληροφορίες σκόπιμα. Γιατί; Γιατί έχει κάνει ένα -επιτρέψτε μου να πω- ένα χάος. Έχει κάνει ένα χάος! Είχατε δύο σχολεία που λειτουργούσαν, το 14ο και το 11ο, με εξαιρετικά κτήρια, που το ένα ήθελε συντήρηση και τώρα θα αποκτήσετε ξαφνικά τρία σχολεία που δεν λειτουργούν, γιατί το ΕΝΕΕΓΥΛ δεν θα έχει δικό του σχολείο. Το ισόγειο έχει δοθεί με τη νέα απόφαση, που δεν σας ενημέρωσαν, στο 14ο και θα έχει τους δύο ορόφους, που δεν είναι κατάλληλοι. Το 14ο πιέζει τις υποδομές του 11ου και το 11ο το πιέζετε. Τι είναι αυτό; Δεν θέλω να χρησιμοποιήσω μη δοκιμές εκφράσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Οπότε, πρέπει να βρούμε τη λύση. Θα επαναλάβω, κύριε Πρόεδρε, ότι η λύση είναι να δοθούν αυτή τη στιγμή αίθουσες κλειστές, κλειδωμένες, που υπάρχουν σε γειτονικά συγκροτήματα προσωρινά για φέτος και του χρόνου να λειτουργήσει πλήρως το ΕΝΕΕΓΥΛ ΤΟΥ Ιλίου. Αυτό σημαίνει ότι εβδομήντα περίπου με ογδόντα παιδιά θα είναι εκεί πέρα και έτσι θα χωράνε και στο υφιστάμενο κτήριο του ΕΝΕΕΓΥΛ Περιστερίου. Δηλαδή, τελικά η λύση του προβλήματος είναι να δοθεί προσωρινή λύση για φέτος, να αφήσουμε το 14ο και το 11ο στη θέση τους και του χρόνου να είναι έτοιμο το ΕΝΕΕΓΥΛ Ιλίου όπως πρέπει, για να λειτουργεί και να εξυπηρετεί τα παιδιά του Ιλίου, των Αγίων Αναργύρων και του Καματερού. Αυτό θα ήταν πραγματική λύση.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρσένη.

Κυρία Υπουργέ, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Δεν κατάλαβα πού υπάρχει εμπλοκή της δευτεροβάθμιας, που μου δίνει και λανθασμένες πληροφορίες. Εδώ πρέπει να επαναλάβω την πρωτολογία μου, γιατί δεν με παρακολουθήσετε. Όλα αυτά τα εισηγείται ο Δήμος Περιστερίου, τα αποφασίζει ο Δήμος Περιστερίου και εκείνος τελικώς έχει και την αρχική και την τελική ευθύνη. Δεν κατάλαβα πού εμπλέκεται η δευτεροβάθμια και μάλιστα σε αυτό που είπατε για την παραπληροφόρηση.

Επιμένω, επεκτείνω και ενημερώνω: Τα κτήρια για τη στέγαση σχολικών μονάδων εγκρίνονται ως προς την καταλληλότητά τους από την αρμόδια επιτροπή καταλληλότητας και ο δήμος έχει την ευθύνη σύστασης αυτής της επιτροπής. Θα το λέω με κάθε ευκαιρία, σε κάθε πρόταση: Ο δήμος και εν προκειμένω, ο Δήμος Περιστερίου. Αυτός, λοιπόν, έχει συστήσει επιτροπή καταλληλότητας και έστειλε στο Υπουργείο μας αίτημα για την εκπόνηση κτηριακού προγράμματος.

Γι’ αυτούς που δεν εξειδικευμένοι και εξοικειωμένοι με το πώς γίνεται, θέλω να πω ότι υπάρχει αρμόδια διεύθυνση, δική μας, που ξέρει τον αριθμό των μαθητών, για τι είδους δραστηριότητες χρειάζονται, που λέει πόσες αίθουσες θα γίνουν, πόσους μαθητές θα έχει κάθε αίθουσα, ποιοι θα είναι οι αύλιοι χώροι. Μόνον εκεί, τίποτε περισσότερο τίποτα λιγότερο.

Απαντήσαμε, λοιπόν, το Τμήμα Μελετών της Διεύθυνσης Τεχνικών Υπηρεσιών του ΥΠΑΙΘ απάντησε στις 31-10-2022 με ένα ενδεικτικό κτηριολογικό πρόγραμμα, που προσδιορίζει, όπως σας είπα, προδιαγραφές χώρων ως προς το είδος, τον αριθμό, το μέγεθος, λαμβάνοντας υπ’ όψιν το είδος και τη δυναμικότητα της εκπαιδευτικής ομάδος. Σε κάθε περίπτωση, η επίλυση του προβλήματος στέγασης μιας σχολικής μονάδας, είτε με την ανέγερση νέας δομής, είτε με την προσθήκη κατ’ επέκταση υφιστάμενης δομής, είτε με τη μίσθωση κτηρίου, είτε με την εγκατάσταση σε κενό διδακτήριο ή με συστέγαση σε άλλη σχολική μονάδα, εξετάζεται από την επιτροπή καταλληλότητας -επαναλαμβάνω- που συγκροτεί ο δήμος με δική του ευθύνη.

Αυτή παίρνει το κτηριολογικό πρόγραμμα -η μόνη παρέμβαση του Υπουργείου μας-, εκδίδει το σχετικό πόρισμα και εμείς τώρα είμαστε ως Υπουργείο εν αναμονή της απόφασης της επιτροπής που θα κρίνει αν το κτήριο στο οποίο στεγάζεται τώρα το ΕΝΕΕΓΥΛ είναι κατάλληλο ή όχι.

Βέβαια σε όλα αυτά που λέτε κατά καιρούς, αλλά και σήμερα, υπάρχει μια αντίφαση. Είναι σημαντικό να υπάρχουν σταθερές και διακριτές αίθουσες για τους μαθητές του σχολείου, αλλά ταυτόχρονα ζητάτε να διασκορπιστούν και σε σχολικά κτήρια. Δεν έχει σημασία.

Πολύ σύντομα, κύριε Πρόεδρε, αν μου δώσετε τον χρόνο, θα αναφέρω ότι στο Δήμο Περιστερίου του Νομού Αττικής, έχουν κατανεμηθεί από τους κεντρικούς αυτοτελείς πόρους του 2022 370.000.400 ευρώ για την επισκευή και τη συντήρηση των σχολικών κτηρίων. Επίσης, το Υπουργείο Εσωτερικών δημιούργησε το ειδικό πρόγραμμα ενίσχυση δήμων με την ονομασία «ΦΙΛΟΔΗΜΟΣ», που βελτιώνει τις υποδομές και ενισχύει την ανταγωνιστικότητα της τοπικής οικονομίας.

Στο πλαίσιο αυτό, στην πρόσκληση με τίτλο «Επισκευή, συντήρηση σχολικών κτηρίων και αύλειων χώρων και λοιπές δράσεις», ο Δήμος Περιστερίου εντάχθηκε με χρηματοδότηση 626.200 ευρώ. Στο πρόγραμμα για την υλοποίηση έργων και επενδυτικών δραστηριοτήτων πρόγραμμα «ΦΙΛΟΔΗΜΟΣ ΙΙ», ο Δήμος Περιστερίου Νομού Αττικής χρηματοδοτήθηκε με το ποσό των 994.000, δηλαδή περίπου 1 εκατομμύριο ευρώ. Στην πρόσκληση για την εκπόνηση μελετών και υλοποίηση μέτρων και μέσων πυροπροστασίας στις σχολικές μονάδες της χώρας ο Δήμος Περιστερίου πήρε 322.400 ευρώ. Και για την κατασκευή ραμπών και χώρων υγιεινής για την πρόσβαση και την εξυπηρέτηση ΑΜΕΑ σε σχολικές μονάδες, ο Δήμος Περιστερίου πήρε 213.280 ευρώ. Αυτά από πλευράς Κυβέρνησης.

Εν συνεχεία, όλα τα υπόλοιπα νομίζω θα τα βρείτε με τον δήμο, με τη διαδικασία που εσείς γνωρίζετε και την επιμέλεια και το ενδιαφέρον και την ευαισθησία που έχετε για τα θέματα αυτά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):**  Ευχαριστώ, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δέκα μέλη από την Ποδηλατική Ομάδα Φιλίνος Κω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Εισερχόμαστε στη δέκατη τρίτη με αριθμό 188/21-11-2022 επίκαιρη ερώτηση δευτέρου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίουπρος την ΥπουργόΠαιδείας και Θρησκευμάτων, με θέμα: «Ανάκληση της απόφασης συγχώνευσης σε τρία τμήματα των τεσσσάρων τμημάτων της Γ΄ τάξης του 4ου Γυμνασίου Αγίου Δημητρίου που αποτελεί ομόφωνο αίτημα μαθητών και γονέων».

Στην ερώτηση αυτή θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κυρία Αντωνίου, έχετε τον λόγο για την πρωτολογία σας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ πολύ, κύριε Πρόεδρε.

Κυρία Υπουργέ, κατ’ αρχάς θέλω να σας ευχαριστήσω που ήρθατε να απαντήσετε μία ερώτηση που αφορά δεκάδες μαθητές και τους γονείς τους από την Γ΄ γυμνασίου του 4ου Γυμνασίου Αγίου Δημητρίου.

Είναι σημαντικό να νιώθουν οι συμπολίτες μας ότι όταν υπάρχουν συλλογικά αιτήματα, αυτά μπορούν να φτάνουν στα αυτιά της εκτελεστικής εξουσίας και να απαντηθούν μέσω της Βουλής. Γιατί, κυρία Υπουργέ, θεωρώ ότι θα συμφωνήσετε ότι η σιωπηρή άρνηση εκτός από το ότι αντίκειται στους σχετικούς κανόνες του διοικητικού δικαίου, κάνει και σοβαρή ζημιά στην ποιότητα της δημοκρατίας μας και στην εμπιστοσύνη των πολιτών στη συντεταγμένη πολιτεία.

Σήμερα, λοιπόν, είμαστε εδώ για να σας ζητήσω να επανεξετάσετε την απόφαση συγχώνευσης σε τρία τμήματα των τεσσάρων τμημάτων της Γ΄ τάξης του 4ου Γυμνασίου Αγίου Δημητρίου, που αποτελεί ομόφωνο αίτημα μαθητών και γονέων. Η συγχώνευση αυτή, που κρίθηκε σκόπιμη, έχει προκαλέσει τεράστια αναστάτωση και την αντίδραση των μαθητών του σχολείου και των οικογενειών τους. Σημειώνεται ότι η συγχώνευση των τμημάτων προκλήθηκε επειδή μειώθηκε ο αριθμός των μαθητών της Γ τάξης οριακά κάτω από το σχετικό σημείο που έχει θέσει η νομοθεσία. Αυτό έγινε λόγω της μετεγγραφής μαθητών σε άλλα σχολεία, αλλά και των μαθητών που έμειναν στάσιμοι.

Ωστόσο, κυρία Υπουργέ, φαίνεται ότι κατά τη λήψη της απόφασης ουσιαστικά δεν συνυπολογίστηκαν: Πρώτον, το γεγονός ότι τα τμήματα αυτά λειτουργούν ήδη από την έναρξη του σχολικού έτους, με αποτέλεσμα η συγχώνευση να προκαλεί σοβαρή αναστάτωση στην εκπαιδευτική διαδικασία. Δεύτερον, το γεγονός ότι υπάρχει ένας σημαντικός αριθμός μαθητών με μαθησιακές δυσκολίες βάσει γνωμάτευσης. Τρίτον, το γεγονός ότι το σχολείο στερείται τάξης ένταξης και παράλληλης στήριξης. Και τέταρτον, προερχόμαστε από δύο χρόνια COVID που πολύ καλά γνωρίζετε ότι όπως και να το κάνουμε υπάρχουν προβλήματα στη μάθηση των μαθητών.

Για τους λόγους αυτούς η διατήρηση των τμημάτων αποτελεί ομόφωνο αίτημα του Συλλόγου Γονέων και Κηδεμόνων του 4ου Γυμνασίου Αγίου Δημητρίου, του Διοικητικό Συμβουλίου της Ένωσης Συλλόγων Γονέων και Κηδεμόνων του Αγίου Δημητρίου, της ΕΛΜΕ Νότιας Αττικής, της ΟΛΜΕ, των συλλογών γονέων και κηδεμόνων πολλών σχολείων του δήμου και όλων των δημοτικών παρατάξεων του Δήμου Αγίου Δημητρίου.

Γι’ αυτό σας ερωτώ, κυρία Υπουργέ: Σκοπεύετε να ανακαλέσει την απόφαση συγχώνευσης σε τρία τμήματα των τεσσάρων τμημάτων της Γ΄ τάξης του 4ου Γυμνάσιο Αγίου Δημητρίου; Σκοπεύετε να θεραπεύσετε το φαινόμενο συγχώνευσης τμημάτων σχολικών μονάδων κατά τη διάρκεια της σχολικής χρονιάς, ώστε να μην διαταράσσεται η εκπαιδευτική διαδικασία;

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Αντωνίου.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε. Κι ευχαριστώ και τη συνάδελφο για τα καλά λόγια, αλλά νομίζω, κυρία Αντωνίου, αν κάτι ξέρουμε εμείς -που δεν είμαστε και καινούργιοι στην Αίθουσα αυτή- είναι όχι μόνο τα δικαιώματά μας τα κοινοβουλευτικά, αλλά και οι υποχρεώσεις μας.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Δεν είναι πάντοτε δεδομένο, κυρία Υπουργέ, γι’ αυτό και σας ευχαρίστησα.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Άρα, λοιπόν, και δική σας υποχρέωση είναι να φέρνετε τα θέματα αυτά και δική μας -εννοείται- να απαντούμε.

Θα ξεκινήσω απαντώντας στη δεύτερη ερώτηση σας πολύ σύντομα, για το φαινόμενο συγχωνεύσεις τμημάτων σχολικών μονάδων κατά τη διάρκεια της σχολικής χρονιάς. Να σας πω ότι πάντοτε γίνεται αυτό στις αρχές της σχολικής χρονιάς τις πρώτες δύο συνήθως εβδομάδες, γιατί υπάρχει περιθώριο των μετεγγραφών κατά τη διάρκεια του Σεπτεμβρίου μέχρι τις αρχές Οκτωβρίου. Άρα, λοιπόν, ο αριθμός μπορεί να μειωθεί ή να αυξηθεί λόγω των μετεγγραφών και επειδή ο αριθμός των μαθητών που μένουν στάσιμοι με τις εξετάσεις που δίνουν κατά το μήνα Σεπτέμβριο δεν είναι γνωστός όταν τα τμήματα καθορίζονται. Άρα νομίζω ότι απάντησα επαρκώς στην ερώτηση αυτή.

Έρχομαι στην πρώτη ερώτησή σας, αν μπορεί το Υπουργείο να ανακαλέσει την απόφαση συγχώνευσης. Κυρία Αντωνίου, δεδομένης της αυτονομίας και της ανεξαρτησίας των σχολικών μονάδων, οι αποφάσεις αυτές δεν λαμβάνονται από το Υπουργείο, ούτε φτάνουν στο Υπουργείο, ούτε επικυρώνονται, ούτε ακυρώνονται, ούτε επικαιροποιούνται με κανέναν τρόπο. Όμως θα σας απαντήσω για τη διαδικασία, για να ξέρετε μιας και ρωτήσατε και εν συνεχεία και σε εκείνους που ενδιαφέρονται να γνωστοποιήσετε αυτά που θα πω.

Ο αριθμός των μαθητών ανά τμήμα στα γυμνάσια καθορίζεται με μια απόφαση του 2013 και δεν μπορεί να ξεπερνά τους είκοσι επτά ανά τμήμα τάξης. Είναι πολύ λίγες και εξαιρετικές οι περιπτώσεις που ο διευθυντής της δευτεροβάθμιας εκπαίδευσης μπορεί να κάνει προσαύξηση κατά 10%, αιτιολογημένη ειδικά και εξαιρετικά.

Μπορεί, όμως, ο αριθμός των μαθητών ενός τμήματος να μειωθεί κατά τρεις από το μέγιστο προβλεπόμενο όριο των είκοσι επτά, όταν σε μια τάξη υπάρχουν μαθητές με διαγνωσμένες -πάντοτε από τον αρμόδιο δημόσιο φορέα, δηλαδή από την ΚΕΔΑΣΥ, από παιδαγωγικά κέντρα, από δημόσιο νοσοκομείο- ειδικές μαθησιακές δυσκολίες και είναι πάνω από τέσσερις -αναφέρω ενδεικτικά: δυσλεξία, δυσγραφία, δυσαρρυθμία, δυσαναγνωσία, δυσορθογραφία- και εφόσον δεν λειτουργεί τμήμα ένταξης στο σχολείο, όπως είναι το σχολείο στο οποίο αναφέρεστε.

Όταν υπάρχουν μαθητές που έχουν διαγνωσμένες πάντοτε από τους αρμόδιους φορείς ειδικές εκπαιδευτικές ανάγκες, πιο σοβαρές περιπτώσεις, και είναι πάνω από ένας ανά τμήμα, τότε πάλι ο ανώτατος αριθμός των είκοσι επτά μπορεί και αυτός να μειωθεί.

Πώς γίνεται η μείωση; Σας το είπα και πριν και αφορά την αποκέντρωση και την αυτονομία την οποία σεβόμαστε και είμαι σίγουρη ότι κι εσείς την αντιλαμβάνεστε. Παίρνει απόφαση ο οικείος περιφερειακός διευθυντής πρωτοβάθμιας και δευτεροβάθμιας εκπαίδευσης και αυτή η απόφαση εκδίδεται μετά την εισήγηση του αρμόδιου διευθυντή εκπαίδευσης. Ο διευθυντής εκπαίδευσης όταν διατυπώνει την εισήγηση λαμβάνει υπ’ όψιν τη σχετική απόφαση του συλλόγου διδασκόντων, τη γνώμη του Σχολικού Συμβούλου Ειδικής Αγωγής και Εκπαίδευσης και του αρμόδιου Σχολικού Συμβούλου Παιδαγωγικής Ευθύνης.

Τώρα, για να υπάρχουν τέσσερα τμήματα σε μια τάξη γυμνασίου, πρέπει να υπάρχουν κατ’ ελάχιστο αριθμό ογδόντα δύο μαθητές. Εδώ ο αριθμός είναι εβδομήντα επτά. Δεν είναι οριακά μικρότερος, είναι αρκετά μικρότερος καθώς υπολείπονται πέντε των μαθητών που χρειάζεται.

Το σχολείο υπέβαλε πράγματι αίτημα να διατηρηθούν τα τέσσερα τμήματα και επικαλέστηκε τους μαθητές με τις ειδικές εκπαιδευτικές ανάγκες, όπως σας είπα και πριν και τις προϋποθέσεις που υπάρχουν για να μειωθεί ο αριθμός. Το αίτημα το υπέβαλε στην Περιφερειακή Διεύθυνση Εκπαίδευσης Αττικής. Το απέρριψε -σας είπα ότι πάντοτε πρέπει να υπάρχει η σύμφωνη γνώμη μεταξύ των άλλων, των συλλογών διδασκόντων και του συμβούλου ειδικής αγωγής και εκπαίδευσης- γιατί δεν πλήρωσε τις προβλεπόμενες προϋποθέσεις και υπήρχε η δυνατότητα οι μαθητές με ειδικές εκπαιδευτικές ανάγκες ή ειδικές μαθησιακές δυσκολίες να κατανεμηθούν στα λειτουργούντα τρία τμήματα.

Επανήλθε όμως στο σχολείο εκ νέου. Και τη δεύτερη φορά, για τους ίδιους λόγους, ακριβώς επειδή δεν συντρέχουν οι νόμιμες προϋποθέσεις, απερρίφθη αυτό το αίτημα.

Θα σας πω κάτι το οποίο μπορεί να έγινε και εδώ, μπορεί και να μην έγινε. Σας λέω ότι υπάρχει μια πρόθεση κάποια φορά, μία προσπάθεια εκ πλαγίου παραβίασης του νόμου, όσοι μαθητές έχουν ήδη ειδικές μαθησιακές ανάγκες ή εκπαιδευτικές δυσκολίες να πηγαίνουν από τη διεύθυνση του σχολείου σε ένα τμήμα, ώστε να δημιουργηθούν εκ πλαγίου οι προϋποθέσεις. Δεν λέω ότι έγινε αυτό. Δεν το γνωρίζω. Πάντως είναι κάτι το οποίο όσοι έχουν την ευθύνη να μειώσουν τον αριθμό των μαθητών, το λαμβάνουν υπ’ όψιν και προφανώς και το απορρίπτουν. Τα υπόλοιπα θα τα πω στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):**  Ευχαριστούμε.

Η κ. Αντωνίου τώρα έχει τον λόγο για τη δευτερολογία της.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Σας ευχαριστώ, κύριε Πρόεδρε.

Κυρία Υπουργέ, σας ευχαριστώ πολύ για το πρώτο μέρος της απάντησής σας, παρά το ότι η απάντησή σας είναι αρνητική και δεν είναι θετική. Θεωρώ όμως σημαντικό ότι ήρθατε στη Βουλή να απαντήσετε έστω και αρνητικά -γιατί μου είπατε ότι είναι υποχρέωσή σας-, αλλά πρέπει να σας πω ότι πολλές φορές δεν έχουμε την ίδια ανταπόκριση από τους Υπουργούς της Κυβέρνησης.

Θα μου επιτρέψετε να σας πω και κάτι άλλο. Η απάντηση από το Υπουργείο Παιδείας δεν μπορεί να κρύβεται -κατά την άποψή μου- μόνο πίσω από τις διατάξεις του νόμου. Η δημόσια διοίκηση, ο γενικός γραμματέας του Υπουργείου και ακόμη περισσότερο οι περιφερειακοί διευθυντές και οι διευθυντές δευτεροβάθμιας και πρωτοβάθμιας οφείλουν όντως να εφαρμόσουν τον νόμο, αλλά και να απαντήσουν με βάση το τι ισχύει.

Όμως, εσείς όταν έρχεστε στη Βουλή -και βέβαια δεν εννοώ εσάς προσωπικά αλλά ως εκπρόσωπος του Υπουργείου Παιδείας- δεν δικαιούστε να πείτε ότι το αίτημα δεν θα ικανοποιηθεί λόγω των υφιστάμενων κανόνων. Εσείς πρέπει να αξιολογήσετε εάν το αίτημα είναι εύλογο και εάν χρειαστεί να βελτιώσετε τους κανόνες, για να το ικανοποιούν.

Επιτρέψτε μου εδώ να σας πω ότι το Υπουργείο Παιδείας δεν είναι λογιστήριο σε γραμμή παραγωγής. Δεν δικαιούστε να έχετε ένα μέτρο που είναι είκοσι επτά μαθητές σε κάθε τάξη, για να φροντίζετε να παίρνετε όλες τις αποφάσεις με βάση αυτό το μέτρο, όταν τα πραγματικά περιστατικά δημιουργούν νέες ανάγκες.

Και σας έθεσα πριν τα γεγονότα, από τη μία, την αναστάτωση που προκαλεί η συγχώνευση τμημάτων τη στιγμή που γίνεται ενώ έχουν ξεκινήσει τα μαθήματα και ποιος λέει ότι αυτό είναι εκπαιδευτικά ορθό. Μιλώντας και με τους εκπαιδευτικούς θεωρούν ότι όλα αυτά τα ζητήματα πρέπει να λύνονται από τον Σεπτέμβρη.

Σας ανέφερα ότι υπάρχει, επίσης, ένας σημαντικός αριθμός μαθητών με μαθησιακές δυσκολίες βάσει γνωματεύσεων. Ξέρετε πόσα είναι αυτά τα προβλήματα; Δεν έπρεπε να αξιολογούνται από ένα σοβαρό εκπαιδευτικό σύστημα, ειδικά με βάση το γεγονός ότι το σχολείο στερείται τάξη ένταξης και παράλληλης στήριξης;

Σας έθεσα ακόμη ένα ερώτημα. Η περίπτωση της Γ΄ γυμνασίου του 4ου Γυμνασίου Αγίου Δημητρίου δεν είναι η μόνη. Έχουν υπάρξει και άλλες περιπτώσεις με συγχωνεύσεις εν λειτουργία. Έχετε στοιχεία για το πόσες είναι αυτές τις περιπτώσεις; Και τι σας ζητώ σήμερα, κύριε Υπουργέ; Να τους αφουγκραστείτε. Όχι μόνο το δικό τους θέμα, αλλά με αφορμή το δικό τους θέμα, να δείτε και τα προβλήματα τα οποία υπάρχουν και υπάρχουν αναστατώσεις σε πάρα πολλά άλλα σχολεία.

Και τα προβλήματα είναι μεγάλα. Φανταστείτε τώρα, ενώ έχει ξεκινήσει και έχει προχωρήσει η μαθητική διαδικασία τρεις μήνες, μετά να λέτε σε μαθητές και εκπαιδευτικούς να κάνουν επανεκκίνηση, γιατί οι μαθητές δεν είναι ογδόντα και είναι εβδομήντα επτά, όπως είπατε ή ογδόντα δύο.

Νομίζω ότι αυτά δεν συνάδουν με τα σύγχρονα εκπαιδευτικά συστήματα. Αυτό το λένε οι μαθητές, οι γονείς, οι εκπαιδευτικοί και οι φορείς που τους εκπροσωπούν και βέβαια για τη δικιά μας περίπτωση και ομόφωνα το δημοτικό συμβούλιο.

Κλείνοντας θα ήθελα να σας πω κυρία Υπουργέ ότι εδώ φαίνεται ότι η διοίκηση χωλαίνει. Και το λέω αυτό, διότι έχουμε και μία διοίκηση όπου οι διευθυντές των εκπαιδευτικών μονάδων δεν έχουν κριθεί, δεν έχουν μπει στη θέση τους και με δική τους επιλογή και υπάρχουν πολλά χρόνια παράτασης. Απ’ όσο γνωρίζω και συζητώντας με στελέχη της εκπαίδευσης, αυτό δημιουργεί πρόβλημα στην ίδια τη διοίκηση και στο εκπαιδευτικό έργο. Καλό θα ήταν, λοιπόν, εδώ και επτά χρόνια να έχουν επιλογή με άλλα κριτήρια και όχι να ανανεώνονται οι θέσεις τους.

Άρα, πιστεύω ότι από τη μία υπάρχει ένα θέμα διοίκησης και από την άλλη πρέπει να είμαστε πολύ πιο ευαισθητοποιημένοι στα προβλήματα τα οποία έχουν οι τάξεις με τους μαθητές -ανάλογα, όπως σας είπα, με το τι πρόβλημα έχουν- για να μπορούμε να παίρνουμε αποφάσεις με στόχο την εκπαιδευτική κοινότητα και την επίλυση των προβλημάτων, παρά τις διατάξεις του νόμου ακριβώς.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε, κυρία Αντωνίου.

Κυρία Υπουργέ, έχετε τον λόγο για την δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα μου επιτρέψετε, κυρία συνάδελφε, να πω όμως ότι αυτή η Κυβέρνηση δεν μπορεί να κατηγορηθεί για αδιαφορία της Βουλής. Από τον Πρωθυπουργό της χώρας, πρώτο και καλύτερο, και απ’ όλους εμάς εν συνεχεία, Υπουργούς, Υφυπουργούς, νομίζω ότι πάντοτε προσερχόμαστε. Εάν τυχόν υπάρχει κάποιο πρόσκαιρο κώλυμα εννοείται ότι επαναπροσδιορίζουμε σε συνεργασία με τον ερωτώντα Βουλευτή, την ερωτώσα Βουλευτή την απάντηση των ερωτήσεων, γιατί αυτή είναι και η κοινοβουλευτική μας υποχρέωση.

Θα επαναλάβω, κυρία συνάδελφε, ότι η αυτονομία των σχολικών μονάδων είναι για εμάς όχι απλώς κεκτημένο, είναι κάτι για το οποίο καμαρώνουμε και θεωρούμε ότι ο ειδικός σύμβουλος της ειδικής αγωγής είναι εκείνος ο οποίος έχει την ευαισθησία και τη γνώση που υπαινιχθήκατε ότι μπορεί να μην έχει ο διευθυντής, ο οποίος, ενδεχομένως, να μην αξιολογήθηκε επαρκώς και παρέμεινε στη θέση του, γιατί η διοίκηση δεν φρόντισε, για να ξανακριθεί.

Εάν, λοιπόν, θεωρείτε ότι δεν έχει την ευαισθησία, τις γνώσεις ή την επάρκεια, γι’ αυτό υπάρχουν και άλλα όργανα είτε ατομικά είτε συλλογικά που θα συμπληρώσουν τη δική του κρίση και θα τον βοηθήσουν. Γι’ αυτό δεν είναι απόφαση μιας γυναίκας ή ενός άνδρα το τι θα γίνει, αλλά είναι απόφαση συλλογικών οργάνων και επαναλαμβάνω -κατά τη γνώμη μου- ορθώς.

Δεν θα διαφωνήσω μαζί σας ότι πολλές φορές στην εφαρμογή διοικητικές πράξεις, υπουργικές αποφάσεις ή νόμοι μπορεί να χωλαίνουν και να χρειάζονται βελτίωση. Θα μου επιτρέψετε να πω ότι εγώ δεν έχω διαγνώσει στη μέχρι τώρα θητεία μου στο Υπουργείο ότι στο θέμα αυτό υπάρχει ανάγκη κάποιας βελτίωσης, ακριβώς γιατί οι εκπαιδευτικοί με γνώση, επάρκεια, ευαισθησία και με ταχύτητα αποφασίζουν. Αλίμονο εάν όλα αυτά έφταναν μέχρι τους Υπουργούς ή τους Υφυπουργούς ή ακόμη και μέχρι τον γενικό γραμματέα.

Είπατε, επίσης, πως οι εκπαιδευτικοί σας είπαν ότι δεν πρέπει αυτά να γίνονται στο μέσον της σχολικής χρονιάς. Δεν θα διαφωνήσω. Ξέρουν όμως και οι ίδιοι ότι οι μετεγγραφές γίνονται κατά τις αρχές του σχολικού έτους, καθώς επίσης και τα αποτελέσματα των εξετάσεων των μαθητών που επαναλαμβάνουν τις εξετάσεις δεν μπορούν να γίνουν νωρίτερα γνωστά και εν προκειμένω στην αρχή της σχολικής χρονιάς έγιναν.

Δεν θα κουράσω περισσότερο με στοιχεία. Θα σας πω μόνο ένα στοιχείο, που κατά τη γνώμη μου είναι πάρα πολύ σημαντικό και πρέπει να το αναφέρω. Δεν θα ξαναπώ για τους διορισμούς των εκπαιδευτικών ή και της ειδικής αγωγής που γίνεται για πρώτη φορά στα εκπαιδευτικά χρονικά. Θα σας πω μόνο ότι ο μέσος όρος στις δημόσιες σχολικές μονάδες στη χώρα μας είναι 17,5 μαθητές ανά τμήμα. Ειδικότερα 19,94 είναι ανά τμήμα στη δευτεροβάθμια και 15,1 στην πρωτοβάθμια. Συγκριτικά, στην Αγγλία είναι 26,7, στη Γαλλία 23,7.

Θα πω -και με αυτό τελειώνω, κύριε Πρόεδρε- ότι μόνο το 2,64 των τμημάτων έχει είκοσι έξι μαθητές, μόνο το 1,56% έχει είκοσι επτά μαθητές, μόνο το 0,35% έχει είκοσι οκτώ μαθητές και το 0,26% έχει είκοσι εννέα μαθητές. Άρα, με θρησκευτική ευλάβεια τηρούμε τον ανώτατο αριθμό, με θρησκευτική ευλάβεια, επίσης και την παρέκκλιση του 10% σε εξαιρετικές περιπτώσεις και αυτό ισχύει και στην περίπτωση αυτή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Αντιπρόεδρος της Κυβέρνησης, οι Υπουργοί Οικονομικών, Ανάπτυξης και Επενδύσεων, Εθνικής Άμυνας, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού καθώς και οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών και Εσωτερικών, καθώς και ο Υφυπουργός Πολιτισμού και Αθλητισμού κατέθεσαν στις 25 Νοεμβρίου τρέχοντος έτους σχέδιο νόμου με τίτλο: «Ενσωμάτωση στην ελληνική νομοθεσία της Οδηγίας (ΕΕ) 2019/ 2235 - Κύρωση Πρόσθετης Πράξης στο Νέο Συνυποσχετικό μεταξύ του Ελληνικού Δημοσίου και της Ναυτιλιακής Κοινότητας και φορολογικές ρυθμίσεις για τη ναυτιλία - Επείγουσες φορολογικές και τελωνειακές ρυθμίσεις - Θεσμικό πλαίσιο λειτουργίας της Κεντρικής Μονάδας Κρατικών Ενισχύσεων και του Δικτύου Κρατικών Ενισχύσεων -Μισθολογικές ρυθμίσεις και άλλες διατάξεις».

Παραπέμπεται στην αρμόδια Διαρκή Επιτροπή.

Συνεχίζουμε με τη δέκατη τρίτη με αριθμό 195/21-11-2022 επίκαιρη ερώτηση δεύτερου κύκλου, του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για τις διαπιστωτικές πράξεις μονιμοποίησης των δόκιμων νεοδιόριστων εκπαιδευτικών (2020) της Ειδικής Αγωγής».

Στην επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Ξεκινώ με την περιγραφή, θα καταλήξω στο αίτημα.

Σύμφωνα με τον νόμο, λοιπόν, όποιος εκπαιδευτικός διορίζεται, χρειάζεται να περιμένει δύο χρόνια, προκειμένου να μονιμοποιηθεί οριστικά. Η διαδικασία αυτή της οριστικής μονιμοποίησης γίνεται από τους διευθυντές εκπαίδευση τους κατά τόπους, αφού υπάρξει προηγουμένως πρόταση από το Περιφερειακό Υπηρεσιακό Συμβούλιο είτε της πρωτοβάθμιας, το ΠΥΣΠΕ, είτε της δευτεροβάθμιας, το ΠΥΣΔΕ και σε κάθε περίπτωση αφού περάσουν δύο χρόνια αλλά και μέσα σε δύο το πολύ μήνες, όπως προβλέπει ο νόμος, δηλαδή από τη συμπλήρωση της διετούς δοκιμαστικής υπηρεσίας.

Τον Αύγουστο που μας πέρασε του 2022 συμπληρώθηκε η προβλεπόμενη από τον νόμο διετία για τους νεοδιόριστους εκπαιδευτικούς της Ειδικής Αγωγής και συγκεκριμένα συμπληρώθηκε στις 19 Αυγούστου του 2022. Συνεπώς, θα έπρεπε η διαπιστωτική πράξη μονιμοποίησης όλων αυτών των εκπαιδευτικών να έχει ήδη εκδοθεί το πολύ μέχρι τις 19 Οκτωβρίου του 2022.

Βρισκόμαστε σήμερα στις 28 Νοεμβρίου. Είναι οι διορισμοί που έγιναν τότε στην ειδική αγωγή. Αλλά δεν έγινε κάτι τέτοιο εν πάση περιπτώσει ή δεν έγινε στην πλήρη του έκταση. Γιατί ενώ κάποιες διευθύνσεις εκπαίδευσης, όπως είναι η Α΄ Αθήνας, η Γ΄ Αθήνας, ο Πειραιάς, η Ανατολική Αττική, έχουν προχωρήσει στην μονιμοποίηση -και καλώς- των αναφερόμενων εκπαιδευτικών που υπηρετούν σε αυτές τις διευθύνσεις και στην έκδοση και την αποστολή των σχετικών διαπιστωτικών πράξεων στους εκπαιδευτικούς, σε κάποιες διευθύνσεις, όπως στη Β΄ Αθήνας για παράδειγμα αλλά και σε άλλες, δεν έχει γίνει κάτι τέτοιο και απαντούν από αυτές τις υπηρεσίες ότι περιμένουν σχετικές οδηγίες από εσάς, δηλαδή από το Υπουργείο Παιδείας. Καθυστερούν, δηλαδή, την έκδοση των διαπιστωτικών πράξεων. Ξέρετε, αυτό δημιουργεί και μια ανασφάλεια, εν πάση περιπτώσει, σε αυτούς τους εκπαιδευτικούς, οι οποίοι αφήστε πόσα χρόνια πριν έχουν δουλέψει ως αναπληρωτές και συμβασιούχοι. Ανασφάλεια, αβεβαιότητα δεν είναι και το καλύτερο -έτσι και αλλιώς- στην εκπαίδευση, πολλώ δε μάλλον στην Ειδική Αγωγή.

Αυτό που σας ρωτάμε είναι πολύ απλό, κυρία Υπουργέ. Τι θα κάνετε για να το λύσετε; Θα έπρεπε να έχει λυθεί ήδη από χθες αυτό το θέμα και να τελειώσει μια εκκρεμότητα η οποία δεν βοηθάει καθόλου ούτε τους εκπαιδευτικούς, αλλά ούτε και την εκπαίδευση, δηλαδή να μονιμοποιηθούν οριστικά, να εκδοθούν αυτές οι διαπιστωτικές πράξεις.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Υπουργέ, έχετε τον λόγο για την πρωτολογία.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε. Ενδεχομένως να μην χρειαστεί και δευτερολογία, γιατί αυτά που θα πω στο ερώτημά του συναδέλφου θα είναι -θέλω να πιστεύω- κατατοπιστικά, χωρίς να σας παραπέμψω, κύριε συνάδελφε, στο τι προβλέπει ο νόμος για αξιολογήσεις και τέτοια πράγματα, γιατί δεν νομίζω ότι είναι και αυτό το οποίο με ρωτάτε τώρα.

Θέλω να σας πω πως η απόφαση της Υπουργού, της κ. Νίκης Κεραμέως και οι σχετικές οδηγίες τις οποίες έδωσε στον Γενικό Γραμματέα, τον κ. Κόπτση είναι να εφαρμοστεί ο ν.4823/2021, ο οποίος προβλέπει για τη μονιμοποίηση των εκπαιδευτικών -μεταξύ αυτών και των εκπαιδευτικών Ειδικής Αγωγής που με ρωτάτε- αξιολόγηση. Η αξιολόγηση όπως πάρα πολλές φορές η ίδια η Υπουργός έχει ανακοινώσει, η κ. Κεραμέως, θα γίνει κατά την τρέχουσα σχολική χρονιά.

Μεταφέροντας, λοιπόν, τις οδηγίες με βάση την απόφαση της κ. Κεραμέως ο κ. Κόπτσης στους διευθυντές της εκπαίδευσης, τους είπε να απέχουν από τη μονιμοποίηση ακριβώς γιατί πρέπει προηγουμένως να γίνει αξιολόγηση. Παρ’ όλα αυτά, παρά τις αντίθετες οδηγίες, κάποιοι προέβησαν στη μονιμοποίηση όπως και εσείς αναφέρετε και είναι αλήθεια.

Για όσους ξέρουν νομικά βεβαίως δεν έχουν αυτές νομικό έρεισμα. Είναι πράξεις της διοίκησης οι οποίες έχουν εκδοθεί κατά παράβαση του νόμου. Δεν έχουν κάποιο νομικό έρεισμα. Οι υπηρεσίες σήμερα το πρωί πριν έρθω να απαντήσω στην ερώτησή σας με πληροφόρησαν ότι υπάρχουν και διευθύνσεις οι οποίες τις μονιμοποιήσεις τις έχουν ανακαλέσει. Δεν ήξεραν να μου πουν ποιες. Σας το μεταφέρω όπως ακριβώς μου το είπαν και χωρίς να διευκρινίζουν σε ποιες έχουν γίνει.

Να μην σας κουράσω περαιτέρω. Θα σας πω ότι το πρόβλημα το οποίο ενδεχομένως θα υπήρχε γι’ αυτούς τους εκπαιδευτικούς -γιατί δεν υπάρχει ούτε συνταξιοδοτικό, ούτε μισθολογικό θέμα- θα ήταν η ισότιμη μεταχείρισή τους με τους μόνιμους εκπαιδευτικούς για να συμμετέχουν στη διαδικασία επιλογής για θέσεις στελεχών εκπαίδευσης. Πράγματι εκεί υπήρχε ένα θέμα. Γιατί; Εάν δεν υπήρχε η μονιμοποίηση, δεν θα μπορούσαν να συμμετείχαν σε αυτές τις διαδικασίες. Το Υπουργείο Παιδείας, η κ. Κεραμέως ως έχουσα και τη νομοθετική πρωτοβουλία, έφερε τροπολογία και ψηφίστηκε πριν λίγες μέρες στις 24-11-2022.

Η τροπολογία αυτή -θα μου επιτρέψετε μόνο αυτό να διαβάσω, κύριε Πρόεδρε, στο άρθρο 78 η τροπολογία του ν.4997/22 λέει για ρυθμίσεις για στελέχη της εκπαίδευσης, μεταβατικές διατάξεις, προσθήκη παραγράφου 5α και τροποποίηση παραγράφου 12, του άρθρου 232, του ν.4823/2021 και αναφέρει ότι οι δόκιμοι εκπαιδευτικοί, τα μέλη ειδικού εκπαιδευτικού προσωπικού και ειδικού βοηθητικού προσωπικού, που διορίστηκαν τα έτη 2019 έως και 2021 -τα παραλείπω όλα τα υπόλοιπα, γιατί υποσχέθηκα να μην μακρηγορήσω- μπορούν να είναι υποψήφιοι και να συμμετέχουν στη διαδικασία επιλογής για θέσεις στελεχών της εκπαίδευσης, να τοποθετούνται σε αυτές, εφόσον συντρέχουν οι λοιπές προϋποθέσεις συμμετοχής τους στη σχετική διαδικασία και να επιλεγούν.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Κυρία Υπουργέ, η απάντησή σας είναι πραγματικά μια ψυχρολουσία για όσους εκπαιδευτικούς περιμένουν όλο αυτό το διάστημα -για τους συγκεκριμένους εκπαιδευτικούς- τη μονιμοποίησή τους. Τι τους λέτε; Και μάλιστα είναι ψυχρολουσία και γι’ αυτούς οι οποίοι πήραν στα χέρια τους αυτές τις διαπιστωτικές πράξεις.

Είπατε ότι αυτές οι πράξεις έγιναν κατά παράβαση της νομοθεσίας και ότι είναι άκυρες. Αυτό είπατε. Έτσι δεν είναι;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ακριβώς.

**ΙΩΑΝΝΗΣ ΔΕΛΗΣ:** Δεν θα μπω στη συζήτηση για το πότε θα ξεκινήσει η αξιολόγηση, γιατί εμείς είμαστε ενάντια στην αξιολόγηση αυτή, η χειραγώγηση έτσι όπως επιχειρείται να υλοποιηθεί, αλλά φοβάμαι ότι και εσείς αποκαλύψατε το περιεχόμενο αυτής της αξιολόγησης, γιατί όταν συζητιόταν ο συγκεκριμένος νόμος -έχουμε μπει ήδη σε άλλο θέμα βέβαια και όχι με ευθύνη δική μας- είχατε μιλήσει και εσείς και η Υπουργός για την αξιολόγηση ως εργαλείο και μοχλό βελτίωσης της εκπαίδευσης.

Αποδεικνύεται ότι η αξιολόγηση, κυρία Υπουργέ, με τα δικά σας τα λεγόμενα είναι εργαλείο και μοχλός πειθάρχησης και υποταγής των εκπαιδευτικών στη δική σας πολιτική, αλλιώς μπορεί να μη μονιμοποιηθούν. Αυτή είναι η ουσία. Εσείς το είπατε πριν από λίγο. Δεν έχει καμμία σχέση, λοιπόν, με τη βελτίωση της εκπαίδευσης.

Έρχομαι λοιπόν και λέω ότι ήδη μια σειρά από διευθύνσεις έχουν -όπως είπα και πριν- προχωρήσει στις διαπιστωτικές πράξεις. Τραβάτε το χαλί από αυτές τις διευθύνσεις, οι οποίες και αυτές τον νόμο εφάρμοσαν, τον νόμο που προβλέπει τη διετία. Δεν ακυρώθηκε ο νόμος από όσο γνωρίζω. Εξακολουθεί να ισχύει. Μπορεί να συμπληρώθηκε με τον ν.4821, αλλά δεν ακυρώθηκε, ισχύει. Εν πάση περιπτώσει, περιμένουν οδηγίες, όπως λένε κάποιοι. Έχουμε την απάντηση της Διεύθυνσης Εκπαίδευσης της Κορίνθου που λέει ότι περιμένει οδηγίες από το Υπουργείο Παιδείας, προκειμένου να προχωρήσουν στη διαδικασία της μονιμοποίησης.

Οι οδηγίες, βεβαίως, μας είπατε πριν από λίγο ποιες θα είναι, ότι θα πρέπει να ξεκινήσει η αξιολόγηση. Αυτό που μας είπατε είναι για τα στελέχη της εκπαίδευσης. Αυτοί, όμως, που ζητάνε να μονιμοποιηθούν δεν είναι στελέχη της εκπαίδευσης. Είναι εκπαιδευτικοί. Στη συντριπτική τους πλειοψηφία δεν είναι στελέχη. Εν πάση περιπτώσει, άλλο ένα εμπόδιο. Άνθρωποι οι οποίοι με δεκαπέντε και πλέον χρόνια -τους έχουν γνωρίσει και προσωπικά- εργάζονταν ως συμβασιούχοι και αναπληρωτές και γυρνούσαν όλη τη χώρα για να υπηρετήσουν στην εκπαίδευση. Κάποια στιγμή το 2020 διορίστηκαν. Χάρηκαν. Και έρχεστε τώρα εσείς και υπονομεύετε για άλλη μια φορά το δικαίωμά τους στη μόνιμη και σταθερή δουλειά και τους λέτε ότι πρέπει να αξιολογηθούν για μια ιδιότητα την οποία απέκτησαν με μόνιμο διορισμό από εσάς, πρέπει να αξιολογηθούν ξανά, προκειμένου να μονιμοποιηθούν οριστικά.

Καταλαβαίνετε ότι όλο αυτό δεν νομίζω ότι συμβάλλει, κύριε Πρόεδρε, σε αυτό που λέμε ομαλότητα και ηρεμία που χρειάζεται να έχει ένας εκπαιδευτικός, ελεύθερος, να επιτελέσει το εκπαιδευτικό του, το παιδαγωγικό του έργο.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Δελή.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κατ’ αρχάς δεν θεωρώ ότι η εφαρμογή ενός νόμου, κύριε συνάδελφε, επιτείνει την αγωνία ή την ανησυχία ή την ανασφάλεια των εκπαιδευτικών.

Κατά δεύτερον, λυπούμαι που ακούτε από το στόμα μου αυτά που χαρακτηρίζετε ψυχρολουσία, γιατί η ίδια η Υπουργός, κ. Κεραμέως, ως έχουσα την αρμοδιότητα και την ευθύνη το έχει πει δημοσίως πολλές φορές. Έχει μεταφέρει τις οδηγίες της και τις αποφάσεις της ο γενικός γραμματέας. Και μάλιστα όχι μόνο στους διευθυντές, σε τηλεδιασκέψεις, αλλά και στους ίδιους τους εκπροσώπους των ενδιαφερομένων εκπαιδευτικών οι οποίοι επισκέφθηκαν το Υπουργείο την Παρασκευή. Άρα, είναι κάτι το οποίο το γνώριζαν. Ειπώθηκε στο αρμόδιο για μας Βήμα μέσα στη Βουλή. Παρεξηγήσατε ενδεχομένως αυτό που είπα ότι δεν μιλάμε για στελέχη εκπαίδευσης. Ούτε εγώ είπα αυτό. Είπα ότι δίνουμε τη δυνατότητα στους νεοδιόριστους να έχουν το περιθώριο να συμμετέχουν και εκείνοι στη διαδικασία επιλογής των στελεχών.

Και θέλω να σας πω πως επειδή είπατε ότι είναι τιμωρητική η αξιολόγηση την οποία κάνουμε…

**ΙΩΑΝΝΗΣ ΔΕΛΗΣ:** Εσείς το είπατε. Δεν το είπα εγώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Είπα εγώ ότι είναι τιμωρητική η αξιολόγηση;

**ΙΩΑΝΝΗΣ ΔΕΛΗΣ:** Θα εξαρτηθεί η μονιμοποίησή τους.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Βεβαίως θα εξαρτηθεί από την αξιολόγηση αλλά επιτρέψτε μου. Γι’ αυτό, κυρίως, πήρα τον λόγο. Ήθελα να σας πω ότι εάν τυχόν -είναι γνωστό από τους εκπαιδευτικούς- το αποτέλεσμα της αξιολόγησης κριθεί ως μη ικανοποιητικό -γιατί αυτή είναι η βαρύτερη αρνητική αξιολόγηση- δεν μονιμοποιείται αλλά μπορεί να επαναλάβει τη διαδικασία τα αμέσως επόμενα δύο χρόνια. Άρα δεν απολύεται, δεν χάνει κάτι. Του δίνεται η δυνατότητα βελτίωσης.

Επιτρέψτε μου μόνο μία εκτίμηση και μ’ αυτή κλείνω. Οι εκπαιδευτικοί μας αξίζουν πολύ περισσότερα από όσα σε αυτή την Αίθουσα εμείς τους πιστώνουμε.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, ύστερα από συνεννόηση των ερωτώντων Βουλευτών με τους ερωτώμενους Υπουργούς δεν θα συζητηθούν οι εξής ερωτήσεις:

Η δωδέκατη με αριθμό 180/17-11-2022 επίκαιρη ερώτηση δεύτερου κύκλου της Βουλευτού Καστοριάς του Συνασπισμού Ριζοσπαστικής Αριστεράς κ.Ολυμπίας Τελιγιορίδου προς τον Υπουργό Αγροτικής Ανάπτυξης και Τροφίμων, με θέμα: «Αίτημα για απευθείας ανάθεση για τον πηγαίο κώδικα της Ενιαίας Αίτησης Ενίσχυσης έτους 2022».

Η δέκατη πέμπτη με αριθμό 181/18-11-2022 επίκαιρη ερώτηση δεύτερου κύκλου του Βουλευτή Ευβοίας του Συνασπισμού Ριζοσπαστικής Αριστεράς κ. Ευάγγελου Αποστόλου προς τον Υπουργό Οικονομικών, με θέμα: «Αποφάσεις Γενικού Δικαστηρίου Ευρωπαϊκής Ένωσης (Ε.Ε) για συμψηφισμό καταλογισμών με ενισχύσεις COVID 19».

Η πρώτη με αριθμό 262/11-10-2022 ερώτηση του κύκλου αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων, με θέμα: «Βραβείο αναλγησίας και υποκρισίας διεκδικεί η Κυβέρνηση Μητσοτάκη με τη στάση της προς τους μυδοκαλλιεργητές του Θερμαϊκού».

Η δεύτερη με αριθμό 174/14-11-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υπουργό Αγροτικής Ανάπτυξης και Τροφίμων με θέμα: «Άμεση ανάγκη εξασφάλισης αρκούντως ικανοποιητικού αριθμού εργατών γης, για τη διαφύλαξη της παραγωγής αγροτικών προϊόντων, η οποία κινδυνεύει από ολική καταστροφή».

Η δέκατη με αριθμό 186/21-11-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Περιβάλλοντος και Ενέργειας, με θέμα: «Να κατασκευαστεί σήραγγα στο τμήμα Άγνος - Ξηροκαμάρα, αντί της καταστροφής του φυσικού περιβάλλοντος και των αρχαιοτήτων».

Η δεύτερη με αριθμό 40/07-10-2022 αναφορά του κύκλου αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υποδομών και Μεταφορών, με θέμα: «Να προχωρήσει η ανέγερση του νέου Δικαστικού Μεγάρου Ηρακλείου».

Θα συζητηθεί τώρα η πρώτη με αριθμό 176/15-11-2022 επίκαιρη ερώτηση πρώτου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεωργίου Ψυχογιού προς τον Υπουργό Αγροτικής Ανάπτυξης και Τροφίμων, με θέμα: «Άμεση και έμπρακτη στήριξη των αγροτών της Κορινθίας για τις τεράστιες ζημιές του 2022 και την έλλειψη νερού σε πολλές περιοχές».

Θα απαντήσει ο Υφυπουργός Αγροτικής Ανάπτυξης και Τροφίμων, κ. Γιώργος Στύλιος.

Κύριε Ψυχογιέ, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, πρόκειται για δύο από τα πιο σοβαρά ζητήματα που απασχολούν την Κορινθία. Την αποζημίωση των τεράστιων ζημιών στις καλλιέργειες του 2022, αλλά και το 2021, και την έλλειψη νερού η οποία επηρεάζει αυτές καθ’ αυτές τις ζημιές αλλά και συνολικά οδηγεί στην εγκατάλειψη από τα χωράφια μεγάλο κομμάτι των αγροτών. Είχαμε επισκεφθεί το Υπουργείο σας. Είχαμε μιλήσει με τον κ. Γεωργαντά. Είχαμε πει μέχρι τέλους Οκτώβρη να υπάρξει μια ξεκάθαρη απάντηση. Δεν υπήρξε και ερχόμαστε με επίκαιρη ερώτηση.

Το 2022, λοιπόν, όπως και το 2021 -αλλά θα επικεντρωθώ στο 2022- ήταν δύο πολύ άσχημες χρονιές για την Κορινθία με ακραία φαινόμενα με παγετούς, με αυξημένες θερμοκρασίες, με βροχοπτώσεις, σε συνδυασμό με τη μείωση του εισοδήματος λόγω της ελάττωσης των εξαγωγών αλλά και της χαμηλής τιμής, καθώς και της δραματικής έλλειψης νερού που έχει οδηγήσει σε απόγνωση. Προτείναμε, λοιπόν, να αξιοποιηθούν εκτός από τις αποζημιώσεις του ΕΛΓΑ και τα εργαλεία των κρατικών ενισχύσεων που και εμείς ως κυβέρνηση είχαμε αξιοποιήσει το 2019 για αρκετές καλλιέργειες, τα de minimis αλλά και το ταμείο αρωγής σε σχέση με τις αποζημιώσεις. Ζητήσαμε άμεσες, δίκαιες και ολοκληρωμένες αποζημιώσεις αλλά και μέτρα για την ανομβρία η οποία επηρεάζει, όπως είπα, όλη την αλυσίδα και από τις γεωτρήσεις και από τον ΑΟΣΑΚ και από το φράγμα του Ασωπού.

Η κατάσταση είναι τραγική αυτή τη στιγμή στον νομό και το δώσαμε και στον Υπουργό να το καταλάβει. Είναι θέμα επιβίωσης να έρθουν σωστές, δίκαιες αποζημιώσεις αξιοποιώντας όλα τα εργαλεία και επηρεάζει ολόκληρη τη ζωή και την καθημερινότητα των επαγγελματιών του νομού που είναι κατά κύριο λόγο ένας αγροτικός νομός. Η οποιαδήποτε καθυστέρηση μπορεί να οδηγήσει στην εγκατάλειψη μεγάλου κομματιού των αγροτών από τις καλλιέργειές τους κάτι το οποίο είναι πολύ προβληματικό και για τους ίδιους και τις οικογένειές τους και τη χώρα. Απαιτούνται άμεσες παρεμβάσεις και το έχουν ζητήσει με επιστολές τους και ανακοινώσεις όλοι οι παραγωγοί και αυτοδιοικητικοί του νομού. Σάς καλούμε να μας απαντήσετε συγκεκριμένα πότε θα χορηγηθούν αυτές οι αποζημιώσεις από τον ΕΛΓΑ για τις τεράστιες ζημίες του 2022 αλλά και του 2021 οι οποίες έχουν εκκαθαριστεί και εκκρεμούν καθώς, έχουν το χαρακτήρα αυτή τη στιγμή εισοδήματός επιβίωσης. Και να μας πείτε αν θα αξιοποιήσετε και τα εργαλεία που ανέφερα πριν πέραν των αποζημιώσεων του ΕΛΓΑ για να είναι πιο ολοκληρωμένος.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Υπουργέ.

Κύριε συνάδελφε, έτσι όπως θέσατε την ερώτηση έχει δύο μέρη, δύο κεφάλαια. Το ένα αφορά τα χρήματα, που έχουν δοθεί και πρόκειται να δοθούν στην Κορινθία για ενισχύσεις της παραγωγής. Επίσης, τα χρήματα τα οποία δικαιούνται οι αγρότες να λάβουν λόγω των αποζημιώσεων από τον ΕΛΓΑ.

Το δεύτερο κεφάλαιο που θέσατε έχει σχέση με το νερό. Για να λυθεί το ζήτημα της ανομβρίας, όπως ξέρετε, στις δυνατότητες αυτών των ανθρώπων είναι να κατασκευάσουν έργα αρδευτικά, εγγειοβελτικά, φράγματα. Να δούμε τι γίνεται σε σχέση με τα έργα για το νερό για να μπορέσουμε να στηρίξουμε τους παραγωγούς μας να αντιμετωπίσουν και να διαχειριστούν το φαινόμενο της ανομβρίας, συνέπεια βέβαια της κλιματικής κρίσης την οποία βιώνουμε όλοι μας και την διαπιστώνουμε συνεχώς.

Σε σχέση με τις χρηματοδοτήσεις θέλω να σας θυμίσω τα εξής και να το ακούσουν και οι παραγωγοί στην Κορινθία. Έχουν δοθεί από την Κυβέρνησή μας από το 2019 έως σήμερα 8.600.000 ευρώ ως ενίσχυση κατά των συνεπειών της πανδημίας σε δέκα χιλιάδες εννιακόσιες επιχειρήσεις. Έχουν δοθεί 356.000 ευρώ στην ενίσχυση των κτηνοτρόφων για επιστροφή του 2% για τις ζωοτροφές σε πεντακόσιες ογδόντα έξι αιτήσεις. Έχουν δοθεί 2.600.000 ευρώ ενίσχυση ως ήσσονος σημασίας ενισχύσεις σε τρεις χιλιάδες πεντακόσιες τριάντα αιτήσεις. Για το 2021 από τον ΕΛΓΑ στους καλυπτόμενους ασφαλιστικά έχουν δοθεί 18.325.000 ευρώ. Σημειώνεται ότι με απόφαση του Διοικητικού Συμβουλίου του ΕΛΓΑ έχει δοθεί παράταση έως 31-12-2022 για να μπορέσουν να καταβάλουν τα ασφάλιστρά τους όσοι τα χρωστούν για να μπορούν να είναι ενήμεροι ασφαλιστικά. Σε σχέση, λοιπόν, με το 2021 θα γίνει η εκκαθάριση. Όσοι δεν έχουν πληρωθεί θα αποπληρωθούν μέσα στον Δεκέμβριο του 2022.

Το άλλο θέμα που θίξατε στις αποζημιώσεις και στις ενισχύσεις στους παραγωγούς αφορούν ζημιές οι οποίες συνέβησαν κατά το 2022. Γι’ αυτές τις ζημιές έχουμε τα εξής στοιχεία. Έγιναν συνολικά διακόσιες πενήντα αναγγελίες με έξι χιλιάδες εννιακόσιες δηλώσεις ζημιάς. Το έργο, λοιπόν, των εκτιμήσεων για επτά χιλιάδες εκτιμήσεις προχωρά. Στους επόμενους μήνες θα δοθούν τα χρήματα για το 2022. Είμαστε στην τελική φάση γι’ αυτές τις επτά χιλιάδες.

Να σας θυμίσω τα εξής: Πρώτον, ότι έχουν δοθεί στα επιτραπέζια σταφύλια ως αποζημίωση ήσσονος προσπάθειας 2.408.000 ευρώ σε δύο χιλιάδες οχτακόσιες αιτήσεις μέχρι σήμερα. Και θα σας θυμίσω, επίσης, ότι οι αποζημιώσεις από τον ΕΛΓΑ, πλέον, δίνονται και αποπληρώνονται εντός του ίδιου έτους, μέσα σε πολύ σύντομο χρονικό διάστημα, όταν αυτοί οι χρόνοι κατά το παρελθόν, κατά τη διακυβέρνηση της δικής σας θητείας, οι χρόνοι αυτοί ήταν δεκαεπτά μήνες, δύο χρόνια και πολύ περισσότερο.

Για το νερό θα απαντήσω στη δευτερολογία.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Κύριε Ψυχογιέ, ελάτε για τη δευτερολογία.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, ευχαριστώ.

Κύριε Υπουργέ, άκουσα την απάντηση προσεκτικά και στα νούμερα, αλλά και στο χρονοδιάγραμμα. Θέλω να εστιάσω και πάλι στο γεγονός ότι αυτήν τη στιγμή τα επιτραπέζια σταφύλια και οι συναφείς καλλιέργειες στον νομό είναι σε διάλυση. Πρέπει να το αντιληφθείτε και εσείς και να αξιοποιηθούν εκτός από τις αποζημιώσεις του ΕΛΓΑ -που είναι σημαντικό να κατευθυνθούν εκεί- και άλλα εργαλεία, όπως είπα πριν, και στη συνέχεια και τώρα, άμεσα, με προκαταβολές, με γενναιόδωρες χρηματοδοτήσεις δίκαιες και ολοκληρωμένες, γιατί η αλυσίδα καταρρέει.

Είναι θέμα επιβίωσης, είναι θέμα που ακουμπάει όλους τους επαγγελματίες. Δεν υπάρχει τιμή. Όλο το προηγούμενο διάστημα και στην Ελλάδα και στο εξωτερικό μειώθηκαν οι εξαγωγές και υπάρχει και το τεράστιο θέμα της ανομβρίας -που θα έρθω αμέσως τώρα- που επιδεινώνει ακόμη περισσότερο και αυτές τις ζημιές, αλλά και το κόστος παραγωγής και βέβαια την πρώτη ύλη της παραγωγής που χωρίς το νερό δεν μπορεί να γίνει τίποτα.

Άρα, σας ζητώ να εγκύψετε πολύ συγκεκριμένα, πολύ εξειδικευμένα, πάνω στα εργαλεία που έχουμε και παραπάνω από αυτά αξιοποιώντας -όπως κάναμε και εμείς- και τις κρατικές ενισχύσεις και τον κρατικό προϋπολογισμό και ό,τι άλλο υπάρχει σε αυτή την κατεύθυνση. Διότι υπάρχει θέμα, επαναλαμβάνω, επιβίωσης της καλλιέργειας και ολόκληρης της αλυσίδας.

Όσον αφορά, τώρα, τους κτηνοτρόφους. Αναφερθήκατε σε αυτό και θα ήθελα να το θέσω, δεν είναι στην ερώτηση βέβαια, αλλά επ’ ευκαιρία, υπάρχει ένα ζήτημα -που το έχουμε βάλει και με γραπτές ερωτήσεις- που έχει να κάνει με τις αποζημιώσεις COVID προς τους κτηνοτρόφους. Το θέτω και εδώ -μπορεί να είναι και αντικείμενο επόμενης ερώτησής μου- σε σχέση με την Κορινθία ειδικά και πιο συγκεκριμένα τους κτηνοτρόφους, οι οποίοι αποτελούν μια μεγάλη ομάδα μονάδων με εργαζόμενους και με παραγωγή στην Κορινθία και ακόμα δεν έχουν λάβει τις αποζημιώσεις του COVID από το 2021 και μετά, με ευθύνη κυρίως των υπηρεσιών και όχι δική τους.

Έρχομαι τώρα στο νερό. Το βασικό κομμάτι είναι το φράγμα του Ασωπού. Το ξέρετε, έχει γίνει μια τεράστια κινητοποίηση αυτήν τη στιγμή στην Κορινθία. Είναι το μεγαλύτερο αρδευτικό έργο της Πελοποννήσου.

Σήμερα, την ώρα που μιλάμε, έχει περιφερειακό συμβούλιο παρουσία των ίδιων των παραγωγών, των απολυμένων εργαζομένων του φράγματος και τοπικών προέδρων. Είναι ένα έργο, το οποίο ξεμπλόκαρε το 2016 από την κυβέρνηση του ΣΥΡΙΖΑ, δρομολογήθηκε, χρηματοδοτήθηκε και σήμερα βρίσκεται σε εμπλοκή με δέκα εννέα χειριστές έργου απολυμένους. Η κατάσταση είναι τόσο δύσκολη ώστε αποδεικνύεται και από υπηρεσιακά έγγραφα που δεν δικαιολογούν την καθυστέρηση αυτή.

Όταν πήγαμε στο Υπουργείο και το θέσαμε στον Υπουργό, τον κ. Γεωργαντά, μας είπε ότι όλα βαίνουν καλώς όπως κάνουν και οι Βουλευτές του νομού, θέλοντας να θολώσει τα νερά χωρίς όμως συγκεκριμένη απάντηση. Και να που υπήρξε ζήτημα εμπλοκής, άμεσα, το οποίο δεν διαψεύδεται από κανέναν, παρά μόνο από τους κυβερνητικούς Βουλευτές.

Πρέπει, λοιπόν, άμεσα να πιέσετε και την εταιρεία για τις σημαντικές υποχρεώσεις -και θέλω να ρωτήσω αν έχουν γίνει ενέργειες σε αυτήν την κατεύθυνση- τους δήμους, οι οποίοι είχαν πάρει γενναιόδωρες χρηματοδοτήσεις την εποχή των ζημιών του Ζορμπά και ο Δήμος Κορινθίων και ο Δήμος Βέλου – Βόχας για να χρηματοδοτήσουν την αναβάθμιση των δικτύων του αρδευτικού οργανισμού. Εάν οι βιολογικοί καθαρισμοί της Κορίνθου και του Κιάτου, όπως υποχρεούνται και έχουν δεσμευτεί, θα αξιοποιηθούν στην κατεύθυνση να υδροδοτήσουν και να αρδεύσουν όλη αυτήν την περιοχή της Κορινθίας που αυτήν τη στιγμή έχει τεράστιο πρόβλημα.

Κλείνω, λέγοντας το εξής: Πρόκειται για ένα τεράστιο έργο υποδομής, το οποίο πρέπει να ξεκινήσει, πρέπει να επαναλειτουργήσει, πρέπει να ολοκληρωθεί άμεσα, σε συνδυασμό με την αναβάθμιση και επισκευή του δικτύου του αρδευτικού Οργανισμού, αλλά και σε συνδυασμό -μια ενδιάμεση λύση- το νερό από το φράγμα να πέφτει μέσα στους αγωγούς τουΑΟΣΑΚ μέχρι να γίνειοκλειστός αγωγός.

Κάναμε συγκεκριμένες προτάσεις, αλλά θέλουμε και από εσάς να μας πείτε ποιες είναι οι παρεμβάσεις σας στους δήμους σε αυτήν την κατεύθυνση και προς την εταιρεία.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Ψυχογιέ.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Θυμίζω τα εξής: Είπαμε για τις ασφαλιστικά καλυπτόμενες από τον ΕΛΓΑ ζημιές, οι οποίες συνέβησαν εντός του 2022 και αφορούν τον παγετό του Ιανουαρίου, γίνεται αγώνας δρόμου για να γίνει η αποπληρωμή. Μπορεί να γίνει και εντός του 2022, δηλαδή, πριν τις γιορτές ο κόσμος να λάβει τα χρήματά του για να τα αξιοποιήσει. Για τις υπόλοιπες ζημιές που καλύπτονται από τον ΕΛΓΑ, τους πρώτους μήνες του 2023 θα δοθούν τα χρήματα. Κι εκεί γίνεται μία πολύ σημαντική και πολύ μεγάλη προσπάθεια.

Όσον αφορά τα έργα, θέσατε μια σειρά από ζητήματα για τα αρδευτικά έργα, έχω να σας πω ότι δεν είναι όλα αρμοδιότητας του Υπουργείου Αγροτικής Ανάπτυξης και Τροφίμων. Το ξέρετε αυτό. Γιατί οι βιολογικοί, οι δήμοι κ.λπ. αφορούν άλλα Υπουργεία και άλλες αρμοδιότητες.

Μένω, λοιπόν, στα εξής: Στο φράγμα Ασωπού, το οποίο χρηματοδοτείται από το Υπουργείο μας, ένα μεγάλο έργο, επιβλέπεται από το Υπουργείο μας, ένα έργο όπου θα αρδεύσει μια περιοχή πενήντα χιλιάδων στρεμμάτων καλλιεργούμενης έκτασης με είκοσι εννιά εκατομμύρια κυβικά μέτρα νερό και ωφέλιμο όγκο είκοσι πέντε εκατομμυρίων κυβικών.

Τα μεγάλα έργα στη χώρα -το ξέρετε και εσείς το ξέρουμε όλοι, η ίδια η ζωή μας έχει οδηγήσει να το διαπιστώσουμε- ξέρετε ότι ξεκινούν και ξεπερνούν πολλές φορές τη θητεία ενός Υπουργείου ή μιας πολιτικής ηγεσίας στο Υπουργείο, μιας Κυβέρνησης. Κάτι τέτοιο γίνεται και εδώ. Το συγκεκριμένο έργο εντάχθηκε το 2011, έχει μία πορεία -με τις διακοπές, με τη συνέχιση των εργασιών- με μεγάλα προβλήματα και ζητήματα σε σχέση με την κατασκευή του.

Εμείς αυτό που εγγυόμαστε και λέμε ότι είναι δεδομένο και σίγουρο είναι η σταθερή και ομαλή και σίγουρη χρηματοδότηση του έργου. Γι’ αυτό λοιπόν ερχόμαστε, πέρα από τα θέματα που μπορεί να προκύπτουν κατά περιστάσεις, και λέμε ότι το συγκεκριμένο έργο βαίνει προς ολοκλήρωση και μπορεί στο τέλος του 2023 να έχει ολοκληρωθεί -μιλώ για το φράγμα- και να έχει δοθεί προς χρήση στους ωφελούμενους.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Τώρα, σε σχέση με τα αρδευτικά δίκτυα, τα δίκτυα που θα χρησιμοποιηθούν για να αξιοποιήσουν και να εκμεταλλευτούν το νερό του φράγματος, η μελέτη είχε ξεκινήσει από την περιφέρεια, πρόσφατα, εντός του 2022 η μελέτη προκηρύχθηκε από το Υπουργείο Υποδομών και Μεταφορών. Εκτιμούμε, λοιπόν, ότι όσο θα πηγαίνουμε προς το τέλος της κατασκευής του έργου και της παραλαβής του, θα έχει αναδειχθεί ο ανάδοχος και θα μπορούν να ξεκινήσουν να κατασκευαστούν και τα αρδευτικά δίκτυα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλησπέρα σας και από εμένα. Καλή εβδομάδα.

Πάμε τώρα στην δέκατη τέταρτη, με αριθμό 193/21-11-2022 επίκαιρη ερώτηση δεύτερου κύκλου της Βουλευτού Β’ Πειραιώς του Κομμουνιστικού Κόμματος Ελλάδας κ. Διαμάντως Μανωλάκουπρος τον Υπουργό Αγροτικής Ανάπτυξης και Τροφίμων,με θέμα: «Σοβαρά προβλήματα αντιμετωπίζουν οι παραγωγοί ακτινιδίου και ιδιαίτερα του Νομού Άρτας».

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ.

Η αλήθεια είναι ότι σχεδόν τελειώνει η περίοδος συγκομιδής στα ακτινίδια, αλλά οι παραγωγοί, ειδικά στον Νομό Άρτας, βρίσκονται σε απόγνωση γιατί σε αυτήν την περιοχή η παραγωγή είναι από τις μεγαλύτερες κι εσείς το ξέρετε καλά.

Με πρόσχημα, όμως, την αύξηση του κόστους αποθήκευσης -δεν θα έλεγα ακριβώς πρόσχημα, είναι πραγματικότητα, ωστόσο γίνεται το άλλοθι- οι μεγαλέμποροι εκβιάζουν τους παραγωγούς με ανοιχτές τιμές και αυτές οι τιμές είναι κάτω από το κόστος παραγωγής. Δηλαδή, στον παραγωγό έχει κατρακυλήσει και 30 λεπτά, όταν το κόστος έχει εκτοξευθεί σε 35 και 40 και σχεδόν διπλασιάστηκε η τιμή στα λιπάσματα και στο πετρέλαιο και η άρδευση, αλλά και τα μεταφορικά.

Η παραγωγή ακτινιδίου κάθε χρόνο αυξανόταν, λόγω του προσανατολισμού της εξωστρέφειας που καλλιεργήθηκε από όλες τις κυβερνήσεις -από εσάς, την προηγούμενη και άλλες- και από τους μεγαλεμπόρους και τους εξαγωγείς, γιατί έβγαζαν πολύ καλό κέρδος. Δεύτερον, η διοχέτευση ακτινιδίου στην εγχώρια αγορά, αλλά κυρίως, στις διεθνείς αγορές προϋποθέτει μια μακροχρόνια αποθήκευση, που φτάνει και τους έξι μήνες. Το κόστος όμως, έχει αυξηθεί λόγω του ενεργειακού. Άρα, υπάρχει ένας ορατός κίνδυνος μεγάλο μέρος της παραγωγής να μείνει φέτος αδιάθετο στα δέντρα. Ήδη αυτό φαίνεται. Την ίδια στιγμή, βέβαια να πω ότι γίνονται και ορισμένες εισαγωγές. Έχουν εισαχθεί επτακόσιοι πενήντα τόνοι.

Τι ζητάμε; Να πάρετε μέτρα απορρόφησης της παραγωγής σε τιμές πάνω από το κόστος, για να εξασφαλίσει την επιβίωσή του ο παραγωγός ακτινιδίου ή να βρείτε τρόπους -και υπάρχουν- για αναπλήρωση του χαμένου εισοδήματος. Και βεβαίως, να μειωθεί και το κόστος παραγωγής, με αφορολόγητο πετρέλαιο -τα βάζουν αυτά οι αγρότες- με πλαφόν 0,7 λεπτά την κιλοβατώρα στο αγροτικό πετρέλαιο, όπως και κατάργηση του Χρηματιστηρίου Ενέργειας και του προστίμου ρύπων, επιδότηση λιπασμάτων και άλλων αγροεφοδίων. Και κυρίως, να χτυπηθεί η αισχροκέρδεια που γίνεται σε βάρος των παραγωγών δεκαετίες τώρα και σε βάρος της λαϊκής κατανάλωσης. Φυσικά, να βοηθηθούν οι εξαγωγές, εμείς δεν λέμε όχι, εξασφαλίζοντας την απαιτούμενη αποθήκευση της παραγωγής, αλλά και την τιμή παραγωγού.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και σε αυτήν την επίκαιρη ερώτηση θα απαντήσει ο Υφυπουργός Αγροτικής Ανάπτυξης και Τροφίμων, κ. Γεώργιος Στύλιος.

Καλησπέρα, καλή εβδομάδα και από εμένα.

Έχετε τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Καλή εβδομάδα, κύριε Πρόεδρε.

Κυρία συνάδελφε, θα σας πω τα μέτρα και τις αποφάσεις που έχουμε λάβει ως Κυβέρνηση, κινούμενη σε δύο κατευθύνσεις.

Η μια κατεύθυνση από την αρχή της ανάληψης διακυβέρνησης της χώρας από τον Κυριάκο Μητσοτάκη και τη Νέα Δημοκρατία ήταν να προχωρήσουμε σε μόνιμα μέτρα, τα οποία είχαμε εξαγγείλει και περιλαμβάνονταν στο προεκλογικό μας πρόγραμμα.

Η δεύτερη στρατηγική, που ακολουθήσαμε ήταν να είμαστε στην κυριολεξία δίπλα στους αγρότες και στους παραγωγούς στις ξένες κρίσεις, που ήρθαν στη χώρα μας, με αιτίες έξω από εμάς, έξω από την Ελλάδα, έξω από την Κυβέρνηση και τη διακυβέρνηση, όπως είναι η πανδημία, ο πόλεμος, η ενεργειακή κρίση. Μια σειρά, λοιπόν, από περιστασιακές κρίσεις που χρειάστηκε να τις αντιμετωπίσουμε και να τις διαχειριστούμε.

Σας λέω λοιπόν το εξής: έχουν δοθεί 300 εκατομμύρια ευρώ για κρατικές ενισχύσεις και από το Πρόγραμμα Αγροτικής Ανάπτυξης για να στηρίξουμε τους αγρότες και τους παραγωγούς στη χώρα. Επίσης, δόθηκαν 300 εκατομμύρια ευρώ από την επιστρεπτέα προκαταβολή στο σύνολο των Ελλήνων αγροτών και παραγωγών. Έχουν δοθεί 630 εκατομμύρια ευρώ ως αποζημιώσεις από τον ΕΛΓΑ από το 2019 μέχρι σήμερα. Αξίζει ιδιαίτερης αναφοράς ότι τα χρήματα που δεν δίδονταν από την κυβέρνηση ΣΥΡΙΖΑ-ΑΝΕΛ στη διοίκηση του ΕΛΓΑ, έτσι όπως προβλέπεται από τον νόμο, δόθηκαν από τη δική μας διακυβέρνηση. Είχαν σταματήσει να δίνονται από το 2015 και μετά και δόθηκαν 160 εκατομμύρια ευρώ. Περί τα 87 εκατομμύρια ευρώ έχουν δοθεί ως ενισχύσεις ήσσονος σημασίας για ζημιωθείσες καλλιέργειες από διάφορες αιτίες.

Πώς διαχειριζόμαστε την περιστασιακή κρίση; Καλύπτουμε το 80%-90% της αύξησης του κόστους ενέργειας των αγροτικών τιμολογίων και αυτό θα συνεχίσει να γίνεται και στους επόμενους μήνες. Ήδη οι παραγωγοί λαμβάνουν αυτούς τους μειωμένους λογαριασμούς. Είχαμε πρόβλημα στην αρχή, διότι έπρεπε να γίνει ένας συμψηφισμός από τις επιχειρήσεις ενέργειας.

Έχουν δοθεί 50 εκατομμύρια ευρώ ως ενίσχυση των κτηνοτρόφων, με επιστροφή του 2%των ζωοτροφών. Θα δοθούν τώρα 89 εκατομμύρια ευρώ -ήδη γίνονται οι αιτήσεις, έχει ανοίξει η σχετική πρόσκληση και η πλατφόρμα- στους κτηνοτρόφους για τις συνέπειες της κρίσης από τον πόλεμο της Ουκρανίας, 60 εκατομμύρια ευρώ για την αγορά λιπασμάτων λόγω αύξησης του κόστους -και εκεί έχει ανοίξει σχετική πλατφόρμα και τρέχουμε να δοθούν τα χρήματα το συντομότερο δυνατό, ώστε να προλάβουμε μέχρι και το τέλος του χρόνου να έχουν δοθεί-, δόθηκαν 60 εκατομμύρια ευρώ ως επιστροφή του ειδικού φόρου κατανάλωσης στο πετρέλαιο, επανήλθε για πρώτη φορά το αγροτικό πετρέλαιο. Πότε; Από το 2016-2017 που η προηγούμενη κυβέρνηση ΣΥΡΙΖΑ-ΑΝΕΛ το είχε καταργήσει. Αυτά τα γνωρίζουν οι παραγωγοί, τα έχουν δει στους λογαριασμούς τους.

Τώρα, αν αθροίσουμε όλα τα ποσά που δόθηκαν, ξεπερνούν το 1,5 δισεκατομμύριο ευρώ. Ξέρετε και εσείς -το ξέρουν και οι παραγωγοί μας- ότι ζούμε και λειτουργούμε σε μια ελεύθερη αγορά. Αυτό σημαίνει ότι η προσφορά και η ζήτηση προσδιορίζουν την απορρόφηση ή την τιμή ενός προϊόντος. Άρα υπάρχουν χρονιές που ο παραγωγός πάει καλά, έχει αρκετά εισοδήματα και ξέρει ο νοικοκύρης παραγωγός να κρατάει στην άκρη χρήματα, διότι η επόμενη χρονιά μπορεί να μην είναι καλή, με διάφορες αιτίες. Εμείς, το κράτος, η πολιτεία ερχόμαστε και στηρίζουμε τους παραγωγούς όταν έχουμε έκτακτες συνθήκες και έκτακτες καταστάσεις, όπως σας είπα πριν.

Όλα βέβαια αυτά είναι βάσει του στρατηγικού σχεδίου, ένα σχέδιο το οποίο είναι ενταγμένο στο στρατηγικό σχέδιο της Κοινής Αγροτικής Πολιτικής, όπου πρόσφατα εγκρίθηκε από την επιτροπή και μπορούμε να λέμε πλέον στους παραγωγούς μας ότι έχουμε στη διάθεσή μας 19,3 δισεκατομμύρια ευρώ για την επόμενη προγραμματική περίοδο 2023-2027.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Μανωλάκου, έχετε τρία λεπτά.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, κατ’ αρχάς χάρηκα τη στιγμή που είδα ότι θα απαντούσατε εσείς. Και το λέω γιατί είσαστε από την Άρτα, πολιτεύεστε στην Άρτα, ξέρετε τα προβλήματα, άρα το ενδιαφέρον θα ήταν αυξημένο να δώσετε λύσεις και κοντά σε αυτά να ικανοποιηθούν οι παραγωγοί ακτινιδίου και σε όλη την Ελλάδα είτε είναι στην Πιερία είτε είναι στην Κρήτη. Όμως για όλα μου είπατε, εκτός από αυτά τα ερωτήματα που σας κάναμε.

Θα βοηθήσετε για την απορρόφηση της παραγωγής, όταν το κόστος είναι στο πάτωμα; Θα χτυπηθεί η αισχροκέρδεια, που αγοράζουν κοψοχρονιά στην κυριολεξία; Και το λέω γιατί λέτε ότι τους στηρίζετε όλους σε μεγάλες κρίσεις και είναι στρατηγικός σχεδιασμός. Μα, από αυτά που απαντήσατε είναι ότι τους αφήνετε ξεκρέμαστους.

Εμείς, το ερώτημα που θέσαμε και ζητάμε είναι πώς θα εξασφαλίσετε οι τιμές παραγωγού να είναι πάνω από το κόστος παραγωγής, για να μπορέσουν να επιβιώσουν, να συνεχίσουν την αγροτική δραστηριότητα, να μην καταχρεωθούν, να μην κινδυνέψουν με πλειστηριασμούς. Διότι, ναι η μία χρονιά μπορεί να είναι καλή, αλλά η κακή χρονιά μπορεί να αποτιμάται σε δύο καλές χρονιές με τη χασούρα. Και σε τελευταία ανάλυση γιατί δεχόσαστε τους ωμούς εκβιασμούς με τις ανοιχτές τιμές; Σας ρωτάμε. Γιατί δεν μπορείτε εσείς να συμβάλετε σε ποσότητες ακτινιδίων να απορροφηθούν, να διοχετευτούν στο στρατό, σε νοσοκομεία, σε σχολεία, στα σχολικά γεύματα και σε άλλες δομές σε τιμές λογικές που να καλύπτουν το κόστος παραγωγής; Γιατί δεν μπορείτε με τα de minimis; Υπάρχουν πόροι να ενισχυθούν για το απολεσθέν εισόδημα. Για τις επιπτώσεις από τον ιμπεριαλιστικό πόλεμο. Διότι, εξαγωγές υπήρχαν και σε Ρωσία και Ουκρανία. Στη Ρωσία υπάρχει το εμπάργκο στην Ουκρανία δεν γίνεται να φτάσουν.

Δηλαδή γι’ αυτές τις κρίσεις φταίνε οι αγρότες; Φταίνε για την αύξηση στο κόστος μεταφοράς που έχει πάει στα ύψη; Φταίνε μήπως για τον διπλασιασμό στο κόστος παραγωγής; Και πόσο μπορούν να αντέξουν όταν οι τιμές συγκριτικά με πέρυσι είναι κάτω από το 50%; Και σε τελευταία ανάλυση έχετε ευθύνες και εσείς και οι προηγούμενοι. Τους παροτρύνατε, χωρίς κανέναν σχεδιασμό, λέγοντας: «βάλτε τώρα ακτινίδια για να έχετε εισόδημα», ενώ τώρα τους αφήνετε ξεκρέμαστους στην κυριολεξία. Το λέω αυτό γιατί η ενεργειακή κρίση δεν είναι μόνο εξαιτίας του πολέμου, απλώς εντάθηκε. Η αύξηση στις ενεργειακές τιμές ξεκίνησε πολύ πριν τον πόλεμο εξαιτίας της αλλαγής του ενεργειακού μείγματος. Τα λιγνιτικά πεδία που είναι άφθονα στην Ελλάδα τα πετάξατε στην άκρη. Εσείς, ο ΣΥΡΙΖΑ και το ΠΑΣΟΚ ψηφίσατε την πράσινη μετάβαση, δηλαδή την ενεργειακή φτώχεια για την πλειοψηφία του λαού. Και στη φιλελεύθερη αγορά βεβαίως ισχύει η προσφορά και η ζήτηση, όπως λέτε, αλλά αυτό που πάντα κερδίζει είναι το κεφάλαιο, οι μεγαλέμποροι και οι μεγαλοεξαγωγείς.

Με αυτήν την έννοια, περιμένω τουλάχιστον στη δευτερομιλία σας να μας πείτε συγκεκριμένα μέτρα που θα ανακουφίσουν τους παραγωγούς ακτινιδίων, γιατί όλα τα εκατομμύρια που μας είπατε –το 1,5 δισεκατομμύριο- αφορούν γενικά και αόριστα τους πάντες. Και σας πληροφορώ ότι είναι σταγόνα στον ωκεανό.

Αυτά λοιπόν τα έχετε επαναλάβει πολλές φορές από το Υπουργείο Αγροτικής Ανάπτυξης. Οι αγρότες μας, και ειδικά η μικρομεσαία αγροτιά, συνεχίζει να φτωχαίνει στην κυριολεξία. Συνεπώς, είναι ανεπαρκέστατα και αυτά, για να μην πω για τους κτηνοτρόφους -έλεος πια- που σφάζουν τα κοπάδια γιατί δεν έχουν να θρέψουν.

**ΠΡΟΕΔΡΕΥΩΝ (Απόστολος Αβδελάς):** Μην πάμε τώρα από τα ακτινίδια στους κτηνοτρόφους, κυρία συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ξεκινώ με τα εξής. Είπαμε ότι έχουμε ελεύθερη αγορά, αλλά όχι ανεξέλεγκτη αγορά, υπάρχουν κανόνες με τους οποίους λειτουργεί η αγορά. Άρα, γνωρίζουν οι παραγωγοί μας την προσφορά και τη ζήτηση, γνωρίζουν όμως ότι υπάρχει και κρατικός μηχανισμός, υπάρχει ελεγκτικός μηχανισμός, υπάρχει και υποχρεωτική καταγραφή των αποθεμάτων για να έχουμε στην κυριολεξία στοιχεία για να χτυπάμε την αισχροκέρδεια και για να επιβάλλουμε και πρόστιμα, κάτι το οποίο έχει γίνει από τη δική μας Κυβέρνηση. Είναι στη διάθεσή σας τα στοιχεία. Θα ξεφύγω από την ερώτηση αν πάω σε αυτό το θέμα.

Όσον αφορά την απορρόφηση της παραγωγής, μπορεί να διατεθεί μόνο το 5% της παραγωγής ενός νομού και αυτό πάντα μέσα από τις ομάδες παραγωγών. Αυτό προβλέπει ο κανονισμός που ισχύει σήμερα και ισχύει σε όλη την Ευρωπαϊκή Ένωση. Άρα, είναι ένας μύθος να αγοράσει το κράτος τα προϊόντα και να τα διαθέσει, διότι η κατάσταση έτσι όπως διαμορφώνεται σε πολλά προϊόντα -στα ακτινίδια, τα μήλα κ.λπ., την προηγούμενη εβδομάδα ήταν οι ελαιοπαραγωγοί όλης της χώρας στο Υπουργείο και κάναμε διάλογο μαζί τους- καταλαβαίνετε ότι δεν μπορεί να καλυφθεί με αυτό το 5%.

Τα ακτινίδια είναι μια πολύ μεγάλη, πολύ σημαντική και πολύ αξιόλογη παραγωγή και καλλιέργεια στη χώρα μας. Πρόκειται για μια καλλιέργεια η οποία μας δίνει έσοδα και κέρδη. Πέρυσι οι παραγωγοί στο ακτινίδιο είχαν τιμή πάνω από ένα ευρώ και ήταν όλοι ικανοποιημένοι και ευχαριστημένοι. Η χώρα προχωρά και έχει γίνει η δεύτερη χώρα στον κόσμο στην παραγωγή ακτινιδίων μετά από τη Νέα Ζηλανδία. Ξεπερνάμε δηλαδή και την Ιταλία. Αυτό δημιουργεί πολύ μεγάλες ανάγκες για αποθηκευτικούς χώρους.

Και ερχόμαστε, λοιπόν, τώρα εμείς στο Υπουργείο να δούμε ποιες πρωτοβουλίες έχουμε πάρει πάνω σε αυτόν τον τομέα. Το πρώτο είναι ότι είμαστε σε ανοιχτή επικοινωνία και σε διάλογο με την ΕΘΕΑΣ, την ένωση των αγροτών, και συζητούμε μαζί τους. Μας κάνουν εισηγήσεις κι εμείς υλοποιούμε ή όχι πολλά από αυτά τα οποία μας εισηγούνται.

Συγκεκριμένα, λοιπόν, για τα ακτινίδια η ΕΘΕΑΣ μας έχει στείλει επιστολή, μετά και από δική μας επικοινωνία, με δική τους πρωτοβουλία πριν από δέκα ημέρες όπου μας ζητούσε να καταγράψουμε τους αποθηκευτικούς χώρους στη χώρα και να διερευνήσουμε άλλες διεξόδους όπου θα μπορέσουμε να διαθέσουμε το προϊόν.

Η καταγραφή έχει γίνει και είναι στη διάθεσή τους. Έγινε επίσημα με έγγραφο του Υπουργείου και είναι στη διάθεση της ΕΘΕΑΣ να ενημερώσει τις ενώσεις, να ενημερώσει τους απλούς παραγωγούς, όλους όσοι εμπλέκονται στη διαδικασία για να γνωρίζουν πού υπάρχουν διαθέσιμοι αποθηκευτικοί χώροι, ψυκτικοί χώροι κυρίως, αυτή τη στιγμή, διότι είναι όπως το είπατε, το συγκεκριμένο προϊόν απαιτεί μακροχρόνια αποθήκευση, διάστημα που μπορεί να φτάσει τους πέντε-έξι μήνες, και σε ορισμένες περιπτώσεις και περισσότερο.

Το δεύτερο είναι ότι στο Υπουργείο μας είμαστε σε διαδικασία αναζήτησης νέων εξαγωγικών αγορών και μάλιστα αγορών που διαθέτουν αυτούς τους απαραίτητους ψυκτικούς χώρους. Και μιλούμε για χώρες όπως είναι η Ισπανία. Ήδη στο Υπουργείο έχουμε κάνει σχετικές συζητήσεις και προχωρούμε σε διμερείς επικοινωνίες και συνεργασίες με άλλες χώρες, όπως η Αργεντινή, η Βραζιλία και η Κορέα. Ενδεικτικά μόνο αναφέρω μια συμφωνία με τη Βραζιλία όπου αναμένεται να ανοίξει μια αγορά διακοσίων δεκατριών εκατομμυρίων κατοίκων.

Μαζί με την υπογραφή φυτοϋγειονομικών πρωτοκόλλων, που είναι σε διαδικασία υλοποίησης, προσπαθούμε να προσδιορίσουμε και να ανοίξουμε νέες αγορές οι οποίες θα είναι στη διάθεση των παραγωγών μας και δεν θα πάει το κράτος να κάνει τον έμπορο, ούτε τον εξαγωγέα, αλλά οι ίδιοι οι παραγωγοί με τις ενώσεις τους θα μπορέσουν να προχωρήσουν.

Μιας και αναφερθήκατε πολλές φορές και θέλω κι εγώ προσωπικά να δώσω μια συγκεντρωτική ενημέρωση, αξίζει να πω τι έχει γίνει στην περιοχή της Άρτας το προηγούμενο διάστημα. Σας λέω, λοιπόν, ότι έχουν δοθεί τρία εκατομμύρια ευρώ κρατικές ενισχύσεις ΚΠΑΕ σε πέντε χιλιάδες αιτήσεις παραγωγών μας, δυόμισι εκατομμύρια ευρώ δόθηκαν ως επιστρεπτέα προκαταβολή, 12,3 εκατομμύρια ευρώ έχουν δοθεί ως αποζημιώσεις ΕΛΓΑ έως σήμερα, μισό εκατομμύριο ευρώ δόθηκε ως ήσσονος σημασίας ενισχύσεις σε χίλιες εξακόσιες είκοσι αιτήσεις παραγωγών, ενάμισι εκατομμύριο ευρώ δόθηκε σε χίλιους εκατόν δεκατρείς παραγωγούς για ενίσχυση των κτηνοτρόφων με επιστροφή του 2% του κύκλου εργασιών. Και σας θυμίζω αυτό που ανέφερα στην πρωτομιλία μου, ότι έχουμε ανοιχτά 89 εκατομμύρια ευρώ για τους κτηνοτρόφους που κάνουν τώρα τις αιτήσεις, 60 εκατομμύρια ευρώ για τα λιπάσματα που τώρα γίνονται οι αιτήσεις και θα πληρωθούν το αμέσως επόμενο διάστημα και τη δήλωση του Επιτρόπου Γεωργίας της Ευρωπαϊκής Ένωσης Βοϊτσεχόφσκι, όπου από το αποθεματικό της Ευρωπαϊκής Ένωσης τους πρώτους μήνες του 2023 θα δοθούν επιπλέον χρήματα για τα λιπάσματα.

Άρα, καταλαβαίνουμε ότι στην Άρτα έχουν δοθεί σημαντικές χρηματοδοτήσεις για μια σειρά από αιτίες, είτε από τον ΕΛΓΑ είτε από την επιστρεπτέα προκαταβολή, είτε από το ΠΑΑ, είτε από τα de minimis από τα ήσσονος προσπάθειας. Τα γνωρίζουν αυτά οι παραγωγοί. Μας αθροίζει ένα ποσό 19,7 εκατομμυρίων ευρώ. Και δεν αναφέρθηκα στα μόνιμα μέτρα της Κυβέρνησης, όπως είναι τα μέτρα για τη μείωση της φορολογίας, για τη μείωση της προκαταβολής. Μια σειρά από μέτρα που δεν έχω τον χρόνο να αναφέρω, αλλά θα τα πούμε σε μια άλλη περίπτωση.

**ΔΙΑΜΑΝΤΩ ΜΑΝΩΛΑΚΟΥ:** Τους ακτινιδοπαραγωγούς τους αφήσατε στη μοίρα τους όμως.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια και στους δύο.

Πάμε στη δεύτερη με αριθμό 182/18-11-2022 επίκαιρη ερώτηση δεύτερου κύκλου του Βουλευτή Επικρατείας του Κινήματος Αλλαγής κ. Γεωργίου Καμίνηπρος τον Υπουργό Εργασίας και Κοινωνικών Υποθέσεων, με θέμα: «Φιλοξενία παιδιών στα νοσοκομεία κατόπιν εισαγγελικής παραγγελίας».

Κύριε Καμίνη, καλησπέρα σας και καλή εβδομάδα. Έχετε τον λόγο για δύο λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Πρόσφατα πληροφορηθήκαμε ότι παιδιά τα οποία πρέπει κανονικά να στέλνονται σε ιδρύματα παιδικής προστασίας όταν υπάρχει εισαγγελική παραγγελία -και τέτοιου είδους παραγγελία συνήθως υπάρχει όταν εκδηλώνονται περιπτώσεις κακοποίησης, εγκατάλειψης κ.λπ.- αυτά φιλοξενούνται σε νοσοκομεία και μάλιστα για μεγάλο χρονικό διάστημα.

Η αρχική εισαγωγή στο νοσοκομείο για εξέταση του παιδιού, όπως έχετε δεχθεί και εσείς, κυρία Υφυπουργέ, δεν διαρκεί παραπάνω από δέκα μέρες, κανονικά. Παραμένουν, ωστόσο, τα παιδιά αυτά στα νοσοκομεία για μεγάλα χρονικά διαστήματα. Είναι εβδομήντα τέσσερα τα παιδιά, όπως πληροφορηθήκαμε ή ήταν τουλάχιστον όταν συντάξαμε την ερώτηση.

Πληροφορούμαστε, εκ των υστέρων, ότι φιλοξενούνται και σε νοσοκομεία, τα οποία δεν φιλοξενούν αποκλειστικά παιδιά, όπως είναι το νοσοκομείο «Αττικόν». Μαθαίνουμε μετά από τον Πρόεδρο της ΠΟΕΔΗΝ, τον κ. Μανωλάκο, ότι υπάρχουν περιπτώσεις όπου μη κυβερνητική οργάνωση, η οποία έχει αναλάβει την ευθύνη παιδιών, όταν τέλειωσε η χρηματοδότησή της σηκώθηκε και έφυγε και τα παιδιά αυτά θα έπρεπε να μεταφερθούν σε άλλο τμήμα του ιδρύματος, όπου φιλοξενούνταν.

Όλα αυτά προκαλούν μια εύλογη απορία: Ενώ μαθαίνουμε ότι τα τελευταία χρόνια έχουν υπάρξει πάρα πολλές αναδοχές -για εννιακόσιες πληροφορηθήκαμε- και το οποίο σημαίνει ότι θα πρέπει να έχουν αδειάσει θέσεις σε ιδρύματα παιδικής προστασίας, παρ’ όλα αυτά πληροφορούμαστε ότι συνεχίζουν να παραμένουν σε νοσοκομεία παιδιά, τα οποία κανονικά δεν έχουν καμμία θέση εκεί. Και γι’ αυτό ακριβώς εμφανίστηκε και αυτό το θέμα, με τον βιασμό, όπως καταγγέλλεται, ενός παιδιού από έναν δεκαεννιάχρονο στο Νοσοκομείο Παίδων.

Θα θέλαμε, λοιπόν, κυρία Υφυπουργέ, να μας πληροφορήσετε, πόσα παιδιά σήμερα συνολικά και ανά νοσοκομείο φιλοξενούνται για διάστημα μεγαλύτερο του ενός μηνός και τι σχεδιάζετε να κάνετε για να επισπεύσετε τις διαδικασίες να μην έχουμε πια αυτό το φαινόμενο μακρόχρονης παραμονής παιδιών που θα έπρεπε να φιλοξενούνται κανονικά αλλού, σε νοσοκομεία;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Θα απαντήσει η Υφυπουργός Εργασίας και Κοινωνικών Υποθέσεων, κ. Δόμνα - Μαρία Μιχαηλίδου.

Κυρία Μιχαηλίδου, καλησπέρα σας, καλή εβδομάδα. Έχετε τον λόγο για τρία λεπτά.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Καλησπέρα, κύριε Πρόεδρε.

Κύριε Βουλευτά, όσο συμπαθής και να μου είστε στο διαπροσωπικό επίπεδο, θα μου επιτρέψετε να σας πω ότι θέτετε το πρόβλημα -γιατί υπάρχει πρόβλημα- επί λανθασμένης βάσεως.

Τι εννοώ με αυτό; Ξεκινήσατε την ερώτησή σας λέγοντας ότι «αντί τα παιδιά να βρίσκονται σε ιδρύματα, βρίσκονται μέσα στα νοσοκομεία». Αυτή είναι μια βάση η οποία, για εμάς ανήκει στον προηγούμενο αιώνα και δεν θέλουμε να ανήκει στην χώρα μας, σε μια χώρα που ως Έλληνες έχουμε μάθει να αγαπούμε και έχουμε μάθει να αγαπούμε τα παιδιά μας.

Τι θέλω να πω με αυτό; Τα παιδιά δεν πρέπει να βρίσκονται σε ιδρύματα. Τα παιδιά πρέπει να είναι σε οικογένειες είτε τις δικές τους οικογένειες είτε όταν και εάν η Εισαγγελία θεωρήσει ότι οι δικές τους οικογένειες είτε είναι παραβατικές, είτε κακοποιητικές, είτε παραμελούν τα ίδια τους τα παιδιά, τότε να βρίσκονται σε άλλες, σε ανάδοχες οικογένειες.

Ποιο είναι το πρόβλημα, λοιπόν; Όχι ότι έχουμε πενήντα οκτώ παιδιά για την ακρίβεια -και θα το καταθέσω αυτό στα Πρακτικά- σε σχέση με τα στοιχεία, τα οποία είχαμε την Παρασκευή στις 25 του μηνός, που δεν είναι σε δομές, αλλά δεν είναι σε νοσοκομεία, αλλά το ότι έχουμε πενήντα οκτώ παιδιά και επτά στα δέκα παιδιά που βρίσκονται σε νοσοκομεία γυρίζουν στη βιολογική τους οικογένεια. Οπότε, το θέμα μας είναι για τα τρία στα δέκα που δεν γυρίζουν στη βιολογική τους οικογένεια ή στην ευρύτερη οικογένειά τους, πού και πόσο μένουν τα παιδιά αυτά.

Είναι ένα πρόβλημα, το οποίο ανέκυψε από την πρώτη στιγμή που αναλάβαμε ως Κυβέρνηση και εγώ στο Υφυπουργείο αυτό, στο οποίο βρίσκομαι. Και τι είδαμε; Είδαμε τα παιδιά τα οποία βάσει πρωτοκόλλου βρίσκονται σε νοσοκομεία. Γιατί είναι τα παιδιά στα νοσοκομεία; Τα παιδιά είναι στα νοσοκομεία, διότι υπάρχουν εισαγγελικές παραγγελίες, οι οποίες ιδιαίτερα το τελευταίο έτος έχουν υπερπολλαπλασιαστεί και το ότι έχουν υπερπολλαπλασιαστεί είναι και καλό είναι και κακό. Είναι κακό, διότι φανερώνει μια πραγματικότητα, η οποία δεν είναι μιας ανθούσας πραγματικότητας παιδικής προστασίας, αλλά είναι και καλό διότι αυτό σημαίνει ότι πλέον τα στόματα έχουν αρχίσει και ανοίγουν, ότι ο κόσμος μιλάει και ότι δεν «κρύβουμε κάτω από το χαλί» κακοποιητικές ή παραμελητικές συμπεριφορές.

Οπότε, όταν ο εισαγγελέας δίνει μια παραγγελία, για απομάκρυνση του παιδιού από το βιολογικό του περιβάλλον, πρέπει το παιδί αυτό να πάει σε ένα νοσοκομείο να εξεταστεί. Το είπατε και εσείς το έχω πει και εγώ. Οι εξετάσεις αυτές στο νοσοκομείο δεν κρατούν πάνω από δέκα μέρες. Οπότε το θέμα είναι για τα παιδιά αυτά, τα πενήντα οκτώ. Όταν αναλάβαμε ήταν πολύ, πολύ περισσότερα. Κάναμε πολύ σπουδαία προσπάθεια. Και μάλιστα υπήρχαν παιδιά τα οποία ήταν όχι μήνες, αλλά χρόνια, με χρόνιες παθήσεις μέσα στα νοσοκομεία. Ήρθαν ειδικοί παιδικής προστασίας από την Ρόδο, από την Κρήτη συγκεκριμένα. Ήταν παιδιά με γαστροστομίες, οι οποίοι ειδικοί αυτοί εκπαιδεύτηκαν εδώ πέρα από τα Νοσοκομεία Παίδων, έτσι ώστε να μπορούν να πάρουν τα παιδιά και να τα φιλοξενήσουν πίσω στα θεραπευτήρια χρονίων παθήσεων για ανήλικους στη Ρόδο και στην Κρήτη.

Επειδή, όμως, έχουν υπερπολλαπλασιαστεί -σας ξαναλέω- οι εισαγγελικές παραγγελίες από εκεί που είχαμε εκατοντάδες παιδιά πέρσι ήταν σαράντα, τώρα είναι πενήντα οκτώ. Ποια είναι για εμάς η λύση; Σας ξαναλέω από τα πενήντα οκτώ που είναι σήμερα αυτό που μας λένε τα στατιστικά και η εμπειρία μας είναι ότι επτά στα δέκα θα γυρίσουν στη βιολογική τους οικογένεια. Άρα, αφού η πλειοψηφία θα γυρίσει στη βιολογική της οικογένεια, είναι λάθος να πάνε σε μία δομή. Γιατί αν πάνε σε μια δομή δηλαδή είναι: οικογένεια, νοσοκομείο, δομή, οικογένεια αυτό θα κρατήσει ακόμα περισσότερο καιρό και η ταλαιπωρία των παιδιών θα είναι ακόμα μεγαλύτερη.

Οπότε οι λύσεις που προκρίνουμε, οι λύσεις που έχουμε βάλει μπροστά, οι λύσεις που έχουμε καταφέρει και δεν είναι απλά στα λόγια είναι αναδοχή, δηλαδή, το παιδί μέχρις ότου και αν γυρίσει στη βιολογική του οικογένεια να πάει όχι σε μια δομή, σε μια ανάδοχη οικογένεια. Την Παρασκευή κιόλας πέρασε η τροπολογία, εσείς οι τριακόσιοι την ψηφίσατε, έτσι ώστε και τα ίδια τα νοσοκομεία να μπορούν πλέον να συμπληρώνουν αυτό που στην γλώσσα της πρόνοιας λέμε «ΑΣΟΑ, Ατομικό Σχέδιο Οικογενειακής Αποκατάστασης» να μπορεί και το νοσοκομείο να δίνει τη δίοδο, τη διέξοδο της αναδοχής στο παιδί.

Εδώ να σημειώσω ότι οι ανάδοχοι από το 2020 στο 2022 έχουν γίνει από εκατόν πενήντα, πεντακόσιοι είκοσι. Αυτό είναι μια αύξηση της τάξεως των 250%. Αυτήν την έχουμε καταφέρει όχι στα λόγια, στην πράξη. Είναι αρκετή; Όχι. Συνεχίζουμε, όμως, στον δρόμο αυτό.

Σας ευχαριστώ.

(Στο σημείο αυτό η Υφυπουργός Εργασίας και Κοινωνικών Υποθέσεων, κ. Δόμνα - Μαρία Μιχαηλίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Καμίνη, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΜΙΝΗΣ:** Ευχαριστώ,κύριε Πρόεδρε.

Κυρία Υφυπουργέ, δεν περίμενα να μου απαντήσετε με αυτόν τον τρόπο, ότι όταν μιλάω για παιδιά, τα οποία θα πρέπει να πάνε σε δομές, ουσιαστικά απηχώ απόψεις του προηγούμενου αιώνα. Προφανώς και είμαι υπέρ του να πάνε σε ανάδοχες οικογένειες και φυσικά στις κανονικές οικογένειες όταν αυτό είναι δυνατόν. Αλλά μέχρι να προχωρήσει ο θεσμός της αναδοχής το ζήτημα είναι τι κάνουν; Θα πάνε σε κάποια δομή προφανώς, έτσι δεν είναι; Οπότε γι’ αυτό συζητάμε τώρα για το πώς θα μπορέσουν να πάνε σε δομές μέχρις ότου φτάσουμε στην αναδοχή.

Και δεν καταλαβαίνω πώς ενώ άδειασαν τόσες θέσεις τα τελευταία χρόνια -το ρώτησα αυτό- βλέπουμε ακόμα να παραμένουν για μεγάλα χρονικά διαστήματα τα παιδιά σε νοσοκομεία. Και έως ότου μπορέσει να προχωρήσει ο θεσμός της αναδοχής και ο θεσμός ακόμα και της επαγγελματικής αναδοχής, όπως υποστηρίζουν πάρα πολλές έγκυρες οργανώσεις και άνθρωποι και εμπειρογνώμονες, όπως εφαρμόζεται στο εξωτερικό, στην Αγγλία, σε άλλες χώρες όπου έχουν κλείσει ουσιαστικά τα ιδρύματα, θα πρέπει να δούμε τι μπορούμε να κάνουμε με τα υπάρχοντα ιδρύματα. Γιατί στα υπάρχοντα ιδρύματα δεν υπάρχει κανένας απολύτως έλεγχος συστηματικός, αντικειμενικός και αξιόπιστος.

Το ξέρετε ότι υπάρχουν οι κοινωνικοί σύμβουλοι των περιφερειών, οι οποίοι πηγαίνουν και κάνουν προγραμματισμένους ελέγχους; Και οι έλεγχοι που κάνουν ουσιαστικά μοιάζουν με τους ελέγχους που κάναμε στον δήμο στα καταστήματα υγειονομικού ενδιαφέροντος, δηλαδή, ουσιαστικά αφορούν τις συνθήκες υγιεινής και ασφάλειας, ενώ πρωτίστως, θα έπρεπε να αφορούν τα θέματα της συμπεριφοράς απέναντι στα παιδιά και να παίρνουν τα παιδιά κατ’ ιδίαν και να τα εξετάζουν. Ξέρουμε ότι αυτήν τη στιγμή μιλάμε για ελέγχους ρουτίνας.

Έως ότου φτάσουμε, λοιπόν, στον θεσμό της αναδοχής, ο οποίος προϋποθέτει πολύ σοβαρή προεργασία, αξιολόγηση, πιστοποίηση των οικογενειών, μια ολόκληρη δημιουργία δομής η οποία θα αξιολογεί και θα παρακολουθεί την εξέλιξη του θεσμού της αναδοχής στην κάθε ανάδοχη οικογένεια πρέπει μεταβατικά να δούμε τι θα κάνουμε με τα ιδρύματα, τα οποία υπάρχουν δημόσια και ιδιωτικά ιδρύματα.

Και τον θεσμό της αναδοχής –επαναλαμβάνω- θα πρέπει να τον εξετάσουμε από κάθε άποψη, γιατί και οικονομικότερος μπορεί να αποδειχθεί, αλλά φυσικά και ένας θεσμός ο οποίος θα εξυπηρετήσει καλύτερα τα παιδιά, αφού θα βρίσκονται σε ένα φιλικό περιβάλλον, θα έχουν μια φροντίδα και μέριμνα την οποία δεν μπορούν να έχουν, φυσικά, σε απρόσωπα ιδρύματα, όσο καλά και αν λειτουργούν αυτά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Κυρία Μιχαηλίδου, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Κύριε Βουλευτά, φοβάμαι ότι μιλάτε σαν να είμαστε προ του 2019. Και δεν θα το πάρω σαν προσωπική προσβολή, γιατί γνωρίζω ότι δεν την θέτετε με τον τρόπο αυτό. Αλλά, πραγματικά έχουμε φέρει τα πάνω – κάτω. Ή τα κάτω – πάνω; Δεν ξέρω ακριβώς ποιος είναι ο σωστός τρόπος να το πω.

Στο κομμάτι της παιδικής προστασίας έχει γίνει, κύριε Καμίνη, πάρα πολλή δουλειά. Χρειάζεται και άλλη; Ναι, χρειάζεται. Θα κοιμάμαι ποτέ ήρεμη; Όχι, δεν θα κοιμάμαι. Αλλά, έχει γίνει η δουλειά, γιατί ήταν ένα πεδίο τελείως αρρύθμιστο.

Σε αυτό το οποίο αναφέρεστε, δηλαδή στον ελεγκτικό μηχανισμό, ο ελεγκτικός μηχανισμός των κοινωνικών δομών είναι όντως αποκεντρωμένος. Ανήκει στις περιφέρειες της χώρας και συγκεκριμένα στον θεσμό του κοινωνικού συμβούλου. Ο κοινωνικός σύμβουλος, λοιπόν, μέχρι και το 2021 δεν είχε ρητό καθηκοντολόγιο, δεν είχε σαφές καθηκοντολόγιο.

Την αναδοχή την έχουμε υπερπολλαπλασιάσει. Σας ξαναλέω, όμως, και πάλι, δεν είμαστε ευχαριστημένοι εκεί που είμαστε. Πρέπει από το 250% αύξηση να φτάσουμε στο 500%, στο 1000%. Ξεκινήσαμε με δύο χιλιάδες τετρακόσια παιδιά στα ιδρύματα και με την προσπάθειά μας έχουμε χίλια τρακόσια. Έχουμε βγάλει χίλια εκατό παιδιά από ιδρύματα σε δυόμισι χρόνια. Δεν είναι λίγα. Είναι σχεδόν το 50% των παιδιών. Είναι σε οικογένειες. Δηλαδή, η προσπάθεια αυτή που κάνουμε δεν είναι στο φαντασιακό. Η προσπάθεια αυτή που κάνουμε έχει υλοποιηθεί κατά το ήμισύ της. Συνεχίζουμε, όμως, γιατί έχουμε κι άλλο 50% να υλοποιήσουμε.

Στο κομμάτι του ελέγχου και μέχρις ότου καταφέρουμε αυτό το όραμα της αναδοχής να το υλοποιήσουμε όπως έχουν καταφέρει άλλες ευρωπαϊκές χώρες τι κάνουμε; Έλεγχο στα ιδρύματα. Αυστηροποιήσαμε -αυστηροποιήσατε, οι τριακόσιοι, αν και όχι όλοι οι τριακόσιοι. Δυστυχώς, ακόμα ούτε στα ζητήματα της παιδικής προστασίας μπορείτε και οι τριακόσιοι να συμφωνήσετε μεταξύ σας- και κάναμε συγκεκριμένο τον ρόλο του κοινωνικού συμβούλου.

Ο κοινωνικός σύμβουλος μέχρι και το 2020 δεν μπορούσε καν να μετρήσει ποια είναι τα παιδιά στα ιδρύματα. Είχαμε ίδρυμα το οποίο μας δήλωνε τριάντα παιδιά και ήρθε ο κορωνοϊός και ο ΕΟΔΥ βρήκε σαράντα παιδιά θετικά στον κορωνοϊό. Και ρωτήσαμε τον κοινωνικό σύμβουλο: «Μπορείτε να μετρήσετε τα παιδιά; Είναι τριάντα ή είναι σαράντα;». Και μας λένε ότι δεν είναι στην αρμοδιότητά μας.

Οπότε, για να μην μακρηγορώ, κάναμε σαφές το καθηκοντολόγιο του αρμόδιου ελεγκτικού μηχανισμού, αυτό του κοινωνικού συμβούλου, και ταυτόχρονα φτιάξαμε και έναν μπούσουλα, ένα κανονιστικό πλαίσιο, ένα αδειοδοτικό πλαίσιο για τις αρχαιότερες κοινωνικές δομές. Γιατί μπορεί να έχουμε ορφανοτροφεία από το 1666 στην Κρήτη, δεν είχαμε όμως κανένα μα κανένα αδειοδοτικό πλαίσιο.

Και τώρα που υπάρχει αδειοδοτικό πλαίσιο και κανόνες, τι σημαίνει; Σημαίνει τρία πράγματα. Σημαίνει έλεγχο. Σημαίνει στελέχωση. Γιατί δεν μπορείς να έχεις δομή για βρέφη χωρίς βρεφοκόμους, δεν μπορείς να έχεις δομή με εφήβους χωρίς κοινωνικούς λειτουργούς, δεν μπορείς να έχεις οποιαδήποτε δομή χωρίς συμβεβλημένο ιατρό ή συμβεβλημένο νομικό για να διεκδικήσει τη μέριμνα ενός παιδιού που μένει στη δομή πέντε χρόνια, για να μην μείνει το παιδί αυτό για πάντα ιδρυματοποιημένο. Και σημαίνει κτηριολογικό. Γιατί το κτηριολογικό -το ξέρετε εσείς και με το προηγούμενο «καπέλο» σας- σημαίνει σεβασμό στα δικαιώματα του παιδιού. Δεν μπορείς να έχεις έναν έφηβο με άλλους έξι σε ένα δωμάτιο. Δεν σέβεσαι την ιδιωτικότητά του, δεν σέβεσαι τα δικαιώματά του και τον βάζεις στον κίνδυνο ενός κακοποιητικού περιβάλλοντος.

Αυτά δεν θα γίνουν. Έχουν ήδη γίνει. Και επειδή έχουμε εντατικοποιήσει ακριβώς αυτό τον ελεγκτικό μηχανισμό, γι’ αυτό και δυστυχώς, αλλά και ευτυχώς, έχουμε βρει τις περιπτώσεις που έχουμε βρει και είμαστε από πάνω για να βοηθήσουμε όσο περισσότερο γίνεται.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Και καλή συνέχεια και στους δύο.

Πάμε τώρα στην εντέκατη με αριθμό 192/21-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Μονιμοποίηση των συμβασιούχων μουσικών της Εθνικής Συμφωνικής Ορχήστρας και της Ορχήστρας Σύγχρονης Μουσικής της ΕΡΤ».

Κύριε Δελή, καλησπέρα και καλή εβδομάδα. Έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, τη συζήτηση αυτή για τα μουσικά σύνολα της ΕΡΤ, με πρωτοβουλία και πάλι του ΚΚΕ, την έχουμε κάνει και τον περασμένο Μάρτη του 2022. Για να την επαναλαμβάνουμε και σήμερα, σημαίνει ότι δυστυχώς, το πρόβλημα παραμένει στην ουσία του. Για να μην σας πω ότι σε ορισμένες πλευρές του μπορεί και να οξύνεται.

Ποιο είναι το πρόβλημα τώρα; Το μεγαλύτερο πρόβλημα είναι το πρόβλημα της υποστελέχωσης αυτών των Μουσικών Συνόλων της ΕΡΤ, πραγματικά στολίδια για τη μουσική σκηνή της χώρας μας.

Το δεύτερο είναι η ανάγκη που υπάρχει στους εργαζόμενους αυτών των μουσικών συνόλων να μονιμοποιηθούν, να αποκτήσουν επιτέλους μια σχέση μόνιμη και σταθερή με τη δουλειά τους, χωρίς άγχος.

Και βεβαίως, το τρίτο πρόβλημα είναι εκείνη η αναντιστοιχία η οποία εξακολουθεί να υπάρχει στο μισθολόγιο των εργαζομένων μουσικών αυτών των Μουσικών Συνόλων της ΕΡΤ σε σχέση με τις υπόλοιπες κρατικές ορχήστρες.

Σε αυτά τα προβλήματα που προϋπήρχαν έτσι κι αλλιώς και που δεν αντιμετωπίστηκαν -ίσως μάλιστα κάποια από αυτά να επιδεινώθηκαν το ενιάμηνο που μεσολάβησε από τη συζήτηση της προηγούμενης επίκαιρης ερώτησης του ΚΚΕ- έχει προστεθεί και η πρόσφατη απόφαση της διοίκησης της ΕΡΤ, της οποίας βεβαίως, η Κυβέρνηση προΐσταται, να μειώσει κατά επτά τις θέσεις των συμβασιούχων στην Εθνική Συμφωνική Ορχήστρα.

Καταλαβαίνετε ότι σε μια υποστελεχωμένη Εθνική Συμφωνική Ορχήστρα εάν μειώσεις ακόμα περισσότερο το προσωπικό της κατά επτά άτομα, δημιουργεί σοβαρότατο πρόβλημα στην ίδια της τη λειτουργία και στην ικανότητά της εν τέλει να παρουσιάζει στοιχειώδη έργα, είτε του εγχώριου είτε του διεθνούς ρεπερτορίου.

Εν πάση περιπτώσει, αναμένοντας την απάντησή σας, το ερώτημα είναι το εξής. Τι θα κάνετε για να σταματήσετε την υποβάθμιση των Μουσικών Συνόλων της ΕΡΤ; Γιατί αυτό υπάρχει, υποβάθμιση και απαξίωση. Ζητάμε να μονιμοποιήσετε άμεσα όλους μα όλους τους συμβασιούχους, χωρίς καμμία ανάγκη επιπλέον ακρόασης. Είναι γνωστοί επαγγελματίες μουσικοί, με τεράστια προσφορά.

Επίσης, να καλυφθούν όλες οι κενές οργανικές θέσεις όλων των μουσικών συνόλων, και των τριών, με μόνιμο και σταθερό μουσικό προσωπικό. Και βεβαίως, να εξισωθεί το μισθολόγιο των εργαζομένων στα Μουσικά Σύνολα της ΕΡΤ, έτσι ώστε να μην υπολείπεται με εκείνο των κρατικών ορχηστρών.

Συμπληρώνω, καταθέτοντας στα Πρακτικά, ότι αυτό δεν το ζητούν μόνο αυτοί οι εργαζόμενοι, δεν το ζητάει μόνο το ΚΚΕ, το ζητάνε και μια σειρά από μουσικοί φορείς της χώρας μας, αλλά και διεθνείς, όπως είναι η όπερα του Βερολίνου, η όπερα του Γκρατς, η όπερα της Ερφούρτης. Τα καταθέτω, λοιπόν, στα Πρακτικά, εν αναμονή της απάντησής σας.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

Πριν δώσω τον λόγο στον κ. Οικονόμου -του ζητώ συγγνώμη-, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τέσσερις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Λιαπάδων Κέρκυρας.

Καλησπέρα σας, καλή εβδομάδα, καλωσορίσατε, καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριε Δελή, θα σας απαντήσει ο Υφυπουργός στον Πρωθυπουργό αρμόδιος για θέματα επικοινωνίας και ενημέρωσης, ο κ. Ιωάννης Οικονόμου.

Κύριε Οικονόμου, καλησπέρα σας και καλή εβδομάδα.

Έχετε τον λόγο για τρία λεπτά.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε. Το νησί της Κέρκυρας έχει μουσική παράδοση, οπότε πέτυχαν κάτι ενδιαφέρον.

**ΠΡΟΕΔΡΕΥΩΝ (Απόστολος Αβδελάς):** Σωστά. Είναι και το πανεπιστήμιο εκεί.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ακριβώς.

Κύριοι συνάδελφοι,κυρίες και κύριοι, η προσφορά των μουσικών συνόλων της ΕΡΤ στον πολιτισμό, στην προαγωγή της μουσικής τέχνης είναι μεγάλη. Χωρίς αμφιβολία, είναι διαχρονική και αναμφισβήτητη, ταυτισμένη και με εμβληματικές προσωπικότητες στη διάρκεια του χρόνου. Ο μεγάλος Μάνος Χατζιδάκις είναι ίσως η πιο εμβληματική και μεγαλύτερη από αυτές. Και αναντίρρητα, το αποτέλεσμα αυτού του έργου που επιτελούν οφείλεται εν πολλοίς στους εξαιρετικούς, στους ταλαντούχους, στους πολύ καταρτισμένους μουσικούς των συνόλων της ΕΡΤ, που πολλές φορές μας έχουν κάνει περήφανους και στην Ελλάδα και στο εξωτερικό.

Κάτω από αυτό το πρίσμα, λοιπόν, είναι απολύτως θεμιτό το διαρκές δικό σας ενδιαφέρον -και όχι μόνο το δικό σας, και άλλων συναδέλφων και φορέων- γύρω από τα μουσικά σύνολα της ΕΡΤ. Ενδιαφέρον έμπρακτο επιδεικνύει και η Κυβέρνηση και η διοίκηση της ΕΡΤ, παρά τις δυσκολίες και τους περιορισμούς που υπάρχουν.

Θα αναφερθώ και τώρα και στη δευτερολογία μου σε αρκετά σημεία αυτού του έμπρακτου ενδιαφέροντος, απαντώντας με τον τρόπο αυτό και σε μια σειρά από ζητήματα που μπαίνουν με την ερώτησή σας.

Σε τρία θέματα θα επικεντρώσω σε ό,τι αφορά την πρωτολογία μου. Πρώτον, τον Μάιο του 2020 το Διοικητικό Συμβούλιο της ΕΡΤ για πρώτη φορά, τροποποιώντας τον εσωτερικό κανονισμό λειτουργίας της εταιρείας, μεταξύ άλλων, δημιούργησε και τη θέση μαέστρου για κάθε ένα από τα σύνολα αυτά ο όποιος διευθύνει ετησίως κατ’ ελάχιστον το 30% των συνολικών έργων του μουσικού συνόλου που έχει την ευθύνη.

Παράλληλα, καταρτίζει και προτείνει ο ίδιος -ήταν απαραίτητο στοιχείο αυτό- στον διευθυντή των ΜΟΥΣΙΚΩΝ Συνόλων το ετήσιο καλλιτεχνικό πρόγραμμα του συνόλου που διευθύνει για διαβούλευση, έγκριση όπου απαιτείται. Ανέφερα το σημείο αυτό για να απαντήσω σε μία επισήμανση-ένσταση στην ερώτησή σας, σε ό,τι αφορά το ετήσιο καλλιτεχνικό πρόγραμμα του συνόλου, σε ό,τι αφορά τη μείωση του πλαφόν που υπήρχε στις εκδηλώσεις από τριάντα τρεις σε είκοσι τέσσερις, αν δεν απατώμαι, σύμφωνα με την ενημέρωση που έχω από την εταιρεία, κάτι το οποίο υπαγορεύει και την ανάγκη υλοποίησης περισσότερων, καλύτερων σημαντικών δράσεων, παρά περισσότερων, αλλά μικρότερης βαρύτητας. Επαναλαμβάνω, πάντοτε λειτουργούμε σε ένα πλαίσιο συγκεκριμένων δυνατοτήτων.

Το δεύτερο σημείο που θέλω να πω έχει να κάνει με το γεγονός ότι οι τακτικοί υπάλληλοι των Μουσικών Συνόλων της ΕΡΤ μετά την υπογραφή κοινής υπουργικής απόφασης τον Δεκέμβριο του 2021 και αναδρομική ισχύ από τον Ιανουάριο του 2021 εξαιρέθηκαν από το νέο μισθολόγιο του δημοσίου έτσι όπως αυτό είχε θεσπιστεί με τον ν.2011. Το νέο μισθολόγιο βασίστηκε στο μισθολόγιο των Μουσικών Κρατικών Ορχηστρών, προσαρμοζόμενο πάντοτε τις δυνατότητες τις οικονομικές και στο περιβάλλον που έχει η ΕΡΤ και με κάθε ευκαιρία και με κάθε νέα δυνατότητα θα εξελίσσεται και θα προσαρμόζεται για να φτάσει μέχρι εκεί που όλοι θέλουμε. Γι’ αυτό άλλωστε ψηφίσαμε και τον συγκεκριμένο νόμο.

Το τρίτο που θέλω να μείνω στην πρωτολογία μου είναι ότι, όπως διαχρονικά συμβαίνει στην ΕΡΤ, οι ελλείψεις σε συγκεκριμένες συναυλίες που απαιτούν τη συμμετοχή περισσότερων μουσικών ανάλογα με τις ιδιότητες, αντιμετωπίζονταν και εξακολουθούν να αντιμετωπίζονται με τη συνεργασία εξωτερικών συνεργατών από το μητρώο συνεργατών, μια επίσης σημαντική πρωτοβουλία που καταρτίστηκε με απόφαση του Διοικητικού Συμβουλίου της ΕΡΤ, το οποίο θα δημιουργηθεί παράλληλα με τις ακροάσεις για την πλήρωση των συμβάσεων.

Το μητρώο αυτό θα αποτελεί και έναν ιεραρχικά αξιολογημένο πίνακα που θα πληροί, θα ικανοποιεί την προϋπόθεση και επαναξιολόγησης, αλλά και ανθρώπων που θα έχουν τη δυνατότητα να επαναξιολογούνται κάθε δύο χρόνια. Η επιλογή συνεργατών είναι απαραίτητο σε αυτού του είδους τη δραστηριότητα, αυτού του είδους τη φύση, να γίνεται και με γνώμονα τη δημιουργία ομοιογένειας, όπως όλοι καταλαβαίνουμε, κάτι που διασφαλίζεται και από την προκήρυξη των συμβάσεων έργου κάθε τρία χρόνια και της ανανέωσης του Μητρώου κάθε δύο.

Θα επανέλθω στα σημαντικά ζητήματα που αναφέρατε και στην ομιλία σας και που γράφει η ερώτησή σας στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Η ΕΡΤ όσο αυτοτελής και να είναι, έχει πολιτικό προϊστάμενο. Και ο πολιτικός της προϊστάμενος είναι η κυβέρνηση, η εκάστοτε κυβέρνηση, η οποία έχει βεβαίως και την τελική ευθύνη για την ΕΡΤ.

Θα προσπαθήσω να σχολιάσω εν συντομία, προσπαθώντας να χωρέσω ένα τεράστιο ζήτημα μέσα σε τρία λεπτά, τις απαντήσεις στην πρώτη φάση της απάντησής σας σε σχέση με αυτό που παραδεχθήκατε και εσείς ότι μειώνετε τον αριθμό των μουσικών έργων που θα εκτελεστούν από τριάντα τρία σε είκοσι τέσσερα επειδή θέλετε να αναβαθμίσετε την ποιότητα. Εμείς θέλουμε εκτός από την ποιότητα να υπάρχει και ποσότητα. Γιατί αυτά τα δύο θα πρέπει να είναι δηλαδή αντίθετα μεταξύ τους; Μιλήσατε για ένα μισθολόγιο το οποίο το φέρατε στα μέτρα του δυνατού, παραδεχόμενος και εσείς ότι δεν έγινε η μισθολογική εξομοίωση αυτών των μουσικών όπως είναι των υπολοίπων μουσικών στις κρατικές ορχήστρες. Και βεβαίως, μιλήσατε για το μητρώο συνεργατών.

Πρώτα πρώτα, να πούμε για αυτά τα Μουσικά Σύνολα της ΕΡΤ και ό,τι και να πούμε είναι λίγο. Το πρώτο από αυτά η Εθνική Συμφωνική Ορχήστρα ιδρύθηκε το μακρινό 1938, το άλλο η Ορχήστρα Σύγχρονης Μουσικής από το Γιάννη Κωνσταντινίδη ή Κώστα Γιαννίδη ανάλογα με το τι ρεπερτόριο κάθε φορά επέλεγε να συνθέσει το 1954 και βεβαίως, η χορωδία της ΕΡΤ από τον Μάνο Χατζιδάκι. Είναι σύμβολα μουσικά για τη χώρα μας κι έτσι έπρεπε να είναι κι έτσι έπρεπε να αντιμετωπίζονται.

Θα με υποχρεώσετε να πω ότι βρίσκω υποκριτική -και αν θεωρείτε βαριά τη λέξη να το πω σκέτα θεωρητική- την αναγνώριση από την Κυβέρνηση της προσφοράς αυτών των Μουσικών Συνόλων της ΕΡΤ. Γιατί, κύριε Υπουργέ, εν τέλει ο καλύτερος τρόπος για να πει κάποιος κάτι είναι να το κάνει και τα δικά σας έργα δεν υποστηρίζουν ότι η αναβάθμιση της ΕΡΤ είναι τέλος πάντων σε έναν δρόμο. Δεν λέμε εμείς ότι μπορεί να γίνει. Το αντίθετο.

Εξακολουθούν να είναι εκατόν δέκα επτά οι κενές οργανικές θέσεις σε αυτά τα Μουσικά Σύνολα. Περίπου στο μισό δηλαδή. Έχουμε είκοσι οκτώ συμβάσεις έργου, οι εξωτερικοί συνεργάτες που λέτε, οι οποίοι ενώ είχαν συμβάσεις αορίστου χρόνου πριν και τώρα οδηγούμενοι σε αυτό το μητρώο συνεργατών μετατρέπονται σε συμβάσεις ορισμένου χρόνου. Και τελικά αυτό το μητρώο συνεργατών μετατρέπεται σε μια ιδιότυπη λίστα φθηνότερων εργαζομένων όποτε τους χρειάζονται αυτά τα μουσικά σύνολα για τα έργα τα οποία θα εκτελέσουν.

Όπως είπαμε για το μισθολόγιο, το έχετε παραδεχτεί κι εσείς και το ζητάμε, αυτό πρέπει να γίνει άμεσα, πρέπει να αντιστοιχηθεί με αυτό που έχουν οι μουσικοί και στις υπόλοιπες κρατικές ορχήστρες και βεβαίως, να ικανοποιηθεί το δίκαιο αίτημα της πλήρωσης όλων των κενών οργανικών θέσεων.

Εν πάση περιπτώσει, η Ελληνική Ραδιοφωνία Τηλεόραση ως ένας ραδιοτηλεοπτικός φορέας που έχει και ευθύνη για την πολιτιστική αναβάθμιση του τόπου του ελληνικού λαού, νομίζουμε ότι έχει την υποχρέωση και την ευθύνη απέναντι σε αυτούς που εν τέλει τη χρηματοδοτούν να συμβάλλει και με τα μουσικά της σύνολα.

Κλείνοντας, θέλουμε να πούμε ότι για μας, για το ΚΚΕ, η μουσική παιδεία, η μουσική εν γένει δεν είναι μία πολυτέλεια. Τη θεωρούμε ως ένα αναφαίρετο κοινωνικό δικαίωμα και μια κοινωνική ανάγκη την οποία η κυβέρνηση, η οποιαδήποτε κυβέρνηση, έχει υποχρέωση να παρέχει σε όλο τον λαό δωρεάν, εξασφαλίζοντας βεβαίως στους μουσικούς σταθερές και ανθρώπινες σχέσεις εργασίας.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Είμαστε και δύο της ΕΡΤ μέσα στην Αίθουσα, ο κ. Τριανταφυλλίδης κι εγώ και μάλιστα της ΕΡΤ3, για την οποία έχει καταθέσει ο κ. Καστανίδης ερώτηση.

Κύριε Οικονόμου, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ευχαριστώ, κύριε Πρόεδρε.

Για να έχουμε μια εικόνα -εσείς είμαι σίγουρος ότι την έχετε, αλλά και οι πολίτες που μας ακούν- θα προσπαθήσω να αναδείξω τα πραγματικά χαρακτηριστικά έτσι όπως έγιναν με την αλλαγή του εσωτερικού κανονισμού, του οργανογράμματος δηλαδή που αποτελεί και τον πυρήνα της ερωτήσεώς σας.

Στον εσωτερικό κανονισμό λειτουργίας, λοιπόν, που καταρτίστηκε τον Ιούλιο του 2019 προβλέφθηκε ένα ιδεατό, κατά την άποψη των ειδικών και δεν έχω αμφιβολία ότι έτσι θα ήταν, καινούργιο οργανόγραμμα στο οποίο προβλέφθηκαν οι οργανικές θέσεις για την ιδεατή, επαναλαμβάνω, λειτουργία των Μουσικών Συνόλων και των τριών δομών.

Επί της ουσίας, λοιπόν, τι ήταν αυτό το ιδεατό οργανόγραμμα συγκεκριμένα. Προσδιορίστηκαν εκατόν πέντε μόνιμες θέσεις από τις πενήντα μία που υπάρχουν σήμερα για την Εθνική Συμφωνική Ορχήστρα, εξήντα τρεις από τις τριάντα δύο που υπάρχουν σήμερα και την Ορχήστρα Σύγχρονης Μουσικής και πενήντα έξι μόνιμες θέσεις από τις είκοσι τέσσερις που υπάρχουν σήμερα για τη χορωδία της ΕΡΤ. Δεν αναφέρομαι στους συμβασιούχους για να είμαστε εντός του χρόνου. Τι σημαίνει αυτό λοιπόν; Σημαίνει ότι θεωρητικά για να γίνει αυτό που λέτε και αν υιοθετούσε κανείς πλήρως αυτή την άποψη, θα έπρεπε άμεσα να πάμε στην πρόσληψη εκατόν δεκαεννιά νέων μουσικών για το σύνολο των δομών των Μουσικών Συνόλων της ΕΡΤ που θα έρχονται να προστεθούν στους εκατόν επτά που υπάρχουν σήμερα.

Αντιλαμβάνεται καθένας ότι μιλάμε για ένα γεγονός ανέφικτο, όχι μόνο λόγω των γνωστών περιορισμών που υπάρχουν στις προσλήψεις του δημοσίου, αλλά και για τον ετήσιο προϋπολογισμό της ΕΡΤ. Κάτι τέτοιο θα σήμαινε ένα ποσό της τάξεως των 3,5 εκατομμυρίων ευρώ ετησίως -επαναλαμβάνω 3,5 εκατομμυρίων ευρώ ετησίως- προκειμένου να προσθέσουμε άλλους εκατόν δεκαεννιά μόνιμους στην ουσία στους εκατόν επτά που υπηρετούν με αυτό το καθεστώς τα Μουσικά Σύνολα της ΕΡΤ. Για το λόγο αυτό άλλωστε δεν είναι τυχαίο ότι διαχρονικά κάτι τέτοιο ποτέ δεν μπορούσε να γίνει και τα Μουσικά Σύνολα κάλυπταν τις ελλείψεις τους με έναν περιορισμένο αριθμό συμβάσεων έργων, κυρίως αυτός ήταν διετής.

Μέχρι σήμερα, για να απαντήσω και σε αυτό που λέτε στην ερώτησή σας, οι συμβάσεις αυτές ήταν είκοσι πέντε και συγκεκριμένα είκοσι δύο μουσικοί για την Εθνική Συμφωνική Ορχήστρα, τρεις για την Ορχήστρα Σύγχρονης Μουσικής και κανένας -το τονίζω, κανένας- για τη χορωδία. Καθώς οι είκοσι πέντε αυτές συμβάσεις, λοιπόν, λήγουν στις 31-12-2022, ο προγραμματισμός της εταιρείας, οι εισηγήσεις, το έμπρακτο ενδιαφέρον όπως είπα και νωρίτερα, έχει οδηγήσει στο να προκηρυχθούν καινούργιες θέσεις με αυτό το καθεστώς, όχι μόνο λιγότερες, αλλά να αυξηθούν οι θέσεις αυτές.

Συγκεκριμένα οι θέσεις αυτές θα είναι είκοσι οκτώ και θα υπάρχει μια δικαιότερη κατανομή τους στα τρία Μουσικά Σύνολα, πολύ περισσότερο στα δύο σύνολα που υπηρετούσαν λιγότεροι -στη χορωδία δεν ήταν κανείς- το προηγούμενο διάστημα. Είναι ένα ιδιαίτερα σημαντικό θέμα διότι είναι ένα θέμα και λειτουργικής επιβίωσης και για την Ορχήστρα Σύγχρονης Μουσικής και για τη χορωδία, αφού λόγω συνταξιοδοτήσεων και του γεγονότος ότι δεν υπήρχε καμμία ουσιαστική ενίσχυση από τους συμβασιούχους, τα πράγματα ήταν ιδιαίτερα δύσκολα.

Έτσι με την πρόσφατη απόφαση προκηρύχθηκαν δεκαπέντε θέσεις συμβάσεις έργου για την Εθνική Συμφωνική Ορχήστρα, έξι για την Ορχήστρα Σύγχρονης Μουσικής και επτά για τη χορωδία. Με τον τρόπο αυτό στην Εθνική Συμφωνική Ορχήστρα θα καλύπτεται πλέον το 63% του ιδεατού οργανογράμματος, στην Ορχήστρα Σύγχρονης Μουσικής το 57% και στη χορωδία το 55%.

Δεν ισχυριζόμαστε ότι είναι το τέλειο, δεν ισχυριζόμαστε ότι δεν θα θέλαμε και ως έμπρακτο σεβασμό στην ιστορία των Μουσικών Συνόλων, αλλά και στη διάσταση της ποιότητας να γίνουν πολύ περισσότερα πράγματα. Είπα όμως από την αρχή ότι οι δυνατότητες δεν είναι απεριόριστες.

Και μια τελευταία καταληκτική παρατήρηση που νομίζω ότι θα μας βρει όλους σύμφωνους και από ηθική και από κοινωνική διάσταση. Η απόφαση της διοίκησης, η επιλογή της, είναι να προτιμηθούν κατά τη διάρκεια της διαδικασίας αυτής μουσικοί οι οποίοι δεν θα έχουν μόνιμη εργασία σε άλλον φορέα του δημοσίου. Με τον τρόπο αυτό νομίζω ότι θα δοθεί η δυνατότητα, θα δοθούν περισσότερες επιλογές και ευκαιρίες σε ανθρώπους που δεν έχουν άλλη μόνιμη δουλειά μουσικού σε κάποια άλλη δομή που συνδέεται με το ευρύτερο δημόσιο, να διεκδικήσουν μια θέση εργασίας.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Και προχωρούμε στην έκτη με αριθμό 183/18-11-2022 επίκαιρη ερώτηση δεύτερου κύκλου του Βουλευτή B1΄ Βόρειου Τομέα Αθηνών του Κινήματος Αλλαγής κ. Ανδρέα Λοβέρδουπρος τον Υπουργό Εργασίας και Κοινωνικών Υποθέσεων,με θέμα: «Η παράλογη λειτουργία του ασφαλιστικού μας συστήματος».

Κύριε Λοβέρδο, καλησπέρα σας, καλή εβδομάδα. Έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

 Θα ξεκινήσω την ερώτησή μου κάνοντας δύο επισημάνσεις, κύριε Πρόεδρε. Η μία αφορά το Υπουργείο στο οποίο Υφυπουργός είναι ο κ. Τσακλόγλου, αγαπητός φίλος, και η δεύτερη αφορά το ίδιο το θέμα.

Επαίρεται το Υπουργείο -και γίνεται αυτό και αντικείμενο και γενικότερων κυβερνητικών ανακοινώσεων- ότι πάει πάρα πολύ γρήγορα το σύστημα έκδοσης των συντάξεων επιτέλους. Επιβεβαιώνω τον αριθμό, αλλά ως προς το περιεχόμενο δεν μπορώ να σας περιγράψω το τι γίνεται. Βγάζουν γρήγορα προσωρινές συντάξεις οι οποίες είναι γεμάτες λάθη ακόμα και για υπαλλήλους του Υπουργείου. Δηλαδή δεν μπορώ να σας περιγράψω τι αγώνα έχει ο κάθε συνταξιούχος μέχρι να ξεκαθαρίσει το θέμα του και τι πίεση δέχονται τα γραφεία μας για αυτόν τον λόγο. Δεν μπορούμε να κάνουμε τίποτα. Αλλά είναι ψευδές ότι οι συντάξεις εκδίδονται γρήγορα. Ουδέν αναληθέστερον αυτού.

Το δεύτερο σχετίζεται με το θέμα μας. Κύριε Υπουργέ, ό,τι θα πω έχει να κάνει με τον ν.4387/2016. Είναι το ασφαλιστικό Κατρούγκαλου. Θα πω και για τους δικούς μου νόμους, κύριε Πρόεδρε. Τον νόμο για τον ΕΟΠΥΥ κανένας δεν τον λέει νόμο Λοβέρδου. Κανένας! Λένε για έναν νόμο τάχα ότι τον κάναμε όλοι μαζί. Μόνο εμείς τον είχαμε ψηφίσει τότε. Φώναζαν από παντού! Μόνο εμείς τον είχαμε ψηφίσει. Αυτός δεν είναι νόμος Λοβέρδου, είναι ο νόμος με αριθμούς. Τον νόμο Κατσέλη που τον έκανε το ΠΑΣΟΚ, όλα τα κόμματα τον λένε νόμο Κατσέλη. Κανένας δεν λέει νόμο ΠΑΣΟΚ.

Εγώ, λοιπόν, αναφέρομαι στον ν.4387/2016 του φιλολαϊκού ΣΥΡΙΖΑ, ο οποίος νόμος αύξησε τις εισφορές στα ασφαλιστικά ταμεία και πολλαπλασίασε επί τέσσερα τις υποχρεώσεις για εισφορές για θέματα υγείας και στον σύζυγο που απέμεινε στη ζωή. Κύριε Πρόεδρε, είναι πολύ ωραίο αυτό που θα πω.

Λέω, λοιπόν, ότι ο ν.4387/2016 ένας απολίτικος αριθμός, πολιτικοποιείται εντόνως άμα δούμε ποιο κόμμα τον ψήφισε στη Βουλή και ποιος ήταν ο Υπουργός που τον εισηγήθηκε. Ήταν ο κ. Κατρούγκαλος και ο ΣΥΡΙΖΑ. Φουλ φιλολαϊκός νόμος! Τι να σας πω, κύριε Πρόεδρε!

Ένας συνταξιούχος ελεύθερος επαγγελματίας, ιδιωτικός υπάλληλος πλήρωνε για τον εαυτό του κύρια και επικουρική ασφάλιση εισφορά για υγειονομική περίθαλψη 6%. Έχασε τη γυναίκα του ή και αντίστροφα; Παίρνει το 70% της σύνταξης και άλλο 6% για υγειονομική περίθαλψη. Το πληρώνει επί τέσσερα. Φουλ φιλολαϊκότητα! Τέτοια αγάπη για τον λαό δεν έχει ξαναυπάρξει!

Ακούστε τώρα. Περνάνε τα χρόνια και από το 2016 είμαστε στο 2022. Τέσσερα χρόνια στην Κυβέρνηση η Νέα Δημοκρατία δεν το ακουμπάει αυτό. Και ρωτώ: Είναι δίκαιο; Πρέπει να συνεχίζεται; Καλώς το συνεχίζετε; Είστε υπερήφανοι γι’ αυτό; Οι νόμοι, κύριε Πρόεδρε, έχουν αριθμούς, αλλά πίσω από τους αριθμούς είναι κόμματα. Στη δευτερολογία μου θα επικαλεστώ και τον νόμο για τον ΕΟΠΥΥ και τι αυτός προβλέπει σχετικά με το θέμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα σας απαντήσει ο Υφυπουργός Εργασίας και Κοινωνικών Υποθέσεων κ. Παναγιώτης Τσακλόγλου.

Κύριε Τσακλόγλου, καλησπέρα σας, καλή εβδομάδα, έχετε τον λόγο για τρία λεπτά.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Καλησπέρα, καλή εβδομάδα σε εσάς και στους αγαπητούς Βουλευτές.

Αξιότιμε και αγαπητέ κύριε Λοβέρδο, αναφέρατε ορισμένα πράγματα που δεν συμπεριλαμβάνονται στην ερώτησή σας στην πρωτολογία σας, θα αναφερθώ σε αυτά στο τέλος.

Πρώτα απ’ όλα, θα ξεκινήσω λέγοντας ότι δεν θα διαφωνήσουμε στη διαπίστωση ότι το ασφαλιστικό μας σύστημα υπήρξε διαχρονικά πηγή και ανισοτήτων και στρεβλώσεων. Η αλλαγή της δυσμενούς αυτής συνθήκης αποτελεί για εμάς μια βασική προτεραιότητα τα τρία τελευταία χρόνια. Καθημερινά, δηλαδή, προσπαθούμε με συστηματικό τρόπο να εντοπίζουμε μικρότερα ή μεγαλύτερα προβλήματα και να τα θεραπεύουμε. Μόλις την περασμένη εβδομάδα ολοκληρώθηκε η έκτη νομοθετική παρέμβαση του Υπουργείου Εργασίας την τελευταία τριετία, που στόχο είχε μεταξύ άλλων να εξορθολογίσει τέτοιου είδους ζητήματα.

Αναφορικά με το ζήτημα της ερώτησής σας, σύμφωνα με τις διατάξεις του άρθρου 44 του ν.4387/2016 -δεν θα τον ονομάσω με κάποιο όνομα συγκεκριμένο- αυτός είναι ο νόμος όπως τροποποιήθηκε και ισχύει από 1ης Ιουλίου του 2016, η εισφορά υγειονομικής περίθαλψης υπέρ ΕΟΠΥΥ καθορίζεται σε ποσοστό 6% τόσο για τις κύριες όσο και για τις επικουρικές συντάξεις, αφού αφαιρεθούν τα ποσά που αντιστοιχούν στην ειδική εισφορά αλληλεγγύης συνταξιούχων και την ειδική εισφορά συνταξιούχων επικουρικής ασφάλισης.

Η διάταξη αυτή είναι καθολικής εφαρμογής και ισχύος και δεν εξαιρούνται οι συντάξεις ανικανότητας, αναπηρίας, ούτε τα πρόσωπα που λαμβάνουν σύνταξη εξ ιδίου δικαιώματος και δικαιούνται σύνταξη από μεταβίβαση, δηλαδή, σύνταξη χηρείας. Η μόνη ρητή εξαίρεση είναι οι δικαιούχοι σύνταξης που συγχρόνως λαμβάνουν εξωϊδρυματικό επίδομα ή επίδομα απολύτου αναπηρίας ή επίδομα τυφλότητας για τους οποίους δεν υπολογίζεται η εισφορά περίθαλψης επί των ανωτέρω επιδομάτων.

Η εισφορά αυτή θεσπίστηκε για να αντιμετωπιστούν τα ελλείμματα του ΕΟΠΥΥ, κύριοι χρήστες των υπηρεσιών του οποίου είναι οι ηλικιωμένοι. Η λογική της ασφάλισης υγείας μέσω του ΕΟΠΥΥ είναι καθαρά αναδιανεμητική. Δηλαδή ενώ όλοι οι συνταξιούχοι είναι δικαιούχοι των ίδιων απολαβών, η συνεισφορά γίνεται σε αναλογία της σύνταξης που λαμβάνουν αυτοί. Άλλωστε, μην ξεχνάμε ότι το ίδιο ακριβώς συμβαίνει και με την ασφάλιση υγείας των μισθωτών. Οι απολαβές είναι οι ίδιες για όλους, αλλά οι εισφορές είναι αναλογικές επί των αποδοχών τους.

Επομένως, σύμφωνα με το ισχύον νομικό πλαίσιο, ανεξαρτήτως αιτίας συνταξιοδότησης, η ισχύουσα νομοθεσία επιβάλλει στις κύριες και επικουρικές συντάξεις εισφορά υπέρ υγειονομικής περίθαλψης σε ποσοστό 6%.

Συνεπώς, οι αρμόδιες υπηρεσίες συντάξεων του e-ΕΦΚΑ εφαρμόζουν ορθώς τη νομοθεσία και τις εγκύκλιες οδηγίες που έχουν εκδοθεί επί του θέματος από την αρμόδια διεύθυνση ασφάλισης. Σε περίπτωση συρροής περισσοτέρων της μιας κύριων συντάξεων στο ίδιο πρόσωπο, το ποσοστό ύψους 6% υπολογίζεται στο άθροισμα των καταβαλλόμενων συντάξεων ανεξάρτητα από την αιτία προέλευσής τους και αφού αφαιρεθούν τα ποσά που αντιστοιχούν στην εισφορά αλληλεγγύης συνταξιούχων. Με τον τρόπο αυτό ο υπολογισμός της σύνταξης για υγειονομική περίθαλψη γίνεται με ενιαίο τρόπο για όλους τους συνταξιούχους, ανεξαρτήτως ποσού και κατηγορίας συντάξεων. Επομένως, θα ισχυριζόμουν ότι είναι εσφαλμένη η διατύπωση της ερώτησής σας πως η κράτηση είναι παράλογη. Η εισφορά δεν παρακρατείται υπέρ της θανούσης συζύγου του ασφαλισμένου όπως αναφέρει η ερώτησή σας αλλά υπέρ του ιδίου του ασφαλισμένου. Η παρακράτηση δεν γίνεται επί δικαιώματος αλλά επί του ποσού που εισπράττει ο συνταξιούχος. Σε καθεστώς ΕΦΚΑ η σύνταξη είναι μια, ανεξάρτητα από το γεγονός ότι το ανταποδοτικό της κομμάτι μπορεί να προέρχεται από πολλά πρώην ταμεία. Επομένως, δεν υπάρχει διπλή παρακράτηση.

Τώρα, για τη δυσκολία του ασφαλισμένου να επικοινωνήσει με τον ΕΦΚΑ θα απαντήσω στη δευτερολογία μου. Αλλά αναφερθήκατε σε δύο ακόμα ζητήματα.

Το πρώτο είναι στην ταχύτητα απονομής των συντάξεων. Βέβαια, εκεί παραδεχθήκατε ότι υπάρχει βελτίωση. Όντως, για τις νέες συντάξεις που έχουν κατατεθεί στη φετινή χρονιά κατά μέσο όρο εκδίδεται η σύνταξη σε εξήντα ημέρες. Είναι το διάστημα αυτό χαμηλότερο απ’ ό,τι είναι σε χώρες όπως είναι η Γαλλία, η Γερμανία και άλλες ευρωπαϊκές χώρες.

Έχουν σφάλματα οι συντάξεις αυτές;

Η απάντηση είναι ότι στις fast truck συντάξεις αυτό το οποίο ζητάμε, είναι κάποια πιστοποίηση ότι αυτές είναι οι συντάξιμες αποδοχές πάνω στις οποίες θα υπολογιστεί η σύνταξη. Σε ex post ανάλυση που έχουμε κάνει στο 80%, το ποσό το οποίο δίνεται είναι ακριβές. Στη συντριπτική πλειονότητα των υπολοίπων, είναι περιπτώσεις διαδοχικής ασφάλισης όπου έχει προσκομίσει κάποια αποδεικτικά στοιχεία ασφαλισμένος και αυτά πρέπει να τα επιβεβαιώσει ο ΕΦΚΑ.

Αυτός είναι ο λόγος για τον οποίο το αποδεικτικό το οποίο τους δίνουν, αναφέρει ότι αυτό είναι με επιφύλαξη. Δηλαδή, τι σημαίνει αυτό; Θα κάνουμε τον έλεγχο για τα υπόλοιπα, και αν όντως είναι έτσι όπως μας λέτε τα πράγματα θα πάρετε και τη σύνταξη την επιπρόσθετη και τα αναδρομικά από τη στιγμή που ξεκίνησε η σύνταξή σας μέχρι τώρα.

Υπάρχει μόνο μία πολύ μικρή κατηγορία ασφαλισμένων, στους οποίους αυτό το οποίο γίνεται είναι ότι έρχονται δηλώνουν ότι «είχα και τον τάδε χρόνο επιπρόσθετα στην τάδε εργασία» ή για ελεύθερους επαγγελματίες ή για μισθωτούς ή για οτιδήποτε, χωρίς όμως να προσκομίσουν κανένα αποδεικτικό στοιχείο. Οπότε, αντιλαμβάνεστε ότι εκεί η εργασία την οποία έχει να κάνει ο ΕΦΚΑ, είναι πιο περίπλοκη. Αυτή είναι η περίπτωση των προσωρινών συντάξεων στην οποία αναφερθήκατε.

Επίσης, έχουμε κάνει έρευνα μεταξύ των συνταξιούχων, αυτής της κατηγορίας για το αν θα προτιμούσαν να περιμένουν μέχρι να εκδοθεί κανονικά η πλήρης, η κύρια σύνταξή τους, ή να πάρουν αυτό το ποσό σύνταξης. Σχεδόν όλοι είπαν ότι όχι θέλουν έτσι, με αυτόν τον τρόπο τον οποίο περιέγραφα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Ορίστε, κύριε Λοβέρδο έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Προφανώς ο συνταξιούχος προτιμάει να παίρνει κάτι προσωρινό από το να παίρνει το μηδέν. Θα επανέλθω, γιατί έχω συντριπτικά στοιχεία. Έρχεται σχέδιο νόμου, έχουμε συζήτηση, έχουμε τον προϋπολογισμό, θα αφιερωθώ σε αυτό. Θα σας δώσω με λεπτομέρειες να καταλάβετε πόσο δίκιο έχω και πόσο δίκιο δεν έχετε εσείς.

Πάμε τώρα στο θέμα μας. Ποιο θέμα έθεσα εγώ κύριε Υπουργέ σήμερα; Η μεταφορά ενός βάρους σε μία σύνταξη που μεταφέρεται, μεταβιβάζεται λόγω θανάτου και ο αυτός που την παίρνει ο νέος δικαιούχος είναι ασφαλισμένος -σας ξαναλέω- ως ιδιωτικός υπάλληλος συνταξιούχος, καταβάλλει εισφορά, πρώτον, στο κύριο ταμείο του, δεύτερον, στο επικουρικό ταμείο 6% σύμφωνα με τον ΣΥΡΙΖΑ και το νόμο Κατρούγκαλου -αυξημένο, δηλαδή- και επειδή μεταβιβάζεται και ένα ποσοστό της σύνταξης, του ή της συζύγου, επιβαρύνεται για άλλη μια φορά με 6% και για την κύρια και για την επικουρική. Για τον ίδιο λόγο πληρώνει δύο επί δύο, τέσσερις φορές και σας ρώτησα: Αυτό είναι δίκαιο; Και εσείς μου απαντάτε γιατί ακριβώς συμβαίνει και πως συμβαίνει, τι λέει ο νόμος. Αυτά τα ξέρω. Εγώ ξέρω ότι δεν αλλάζει η πολιτική και με τον Υπουργό Κατρούγκαλο και με τον Υπουργό Χατζηδάκη. Αυτό λέω κι ότι πρέπει να αλλάξει. Και επειδή λέω ότι πρέπει να αλλάξει πρέπει να πω από που θα πάρετε τα κονδύλια, για να μειώσετε ή να εξαφανίσετε αυτό το ποσοστό. Εγώ λέω ότι μια δίκαιη και σοβαρή πολιτεία δεν ασφαλίζει τον ίδιο άνθρωπο για έναν λόγο δύο φορές. Στα πολιτισμένα κράτη γίνεται έτσι, πώς να το κάνουμε! Εδώ δεν γίνεται. Και λέω να καταργηθεί αυτή η διπλή εισφορά και να πάμε σε εφαρμογή του ν.3918 του 2011. Έτσι το γράφουμε σήμερα. Αυτός είναι νόμος ΕΟΠΥΥ, κύριε Πρόεδρε. Για να περάσω από τη Βουλή, κρυβόμουν ένα μήνα. Με χτυπούσαν όπου με έβρισκαν. Δούλευα από το αυτοκίνητό μου. Τρία γραφεία είχα ως Υπουργός τότε και τα τρία σε κατάληψη. Χτυπούσαν τη γραμματέα μου. Με το που πέρασε λίγος καιρός μετά, άλλαξε η σύνθεση της Βουλής το 2012, να η Νέα Δημοκρατία που ήταν η μισή καταληψίας στο Υπουργείο, εδώ ο ΕΟΠΥΥ, ο ΕΟΠΥΥ, ο ΕΟΠΥΥ. Να ο ΣΥΡΙΖΑ, που και τι δεν κάνανε; Ο ΕΟΠΥΥ, ο ΕΟΠΥΥ, ο ΕΟΠΥΥ. Άμα είμαστε εμείς, θα τον κάναμε καλύτερα. Τι μας λες; Τι μας λες που θα τον κάνατε εσείς καλύτερα!

Εν πάση περιπτώσει, ο νόμος αυτός τι προέβλεπε; Με κυνηγούσαν γι’ αυτόν τον νόμο. Προέβλεπε, κύριε Πρόεδρε, ότι η χρηματοδότηση του ΕΟΠΥΥ ανέρχεται σε 0,6% του προϋπολογισμού. Σήμερα αυτό το ποσό, με βάση το προϋπολογισμό του 2023, είναι 1 δισεκατομμύριο 350 εκατομμύρια. Ξέρετε τι προβλέπει ο προϋπολογισμός; Πεντακόσια ένα. Αν οι προβλέψεις γίνονταν πραγματικότητα, θα υπήρχε το ποσό από τον κρατικό προϋπολογισμό για να αντικαταστήσει αυτό το διπλό βάρος για έναν ασφαλισμένο για τη μία και μοναδική και την ίδια αιτία.

Είμαι πολύ-πολύ σαφής στις ερωτήσεις μου, είμαι πάρα πολύ σαφής στην ανάπτυξή των ερωτήσεών μου και ποτέ δεν υπήρξα λαϊκιστής. Απαιτώ από μια κυβέρνηση που το παίζει μη λαϊκιστική να μου πει γιατί η πρόβλεψη στον προϋπολογισμό είναι τόσο χαμηλή για τα θέματα του ΕΟΠΥΥ και γιατί αυτή την ανυπόφορη αδικία, δηλαδή, την αδικία να ασφαλίζεται κάποιος για τον ίδιο λόγο δύο φορές -και επειδή τα ταμεία είναι δύο, τέσσερις φορές- δεν καταργείται; Απλά πράγματα.

**ΠΡΟΕΔΡΕΥΩΝ (Απόστολος Αβδελάς):** Ο κύριος Υφυπουργός έχει τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών** **Υποθέσεων):** Ευχαριστώ πολύ και πάλι τον κ. Λοβέρδο.

Στο πρώτο ζήτημα θα ακούσω πραγματικά με προσοχή την τοποθέτηση σας επί του προϋπολογισμού, αλλά δεν νομίζω ότι είναι τα πράγματα έτσι όπως τα περιγράφετε. Όταν πρωτοπήγα στη συγκεκριμένη θέση στο Υπουργείο Εργασίας, πραγματικά γινόταν πανζουρλισμός στη γραμματεία μου από τηλέφωνα εν δυνάμει συνταξιούχων των οποίων οι συντάξεις ήταν εκκρεμείς τρία και τέσσερα χρόνια. Αυτό είναι κάτι το οποίο σήμερα δεν συμβαίνει. Αν συνέβαινε αυτό το οποίο λέτε, θα υπήρχαν και αντίστοιχες οχλήσεις πολλές για το συγκεκριμένο θέμα. Απλά αυτό δεν γίνεται.

Τώρα, κανένας δεν αμφισβητεί, κύριε Λοβέρδο, τη συμβολή σας για τη δημιουργία του ΕΟΠΥΥ.

**ΑΝΔΡΕΑΣ ΛΟΒΕΡΔΟΣ:** Ποια συμβολή μου, κύριε Υπουργέ; Εγώ το έκανα! Ποια συμβολή;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Συμβολή δεν είναι αυτό;

**ΑΝΔΡΕΑΣ ΛΟΒΕΡΔΟΣ:** Όχι, δεν είναι συμβολή.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Τι είναι;

**ΑΝΔΡΕΑΣ ΛΟΒΕΡΔΟΣ:** Συμβολή είναι ότι έκανες και εσύ κάτι, ό,τι λένε όλοι οι άλλοι. Όλοι απέναντι ήσασταν!

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Δημιουργός.

**ΑΝΔΡΕΑΣ ΛΟΒΕΡΔΟΣ:** Όπως και στο ΕΣΥ ήσασταν απέναντι.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Να είμαστε ξεκάθαροι: Σε πολλά κράτη οι εισφορές υγείας είναι αναλογικές. Γι’ αυτό που λέτε, σκεφτείτε, για παράδειγμα, ότι έστω ο συγκεκριμένος συνταξιούχος είχε 1.000 ευρώ από τη μια σύνταξη και 500 από την άλλη. Έχουμε, όμως, και έναν άλλο άνθρωπο ο οποίος έχει σύνταξη 1.500 από μόνος του. Και οι δύο σε αυτή την περίπτωση, ακριβώς επειδή λαμβάνουν σύνολο σύνταξης 1.500 ευρώ, θα πληρώσουν ακριβώς το ίδιο ποσό σαν εισφορά υπέρ ΕΟΠΥΥ.

Θα μου επιτρέψετε τώρα να αναφερθώ και σε ένα δεύτερο ερώτημα, το οποίο θέτετε στη γραπτή σας ερώτηση, το οποίο δεν αναπτύξατε εδώ και ήταν για τους τρόπους επικοινωνίας του πολίτη, ο οποίος βασανίστηκε όντως, για να έρθει σε επαφή με τον ΕΦΚΑ. Ρωτάτε τι μπορεί να κάνει ο ασφαλισμένος, αφού δεν υπάρχει κανείς στον ΕΦΚΑ για να τον ακούσει.

Γνωρίζουμε καλά πως η διοικητική αναδιοργάνωση του φορέα είναι και χρονοβόρα και πολύπλοκη. Γνωρίζουμε, επίσης, πολύ καλά πως ο ΕΦΚΑ, όταν αναλάβαμε, είχε το 48% των παραπόνων στο Συνήγορο του Πολίτη. Τα βήματα, όμως, που έχουν γίνει από τότε είναι πολύ μεγάλα, για να αγνοηθούν.

Πρώτα-πρώτα, είχαμε τη λειτουργία του ενιαίου αριθμού εξυπηρέτησης, το «1555». Λειτουργεί είκοσι τέσσερις ώρες το εικοσιτετράωρο, όλες τις ημέρες της εβδομάδας και είναι δωρεάν. Από την αρχή της λειτουργίας του μέχρι τα τέλη του Οκτωβρίου είχαν γίνει περισσότερες από τριάμισι εκατομμύρια κλήσεις προς το «1555» και η συντριπτική πλειονότητα των πολιτών που το έχουν χρησιμοποιήσει δηλώνουν ικανοποιημένοι σε δειγματοληπτική έρευνα που διενήργησε το Υπουργείο Εργασίας και Κοινωνικών Υποθέσεων.

Δεύτερον, αναπτύχθηκαν περισσότερες από τριάντα νέες ηλεκτρονικές υπηρεσίες και κάθε μήνα υλοποιούνται πάνω από ένα εκατομμύριο διακόσιες χιλιάδες ηλεκτρονικές συναλλαγές, καταργώντας αντίστοιχες επισκέψεις στα υποκαταστήματα, που σε συνδυασμό με τα ηλεκτρονικά ραντεβού αυτό έχει οδηγήσει σχεδόν στην κατάργηση της ταλαιπωρίας που είχαμε παλιότερα στις ουρές.

Επιπρόσθετα, κάναμε αποτελεσματικότερη τη διοίκηση του οργανισμού με νέο οργανόγραμμα και τη δυνατότητα τοποθέτησης στελεχών από τον ευρύτερο δημόσιο και ιδιωτικό τομέα σε θέσεις διευθυντών και γενικών διευθυντών. Επιβραβεύονται οι υπάλληλοι με μπόνους παραγωγικότητας. Ενισχύσαμε τη διαφάνεια και τον έλεγχο στη λειτουργία του φορέα με ταχύτερη απόδοση των πειθαρχικών ευθυνών.

Δεν θα ισχυριστώ ότι έχουμε λύσει το πρόβλημα ολοκληρωτικά και ότι ο ΕΦΚΑ βρίσκεται στο επίπεδο που θα θέλαμε να είναι. Προσπαθούμε, όμως, καθημερινά και η πορεία των εκκρεμών συντάξεων, για παράδειγμα, αποτελεί τη μεγαλύτερη απόδειξη του έργου που έχει γίνει. Μέσα στους τελευταίους είκοσι δύο μήνες έχουν εκδοθεί πάνω από τετρακόσιες εβδομήντα χιλιάδες συντάξεις, ένα νούμερο που ήταν πραγματικά ασύλληπτο για παλαιότερες εποχές.

Ο στόχος αυτός επετεύχθη, γιατί υπήρχε ισχυρή πολιτική βούληση, ευρηματική διοικητική αναδιοργάνωση και βεβαίως επιχειρησιακή επιμονή. Σε αυτό το δρόμο θα συνεχίσουμε, έχοντας σαν φάρο των πρωτοβουλιών μας τον τελικό στόχο, δηλαδή τον πλήρη εκσυγχρονισμό του ΕΦΚΑ, την ενιαιοποίηση των κανόνων του και τον συνολικό εξορθολογισμό του ασφαλιστικού μας συστήματος. Τμήμα αυτού του εξορθολογισμού αποτελεί και η ταχύτερη και η αποτελεσματικότερη επικοινωνία του φορέα με τους ασφαλισμένους του.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε. Καλή συνέχεια και στους δύο.

Προχωρούμε στη συζήτηση της επόμενης ερώτησης. Είναι η όγδοη με αριθμό 190/21-11-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών,με θέμα: «Άμεση ανάγκη ειδικής οικονομικής ενίσχυσης νοικοκυριών στις ψυχρότερες περιοχές της χώρας».

Κύριε Αρσένη, καλησπέρα σας, καλή εβδομάδα. Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κύριε Υπουργέ, αυτή τη στιγμή βιώνουμε την κοινωνική μετατόπιση της μεσαίας τάξης σε φτωχούς και της κατώτερης οικονομικά τάξης μέχρι τώρα σε εξαθλιωμένους. Αυτό είναι κοινός τόπος, δεν χρειάζεται να το συζητάμε ευρέως.

Αυτό όμως που συμβαίνει είναι ότι υπάρχουν περιοχές της χώρας μας, όπου αυτό είναι ακόμα πιο σκληρό. Μιλώ για τις ορεινές και βόρειες περιοχές της χώρας μας. Αναφέρομαι στη Φλώρινα, στα Γρεβενά, στην Καστοριά, στα ορεινά των Ιωαννίνων, στα ορεινά της Δράμας και άλλες περιοχές, όπου οι άνθρωποι βιώνουν θερμοκρασίες κοντά στο μηδέν. Ήδη, φέτος από τις αρχές και τα μέσα Σεπτέμβρη στη Φλώρινα είχαμε θερμοκρασία 8οC και αυτές οι θερμοκρασίες κρατάνε μέχρι και το Μάιο.

Αυτοί οι άνθρωποι χρειάζεται να καταναλώνουν πενταπλάσια ποσότητα πετρελαίου θέρμανσης για να θερμανθούν, πενταπλάσια ξυλεία, πενταπλάσια πέλλετ. Κάθε είδος και τρόπος θέρμανσης που υπάρχει τους κοστίζει πέντε φορές πάνω.

Απέναντι σε αυτούς τους ανθρώπους οφείλουμε, εάν θέλουμε να συνεχίσουν να κατοικούνται αυτές οι περιοχές, να έχουμε μια στήριξη, που να είναι αντίστοιχη με το κόστος θέρμανσης τους, κύριε Υπουργέ. Διότι, εάν δούμε την περιοχή της Φλώρινας, θα δούμε ότι έχουμε μείωση πληθυσμού κατά 12,5%, τη μεγαλύτερη της χώρας.

Αυτό που ζητάνε οι κάτοικοι που ήρθαν εδώ, που επισκέφτηκαν -φαντάζομαι- και εσάς, είναι να αλλάξετε τους όρους, παραδείγματος χάριν, του επιδόματος θέρμανσης. Πληρώνουν έναν φόρο δυσβάσταχτο. Μια οικογένεια με δύο παιδιά, για να θερμανθεί, θα πληρώσει 1.855 ευρώ μόνο στον φόρο. Εσείς, ακόμα και αν διευρύνατε, παραδείγματος χάριν, από τις 30.000 ευρώ στις 40.000 ευρώ τα εισοδηματικά κριτήρια για το επίδομα θέρμανσης, όλο κι όλο αυτό που θα τους δίνατε είναι 722 ευρώ, κύριε Υπουργέ. Καταλαβαίνετε ότι είναι μια τρύπα στο νερό, όταν τα συνολικά τους έξοδα είναι 3.500 ευρώ.

Εάν θέλουμε να υπάρχει αύριο σε αυτές τις περιοχές, που έχουν ένα σημαντικό αποπληθυσμό, που χτυπιέται η Φλώρινα και από την απολιγνιτοποίηση, που έχουν μεγαλύτερη φτώχεια από τις άλλες περιοχές, τι χρειάζεται πραγματικά; Οι άνθρωποι ζητούν ένα απλό πράγμα. Δεν σας ζητούν να τους πληρώσετε το πετρέλαιο. Εγώ πιστεύω ότι θα έπρεπε να τους επιδοτείτε το πετρέλαιο. Όμως, οι άνθρωποι εκεί σας ζητούν για την κατανάλωση πάνω από τα πεντακόσια λίτρα, που είναι η μέση κατανάλωση σε όλη την Ελλάδα, επειδή αυτοί έχουν μέση κατανάλωση δυόμισι χιλιάδες λίτρα, να μην πληρώνουν φόρο για τα λίτρα πάνω από τα πεντακόσια. Μπορείτε να τους τα επιστρέφετε ατομικά μέσω «TAXISNET» ή δεν ξέρω ποιον άλλον τρόπο μπορείτε να βρείτε.

Είναι απολύτως λογικό το επιχείρημά τους. Και το ίδιο να ισχύσει αντίστοιχα για τα πέλλετ και την ξυλεία. Πηγαίνουν σε όλες αυτές τις περιοχές, στη Φλώρινα, στο ανατολικό Ζαγόρι, στα Γρεβενά, έμποροι και αγοράζουν την ξυλεία και οι άνθρωποι «μένουν» και από ξύλα. Αγοράζουν οι έμποροι την ξυλεία, για να την πουλήσουν στην Αθήνα.

Χρειάζεται πραγματικά να αντιμετωπιστεί το πρόβλημα, ιδίως για το φετινό χειμώνα, αλλά να θεσμοθετηθεί και για το μέλλον, γιατί οι άνθρωποι δεν αντέχουν άλλο, φεύγουν ήδη, μεταναστεύουν, δεν θα μείνουν νέοι και θα γίνουν περιοχές αποκλειστικά συνταξιούχων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σας παρακαλώ πολύ, να μας δώσετε ουσιαστικές απαντήσεις για ένα πρόβλημα το οποίο είναι φλέγον.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Θα απαντήσει ο Υφυπουργός Οικονομικών, ο κ. Απόστολος Βεσυρόπουλος.

Κύριε Υπουργέ, έχετε τον λόγο για τρία λεπτά και παρακαλώ πολύ να τηρηθεί ο χρόνος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, η ενεργειακή κρίση και οι γεωπολιτικές εξελίξεις έχουν δημιουργήσει νέα δεδομένα στην παγκόσμια οικονομία. Η Κυβέρνηση, έχοντας πλήρη συναίσθηση της πραγματικότητας και των δυσκολιών που δημιουργεί η τρέχουσα συγκυρία, αξιοποιεί κάθε διαθέσιμο δημοσιονομικό χώρο για τη στήριξη πολιτών και νοικοκυριών.

Ο ίδιος ο Πρωθυπουργός, στην ομιλία του στην 86η Διεθνή Έκθεση Θεσσαλονίκης, δεσμεύτηκε όχι μόνο για την αύξηση του επιδόματος θέρμανσης αλλά και για τη διεύρυνση της περιμέτρου των δικαιούχων.

Φέτος θα διατεθεί ποσό 300 εκατομμυρίων ευρώ για το επίδομα θέρμανσης, ποσό αισθητά αυξημένο σε σχέση με τα 174 εκατομμύρια ευρώ που διατέθηκαν πέρυσι.

Υπενθυμίζω ότι το ποσό που διατέθηκε για την επιδότηση θέρμανσης τη χειμερινή περίοδο 2018 - 2019 από την κυβέρνηση ΣΥΡΙΖΑ, ακριβώς πριν αναλάβει η Κυβέρνηση του Κυριάκου Μητσοτάκη, ήταν μόλις 76 εκατομμύρια ευρώ. Το ποσό αυτό, όχι μόνο τετραπλασιάστηκε μέσα σε μια τριετία, αλλά διανέμεται και με ευνοϊκότερους όρους σε περισσότερους δικαιούχους για περισσότερα είδη καυσίμων θέρμανσης.

Σε αυτό το πλαίσιο, διαμορφώθηκε η κοινή υπουργική απόφαση με αριθμό Α1156/2022, με την οποία καθορίστηκαν το ύψος, οι δικαιούχοι, οι προϋποθέσεις και η διαδικασία χορήγησης του επιδόματος θέρμανσης για τη φετινή χειμερινή περίοδο. Με αυτή την απόφαση έχουμε τα εξής νέα δεδομένα:

Πρώτον, επεκτάθηκε η χορήγηση επιδόματος θέρμανσης και στο φωτιστικό πετρέλαιο, εκτός από την επιδότηση του πετρελαίου εσωτερικής καύσης θέρμανσης, του φυσικού αερίου, του υγραερίου, των καυσοξύλων, της βιομάζας (πέλλετ) και της θερμικής ενέργειας μέσω τηλεθέρμανσης, η οποία ίσχυε πέρυσι.

Δεύτερον, διευρύνθηκαν τα εισοδηματικά κριτήρια και τα όρια της συνολικής αξίας της ακίνητης περιουσίας, ώστε να ενταχθούν στην επιδότηση περισσότεροι δικαιούχοι και αυξήθηκε η βάση υπολογισμού και το ανώτατο όριο του επιδόματος. Αυτό είναι ξεκάθαρο, καθώς η σύγκριση των ορίων με το 2018 είναι καταλυτική.

Ήδη, από την πρώτη χρονιά της διακυβέρνησης μας, αρχίσαμε να βελτιώνουμε αισθητά, τόσο τα εισοδηματικά κριτήρια, όσο και τα όρια της συνολικής αξίας της ακίνητης περιουσίας.

Συγκεκριμένα, από το 2018 μέχρι και σήμερα, τα εισοδηματικά κριτήρια διαμορφώθηκαν, ως εξής: Για άγαμο δικαιούχο από 12.000 ευρώ το 2018, σε 14.000 πέρυσι και σε 16.000 ευρώ φέτος. Στους έγγαμους δικαιούχους ή μέρη συμφώνου συμβίωσης από 20.000 ευρώ το 2018 με προσαύξηση 2.000 ευρώ για κάθε τέκνο, στα 20.000 ευρώ με προσαύξηση 3.000 ευρώ για κάθε τέκνο πέρυσι και στα 24.000 ευρώ φέτος με προσαύξηση 3.000 ευρώ για κάθε τέκνο. Για μονογονεϊκή οικογένεια από 22.000 ευρώ το 2018 με προσαύξηση 2.000 ευρώ για κάθε τέκνο μετά το πρώτο, στα 23.000 ευρώ πέρυσι με προσαύξηση 3.000 ευρώ για κάθε τέκνο μετά το πρώτο και στα 27.000 ευρώ με προσαύξηση 3.000 ευρώ για κάθε τέκνο μετά το πρώτο, από φέτος.

Αντίστοιχα, η συνολική αξία της περιουσίας διαμορφώθηκε ως εξής: Για άγαμους δικαιούχους από 130.000 ευρώ για το 2018 σε 180.000 ευρώ πέρυσι και στα 200.000 ευρώ φέτος. Για έγγαμους δικαιούχους ή μέρη συμφώνου συμβίωσης από 250.000 ευρώ το 2018 στα 300.000 ευρώ πέρυσι και φέτος.

Τρίτον, υπάρχει πρόβλεψη για διπλασιασμό του ποσού του επιδόματος, το οποίο μπορεί να φτάσει στα 1.600 ευρώ για νέους δικαιούχους, οι οποίοι δεν χρησιμοποιούν φυσικό αέριο και για παλαιούς δικαιούχους, οι οποίοι παύουν να χρησιμοποιούν φυσικό αέριο και το αντικαθιστούν με μία από τις λοιπές επιδοτούμενες καύσιμες ύλες ή με τηλεθέρμανση. Σημειώνω, ότι η καταβολή του επιδόματος θα πραγματοποιηθεί σε τρεις δόσεις.

Τέταρτον, για να διασφαλιστεί η ρευστότητα στους καταναλωτές κατά τη χορήγηση της πρώτης δόσης, η οποία θα πραγματοποιηθεί έως τις 21 Δεκεμβρίου 2022, οι παλαιοί δικαιούχοι θα μπορούν να λάβουν ως προκαταβολή το συνολικό ποσό του επιδόματος θέρμανσης που τους είχε καταβληθεί κατά την προηγούμενη χειμερινή περίοδο. Και όπως είναι λογικό, η προκαταβολή θα συμψηφίζεται με τις επόμενες καταβολές του επιδόματος.

Στη δευτερολογία μου θα αναφερθώ στα ζητήματα που σχετίζονται με τη χορήγηση επιδόματος θέρμανσης στους καταναλωτές καυσόξυλων και βιομάζας και σε πρόσθετα σχετικά ζητήματα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ κι εμείς, κύριε Βεσυρόπουλε.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μιλάμε για μια χώρα, όπου δύο μισθοί πλέον πηγαίνουν στους λογαριασμούς του ηλεκτρικού. Και εδώ πέρα, σε αυτές τις περιοχές, στη Φλώρινα, στην Καστοριά, στα ορεινά των Ιωαννίνων, στα ορεινά της Δράμας και άλλες περιοχές, στα Γρεβενά, έχουμε άλλους τέσσερις μισθούς να πηγαίνουν στη θέρμανση. Δεν είναι κάτι, το οποίο χωράει σε μια μικρή αύξηση -που περιγράψατε- στα επιδόματα θέρμανσης. Και δεν χωράει για τον πολύ απλό λόγο: Θα επαναλάβω τα νούμερα.

Μια οικογένεια με δύο παιδιά κι ένα διαμέρισμα εκατό τετραγωνικών, χρειάζεται δυόμισι χιλιάδες λίτρα πετρέλαιο. Το καθαρό κόστος είναι 645 ευρώ και 1.855 ευρώ οι φόροι. Εσείς τους δίνετε 722 ευρώ. Είναι αστείο το ποσό! Δεν κάνει ουσιαστική διαφορά. Προφανώς από το ολότελα καλύτερο είναι κι αυτό, αλλά δεν τους σώζει. Μιλάμε για περιοχές όπου έχουν φτάσει στο σημείο να καίνε λιγνίτη στο σπίτι τους. Παίρνουν λιγνίτη και τον καίνε είτε στις σόμπες είτε στις σε διάφορους καυστήρες ξύλου, με τρομερές επιπτώσεις στην υγεία. Οι ρύποι που προκαλούν δύσπνοια, άσθμα και πολλά ακόμα, σε αυτές τις περιοχές είναι όχι απλώς εκτός ορίων, αλλά πολλαπλάσιες του ορίου.

Είναι θέμα καθαρά ισονομίας σε αυτή τη χώρα. Όπως έχουμε μεταφορικό ισοδύναμο πρέπει να έχουμε ενεργειακό ισοδύναμο για τις περιοχές που έχουν μεγαλύτερη ανάγκη για θέρμανση. Πρέπει να βρούμε το ενεργειακό ισοδύναμο. Και δεν φτάνουν μόνο τα μέτρα στο πετρέλαιο, στο πέλλετ, στην ξυλεία, τα οποία είναι απαραίτητα και σας τα περιέγραψα: Να μην πληρώνουν οι άνθρωποι τσάμπα φόρους. Χρειάζεται να δείτε κατά προτεραιότητα αυτές τις περιοχές και να μιλήσετε με τα αρμόδια Υπουργεία. Πρέπει σε κάθε σπίτι σε αυτή την περιοχή να γίνει ενεργειακή εξοικονόμηση, όχι μέσα από τράπεζες, αλλά με άμεση επιδότηση, για να μπορούν οι άνθρωποι να έχουν πρόσβαση και όταν δεν έχουν πρόσβαση σε τραπεζικό δανεισμό. Πρέπει σε κάθε σπίτι, κάθε ταράτσα πολυκατοικίας, να μπουν φωτοβολταϊκά στη στέγη. Με κάθε τρόπο να μειώσουμε το ενεργειακό κόστος.

Είναι αυτονόητο ότι ένα τέτοιο πράγμα θα πρέπει να ξεκινήσει από τις περιοχές αυτές που έχουν τη μεγαλύτερη ενεργειακή δαπάνη. Δηλαδή στο πλαίσιο και της «πράσινης μετάβασης» πρέπει θα δείτε ουσιαστικά αυτή την περιοχή. Αλλά ξεκινήστε, γιατί αυτά δεν θα λυθούν άμεσα, φέτος, ούτε η ενεργειακή εξοικονόμηση, ούτε τα φωτοβολταϊκά στις στέγες και στις ταράτσες.

Ξεκινήστε με το να μην χρεώνονται οι άνθρωποι τον φόρο. Δεν σας ζητάνε να μην χρεώνονται το πετρέλαιο, που θα έπρεπε να σας το ζητάνε. Σας ζητάνε να μην χρεώνονται το φόρο πάνω από τα πεντακόσια λίτρα που είναι μέσος όρος. Σας ζητάνε να τους χαρίσετε τον φόρο πάνω από τα πεντακόσια λίτρα θέρμανσης. Και όχι με ένα τρόπο που θα οδηγεί σε λαθρεμπόριο, απλά με την επιστροφή στο «TAXISNET» τους, ατομικά, με καθαρό τρόπο, με τρόπο που δεν είναι προστατευτικός απέναντι σε κάθε πιθανή εκμετάλλευση. Καθαρά να πάνε τα χρήματα στους ανθρώπους που τα έχουν ανάγκη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Έχετε τον λόγο, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, επισημαίνω ότι, πέραν της επιδότησης θέρμανσης, για πρώτη φορά φέτος βάσει του άρθρου 178 του ν.4972/2022, προβλέπεται επιδότηση του πετρελαίου στην αντλία, δηλαδή του κόστους του πετρελαίου εσωτερικής καύσης θέρμανσης που διατίθεται στην εσωτερική αγορά από τις 14 Οκτωβρίου του 2022 ως τις 31 Δεκεμβρίου του 2022 από τον κρατικό προϋπολογισμό. Το ύψος της επιδότησης ανέρχεται σε 0,20 λεπτά ανά λίτρο, η υπολογιζόμενο επί της αξίας των τιμολογίων πώλησης προ ΦΠΑ, που εκδίδονται από τα διυλιστήρια και τις εισαγωγείς καυσίμων ως δικαιούχους της επιδότησης. Το τελικό συνολικό ύψος της επιδότησης υπολογίζεται επί των συνολικών λίτρων καυσίμου που διατίθενται στην εσωτερική αγορά από τα διυλιστήρια και τις εταιρείες εμπορίας καυσίμων προς τα πρατήρια καυσίμων ή τους εισαγωγείς καυσίμων και τους βιομηχανικούς πελάτες.

Από την επιδότηση αυτή επωφελούνται οι τελικοί καταναλωτές, δηλαδή οι πολίτες και τα νοικοκυριά οι οποίοι προμηθεύονται το πετρέλαιο θέρμανσης με έκπτωση στην αξία του λίτρου.

Από κει και πέρα και σε ό,τι αφορά τη χορήγηση επιδόματος θέρμανσης στους καταναλωτές καυσόξυλων και βιομάζας, δηλαδή πέλλετ, σημειώνω τα εξής: Η χορήγηση του συγκεκριμένου επιδόματος συνδέεται με την προϋπόθεση το ακίνητο να βρίσκεται σε οικισμό με πληθυσμό ίσο ή κατώτερο των δέκα χιλιάδων κατοίκων και ο αντίστοιχος συντελεστής επιδότησης, ο οποίος καθορίστηκε βάσει κλιματολογικών συνθηκών, να είναι ίσος ή μεγαλύτερος του 0,8.

Υπενθυμίζεται ότι πέρυσι για τη χορήγηση επιδόματος θέρμανσης καταναλωτές καυσίμων και βιομάζας, (πέλλετ), που καθιερώθηκε για πρώτη φορά πέρυσι, είχε τεθεί ως πρόσθετη προϋπόθεση το ακίνητο να βρίσκεται σε οικισμό με πληθυσμό ίσο ή κατώτερο των τρεισήμισι χιλιάδων κατοίκων και ο αντίστοιχος συντελεστής επιδότησης να είναι ίσος ή μεγαλύτερος του 0,8. Άρα όπως αντιλαμβάνεστε, και εδώ έχει διευρυνθεί ο αριθμός των δικαιούχων καθώς πέρυσι το επίδομα απευθυνόταν σε περιοχές με ανώτατο όριο τους τρεισήμισι χιλιάδες κατοίκους, ενώ φέτος το όριο είναι δέκα χιλιάδες κάτοικοι.

Παράλληλα, έχουν ληφθεί σχετικά μέτρα και από το Υπουργείο Περιβάλλοντος και Ενέργειας προκειμένου να διευκολυνθούν οι υλοτομικές εργασίες στους ορεινούς πληθυσμούς και να πραγματοποιηθεί η δωρεάν διάθεση ή με συμβολικό αντίτιμο καυσόξυλων, από τους δασικούς συνεταιρισμούς εργασίας προς τους κατοίκους σε όλη την Ελλάδα.

Φέτος το Υπουργείο Περιβάλλοντος και Ενέργειας διέθεσε 4,5 εκατομμύρια ευρώ, ποσό που αποτελεί την υψηλότερη πίστωση της τελευταίας δεκαετίας, προς τις Υπηρεσίες Επιθεώρησης Εφαρμογής Δασικής Πολιτικής Μακεδονίας - Θράκης, Ηπείρου - δυτικής Μακεδονίας, Θεσσαλίας, Στερεάς Ελλάδας, Πελοποννήσου - δυτικής Ελλάδας και Ιονίου, για κάλυψη των ατομικών αναγκών των κατοίκων σε ορεινές περιοχές της χώρας.

Το αντίστοιχο ποσό για το έτος 2021 ήταν 3,5 εκατομμύρια ευρώ. Συγκεκριμένα, για το έτος 2002 η ενίσχυση των Επιθεωρήσεων Εφαρμογής Δασικής Πολιτικής ανά περιφέρεια ήταν η εξής: Μακεδονίας - Θράκης ενίσχυση 1,9 εκατομμύριο ευρώ. Ηπείρου - δυτικής Μακεδονίας ενίσχυση 1 εκατομμύριο ευρώ. Θεσσαλίας - Στερεάς Ελλάδας ενίσχυση μισό εκατομμύριο ευρώ. Διοίκησης Πελοποννήσου, δυτικής Ελλάδας και Ιονίου ενίσχυση 100 χιλιάδες ευρώ. Τα ποσά αυτά που εξασφαλίστηκαν ήταν από πλειστηριασμούς δικαιωμάτων εκπομπών αερίων θερμοκηπίου.

Επίσης, μετά από τα νέα δεδομένα και λαμβάνοντας υπ’ όψιν την ένταση της ενεργειακής κρίσης, εξασφαλίστηκε επιπρόσθετη ενίσχυση με το ποσό του 1 εκατομμυρίου ευρώ ανά Επιθεώρηση Εφαρμογής Δασικής Πολιτικής ως εξής: Μακεδονίας - Θράκης επιπρόσθετη ενίσχυση 250 χιλιάδες ευρώ. Ηπείρου - δυτικής Μακεδονίας επιπρόσθετη ενίσχυση 400 χιλιάδες ευρώ. Θεσσαλίας - Στερεάς Ελλάδας επιπρόσθετη ενίσχυση 200.000 ευρώ. Διοίκησης Πελοποννήσου, δυτικής Ελλάδας και Ιονίου επιπρόσθετη ενίσχυση 150 χιλιάδες ευρώ.

Κλείνοντας, θα ήθελα να τονίσω ότι η Κυβέρνηση του Κυριάκου Μητσοτάκη και του Υπουργείου Οικονομικών αποδεικνύει έμπρακτα σε διαρκή βάση τη στήριξη όλων όσων έχουν ανάγκη. Στο πλαίσιο αυτό παρακολουθούμε διαρκώς τα δεδομένα και εφόσον χρειάζεται προχωράμε σε επικαιροποίηση και ενίσχυση του πλαισίου για το επίδομα θέρμανσης και όχι μόνο.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς.

Τώρα θα συζητηθεί η πέμπτη με αριθμό 178/15-11-2022 επίκαιρη ερώτηση δεύτερου κύκλου του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα ανταγωνισμού από την ιδιωτικοποίηση του Οργανισμού Λιμένος Ηγουμενίτσας (ΟΛΗΓ Α.Ε.), και προβλήματα από τη μη απόδοση της χερσαίας ζώνης λιμένα στους οικείους δήμους».

Ορίστε, κύριε Κάτση, έχετε δύο λεπτά για το ξεκίνημά σας.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κύριε Υπουργέ, κάθε λιμάνι και καημός. Ιδιωτικοποίηση λιμανιού Ηγουμενίτσας. Με το που γίνατε Κυβέρνηση προπαγανδίζατε από το πρωί μέχρι το βράδυ για την πλήρη ιδιωτικοποίηση του λιμένος ως τον μοναδικό τρόπο αξιοποίησης του λιμανιού, ανατρέποντας το μοντέλο αξιοποίησης του ΣΥΡΙΖΑ που απαγόρευε ρητά την πώληση του πλειοψηφικού πακέτου.

Έρχεστε, λοιπόν, τώρα στην περίπτωση της Αλεξανδρούπολης και αμφισβητείτε τον ίδιο σας τον εαυτό. Τι είπε ο κ. Μητσοτάκης για την ακύρωση της πώλησης του λιμανιού της Αλεξανδρούπολης; Λέει: Στην παρούσα συγκυρία η Αλεξανδρούπολη είναι τόσο μεγάλης στρατηγικής, γεωπολιτικής και ενεργειακής σημασίας για τη χώρα μας ώστε πρέπει να παραμείνει στην κυριότητα του ελληνικού δημοσίου, και συγκεκριμένα στο ΤΑΙΠΕΔ, το οποίο έχει τη δυνατότητα να αναπτύξει το λιμάνι και να αξιοποιήσει πλήρως όλες του τις δυνατότητες.

Ρωτάω, λοιπόν, κύριε Υπουργέ. Ποια είναι η διαφορά του λιμανιού της Αλεξανδρούπολης με αυτό της Ηγουμενίτσας, από τη στιγμή που ο ίδιος ο κ. Μητσοτάκης στην επίσκεψή του τον περασμένο Ιούλιο είπε ότι αφορά το δεύτερο μεγαλύτερο λιμάνι και σημαντικής γεωστρατηγικής σημασίας της χώρας; Δεν είναι η Ηγουμενίτσα μεγάλης στρατηγικής, γεωπολιτικής και ενεργειακής σημασίας για τη χώρα κύριε Υπουργέ; Εάν δεν είναι, πρέπει να το πείτε, να το ξέρουμε εδώ.

Ιδιαιτέρως σοβαρό είναι ένα δεύτερο θέμα αυτό της νόθευσης ανταγωνισμού. Εδώ προκύπτει θέμα ανταγωνισμού σε εθνικό και ενωσιακό επίπεδο.

Πρώτο ζήτημα είναι αυτό της σύγκρουσης συμφέροντος και να εξηγήσω γιατί. Ο νέος ιδιοκτήτης του λιμανιού, ο Όμιλος «GRIMALDI», είναι ταυτόχρονα και ο μεγαλύτερος πελάτης του λιμανιού, αφού αντιπροσωπεύει ποσοστό άνω του 60% του ετήσιου τζίρου του λιμανιού.

Δεύτερο θέμα είναι η νόθευση ανταγωνισμού και εξηγώ: Γιατί ο ίδιος θα καθορίζει την τιμολογιακή πολιτική έναντι των ανταγωνιστών του. Άρα ελέγχει έτσι την προσφορά και τη ζήτηση, με όπλο την τιμολογιακή πολιτική αποκτά στρατηγικό πλεονέκτημα έναντι των ανταγωνιστών του και μπορεί να οδηγήσει στη φυγή ανταγωνιστικών εταιρειών στο λιμάνι.

Τρίτο θέμα. Εναρμονισμένες πρακτικές, γιατί ο ιδιοκτήτης κατέχει λιμάνια σε όλη τη Μεσόγειο και ενώ του δίνετε την Ηγουμενίτσα φήμες λένε ότι θα του δώσετε και το Ηράκλειο. Θα περάσουν αυτά, κύριε Υπουργέ από την Επιτροπή Ανταγωνισμού και από την DG COMM, από την Κομισιόν; Γνωρίζει η Κομισιόν αυτή την εξέλιξη; Έχετε αντιληφθεί πού πάτε να μπλέξετε τη χώρα;

Έρχομαι τώρα στο τελευταίο θέμα για τη χερσαία ζώνη. Είναι το ζήτημα που έχει ξεσηκώσει όλη την τοπική κοινωνία και έχετε εκτεθεί όλοι σας ανεπανόρθωτα από τον κύριο Πρωθυπουργό έως εσάς κύριε Πλακιωτάκη και τον κυβερνητικό τοπικό Βουλευτή.

Γιατί δεν έχετε αποδώσει ακόμα ολόκληρη τη χερσαία ζώνη, όπως είχατε δεσμευτεί επανειλημμένως πάρα πολλές φορές; Έχουμε ανάδοχο, είμαστε στο και πέντε και ακόμη τίποτα. Σας προειδοποιούμε ότι εάν περάσει η σύμβαση παραχώρησης από τη Βουλή και δεν έχει αποδοθεί στην τοπική κοινωνία η χερσαία ζώνη στο σύνολό της, θα είστε υπόλογοι ως Παράταξη για πάντα γι’ αυτό το έγκλημα. Δώστε τη, λοιπόν, χθες. Τέρμα οι υπεκφυγές, τέρμα η ανοχή. Απαντήστε τώρα καθαρά και ξάστερα στον θεσπρωτικό λαό που περιμένει απαντήσεις, γιατί κυβερνάτε τρεισήμισι χρόνια και είστε απελθούσα Κυβέρνηση. Δεν μπορείτε να τάξετε πλέον για το μέλλον.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Στην ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Ορίστε, κύριε Πλακιωτάκη, έχετε τον λόγο για το ξεκίνημά σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Ο κύριος συνάδελφος έθεσε πολλά ερωτήματα και νομίζω πρέπει να πάρει τις δέουσες απαντήσεις. Χαίρομαι που για μία ακόμη φορά απαντάω σε ζητήματα που αφορούν το λιμάνι της Ηγουμενίτσας. Η ειδοποιός διαφορά, σε σχέση με τις προηγούμενες επίκαιρες ερωτήσεις, είναι ότι πολύ πρόσφατα είχαμε την κατακύρωση του 67% του μετοχικού κεφαλαίου του Οργανισμού Λιμένος Ηγουμενίτσας για σαράντα χρόνια αντί του τιμήματος των 84,2 εκατομμυρίων ευρώ.

Κύριε συνάδελφε, διεθνής διαγωνισμός έγινε. Το λέω, επειδή αναφερθήκατε στην πρωτολογία σας ότι δώσαμε το λιμάνι και θα δώσουμε και το Ηράκλειο. Ξέρετε από διεθνείς διαγωνισμούς; Συμμετείχαν στο συγκεκριμένο διαγωνισμό, μεγάλοι ξένοι επενδυτικοί όμιλοι και προφανώς εγχώριοι επενδυτικοί όμιλοι, γεγονός που πιστοποιεί και δικαιώνει τη στρατηγική μας επιλογή για στρατηγική αξιοποίηση των περιφερειακών λιμένων της χώρας, με οφέλη όχι μόνο για την εθνική μας οικονομία, αλλά και για τις τοπικές οικονομίες και κοινωνίες.

Αναφερθήκατε στο λιμάνι της Αλεξανδρούπολης, όμως μήπως αγνοείτε ότι προέκυψαν γεγονότα όπως η ρωσική εισβολή στην Ουκρανία; Τι είπε ο Πρωθυπουργός και τι λέμε; Ότι προσωρινά αναβάλλεται η συγκεκριμένη παραχώρηση. Αντ’ αυτού προφανώς και θα προχωρήσει το αναπτυξιακό σχέδιο για το λιμάνι της Αλεξανδρούπολης. Όλα τα λιμάνια της χώρας είναι υψίστης γεωπολιτικής και γεωστρατηγικής αξίας.

Ξεκαθάρισα από την αρχή της θητείας μου ότι, όταν μιλάμε για αξιοποίηση των λιμανιών, δεν μιλάμε ούτε για ξεπούλημα ούτε προφανώς για πώληση. Μιλάμε για παραχώρηση έναντι συγκεκριμένων υψηλών ανταλλαγμάτων, όπως για παράδειγμα, επενδύσεις. Και προσέξτε, οι επενδύσεις σε υποδομές και ανωδομές, μετά το τέλος της παραχώρησης περιέρχονται και πάλι ως περιουσία στο ελληνικό δημόσιο. Άρα κάνουμε μακροχρόνια μίσθωση, ενοίκιο, για να το καταλάβουμε καλά.

Πάμε τώρα στο πρώτο σας ερώτημα: Πώς διασφαλίζεται η ομαλή λειτουργία του ανταγωνισμού; Επιτρέψτε μου, λοιπόν, να υπενθυμίσω ότι η Ρυθμιστική Αρχή Λιμένων εξακολουθεί να έχει την αρμοδιότητα και να λαμβάνει μέτρα ανάλογα με τον επιδιωκόμενο σκοπό, δηλαδή τη διαμεσολάβηση, επίλυση διαφορών των ενδιαφερόμενων μερών, χρηστών και φορέων διαχείρισης, την παρακολούθηση εφαρμογής των όρων των δημοσίων συμβάσεων, τη συνεργασία με την Επιτροπή Ανταγωνισμού για την εξασφάλιση της πιστής εφαρμογής της αντιμονοπωλιακής νομοθεσίας και βέβαια την αποτροπή κατάχρησης δεσπόζουσας θέσης.

Στο πλαίσιο, λοιπόν, αυτό της συνεργασίας, η ΡΑΛ μπορεί να ζητήσει τη γνώμη της Επιτροπής Ανταγωνισμού σε θέματα ανταγωνισμού ή να παραπέμψει τις συγκεκριμένες υποθέσεις οι οποίες ενδέχεται να εμπίπτουν στην αρμοδιότητα της Επιτροπής Ανταγωνισμού.

Έρχομαι στο δεύτερο ερώτημα. Κύριε συνάδελφε, έχω επισκεφθεί επανειλημμένως την Ηγουμενίτσα. Έχουμε προχωρήσει σε διαβουλεύσεις, σε διάλογο με τις τοπικές κοινωνίες και με τον δήμαρχο Ηγουμενίτσας και με τον δήμαρχο Φιλιατών, με την περιφέρεια και τον αντιπεριφερειάρχη και προχωράμε στην παραχώρηση των συγκεκριμένων τμημάτων της χερσαίας ζώνης, εκεί που εσείς δεν προχωρήσατε κανένα τμήμα. Τι έπρεπε να κάνετε; Έπρεπε πρώτα να προχωρήσετε στη νομιμοποίηση των συγκεκριμένων τμημάτων, στη συνέχεια στον αποχαρακτηρισμό και βεβαίως μετά ως δημόσια κτήματα να μπορούν να παραχωρηθούν στις τοπικές κοινωνίες.

Πείτε μου εσείς ένα τμήμα που παραχωρήσατε επί ημερών σας. Μπορείτε να μου πείτε ένα τμήμα; Κανένα. Τίποτε απολύτως δεν κάνατε. Ούτε νομιμοποίηση ούτε αποχαρακτηρισμό ούτε απόδοση στις τοπικές κοινωνίες.

Τι έκανε ο Οργανισμός Λιμένος Ηγουμενίτσας επί δικών μας ημερών; Πρώτον, νομιμοποίηση των έργων σε Σαγιάδα και Πλαταριά που δεν είχαν κατασκευαστεί νομίμως μέχρι 29-4-2013. Το καλοκαίρι του 2022 εκδόθηκαν οι σχετικές αποφάσεις. Κατάρτιση των σχετικών τοπογραφικών και τεχνικών εκθέσεων των λιμένων Πλαταριάς και Σαγιάδας εντός του 2021, διαβιβάζοντας όλα τα ανωτέρω, μαζί με τις νομιμοποιήσεις στην Κτηματική Υπηρεσία Θεσπρωτίας, ώστε να εξυγιανθούν και οι ζώνες αυτές. Διαβίβαση του ΦΕΚ μετατροπής του λιμένα στα Σύβοτα από αλιευτικό σε τουριστικό καταφύγιο -με το σχετικό τοπογραφικό- στην Κτηματική Υπηρεσία Θεσπρωτίας για την ολοκλήρωση της εξυγίανσης αυτής. Υποβολή μελέτης περιβαλλοντικών επιπτώσεων για τα έργα και για τη λειτουργία, όπως χαρακτηρισμό και του αστικού βόρειου τμήματος της χερσαίας ζώνης του λιμένα Ηγουμενίτσας.

Επίσης, προέβη σε κατάρτιση τεχνικής έκθεσης και τοπογραφικού για την υλοποίηση του πορθμείου εσωτερικού λιμένα Ηγουμενίτσας.

Τέλος, ολοκλήρωσε τον Νοέμβριο του 2021 αποτύπωση και τεχνική έκθεση του συγγενικού έργου του τμήματος του δρόμου από τα ΤΕΙ έως τον Μακρυγιάλι. Με άλλα λόγια, κύριε συνάδελφε, στη σύμβαση παραχώρησης θα αποτυπωθούν μόνο τα τμήματα προς παραχώρηση.

Επομένως και δημοσίως για μια ακόμα φορά δηλώνω απερίφραστα ότι όσα τμήματα δεν εξυπηρετούν λιμενικές δραστηριότητες και όσα τμήματα δεν εντάσσονται στον ευρύτερο στρατηγικό σχεδιασμό του λιμένα, θα εξαιρεθούν από τη σύμβαση παραχώρησης, ρητά και κατηγορηματικά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε, κύριε Κάτση, έχετε τον λόγο.

**ΜΑΡΙΟΣ ΚΑΤΣΗΣ:** Ευχαριστώ, κύριε Πρόεδρε.

Κύριε Υπουργέ, σας άκουγα -έβαλα το βίντεο πριν έρθω στην Αίθουσα της επίκαιρης ερώτησης που είχαμε ενάμιση χρόνο πριν- σε εκείνη την επίκαιρη ερώτηση. Την ίδια κασέτα, ίδιες υποσχέσεις, όμως είσαστε τριάμισι χρόνια Κυβέρνηση. Σειρά ερωτημάτων σάς έθεσα. Δεν έχετε απαντήσει.

Μας είπατε, για παράδειγμα, ότι η ακύρωση του διαγωνισμού στην Αλεξανδρούπολη, που ήταν στο ίδιο πακέτο ιδιωτικοποίησης με την Ηγουμενίτσα, αφορά τη ρωσική εισβολή. Αλήθεια; Η Ηγουμενίτσα έγινε σε άλλη περίοδο; Δεν ήταν η ρωσική εισβολή; Ή δεν είναι στον ίδιο οδικό άξονα, στις δύο άκρες της Εγνατίας; Η Εγνατία ενώνει την Ηγουμενίτσα με την Αλεξανδρούπολη. Άρα, λοιπόν, όχι δύο μέτρα και δύο σταθμά.

Δεύτερον, μήπως είπατε για τον ανταγωνισμό; Σας έθεσα συγκεκριμένα ερωτήματα και μου λέτε για τον διαγωνισμό. Σας λέω για τον ανταγωνισμό. Έχει περάσει από Κομισιόν αυτό; Ξέρετε ότι θα χτυπήσει; Σας μίλησα για ζήτημα σύγκρουσης συμφέροντος όταν ο ιδιοκτήτης θα είναι και μεγαλύτερος πελάτης του λιμανιού, όταν θα καθορίζει τιμολογιακή πολιτική, άρα θα νοθεύει τον ανταγωνισμό εις βάρος των ανταγωνιστών του, όταν θα ακολουθεί εναρμονισμένες πρακτικές σε όλα τα λιμάνια της Μεσογείου και μου απαντήσατε άλλα αντ’ άλλων.

Πανηγυρίσατε και για το τίμημα για το γεγονός ότι προφανώς δεν έχει αποτιμηθεί το λιμάνι δημόσια -δεν ξέρουμε πόσο αποτιμήθηκε το λιμάνι-, ενώ μόνο 70 εκατομμύρια κοστίζει η τρίτη φάση, το ένα τρίτο του λιμανιού σε σχέση με το πόσο, εν πάση περιπτώσει, που αγοράζεται. Άρα, λοιπόν, ούτε το τίμημα είναι ξεπούλημα. Και μιλήσατε για ενοίκιο. Σοβαρά; Υπάρχουν μετοχές που ενοικιάζονται, κύριε Υπουργέ; Το λέτε αυτό στο ελληνικό Κοινοβούλιο; Η «ΟΛΗΓ Α.Ε.», κύριε Υπουργέ, πωλείται. Να σας πω τι σημαίνει «ΟΛΗΓ»; Είναι η εταιρεία με αποθεματικό 11 εκατομμύρια ευρώ, είναι δύο μαρίνες, είναι ένα καταφύγιο, είναι ολόκληρη η χερσαία ζώνη και όλο αυτό είναι η περιουσία του θεσπρωτικού λαού.

Και έρχομαι τώρα στις επενδύσεις. Μιλήσατε για επενδύσεις. Πού τις είδατε τις επενδύσεις; Κύριε Υπουργέ, σας ρωτώ ευθέως, θα υπάρχει δεσμευτική ρήτρα επενδύσεων για τον νέο ιδιοκτήτη; Πού θα φαίνεται αυτό; Στη σύμβαση παραχώρησης που σας ζήτησα να μου καταθέσετε με αίτηση κατάθεσης εγγράφων 31 Οκτωβρίου και την κατέθεσα και στο Ναυτιλίας και στο Οικονομικών -γιατί το ξέρω το μπαλάκι, ο ένας να το παίζει αναρμόδιος και ο άλλος να μην απαντά-, εσείς μου δηλώσατε αναρμόδιος. Ο κυβερνητικός σας, όμως, Βουλευτής, ο κ. Γιόγιακας, σε κανάλια στην τοπική κοινωνία έλεγε ότι γνωρίζει τη σύμβαση και υπάρχουν επενδύσεις, σε άλλη συνέντευξή του έλεγε ότι δεν υπάρχει σύμβαση και δεν την ξέρει.

Και εγώ ρωτάω: Θα τελειώνετε με τα μισόλογα; Πείτε μας, θα δεσμεύεται, για παράδειγμα, για την κατασκευή μαρίνας; Θα δεσμεύεται για την κατασκευή εμπορευματικού ή όπως είπα νωρίτερα θα είναι μονοπώλιο και δεν θα έχει κανένα κίνητρο να κάνει επενδύσεις, αφού θα έχει εγγυημένα κέρδη;

Και ξέρετε γιατί δεν απαντήσατε, κύριε Υπουργέ; Γιατί στο επιτελικό κράτος κουμάντο κάνει ο επιτελάρχης. Οι Υπουργοί είστε διακοσμητικοί. Και επειδή δεν ξέρετε τι συμβαίνει, δεν σας ρώτησαν κιόλας καν. Το μόνο που ξέρετε -και κλείνω κύριε Πρόεδρε- είναι τα πεπραγμένα -και εσείς ο κ. Γιόγιακας- της γαλάζιας διορισμένης διοίκησης. Η γαλάζια διορισμένη διοίκηση, κύριε Υπουργέ, έχει κάνει σωρεία απευθείας αναθέσεων μέσα στα τρία χρόνια που είναι διοίκηση. Έχει κάνει δύο χιλιάδες απευθείας αναθέσεις από τον Οκτώβρη του 2019 μέχρι σήμερα, όσες έχουν κάνει όλες οι διοικήσεις όλων των προηγούμενων κυβερνήσεων από το 2011 μέχρι το 2019, δηλαδή μέσο όρο εξακόσιες εβδομήντα αναθέσεις τον χρόνο, όταν παλιότερα ήταν κάτω από τριακόσιες ο μέσος όρος. Μάλιστα θα τα καταθέσω και στα Πρακτικά. Δείτε πάκο απευθείας αναθέσεων της γαλάζιας διοίκησης. Ακόμα και ο διευθυντής του γραφείου του τοπικού Βουλευτή, του γαλάζιου, έχει πάρει απευθείας ανάθεση από τον ΟΛΗΓ. Οι «Πάτσηδες», η γνωστή λογική των «Πάτσηδων», της διασπάθισης δημοσίου χρήματος! Γι’ αυτά είστε αρμόδιος και ικανός.

Τέρμα, λοιπόν, οι υπεκφυγές, τέρμα τα μισόλογα. Δεν μπορείτε να τάζετε πάλι στο μέλλον και στο διηνεκές. Μας λέτε τι κάνατε με το ένα χαρτί και το άλλο και την Κτηματική Υπηρεσία κ.λπ.. Σας ζητάμε τώρα, όπως και στην Αλεξανδρούπολη, να σταματήσετε άμεσα την πώληση του Οργανισμού Λιμένος Ηγουμενίτσας και όλη την προίκα, που τη δίνετε προίκα σε ιδιώτη, δηλαδή το παράκτιο μέτωπο, την κληρονομιά του θεσπρωτικού λαού.

(Στο σημείο αυτό ο Βουλευτής κ. Μάριος Κάτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Πλακιωτάκη, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Νομίζω η τοποθέτηση του συναδέλφου ήταν αποκαλυπτική. Δεν επιθυμεί να προχωρήσει η αξιοποίηση του λιμένα Ηγουμενίτσας. Αυτή είναι η πραγματικότητα. Αυτό είναι το σχέδιο του ΣΥΡΙΖΑ. Αυτή είναι η πολιτική του ΣΥΡΙΖΑ στην περίπτωση των παραχωρήσεων.

Προσέξτε να δείτε τη λογική του ΣΥΡΙΖΑ. Νομοθέτησε την υποπαραχώρηση σε όλα τα λιμάνια της χώρας. Με ποια λογική; Με ποια μελέτη σκοπιμότητας, βιωσιμότητας; Με ποια συνεργασία με το ΤΑΙΠΕΔ; Με ποιον έλεγχο των συγκριτικών πλεονεκτημάτων των λιμένων της χώρας; Με κανένα απολύτως.

Δεν τους ενδιαφέρει, κυρίες και κύριοι συνάδελφοι, η αξιοποίηση των λιμένων της χώρας μας. Προφανώς υπάρχει μεγάλη δυσαρέσκεια, διότι η στρατηγική επιλογή μας για αξιοποίηση των λιμένων της χώρας φυσικά τους δυσαρεστεί, διότι δικαιώνεται η επιλογή μας.

Προφανώς, κύριε συνάδελφε, αυτή την ώρα προσπαθείτε να δημιουργήσετε εντυπώσεις. Ξέρετε, οι όψιμες ανησυχίες σας δεν συγκινούν κανέναν, ούτε εμάς ούτε, φυσικά, τους πολίτες της Ηγουμενίτσας που γνωρίζουν πάρα πολύ καλά ότι και η τωρινή διοίκηση του Οργανισμού Λιμένος Ηγουμενίτσας, αλλά και η τωρινή πολιτική ηγεσία του Υπουργείου Ναυτιλίας ήταν απολύτως ξεκάθαρη και απέναντι στους πολίτες της Ηγουμενίτσας και προφανώς απέναντι στους πολίτες του Νομού Θεσπρωτίας.

Τι είπαμε εμείς; Προκειμένου να παραχωρηθούν οι συγκεκριμένες εκτάσεις -γιατί πρέπει να σας μάθουμε και πώς γίνονται οι παραχωρήσεις-, πρώτα έπρεπε να νομιμοποιηθούν τα μη αδειοδοτημένα έργα ή οι προσχώσεις, στη συνέχεια αφού οριοθετηθεί ο αιγιαλός, να υπάρξει ο αποχαρακτηρισμός και στη συνέχεια ως δημόσια κτήματα να μπορούν να αποδοθούν στις τοπικές κοινωνίες. Εσείς τι κάνατε από αυτά; Τίποτα. Μηδέν αξιοποίηση λιμένων, μηδέν παραχωρήσεις εκτάσεων και έρχεστε εσείς τώρα και μου κουνάτε το δάχτυλο, ότι τάχα μου εμείς δεν ενδιαφερόμαστε για την παραχώρηση των συγκεκριμένων εκτάσεων που εσείς ήσασταν υπεύθυνοι τόσα χρόνια που δεν προχώρησαν, διότι αποκαλυφθήκατε σήμερα, δεν θέλατε να υλοποιηθεί η συγκεκριμένη επένδυση.

Έρχεστε, επίσης, και εγείρετε ζητήματα ανταγωνισμού, ενώ γνωρίζετε πάρα πολύ καλά ότι και οι δύο αρχές και η Επιτροπή Ανταγωνισμού αλλά και η Ρυθμιστική Αρχή Λιμένων είναι και ισχυρές και διαθέτουν διαχρονικά όλα τα απαραίτητα εργαλεία για τον έλεγχο και την προστασία των ίσων όρων ανταγωνισμού στο συγκεκριμένο λιμάνι και όχι μόνο στο συγκεκριμένο λιμάνι, αλλά διασφαλίζουν ίσους όρους ανταγωνισμού σε όλα τα λιμάνια της χώρας.

Ξέρετε, ούτε την επένδυση θέλετε ούτε τον ανταγωνισμό επιδιώκετε. Αυτή είναι η πολύ μεγάλη ιδεολογική μας διαφορά. Εμείς πιστεύουμε στην αξιοποίηση των λιμένων της χώρας μας, πιστεύουμε στην αξιοποίηση των δημοσίων υποδομών της χώρας μας, πιστεύουμε ότι μέσα από την αξιοποίηση θα απελευθερώσουμε υγιείς δυνάμεις της οικονομίας, ενώ εσείς θέλετε να ελέγξετε την οικονομία που τελικά την οδηγείτε σε τέλμα.

Επειδή ο ελληνικός λαός και γνώση έχει και εμπειρία έχει, θα συνεχίσει να εμπιστεύεται και τη Νέα Δημοκρατία και τον Κυριάκο Μητσοτάκη και προφανώς δεν εμπιστεύεται ένα πρόσφατο αποτυχημένο παρελθόν.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ. Καλή συνέχεια και στους δύο.

Συνεχίζουμε με τη δέκατη έκτη με αριθμό 197/21-11-2022 επίκαιρη ερώτηση δεύτερου κύκλου του Επικεφαλής της Κοινοβουλευτικής Ομάδας του Κινήματος Αλλαγής και Βουλευτή Ηλείας κ. Μιχάλη Κατρίνη προς τον Υπουργό Υγείας, με θέμα: «Αδιάφορη η κυβέρνηση για την υγεία των Ηλείων πολιτών».

Κύριε Κατρίνη, καλησπέρα σας, καλή εβδομάδα. Έχετε δύο λεπτά για την πρωτολογία σας.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ πολύ, κύριε Πρόεδρε.

Κύριε Υπουργέ, δύο μήνες πριν ακριβώς συζητήθηκε η ίδια επίκαιρη ερώτηση παρουσία της Αναπληρώτριας Υπουργού, της κ. Γκάγκα. Ωστόσο, δύο μήνες μετά δεν έχει αλλάξει απολύτως τίποτα σε σχέση με την πραγματικότητα που βιώνουν οι πολίτες της Ηλείας.

Η κατάσταση στα νοσοκομεία παραμένει εξαιρετικά προβληματική λόγω της έλλειψης βασικών ιατρικών ειδικοτήτων ιδιαίτερα στο Γενικό Νοσοκομείο του Πύργου το οποίο, όπως και τα υπόλοιπα νοσοκομεία της Ηλείας, βασίζεται στο φιλότιμο των εργαζομένων. Όμως αυτό από μόνο του δεν φτάνει. Θα σας πω χαρακτηριστικά ότι στην παθολογική κλινική, που γνωρίζετε ότι είναι κομβικής σημασίας για τη λειτουργία του νοσοκομείου, υπηρετεί μόνο ένας μόνιμος γιατρός, ο οποίος μάλιστα μόλις σήμερα επέστρεψε από αναρρωτική άδεια. Ο άνθρωπος είχε πάθει "burn out" λόγω της κατάστασης που είχε επωμιστεί. Λειτουργεί η παθολογική κλινική με καθημερινές μετακινήσεις προσωπικού γιατρών παθολόγων εκτός της Ηλείας.

Δεύτερον, όλες οι προκηρύξεις μόνιμου ιατρικού προσωπικού ιδιαίτερα της ειδικότητας της παθολογίας έχουν αποβεί άγονες. Οι δύο τελευταίες τουλάχιστον.

Τρίτον, μπορείτε να τσεκάρετε και από τις υπηρεσίες του Υπουργείου σας ότι τα νοσοκομεία της Ηλείας είναι πολύ χαμηλά στην προτεραιότητα που δηλώνουν οι γιατροί σε όλες τις προκηρύξεις. Ενώ, λοιπόν, συμβαίνουν όλα αυτά το Υπουργείο Υγείας -άγνωστο γιατί- αρνείται να εντάξει τα νοσοκομεία της Ηλείας στην Α΄ ζώνη άγονης περιοχής, ώστε να δώσει κίνητρο στους γιατρούς στις επόμενες προκηρύξεις να δηλώσουν τα νοσοκομεία της περιοχής μας και να λυθεί ένα ζήτημα που πλέον γυρίζει εις βάρος των Ηλείων πολιτών. Μάλιστα, κύριε Υπουργέ, δύο μήνες μετά τη συζήτηση της ερώτησης δεν έχει προσληφθεί ούτε ένας επικουρικός γιατρός στο Νοσοκομείο του Πύργου, ούτε έχει μετακινηθεί ένας γιατρός από τα νοσοκομεία της Αττικής ή της Πάτρας όπου υπάρχει πλεονάζον προσωπικό.

Σας ρωτάω, λοιπόν, αν θα εντάξετε την Ηλεία στις άγονες και προβληματικές περιοχές Α΄ ζώνης του π.δ.131 ώστε να δώσετε ένα κίνητρο στους γιατρούς να δηλώνουν τα νοσοκομεία του νομού στις επόμενες προκηρύξεις. Δεύτερον, θα στελεχωθεί το Γενικό Νοσοκομείο Πύργου που είναι και το κεντρικό νοσοκομείο του Νομού Ηλείας με επικουρικό -έστω- προσωπικό, μετακινώντας ταυτόχρονα το πλεονάζον ιατρικό προσωπικό στις βασικές ειδικότητες από τα νοσοκομεία της Αττικής;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υπουργός Υγείας κ. Πλεύρης.

Κύριε Πλεύρη, καλησπέρα σας και καλή εβδομάδα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καλησπέρα σας και καλή εβδομάδα, κύριε Πρόεδρε.

Κύριε Κατρίνη, θέλησα να απαντήσω στην ερώτησή σας. Πραγματικά το θέμα της Ηλείας είναι από τα θέματα τα οποία έχουν απασχολήσει ιδιαιτέρως, διότι παρουσιάζει προβλήματα ως προς την επιθυμία να βρεθούν εκεί γιατροί. Συνήθως το παρουσιάζουν άλλες περιοχές, νησιωτικές περιοχές. Δεν το συναντάμε τόσο έντονα σε νοσοκομεία που είναι στην ηπειρωτική Ελλάδα. Αυτή τη στιγμή μετά την παραίτηση των παθολόγων η οποία είχε λάβει χώρα προσπαθούμε να διασφαλίσουμε την ομαλή λειτουργία της παθολογικής κλινικής με καθημερινές μετακινήσεις γιατρών της ειδικότητας παθολογίας τόσο από τον Νομό Αχαΐας όσο και από τον Νομό Αρκαδίας, όπως γνωρίζετε. Μάλιστα αυτή η στήριξη δεν γίνεται μόνο στην παθολογική κλινική. Γίνεται δυστυχώς και στο κομμάτι των ΤΕΠ του τμήματος επειγόντων περιστατικών. Υπάρχει και εξετάζεται από την αρμόδια διεύθυνση του Υπουργείου Υγείας το ενδεχόμενο μετατροπής του χαρακτηρισμού του Νομού Ηλείας σε άγονη-προβληματική περιοχή Α΄ κατηγορίας, αντί Β΄ κατηγορίας και των νοσοκομείων του Νομού Ηλείας από Β΄ ζώνη σε Γ΄ ζώνη χωρίς όμως να έχει παρθεί απόφαση ως προς το συγκεκριμένο.

Οι προκηρύξεις οι οποίες βγήκαν ήταν άγονες. Θα επαναπροκηρυχθούν άμεσα οι προκηρύξεις όπου είναι εφικτό σε υψηλότερη θέση προκειμένου να υπάρχει μεγαλύτερη προσέλκυση. Εμείς θεωρούμε ότι με το νομοσχέδιο που αυτή τη στιγμή συζητείται πάνω στην επιτροπή και βρίσκεται μάλιστα στο στάδιο της κατ’ άρθρον συζήτησης και θα ολοκληρωθεί η ψήφισή του την Πέμπτη έχει ακριβώς ως εικόνα νοσοκομεία, όπως αναφέρετε, τα νοσοκομεία που υπάρχουν στον Πύργο και στην Ηλεία ευρύτερα, όπου πραγματικά πολλές θέσεις αν προκηρυχθούν ως θέσεις μερικής απασχόλησης -αυτές οι οποίες θα είναι άγονες- θα δώσουν κίνητρο σε γιατρούς να στελεχώσουν συγκεκριμένες θέσεις. Μην ξεχνάμε ότι αυτή τη στιγμή μία από τις θέσεις στην ειδικότητα της χειρουργικής καλύπτεται με ιδιώτη γιατρό. Επίσης, το πλαίσιο που έχουμε ως ευρύτερο κίνητρο στους γιατρούς του ΕΣΥ, η δυνατότητα του ήπιου ιδιωτικού έργου, θεωρούμε ότι συνολικά θα αλλάξει όλη την εικόνα στα νοσοκομεία μας.

Είναι τρεις κεντρικές παρεμβάσεις: αύξηση των μισθών 10% μεσοσταθμικά, αύξηση επιδομάτων στο κομμάτι των ΤΕΠ των ΜΕΘ και της αναισθησιολογίας και παράλληλα δυνατότητα μερικής απασχόλησης και ήπιου ιδιωτικού έργου. Ειδικά όμως για τα νοσοκομεία στην Ηλεία, στα οποία αναφέρεστε, θέλω να πω ότι το διάστημα 2015-2019 υπηρετούσαν εξήντα τέσσερις γιατροί και σήμερα υπηρετούν ογδόντα γιατροί. Αυτό αν μη τι άλλο δείχνει ότι σε καμμία περίπτωση δεν υπάρχει η βούληση την οποία αναφέρετε στην ερώτησή σας να υποβαθμιστεί η περιοχή της Ηλείας. Θα έρθω και στη δευτερολογία μου να αναφερθώ στο τι γίνεται με τους επικουρικούς. Αλλά κλείνοντας, κύριε Κατρίνη, θέλω να σας πω ότι οι παρεμβάσεις που κάνουμε είναι συνολικές. Αναφέρθηκα στους γιατρούς. Θα επαναπροκηρυχθούν οι θέσεις με το καθεστώς υψηλότερου βαθμού, όπου χρειάζεται, προκειμένου να υπάρξει μεγαλύτερο ενδιαφέρον. Το ζήτημα της μετατροπής του άγονου είναι κάτι το οποίο εξετάζεται. Δεν έχει αποκλειστεί αλλά αυτή τη στιγμή βρίσκεται ακόμα στο στάδιο εξέτασης και σε συνδυασμό με τα άλλα μέτρα και κίνητρα τα οποία σας ανέφερα.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Ευχαριστώ, κύριε Πρόεδρε.

Κύριε Υπουργέ, σήμερα το πρωί επισκέφτηκα το Γενικό Νοσοκομείο Πύργου. Είχαμε μια συνάντηση με τον νέο διοικητή και με τον σύλλογο εργαζομένων. Η διοίκηση μας ενημέρωσε ότι όντως θα ζητήσει να προκηρυχθούν τριάντα θέσεις ιατρικού προσωπικού. Εγώ σας λέω ότι αυτό περνάει την έγκριση της 6ης ΥΠΕ, έρχεται σε εσάς και εγκρίνετε και τις τριάντα θέσεις. Το ζητούμε αυτό. Πιστεύετε, όμως, πραγματικά ότι θα αλλάξει η εικόνα; Σας είπα και πριν ότι οι δύο τελευταίες προκηρύξεις και ιδιαίτερα στην παθολογική ειδικότητα ήταν άγονες. Μάλιστα η μία αφορούσε πέντε θέσεις, μεταξύ των οποίων και θέσεις διευθυντών. Άρα εδώ θα πρέπει να δούμε την αλήθεια κατάματα.

Εγώ μακάρι να διαψευστώ, κύριε Υπουργέ. Φοβάμαι όμως ότι και οι επόμενες προκηρύξεις, παρά τα όσα αναφέρατε για αύξηση του μισθού, για αύξηση του επιδόματος, τα οποία είναι στη θετική κατεύθυνση, δεν θα αλλάξουν την εικόνα σε ό,τι αφορά τα κίνητρα που δίνονται για τα νοσοκομεία της Ηλείας. Ποιο είναι το μοναδικό κίνητρο; Μόνο η ένταξη στην Α΄ ζώνη άγονων περιοχών. Χαίρομαι που εδώ σε αυτή την Αίθουσα λέτε ότι το εξετάζετε. Μια διαφορετική προσέγγιση σε σχέση με αυτό που ακούσαμε δύο μήνες πριν. Γιατί το λέμε; Γιατί και για την Κέρκυρα που ήρθε νομοθετική ρύθμιση στη Βουλή, αμέσως μετά την ένταξή της στην Α΄ ζώνη είχαμε σχεδόν 70% αύξηση στις αιτήσεις, στις προκηρύξεις των γιατρών. Άρα έχει πετύχει αυτό το μοντέλο. Γι’ αυτό, λοιπόν, το ζητούν οι φορείς της περιοχής, η δημοτική αρχή, οι ιατρικοί σύλλογοι, το σύνολο των Βουλευτών. Μέχρι όμως να ολοκληρωθούν οι προκηρύξεις και αν δεν εντάξετε την Ηλεία στην Α΄ ζώνη, τι θα γίνει, κύριε Υπουργέ; Δεν πρέπει να προσληφθεί επικουρικό ιατρικό προσωπικό για να έχουν παθολόγους τα νοσοκομεία της Ηλείας, δηλαδή μια βασική ειδικότητα; Δεν πρέπει να μετακινηθεί ιατρικό προσωπικό, έστω επικουρικό, από τα νοσοκομεία της Αττικής, όπου υπάρχει πλεονάζον ιατρικό προσωπικό; Αλλά όχι για έναν μήνα. Να μετακινηθούν για έξι μήνες τουλάχιστον και να έχουν κίνητρα, ώστε αν δεχθούν αυτή τη μετακίνηση να έχουν μετά μοριοδότηση για πρόσληψη μόνιμου στο ΕΣΥ και να μη συνεχιστεί αυτή η κατάσταση με τα «εντέλλεσθε».

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Λέτε για το νομοσχέδιό σας το οποίο θα δώσει κίνητρα στους ίδιους τους γιατρούς. Θυμάστε ότι και στην περίπτωση της πανδημίας υπήρχε ανάλογο κίνητρο σε ιδιώτες γιατρούς να μπουν στα νοσοκομεία του ΕΣΥ. Στην Ηλεία όλοι κι όλοι δήλωσαν ενδιαφέρον τρεις γιατροί και παρέμειναν ένας ή δύο. Κανένας στις κρίσιμες ειδικότητες στις οποίες σήμερα βασίζεται το σύστημα υγείας στην Ηλεία. Άρα, νομίζω ότι παρά τις πιθανόν καλές προθέσεις που έχετε, αν δεν πάρετε δραστικές αποφάσεις, κύριε Υπουργέ, να εντάξετε την Ηλεία στην Α΄ ζώνη, θα έχουμε την ίδια κατάσταση και σε δύο και σε τρεις μήνες. Εγώ θα επανέρχομαι κάθε δύο μήνες για να αξιολογούμε μαζί την κατάσταση. Γιατί αρνείται η Κυβέρνηση μία λύση η οποία είναι τόσο αυτονόητη και λογική με βάση τα αποτελέσματα των τελευταίων προκηρύξεων; Γιατί δεν δίνετε εντολή σήμερα, κύριε Υπουργέ, στον διοικητή της 6ης ΥΠΕ να προκηρύξει θέσεις επικουρικού ιατρικού προσωπικού μόνο για το Νοσοκομείο του Πύργου και της Ηλείας; Και γιατί δεν μετακινείτε με εξάμηνες μετακινήσεις ιατρικό προσωπικό σε ειδικότητες, όπως η παθολογία, από νοσοκομεία της Αττικής για να δώσετε επιτέλους μία λύση στα προβλήματα της Ηλείας;

Δεν ανέχονται οι Ηλείοι πολίτες να αντιμετωπίζονται, πλέον, ως πολίτες "δεύτερης κατηγορίας". Και δεν τους αρκεί η σύγκριση με αυτό που γινόταν στη διακυβέρνηση του ΣΥΡΙΖΑ, που υπονοήσατε μόλις πριν.

Δυστυχώς τα προβλήματα είναι πολύ μεγάλα. Εδώ και τώρα ή θα δώσετε λύση συγκεκριμένη, την οποία ξέρετε κι εσείς πολύ καλά ότι είναι άμεσα εφαρμοστή και θα δώσει απάντηση σε αυτά τα προβλήματα ή η Ηλεία θα συνεχίζει να αντιμετωπίζεται ως νομός και περιφέρεια "δεύτερης κατηγορίας" και το αυτονόητο δικαίωμα στην υγεία, δυστυχώς, θα παραμένει ζητούμενο για τη μεγάλη πλειοψηφία των πολιτών της περιοχής μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Κατρίνη, πρώτα απ’ όλα, η σύγκριση, προφανώς, δεν έχει κανέναν λόγο για να έρθουμε να πούμε «τι ήταν, τι παραλάβαμε και οτιδήποτε». Εγώ τουλάχιστον προσπαθώ αυτό να μην το κάνω ή να το κάνω στον λιγότερο δυνατό βαθμό.

Θέλω, όμως, να δείξω ότι προφανώς έχεις μια πραγματική κατάσταση και πάνω σε αυτή την κατάσταση προσπαθείς να δομήσεις μια διαφορά. Άρα, όταν είχες εξήντα τέσσερις γιατρούς και τώρα έχεις ογδόντα γιατρούς, προφανώς, δεν έχουν λυθεί τα προβλήματα, αλλά βλέπουμε ότι και εν μέσω πανδημίας έχει γίνει μια προσπάθεια για στελέχωση.

Επιπλέον, επειδή αναφέρεστε στο κομμάτι του «άγονου», έχουμε δείξει ότι δεν είμαστε δογματικοί στο συγκεκριμένο θέμα. Και στη Ρόδο και στην Κέρκυρα, όπως σωστά αναφέρθηκε, αφού εξετάστηκαν τα συγκεκριμένα θέματα, ήρθαμε και καταλήξαμε ότι εκεί πέρα ήταν ώριμες οι συνθήκες βάσει των δεδομένων και έπρεπε να γίνουν οι παρεμβάσεις οι οποίες έγιναν.

Γι’ αυτόν τον λόγο έρχομαι και σας λέω τώρα εγώ για την Ηλεία, που γενικότερα έχουμε μια μεγαλύτερη επιφυλακτικότητα μετατροπής άγονων περιοχών όταν είμαστε στη χερσαία Ελλάδα. Ίδιο αίτημα, λόγου χάριν, μας θέτει η Λαμία. Δεν θα μπορούσαμε να θέσουμε στο μυαλό μας ότι ξαφνικά η Λαμία είναι άγονη. Όμως, για να έρθω και στη δική σας θέση ως Βουλευτή Ηλείας -όπως αντίστοιχα οφείλω να πω οι Βουλευτές όλων των κομμάτων- πράγματι, στη συγκεκριμένη περιοχή το θέμα είναι πιο έντονο, γεγονός που δείχνει χαρακτηριστικά περισσότερο σαν αυτά που βλέπουμε σε νησιωτικές περιοχές.

Με αυτή, λοιπόν, την έννοια ακριβώς δεν έχει αποκλειστεί και δεν έρχομαι εδώ πέρα να σας πω -που θα μπορούσα να πω- ότι «ένα τέτοιο θέμα από το Υπουργείο δεν εξετάζεται». Έχει φτάσει στις υπηρεσίες. Περιμένουμε την εισήγηση. Πιστεύουμε, όμως, ότι με τα μέτρα τα οποία θα έρθουν τώρα με το νομοσχέδιο το οποίο έχουμε και στο κομμάτι το οποίο συνδέεται και με τη μερική απασχόληση θα αλλάξει αυτό. Είπατε για τρεις γιατρούς που πήγαν με μια σχετικά πιο άναρχη διαδικασία. Τώρα πια πάμε να κάνουμε μια διαδικασία όπου πραγματικά θα μπορούν να εντάσσονται γιατροί χωρίς να χάνουν την ιδιωτική τους φυσιογνωμία και αντίστοιχα με έναν ήπιο τρόπο να μπορούν και οι γιατροί του ΕΣΥ -που αυτό είναι από μόνο του κίνητρο- όταν ξέρουν ότι μπορεί να έχουν ιδιωτικό έργο.

Καταλαβαίνω ότι αυτό είναι ένα αντικείμενο συζήτησης πολύ έντονο που θα έχουμε εδώ πέρα την Πέμπτη, αλλά, πιστέψτε με, σε μεγάλον βαθμό είναι μονόδρομος, όπως γίνεται σε όλες τις ευρωπαϊκές χώρες, όπου ερχόμαστε και προσπαθούμε όλους τους γιατρούς που υπάρχουν να τους δίνουμε τη δυνατότητα να ενταχθούν στο ΕΣΥ.

Αυτό, λοιπόν, σε συνδυασμό με τις θέσεις σε αυξημένη βαθμίδα όπου είναι εφικτό και τα όποια οικονομικά επιπλέον κίνητρα έχουν υπάρξει -θεωρούμε ότι είναι σαφή κίνητρα- όμως, από εκεί και πέρα σε περίπτωση που βλέπουμε ότι παρ’ όλα τα κίνητρα που δίνονται δεν υπάρχει προθυμία -που υπάρχει- ναι, εξετάζεται και το θέμα το οποίο αναφέρατε της μετατροπής σε «άγονο».

Όλο αυτό το διάστημα, το όποιο είναι, ήδη περιμένουμε τα αιτήματα και από τον διοικητή, έχουμε μιλήσει και εμείς με την ΥΠΕ και τουλάχιστον στο κομμάτι του επικουρικού προσωπικού θα προσπαθήσουμε να καλύψουμε στο σύνολο των αναγκών που θα θέσει το νοσοκομείο και στο θέμα των μετακινήσεων, όπου αυτή τη στιγμή από τις μετακινήσεις υπάρχει ομαλή λειτουργία των κλινικών.

Αντιλαμβάνομαι, κύριε Κατρίνη, ότι απλώς και μόνο η μετακίνηση δεν λύνει το πρόβλημα, αλλά η μετακίνηση μπορεί να είναι μια ενδιάμεση κατάσταση μέχρι να αποδώσουν τα άλλα μέτρα για να λυθεί το πρόβλημα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την τρίτη με αριθμό 189/21-11-2022 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούληπρος τον Υπουργό Υγείας,με θέμα: «Για τη λειτουργία του τμήματος εμβολισμών του Νοσοκομείου «Ευαγγελισμός»».

Ορίστε, κύριε Λαμπρούλη, έχετε το λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Λοιπόν, η ερώτηση αφορά τα ζητήματα λειτουργίας του Τμήματος Εμβολισμών του Νοσοκομείου Ευαγγελισμός, του όποιου τμήματος η λειτουργία ανεστάλη το 2017. Δεν ανανεώθηκε η άδεια λειτουργίας του με κυρίαρχο το ζήτημα των ελλείψεων προσωπικού.

Φυσικά όλοι γνωρίζουμε ότι γίνεται λόγος για ένα νοσοκομείο, τη λεγόμενη «ναυαρχίδα» του ΕΣΥ, που φτάνουν εκεί, πέρα από τα περιστατικά του λεκανοπεδίου και περιστατικά από όλη την επικράτεια, από όλη τη χώρα για να λυθούν τα προβλήματα υγείας τους, να νοσηλευτούν, να αντιμετωπιστούν.

Πέντε χρόνια, λοιπόν, τώρα δεν λειτουργεί το συγκεκριμένο τμήμα. Αποτέλεσμα όλου αυτού του διαστήματος είναι οι ασθενείς οι οποίοι χρειάζονταν την εξυπηρέτηση μέσω του τμήματος εμβολισμών του νοσοκομείου είτε να πηγαίνουν στα νοσοκομεία, κυρίως, στον «Ερυθρό Σταυρό» που διαθέτει και εκεί τμήμα αντίστοιχο, ή στο «401» ή στο «251» -λιγότερο εκεί- και κυρίως στον ιδιωτικό τομέα, με ό,τι αυτό σημαίνει για την τσέπη των ασθενών, των οικογενειών τους, την αφαίμαξη, δηλαδή, που υφίστανται.

Παράλληλα, καθυστερήσεις σημειώνονται και στα τακτικά περιστατικά, εγκυμονώντας φυσικά κινδύνους για την υγεία και τη ζωή, ίσως, των ασθενών.

Τώρα, πριν μερικούς μήνες και συγκεκριμένα την άνοιξη, μετά από προσπάθειες που καταβλήθηκαν κυρίως από εργαζόμενους γιατρούς και άλλους εργαζόμενους φυσικά στον «Ευαγγελισμό» και αφού εξασφαλίστηκαν όλα τα προαπαιτούμενα σε ό,τι αφορά το εξειδικευμένο προσωπικό, αλλά και κάποιες υποδομές που έλειπαν, για την ανανέωση, λοιπόν, της άδειας λειτουργίας κατατέθηκε ο φάκελος για έγκριση στις αρμόδιες υπηρεσίες του Υπουργείου Υγείας. Πέρασαν αρκετοί μήνες από την υποβολή των σχετικών εγγράφων. Συγκεκριμένα τον Μάιο του 2022 έγινε η υποβολή αυτών -εξ όσων γνωρίζουμε- και έκτοτε καθυστερεί η έγκριση της άδειας.

Το ερώτημα, λοιπόν, κύριε Πρόεδρε, είναι σε τι ενέργειες προχωρήσει, θα προβεί, το Υπουργείο ώστε άμεσα να εγκριθεί η ανανέωση άδειας λειτουργίας του τμήματος εμβολιασμού του Νοσοκομείου «Ευαγγελισμός» και προφανώς να ξεκινήσει απρόσκοπτα η λειτουργία του συγκεκριμένου τμήματος.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το θέμα το οποίο έχει τεθεί είναι πάρα πολύ κρίσιμο και σημαντικό και, πράγματι, για ένα χρονικό διάστημα λειτούργησε και ο «Ευαγγελισμός» ουσιαστικά χωρίς να έχει έγκριση, προκειμένου να κάνει εμβολισμούς.

Λίγο πολύ τα πραγματικά γεγονότα τα έχετε αναφέρει, κύριε Λαμπρούλη. Υπήρξε η διαδικασία, γιατί έπρεπε μια σειρά από έγγραφα τα οποία χρειάζονταν αλλά και πραγματικές προϋποθέσεις προκειμένου να μπορούν να γίνονται εμβολισμοί. Υπήρξε καθυστέρηση στο να υποβληθούν όλα αυτά τα στοιχεία και μάλιστα και ένα κομμάτι λειτουργίας είχε γίνει χωρίς να υπάρχει η απαιτούμενη άδεια. Στην πορεία εξυπηρετήθηκαν όλα τα περιστατικά από τα νοσοκομεία τα οποία αναφέρατε που κάνουν εμβολισμούς και εξυπηρετήθηκαν στο χρονικό πλαίσιο που ήταν απαραίτητα. Υπήρξε μία θετική εισήγηση τον Μάιο του 2022 και ζητήθηκαν κάποια επιπλέον έγγραφα. Αυτά τα έγγραφα, ήδη, παραδόθηκαν στο ΚΕΣΥ.

Τον Οκτώβριο, λοιπόν, του 2022, πια, ήταν πλήρης ο φάκελος στο ΚΕΣΥ. Να σας ενημερώσω ότι στις 23 Νοεμβρίου από την Επιτροπή Εμβολισμού του ΚΕΣΥ πέρασε η συγκεκριμένη υπόθεση και τώρα αναμένεται να πάει στην Ολομέλεια για να βγει η θετική γνωμοδότηση, άρα είμαστε στο τελικό στάδιο προκειμένου να ολοκληρωθεί η εγκριτική διαδικασία. Ήδη την προηγούμενη εβδομάδα, 23 Νοεμβρίου, η Επιτροπή Εμβολισμού του ΚΕΣΥ πέρασε τη συγκεκριμένη υπόθεση -αυτό με ενημερώνουν οι υπηρεσίες- και είναι πια να πάει στην Ολομέλεια. Μόλις βγει θετική γνωμοδότηση, αυτομάτως έρχεται στο Υπουργείο και ολοκληρώνεται η διαδικασία.

Άρα, ένα σκέλος που συνδεόταν με μια δυσλειτουργία ως προς το κομμάτι της αδειοδότησης, αυτή τη στιγμή είναι στο τελικό στάδιο. Θεωρούμε ότι τις πρώτες μέρες του Δεκεμβρίου, δηλαδή με το περάσει και από την Ολομέλεια κι έρθει στο Υπουργείο, θα ολοκληρωθεί η εγκριτική διαδικασία στην οποία αναφέρεστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ο λόγος για τους εμβολισμούς, λοιπόν. Είναι όντως μια επεμβατική μέθοδος, κρίσιμη για την επιβίωση των ασθενών. Έχει καθιερωθεί διεθνώς ως μέθοδος εκλογής για την αντιμετώπιση των ανευρυσμάτων του εγκεφάλου, αλλά και άλλων ενδοκρανιακών παθήσεων και φυσικά αποτελεί μέθοδο εκλογής, λόγω των προτερημάτων αυτής, δηλαδή της μεθόδου της μη τραυματικής φύσης της επέμβασης και φυσικά του καλού μακροχρόνιου αποτελέσματος και κυρίως του χαμηλού βεβαίως, ποσοστού επιπλοκών. Αυτό για να διευκρινίσουμε τι είναι εμβολισμός και να μην μπερδεύουμε με τον εμβολιασμό.

Λαμβάνουμε, λοιπόν, αυτό που είπε ο Υπουργός, δηλαδή μέσα στον Δεκέμβρη αφού περάσει την ολομέλεια του ΚΕΣΥ όπου εκεί είχε «σκαλώσει», επιτρέψτε μου τη λέξη, να αδειοδοτηθεί, να πάρει την άδεια λειτουργίας το συγκεκριμένο τμήμα και αμέσως να λειτουργήσει. Αυτό δεν είπατε, κύριε Υπουργέ;

Τώρα εδώ επιτρέψτε μου να πω σε σύντομο χρόνο ότι βγαίνουν ορισμένα συμπεράσματα με βάση αυτό το τμήμα, αν θέλετε τη μονάδα, που συμβαίνει σε όλη τη χώρα, σε αντίστοιχα -όχι αντίστοιχα τμήματα των εμβολισμών- τμήματα, κλινικές κατ’ επέκταση του δημόσιου συστήματος υγείας. Πέντε χρόνια για να λειτουργήσει, να μπει, να επαναλειτουργήσει το συγκεκριμένο τμήμα στον «Ευαγγελισμό». Αντίστοιχες τέτοιες καθυστερήσεις χρονοβόρες υπάρχουν σε όλα τα νοσοκομεία με αρκετά ζητήματα που έχουν να αντιμετωπίσουν τα νοσοκομεία και δεν λύνονται.

Η προηγούμενη κυβέρνηση δεν έκανε τίποτα. Και ερχόμαστε τώρα, τρία χρόνια μετά, εννοώ από το 2019 και μετά. Το αναφέρω, διότι αυτοί οι οποίοι ανέλαβαν στην ουσία -αντί το κράτος λέμε εμείς να έχει αναλάβει την πρωτοβουλία από την επομένη των προβλημάτων που προέκυψαν το 2017 και να δώσει λύσεις και σε σύντομο χρονικό διάστημα να αποκατασταθεί το πρόβλημα που δημιουργήθηκε και να λειτουργεί αυτό το τμήμα, παρέχοντας αναγκαίες υπηρεσίες στον κόσμο-, αφέθηκαν στην καλή -να το πω έτσι- προαίρεση και φυσικά μαχητικότητα, θα έλεγα -γιατί έτσι μου μεταφέρθηκε και στις συζητήσεις που κάναμε- των ίδιων διευθυντών, γιατρών, προσωπικού προκειμένου να καταφέρουν να φτιάξουν τον φάκελο, να πιέσουν να γίνουν οι αντίστοιχες υποδομές, οι ελλείψεις εν προκειμένω που υπήρχαν και κυρίως να έρθει προσωπικό στο νοσοκομείο, για να μπορέσουμε να φτάσουμε σε αυτό το σημείο, να γίνει ο φάκελος και να μπορέσει να λειτουργήσει.

Άρα, λοιπόν, εδώ τώρα φαίνεται και αναδεικνύονται και οι ευθύνες που υπάρχουν στο κράτος-κυβερνήσεις, που απέναντι σε τέτοια ζητήματα -και όχι μόνο σε αυτά, αλλά σε γενικότερα ζητήματα- εν προκειμένω της υγείας θα πρέπει άμεσα να παρεμβαίνουν και να δίνουν λύσεις. Κι αυτό είναι ένα συμπέρασμα που θα πρέπει να το κρατήσουν και οι εργαζόμενοι εκεί στο νοσοκομείο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ευχαριστώ, κύριε Πρόεδρε.

Πρώτα απ’ όλα είναι έτσι όπως τα είπατε. Τώρα πια έχουμε φτάσει σε συγκεκριμένες διαδικασίες για την άδεια. Εγώ θεωρώ, αν θέλετε, επειδή αναφέρεστε στο κομμάτι της ευθύνης, το να λειτουργεί κάτι χωρίς να έχει άδεια καταλαβαίνετε ότι μπορεί να δημιουργήσει πολύ σοβαρά προβλήματα. Και, δυστυχώς, από το 2017 δεν έγινε τίποτα για να λειτουργήσει. Λειτουργούσε ένα χρονικό διάστημα, χωρίς να υπάρχει και να έχει ανανεωθεί η άδεια. Γιατί εδώ ακριβώς μιλάμε, όπως πολύ σωστά περιγράψαμε και με την ιδιότητά σας ως γιατρός, ακριβώς για επεμβατικές διαδικασίες που είναι ιδιαιτέρως σημαντικές, πρέπει να γίνουν σε συγκεκριμένο χρονικό πλαίσιο και υπάρχει ένα αυστηρό πλαίσιο πρωτοκόλλου για το πώς θα γίνουν και κάτω από ποιες προϋποθέσεις.

Από εκεί και πέρα το να βάλετε επί της αρχής ένα θέμα που έχει να κάνει με το ότι όπου υπάρχουν παρόμοια περιστατικά είτε για εμβολισμούς είτε για όλες τις διαδικασίες, θα πρέπει εγκαίρως να κινούνται οι διοικήσεις προκειμένου να ολοκληρώνονται στο απαιτούμενο χρονικό διάστημα οι εγκριτικές διαδικασίες -ειδικά όταν υπάρχουν εγκριτικές διαδικασίες που λόγω ελέγχων που πρέπει να γίνουν είναι και χρονοβόρες-. βάζετε κάτι το οποίο είναι επί της αρχής σωστό. Εγώ αναφέρομαι στο κομμάτι το συγκεκριμένο, ότι από τη στιγμή που υποβλήθηκε ένας φάκελος ζητήθηκαν όλα τα στοιχεία τα οποία υπήρξαν, ακριβώς επειδή υπάρχει ιδιαίτερο ενδιαφέρον για να λειτουργήσει η συγκεκριμένη κλινική και να μπορεί να εξυπηρετεί τον κόσμο -υπήρξαν και παρεμβάσεις στο επίπεδο της επίσπευσης, όχι προφανώς στο επίπεδο της αξιολόγησης, που είναι καθαρά επιστημονική διαδικασία-, ολοκληρώθηκε από την επιτροπή και περιμένουμε να περάσει από την ολομέλεια. Είμαστε στο τελικό στάδιο και μπορείτε να το παρακολουθείτε. Όμως, όλο αυτό το χρονικό διάστημα, το οποίο υπήρξε, όλων αυτών των ετών, εξυπηρετήθηκαν τα περιστατικά από τα άλλα νοσοκομεία που λειτουργούν τμήματα επιτυχώς, δεν υπήρξε κανένα πρόβλημα, έγιναν ακριβώς όσες περιπτώσεις χρειάστηκαν και στον χρόνο που χρειάστηκε, αλλά αυτό από την άλλη πλευρά δεν δικαιολογεί αυτό το οποίο λέτε. Μια διαδικασία που έπρεπε να ολοκληρωθεί, έπρεπε να έχει ολοκληρωθεί γρήγορα. Ευελπιστούμε τώρα έστω και με τις καθυστερήσεις που υπήρξαν ότι άμεσα, με το που περάσει και από την ολομέλεια του ΚΕΣΥ και μας έλθει, θα ολοκληρωθεί η διαδικασία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την ένατη με αριθμό 179/17-11-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλεξάνδρου (Αλέκου) Τριανταφυλλίδη προς τον Υπουργό Προστασίας του Πολίτη, με θέμα: «Άμεση απόδοση ευθυνών για τη βίαιη και αναίτια επίθεση δυνάμεων των ΜΑΤ σε βάρος φιλάθλων της ομάδας του Άρη».

Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κύριε Οικονόμου, να σας συγχαρώ και δημόσια, γιατί λειτουργείτε με θεσμική συνέπεια ως Υπουργός και προσέρχεστε όταν οι Βουλευτές το ζητούν στον κοινοβουλευτικό έλεγχο προκειμένου να απαντήσετε στις επίκαιρες ερωτήσεις τους. Σε εμένα μόνο έχετε απαντήσει τρεις φορές. Σε αντίθεση βέβαια, με τον πολιτικό σας προϊστάμενο, τον κ. Μητσοτάκη, ο οποίος διά των επιλογών του απαξιώνει τους θεσμούς, εν προκειμένω του κοινοβουλευτικού ελέγχου, περιφρονώντας ουσιαστικά τον κοινοβουλευτικό έλεγχο, δεν προσέρχεται στη Βουλή για να απαντήσει στις τέσσερις επίκαιρες ερωτήσεις στην ώρα του Πρωθυπουργού στον Αρχηγό της Αξιωματικής Αντιπολίτευσης, τον Αλέξη Τσίπρα, για ένα θέμα που ταλανίζει τη χώρα και έχει οδηγήσει σε κρίση της δημοκρατίας.

Έρχομαι στο περιεχόμενο της ερώτησης μου. Οργή και αποτροπιασμό προκάλεσε η αναίτια, απρόκλητη και πρωτοφανής σε βιαιότητα επίθεση των δυνάμεων των ΜΑΤ σε βάρος φιλάθλων της ομάδας του Άρεως που είχαν ταξιδέψει στην Αθήνα για να παρακολουθήσουν την ποδοσφαιρική αναμέτρηση της ομάδας τους με τον Ατρόμητο που πραγματοποιήθηκε το Σάββατο 5 Νοεμβρίου στο Δημοτικό Στάδιο Περιστερίου.

Καταθέτω στα Πρακτικά, επιτρέψτε μου, τα πρωτοσέλιδα μόνο για να καταλάβετε τι ακριβώς έγινε. «Θύελλα αντιδράσεων για την απρόκλητη επίθεση των ΜΑΤ και την αστυνομική βαρβαρότητα σε βάρος των οπαδών του Άρη στο Περιστέρι κατά την αποχώρησή τους» γράφει η εφημερίδα «METROSPORT», η οποία είχε την καλοσύνη να φιλοξενήσει και την άμεση παρέμβασή μου την επόμενη μέρα στον Αρχηγό της Αστυνομίας, τον κ. Σκούμα, θέτοντας το ερώτημα: γιατί και πώς αναίτια, απρόκλητα αυτή η άσκηση ουσιαστικά αποκρουστικής βιαιότητας, χωρίς καμμία απολύτως αιτία, χωρίς να υπάρξει απολύτως κανένα επεισόδιο και, μάλιστα, μία βδομάδα μετά την παρουσία δεκαεπτά χιλιάδων φιλάθλων του Παναθηναϊκού στο στάδιο του Βόλου, όπου δεν άνοιξε μύτη. Και πραγματικά το χαρήκαμε, το χάρηκαν και αυτοί και δόθηκε ένα πράσινο φως -για να χρησιμοποιήσω και το σχετικό χρώμα- να μπορούν να μετακινούνται εντός της χώρας, ελεύθερα και δημιουργικά και να είναι παρόντες στα γήπεδα. Και εκεί που δεν προκλήθηκε κανένα επεισόδιο, μεταξύ των φιλάθλων, ήρθε αναίτια και απρόκλητα η αστυνομία να προκαλέσει τι; «Καταγγελία φίλου του Άρη: Έσπασαν το χέρι του γιου μου. Δεν ξαναπάω σε εκτός έδρας ματς». Το καταθέτω στα Πρακτικά. «Ο γιος μου έσπασε το χέρι του και νιώθω τύψεις γιατί εγώ του είπα να πάμε στο γήπεδο». Γράφει το newsit.gr: «Οπαδοί του Άρεως ευθύνονται για το ξύλο στο Περιστέρι: Κοπέλα με σπασμένο χέρι και κρανιοεγκεφαλικές κακώσεις». Γιατί; Γιατί;

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Καταλήγω στα ερωτήματα, γιατί βλέπω τον Πρόεδρο ότι θέλει να ολοκληρώσω.

Η ΕΛ.ΑΣ. ανακοίνωσε στις 6 Νοεμβρίου ένορκη διοικητική εξέταση για το συμβάν. Σήμερα έχουμε 28 Νοεμβρίου. Είκοσι δύο μέρες μετά ολοκληρώθηκε η ΕΔΕ, κύριε Οικονόμου;

Και δεύτερον, εντοπίστηκαν από την Υποδιεύθυνση Αθλητικής Βίας ποινικές ευθύνες για πρόκληση σωματικών βλαβών, όπως αποδεικνύεται από το σχετικό οπτικοακουστικό υλικό;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, η Ελληνική Αστυνομία συνιστά τον κρίσιμο πυλώνα της πολιτείας που διασφαλίζει την ασφάλεια της ζωής και της περιουσίας όλων των πολιτών, δρα αυστηρά εντός του προκαθορισμένου πλαισίου του Συντάγματος και του υφιστάμενου θεσμικού πλαισίου, όπως εξάλλου επιβάλλεται σε μια ώριμη ευρωπαϊκή δημοκρατία.

Ακριβώς αυτή η σπουδαιότητα της αποστολής της, αυτός ο ξεχωριστός ρόλος που της έχει επιφυλάξει ο νομοθέτης στο πλαίσιο και στην καρδιά της λειτουργίας μιας δημοκρατικής πολιτείας, καθιστούν επιβεβλημένη όχι μόνο την ύπαρξη αλλά και την απρόσκοπτη λειτουργία όλων των διαδικασιών εσωτερικού ελέγχου και λογοδοσίας των Ελλήνων και Ελληνίδων αστυνομικών. Και έτσι συμβαίνει.

Η Ελληνική Αστυνομία διαθέτει τα απαιτούμενα αντανακλαστικά και τους μηχανισμούς, ώστε να απομονώσει και να τιμωρήσει όσους αποτελούν δυσάρεστες εξαιρέσεις στη συντριπτική πλειοψηφία των στελεχών του σώματος που δίνουν καθημερινά μάχη με τις προκλήσεις της εποχής μας με ευσυνειδησία και υψηλό το αίσθημα καθήκοντος.

Σε ό,τι αφορά τα ειδικότερα ζητήματα που προκύπτουν από το περιεχόμενο της υπό συζήτηση επίκαιρης ερώτησης, θα ήθελα να αναφέρω τα εξής. Οι αρμόδιες υπηρεσίες στο Αρχηγείο της Ελληνικής Αστυνομίας διέταξαν τη Γενική Αστυνομική Διεύθυνση Αττικής να εκδώσει διαταγή διενέργειας προκαταρκτικής διοικητικής εξέτασης, συνέπεια σειράς δημοσιευμάτων ηλεκτρονικού τύπου που περιήλθαν υπ’ όψιν τους.

Έτσι λοιπόν στις 6 Νοεμβρίου εκδόθηκε η σχετική διαταγή για τη διενέργεια προκαταρκτικής διοικητικής εξέτασης από τη Γενική Αστυνομική Διεύθυνση Αττικής προκειμένου να διερευνηθεί η υπό συζήτηση υπόθεση σε βάθος και με πληρότητα από πειθαρχικής πλευράς καθώς και να καταλογιστούν, εφόσον προκύψουν, ανάλογες πειθαρχικές ευθύνες σε βάρος οιουδήποτε υπαίτια εμπλεκόμενου αστυνομικού.

Αρμόδιος για τη διεξαγωγή τής εν λόγω διαδικασίας ορίστηκε αξιωματικός της Υποδιεύθυνσης Διοικητικών Εξετάσεων του Επιτελείου της Γενικής Αστυνομικής Διεύθυνσης Αττικής προκειμένου να διασφαλιστεί η θεσμική ανεξαρτησία του, ενεργώντος την εξέταση αστυνομικού από τον ή τους εμπλεκόμενους στην υπόθεση αστυνομικούς.

Λίγες ημέρες αργότερα, στις 10 του ιδίου μηνός, η εν λόγω προκαταρκτική διοικητική εξέταση μετατράπηκε σε ένορκη διοικητική εξέταση και ανατέθηκε πλέον σε ανώτατο αξιωματικό της Διεύθυνσης Αστυνομίας Νοτιοανατολικής Αττικής. Ταυτοχρόνως, ενημερώθηκε από την αρμόδια Διεύθυνση Αστυνομικού Προσωπικού του Αρχηγείου η ανεξάρτητη διοικητική αρχή Συνήγορος του Πολίτη προκειμένου, βάσει του ισχύοντος νομικού πλαισίου, να εξετάσει εάν θα επιληφθεί ως Εθνικός Μηχανισμός Διερεύνησης Περιστατικών Αυθαιρεσίας.

Απαντώντας, λοιπόν, στο πρώτο ερώτημα που τίθεται σας ενημερώνω ότι η ένορκη διοικητική εξέταση βρίσκεται στο στάδιο της διενέργειας. Συνεπώς η ολοκλήρωσή της επίκειται. Επίσης, γίνεται πιστεύω εύκολα αντιληπτό ότι κάθε άποψη που μπορεί να διατυπωθεί περί πειθαρχικών ποινών που τυχόν επιβληθούν συνιστά μια εξωθεσμική παρέμβαση για όποιον επιμένει να την επιχειρήσει.

Ως προς το δεύτερο ερώτημα που τίθεται, και ειδικότερα σχετικά με το σκέλος της ποινικής διερεύνησης της υπόθεσης, θα ήθελα να επισημάνω ότι μεσημβρινές ώρες της 9ης Νοεμβρίου μετέβη στην έδρα της Υποδιεύθυνσης Αντιμετώπισης Βίας στους Αθλητικούς Χώρους της Διεύθυνσης Ασφάλειας Αττικής ο νομικός σύμβουλος της ομάδας του ΑΡΗ και έθεσε υπ’ όψιν της υπηρεσίας βιντεοληπτικό υλικό στο οποίο παρουσιάζονται συγκρούσεις αστυνομικών δυνάμεων με τους οπαδούς της ομάδας του ΑΡΗ κατά τη διάρκεια συνοδείας αυτών από αστυνομικούς της ΥΑΤ.

Η Υποδιεύθυνση Αντιμετώπισης της Βίας στους Αθλητικούς Χώρους αμέσως προέβη στη διερεύνηση των καταγγελομένων, εντοπίζοντας σε ανοικτές πηγές του διαδικτύου σχετικό βιντεοληπτικό υλικό το οποίο συμπεριελήφθη εντός ψηφιακού δίσκου αλλά και στην αναζήτηση και συλλογή λοιπού βιντεοληπτικού υλικού από κάμερες ασφαλείας καταστημάτων που βρίσκονται στη διαδρομή που ακολούθησαν οι προαναφερθέντες οπαδοί προς τον σταθμό του μετρό και στην αναζήτηση τυχόν παθόντων φιλάθλων της ομάδας του ΑΡΗ.

Εν συνεχεία, διαπιστώθηκαν τα στοιχεία ταυτότητας τριών εκ των τραυματισθέντων φιλάθλων της ομάδας του ΑΡΗ και από τους δύο λήφθηκαν ένορκες καταθέσεις στο πλαίσιο της διενεργηθείσας προανάκρισης.

Αποτέλεσμα των ως άνω επεισοδίων ήταν o τραυματισμός του ενός εκ των προαναφερομένων παθόντων -κάταγμα στον αριστερό καρπό- ο οποίος μετέβη από κοινού με τον έτερο παθόντα στο Νοσοκομείο Νίκαιας «Άγιος Παντελεήμων», όπου υποβλήθηκε σε διαγνωστικές εξετάσεις και μετά την παροχή των πρώτων βοηθειών, τοποθέτηση νάρθηκα κ.λπ., αποχώρησε, ενώ την 6η Νοεμβρίου μετέβη εκ νέου στο Γενικό Νοσοκομείο Αθηνών ΚΑΤ, όπου κατόπιν διαγνωστικών εξετάσεων έλαβε όμοια γνωμάτευση και αποχώρησε.

Από την Υποδιεύθυνση Αντιμετώπισης Βίας στους Αθλητικούς Χώρους χορηγήθηκε στον συγκεκριμένο παθόντα παραγγελία προκειμένου να εξετασθεί από την Ιατροδικαστική Υπηρεσία Αθηνών, αποτελέσματα της οποίας αναμένει η αρμόδια υπηρεσία της Ελληνικής Αστυνομίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αν θέλετε να συνεχίσετε στη δευτερολογία σας, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Θα είμαι πολύ σύντομος μετά, κύριε Πρόεδρε.

Ταυτόχρονα, σχετικά με τον τρίτο παθόντα, του οποίου ο τραυματισμός κρίθηκε από το ιατρικό προσωπικό του νοσοκομείου στο οποίο μετέβη ότι απαιτούσε συρραφή, επειδή τυγχάνει κάτοικος Θεσσαλονίκης, απεστάλη παραγγελία στην Υποδιεύθυνση Αντιμετώπισης Βίας στους Αθλητικούς Χώρους της Διεύθυνσης Ασφάλειας Θεσσαλονίκης προκειμένου να τον εξετάσει ενόρκως, όπως και συνέβη στις 9 Νοεμβρίου 2022.

Την 11η Νοεμβρίου η Υποδιεύθυνση Αντιμετώπισης Βίας στους Αθλητικούς Χώρους Αττικής υπέβαλε το συλλεγέν προανακριτικό υλικό στην Υπηρεσία Εσωτερικών Υποθέσεων Σωμάτων Ασφαλείας, της οποίας η εποπτεύουσα εισαγγελέας εφετών αποφάσισε ότι η προαναφερόμενη υπηρεσία δεν είχε αρμοδιότητα επ’ αυτού, οπότε και η εν λόγω δικογραφία διαβιβάστηκε εκ νέου την 15η Νοεμβρίου στην Υποδιεύθυνση Αντιμετώπισης Βίας στους Αθλητικούς Χώρους, στην υποδιεύθυνση δηλαδή της Αττικής.

Την επόμενη, δηλαδή στις 16 Νοεμβρίου, η Υποδιεύθυνση Αντιμετώπισης Βίας στους Αθλητικούς Χώρους υπέβαλε την εν λόγω δικογραφία στην Εισαγγελία Πρωτοδικών Αθηνών για τις δικές της κατά λόγω αρμοδιότητας ενέργειες η οποία και ευρίσκεται σε αυτήν έως και σήμερα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υφυπουργέ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας παρακαλώ, κύριε Πρόεδρε, να μου δώσετε τον αντίστοιχο χρόνο για να απαντήσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν μπορείτε να απαντήσετε εσείς γιατί είστε ερωτών.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για να απαντήσω σε αυτά που ανέφερε με περαιτέρω ερωτήματα, αν έχετε την καλοσύνη.

Δεν είναι η πρώτη φορά που γινόμαστε μάρτυρες αυτού του αποκρουστικού αυταρχισμού, κύριε Υπουργέ. Η συγκεκριμένη Κυβέρνηση έχει επιδείξει, διά των αστυνομικών οργάνων, τον ίδιο αυταρχισμό και στους χώρους των πανεπιστημίων αλλά και στις πορείες.

Θα μείνω όμως στο εν λόγω ζήτημα και δεν θέλω να απαντήσετε σε μένα. Θέλω να απαντήσετε σε αυτόν τον δύσμοιρο πατέρα που είχε τη φαεινή ιδέα, στην Ελλάδα, να πάρει τον γιο του από τη Θεσσαλονίκη και να πάει στο Περιστέρι.

Μίλησε ηχητικά σε όλα τα ραδιόφωνα της Θεσσαλονίκης και στην Αθήνα. Ακούστηκε και λέει, δεν θα το πω όλο, τέσσερα σημεία μόνο: «Ένας αστυνομικός μιλούσε στο τηλέφωνο και ήταν στην αρχή της πορείας. Όταν έκλεισε το τηλέφωνο είπε: «Μάλιστα, κύριε διευθυντά, προχωράμε»».

Και ρωτώ εσάς, κύριε Οικονόμου, ψάξατε να δείτε αυτός ο επικεφαλής της πορείας που είπε: «Μάλιστα, κύριε διευθυντά», σε τι έλεγε «μάλιστα»; Και έλεγε «προχωράμε» σε τι, όταν απρόκλητα δεν έσπασαν, δεν ρήμαξαν, δεν φώναξαν, δεν βιαιοπράγησαν; Τους στρίμωξαν σ’ ένα στενό και τους ξυλοφόρτωσαν. Αναρωτηθήκατε εσείς ως πολιτικός προϊστάμενος των ΜΑΤ: «Γιατί, βρε παιδιά; Τι λέει εδώ ο πατέρας; Προχωράμε; Σε τι προχωράμε;»

Και πιο κάτω συνεχίζει: «Όταν φτάσαμε στη γωνία άρχισαν να μας κτυπούν χωρίς να δοθεί κάποια αφορμή. Δεν έγινε κάτι.» Και πιο κάτω αναφέρει: «Στο τέλος έχασα λίγο την αναπνοή μου από τις σπρωξιές που μας έριχναν. Ήταν μια γυναίκα που της είχαν στρίψει το κεφάλι και δεν μπορούσα να τη βοηθήσω. Πήγαμε σε ένα ζαχαροπλαστείο και πήραμε πάγο και στη συνέχεια πήγαμε στο νοσοκομείο, όπου διαπιστώσαμε πως το παιδί μου είχε κάταγμα».

Κύριε Υπουργέ, ο ελληνικός λαός πληρώνει απ’ τους φόρους του την Ελληνική Αστυνομία για να προστατεύει τα παιδιά της, όχι για να τα δέρνει. Οι Έλληνες πολίτες πληρώνουν φόρους και πληρώνουν και την Ελληνική Αστυνομία για να προστατεύει τους Έλληνες πολίτες, όχι για να τους δέρνει απρόκλητα. Καταλάβατε;

Και σας είπα το περιστατικό μια βδομάδα πριν, όπου όχι εκατό, αλλά δεκαεπτά χιλιάδες φίλαθλοι του Παναθηναϊκού μετακινήθηκαν στον Βόλο και πραγματικά το χαρήκαμε όλοι γιατί δεν άνοιξε ρουθούνι.

Ήταν όλα εξαιρετικά. Ούτε επεισόδια ούτε τίποτα. Μία βδομάδα μετά τι ακριβώς έγινε; Μήπως ήταν επιπλέον αστυνομικό έργο και χρειάστηκε να γίνει αυτό, για να αποθαρρυνθούν να μετακινούνται οι επόμενοι πατεράδες, που θα έβαζαν στο μυαλό τους, να πάρουν τα παιδιά τους και να πάνε να απολαύσουν ένα ποδοσφαιρικό γεγονός; Μήπως αυτός ήταν τελικά ο στόχος;

Και δεν μου απαντήσατε σε αυτό που σας ρώτησα: Σωματικές βλάβες; Ποινικές ευθύνες;

Από ό,τι κατάλαβα, ο κ. Σκούμας, ο Αρχηγός της Αστυνομίας, είπε: «Έγινε μια μετακίνηση». Με μια μετακίνηση, τελειώσαμε; Ξεπλυθήκαμε; Υπάρχουν ποινικές ευθύνες, σωματική κακοποίηση, κατάγματα, κρανιοεγκεφαλικές κακώσεις. Τις περιγράψατε ο ίδιος στο δελτίο, που μόλις αναφέρατε. Με αυτό, τι θα γίνει;

Σας ρώτησα για την Υποδιεύθυνση Αθλητικής Βίας, γιατί αυτή είναι διά του νόμου το κεκανονισμένο θεσμικό όργανο να κωδικοποιήσει τις όποιες αναφορές και καταγγελίες.

Λοιπόν, λειτουργήστε λυτρωτικά απέναντι στον πολίτη. Βοηθήστε αυτή τη διαδικασία, για να καταλάβει ότι το κράτος δεν είναι εχθρός, δεν είναι αντίπαλος, δεν είναι «ο δέρνω», αλλά είναι συμμέτοχος και συμπαραστάτης. Αυτό το στοίχημα το χάσατε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Δεν θα σχολιάσω τις γενικεύσεις σας κατά των στελεχών της Ελληνικής Αστυνομίας. Θέλω να πιστεύω ότι και εσάς τον ίδιο δεν σας εκφράζουν, αλλά εν τη ρύμη του λόγου σας και για να εντυπωσιάσετε γενικεύσατε με αυτόν τον ανοίκειο τρόπο.

Σε ότι δε, αναφέρεστε στις ποινικές ευθύνες, επιτρέψτε μου απλώς να υπενθυμίσω ότι τις ποινικές ευθύνες τις καταλογίζουν τα δικαστήρια.

Κατά συνέπεια η Ελληνική Αστυνομία ενήργησε τάχιστα, ολοκλήρωσε και την ποινική προανάκριση και όπως ανέφερα πριν, από τις 16 Δεκεμβρίου, η ολοκληρωμένη δικογραφία ευρίσκεται στα χέρια του αρμόδιου εισαγγελέα, για τις περαιτέρω δικές του ενέργειες. Κατά συνέπεια είδατε ότι κινηθήκαμε άμεσα, ταχύτατα και δίχως καμμία προσπάθεια συγκάλυψης, που με τον άλφα ή βήτα τρόπο υπαινιχθήκατε.

Επιτρέψτε μου, όμως, να σας πω ότι γενικά όσοι διατηρούν ακόμη την ψευδαίσθηση ότι η Ελληνική Αστυνομία δρα και επιχειρεί υπό ένα ιδιότυπο καθεστώς ασυλίας, θα απογοητευθούν όπου και αν ανήκουν είτε εντός είτε εκτός του Σώματος. Η Ελληνική Αστυνομία, όπως τόνισα και στην αρχική μου τοποθέτηση, διέπεται από πειθαρχία, δομική επάρκεια και πλαίσιο αυτοελέγχου, διαθέτοντας αποτελεσματικούς μηχανισμούς λογοδοσίας για εκείνες τις περιορισμένες αριθμητικά αποκλίνουσες συμπεριφορές, οι οποίες -σας βεβαιώνω- ότι όχι μόνο ελέγχονται, αλλά και τιμωρούνται παραδειγματικά.

Εξάλλου, δεν θα πρέπει να διαφεύγει την προσοχή όλων μας ότι οι παράμετροι αυτών ακριβώς των μεμονωμένων περιστατικών αστυνομικής αυθαιρεσίας, οδήγησαν σε αποφάσεις τη σημερινή πολιτική και φυσική ηγεσία, για περισσότερη και πολυεπίπεδη εκπαίδευση του προσωπικού του Σώματος, που βρίσκεται στους δρόμους, ημέρα και νύχτα, με προτεραιότητα τα στελέχη Υπηρεσιών Αμέσου Επεμβάσεως και Ανταπόκρισης αλλά και των δυνάμεων που υπηρετούν στις διευθύνσεις αστυνομικών επιχειρήσεων της επικράτειας.

Θέλω, λοιπόν, να σας διαβεβαιώσω ότι διεξάγουμε μια ειλικρινή προσπάθεια, για μία καλύτερη Αστυνομία, για την προσφορά υψηλότερου επιπέδου υπηρεσιών ασφάλειας σε όλους τους συμπολίτες μας.

Αυτή, λοιπόν, τη σπουδαία συλλογική προσπάθεια των στελεχών της Ελληνικής Αστυνομίας, της φυσικής και πολιτικής ηγεσίας του Υπουργείου Προστασίας του Πολίτη και όλων των υπευθύνων πολιτικών δυνάμεων του τόπου, όσοι επιχειρούν να την αμαυρώσουν μέσα από μία ακραία βίαιη ή ανάρμοστη συμπεριφορά στο πλαίσιο εκτέλεσης των υπηρεσιακών καθηκόντων τους, μας βρίσκουν και θα μας βρίσκουν απέναντι και θα λογοδοτούν, όπως προβλέπεται από το συντεταγμένο πλαίσιο λειτουργίας και δεοντολογίας της Ελληνικής Αστυνομίας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τηνπρώτη με αριθμό 177/15-11-2022 επίκαιρη ερώτηση δεύτερου κύκλου της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκαπρος τον Υπουργό Περιβάλλοντος και Ενέργειας,με θέμα: «Με την απόφαση του ΥΠΕΝ για την αλλαγή των όρων σύνδεσης των έργων ανανεώσιμων πηγών ενέργειας (ΑΠΕ), ολοκληρώθηκε το σκάνδαλο της ΝΔ σχετικά με τον διαθέσιμο ηλεκτρικό χώρο για να εξυπηρετηθούν επιλεκτικά μεγάλα συμφέροντα».

Ορίστε, κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, είχαμε καταθέσει ερώτηση από τις 7 Οκτωβρίου στον κ. Σκρέκα -ο οποίος βλέπω ότι σήμερα δεν ήρθε να απαντήσει, γιατί είναι ο καθ’ ύλην αρμόδιος, το δύσκολο αυτό ποτήρι θα το αναλάβετε εσείς- για την αλλαγή του καθεστώτος προτεραιότητας σύνδεσης στο δίκτυο έργων ΑΠΕ, το οποίο έχει φέρει αναστάτωση και σε απόγνωση σε όλη την εγχώρια αγορά.

Ήταν αντικοινοβουλευτική και αντιδεοντολογική, θα έλεγα, η συμπεριφορά του κυρίου Υπουργού, αλλά βεβαίως τον καταλαβαίνουμε, γιατί είναι πάρα πολύ δύσκολο να τεκμηριώσεις και να δικαιολογήσεις ένα σκάνδαλο. Γιατί αν δεν είναι σκάνδαλο αυτή η υπουργική απόφαση εν μέσω δεκαπενταύγουστου που καταργεί τη χρονική προτεραιότητα, που αποτελεί θεμελιώδες δικαίωμα στην αξιοποίηση του ηλεκτρικού χώρου και ποτέ κανείς δεν τόλμησε μέχρι τώρα να την αλλάξει και μάλιστα χωρίς τη σύμφωνη γνώμη της ΡΑΕ.

Έτσι με το νέο θεσμικό πλαίσιο στα έργα ΑΠΕ αποδίδονται επιλεκτικά αυθαίρετα χαρακτηριστικά, όπως μέγεθος, γεωγραφική διασπορά και αποκτούν προτεραιότητα έναντι άλλων έργων ΑΠΕ που είχαν σειρά με το προηγούμενο καθεστώς, ανατρέποντας αυτό το δικαίωμα για σύνδεση. Δηλαδή έργα που με το προηγούμενο καθεστώς είχαν φτάσει πολύ κοντά στο να συνδεθούν ξαφνικά βρίσκονται στην τελευταία κατηγορία προτεραιότητας, την έκτη.

Η δε απάντηση του Υπουργού -με δελτίο Τύπου, βέβαια, απάντησε ότι προτεραιοποιούνται τα μεγάλα έργα- είναι ανεπαρκέστατη. Πρώτον ανά περιφερειακή ενότητα τα όρια ισχύος των έργων αλλάζουν, δεν είναι σταθερό, δεν ξέρουμε πώς. Υπάρχουν ομάδες που τα όρια είναι τέτοια, ώστε μόνο ένας έως δύο επενδυτές να έχουν το δικαίωμα να προτεραιοποιηθούν. Συγκεκριμένες περιοχές στη χώρα μας εξαιρούνται. Δεν ελέγχονται περιβαλλοντικά κριτήρια, κριτήρια απόδοσης των έργων, οικονομικής φερεγγυότητας, ιδιοκτησιακό καθεστώς επί των εκτάσεων που θα πραγματοποιηθούν τα έργα, όροι τελείως αυθαίρετοι που τίθενται ανομοιογενώς και βεβαίως στις τριάντα οκτώ σελίδες της υπουργικής απόφασης δεν υπάρχει τεκμηρίωση για το ύψος του ορίου ισχύος ούτε για τα όρια συνολικής ισχύος ανά περιφέρεια.

Η απόφαση πλήττει εκτός από τους άμεσα ενδιαφερόμενους επενδυτές και το σύνολο της κοινωνίας, αφού δεν συνάδει ούτε με την ενεργειακή δημοκρατία ούτε με τον πλουραλισμό των παραγωγών και τη διασπορά της παραγωγής ενέργειας και προκαλεί και στρέβλωση στην αγορά. Εν μέσω ενεργειακής κρίσης λόγω των ολιγοπωλίων στην ενεργειακή αγορά είναι απαράδεκτο να ακυρώνονται ώριμα έργα ΑΠΕ.

Σήμερα, αν δεν έχει αλλάξει το καθεστώς, ο ΑΔΜΗΕ θα εξέταζε μία - μία ανά γεωγραφική περιοχή με τεχνικά χαρακτηριστικά και θα προχωρούσε με έναν διαφανή τρόπο στη σύνδεση των έργων. Επομένως αυτές οι διατάξεις είναι φωτογραφικές, το λέει όλη η αγορά, βουίζει η αγορά. Και μάλιστα ο ίδιος ο κ. Κοντολέων, ο Πρόεδρος της ΕΒΙΚΕΝ μιλάει για την ομάδα Β, για τα λεγόμενα PPS, μιλάει για σκανδαλώδη εύνοια σε μεγάλους παραγωγούς.

Μάλιστα, σας προκαλούμε να δημοσιεύσετε τη λίστα με τις διμερείς συμβάσεις που έχουν συναφθεί με την Ελληνική Βιομηχανία, γιατί εμείς γνωρίζουμε ότι ενάμισι GW που διαθέσατε έχει καλυφθεί ήδη από ενδοομιλικές συμβάσεις με καθετοποιημένες εταιρείες. Το σκάνδαλο, όμως, ξεκίνησε από το 2020 με τη «φούσκα»...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ πολύ να ολοκληρώσετε. Θα συνεχίσετε στη δευτερολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Και έτσι έχει δημιουργηθείένα αδιέξοδο σε ολόκληρο τον κλάδο με τεράστια ποσά σε εγγυητικές ακόμη και για αιτήματα μικροεπενδυτών και αγροτών, τα οποία πιθανότατα πια δεν θα εξεταστούν μετά την περιβόητη αυτή υπουργική απόφαση. Τζάμπα δηλαδή κουράστηκαν.

Και γι’ αυτό ρωτάμε: Με ποιο γνώμονα χωρίς διαβούλευση στις 12 Αυγούστου θεσπίστηκαν κριτήρια μεγέθους και κόφτες που διαχωρίζουν ουσιαστικά τα χλωρά με τα ξερά έργα ΑΠΕ; Και αφού γνώριζε η Κυβέρνηση ότι απομένει ελάχιστος διαθέσιμος ηλεκτρικός χώρος, γιατί οδήγησε τον κλάδο των ΑΠΕ σε μια ακόμα υπερθέρμανση;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή κυρία συνάδελφε, είναι αλήθεια ότι στον χώρο της ενέργειας τα πράγματα δεν είναι κανονικά. Θα έλεγα ότι είναι έκτακτα, τα ζούμε άλλωστε με όλες τις παρενέργειες για αρκετό διάστημα και έχουν δημιουργήσει πολλές πιέσεις στην κοινωνία.

Ακριβώς επειδή είναι έκτακτες καταστάσεις, γι’ αυτόν τον λόγο και επειδή θέλουμε να καλύψουμε ανάγκες για λόγους ασφάλειας της ίδιας της κοινωνίας, αλλά και της λειτουργίας όλων των δραστηριοτήτων θέλουμε στον συντομότερο δυνατό χρόνο να καλύψουμε όσο γίνεται μεγαλύτερες και περισσότερες από τις ανάγκες μας.

Γι’ αυτό και σε ό,τι αφορά την χρονική προτεραιότητα, σύμφωνα με τον χρόνο υποβολής του αιτήματος ή της έγκρισης, δεν μπορούμε να ανταποκριθούμε σε αυτόν τον ρόλο, σε αυτόν τον στόχο κάτω από αυτές τις συνθήκες.

Ξέρετε, για παράδειγμα, επειδή το έχετε αναφέρει και εσείς και είναι αλήθεια, ότι αν μετρήσουμε τις άδειες παραγωγής και βεβαιώσεις παραγωγού, είναι πολλαπλάσια αυτά τα οποία ως αιτήματα έχουν δρομολογηθεί σε σχέση με τους στόχους που έχουμε και την κάλυψη των αναγκών. Αλλά, είναι εξίσου αλήθεια ότι από τη στιγμή εκείνη της υποβολής της αίτησης και της βεβαίωσης παραγωγού μέχρι να φτάσουμε στην κατασκευή του έργου και τη σύνδεση στο δίκτυο ο δρόμος είναι μακρύς. Και ξέρετε ότι στον δρόμο αυτό πολλές από τις αιτήσεις που έχουν πάρει έγκριση κατ’ αρχάς είτε δεν έχουν προχωρήσει για λόγους έλλειψης πόρων του ίδιου του παραγωγού είτε -είναι πολύ σημαντικό- γιατί στη φάση της περιβαλλοντικής αδειοδότησης, που είναι η πιο κρίσιμη φάση για να αξιολογηθούν αυτές οι προτάσεις, δεν πληρούν τα περιβαλλοντικά κριτήρια για την κατασκευή αυτών των έργων.

Άρα σε σχέση με το αρχικό αίτημα μέχρι τον τελικό στόχο που θέλουμε να υπηρετήσουμε υπάρχει μεγάλη αβεβαιότητα κάτω από συνθήκες έκτακτες, που θα θέλαμε χθες να καλύπτουμε όλες τις ανάγκες -και όχι μόνο εμείς- από ανανεώσιμες πηγές ενέργειας.

Κάτω από αυτά τα χαρακτηριστικά, λοιπόν, και θέλοντας γρήγορα να καλύψουμε ανάγκες ερχόμαστε και λέμε να πάμε να πάρουμε χίλιους μικρούς ή να πάρουμε έναν; Το λέω ενδεικτικά -μην παρεξηγηθώ κιόλας- από πλευράς ταχύτητας δικτύου και κάλυψης αναγκών. Να πάμε στις περιοχές που τελούν υπό απολιγνιτοποίηση, για να καλύψουμε ανάγκες και στόχους που έχουν δρομολογηθεί; Να καλύψουμε γεωγραφικά, για παράδειγμα, την Ελλάδα και να μην εστιάσουμε μόνο σε μια περιοχή;

Τα ερωτήματα βεβαίως είναι και απάντηση ταυτόχρονα στον προβληματισμό που βάλατε για την χρονική προτεραιότητα.

Να πάμε στις παραμεθόριες περιοχές να ενισχύσουμε για λόγους εθνικούς και λόγους ασφαλείας; Να πάμε στις βιομηχανίες, για να μπορέσουν να σταθούν όρθιες και να τις στηρίξουμε εκεί που υπάρχουν;

Η χρονική προτεραιότητα από μόνη της δεν μπορεί να καλύψει όλες τις ανάγκες. Και αν αυτές οι αιτήσεις σε σχέση με τους εθνικούς στόχους και τις ανάγκες λειτουργίας που υπάρχουν δεν καλύπτονται από πλευράς χρονικής προτεραιότητας, πώς θα μπορέσουμε να ανταποκριθούμε;

Αυτοί είναι μερικοί από τους προβληματισμούς που οδήγησαν στην απόφαση που αναφερθήκατε. Και βεβαίως, ο στόχος είναι γι’ αυτούς οι οποίοι με άδεια και με τη νόμιμη διαδικασία φτάνουν στο τέλος η πολιτεία να διασφαλίζει και το δικαίωμα -γιατί αυτός έχει ξοδέψει χρήματα μέχρι να φτάσει εκεί- της δυνατότητας σύνδεσης.

Δεν θα πάρω περισσότερο χρόνο.

Ευχαριστώ, κύριε Πρόεδρε. Θα ολοκληρώσω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, μάλλον δεν με καταλάβατε.

Εσείς πώς γνωρίζετε ποιοι επενδυτές είναι αυτοί που μπορούν να τελειώσουν τα έργα και τους φωτογραφίζετε εκ των προτέρων και τους δίνετε προτεραιότητα σύνδεσης; Γιατί περί αυτού πρόκειται. Πρώτον.

Δεύτερον. Αν υπήρχε θέμα φερεγγυότητας, θα έπρεπε να ενσωματωθεί στα κριτήρια -αναφέραμε μερικά κριτήρια- και όχι να αυξάνουν οι εγγυητικές. Γιατί ξέρετε, εκτός από εμπόριο αδειών, υπάρχει και το εμπόριο των εγγυητικών. Δεν είναι μέτρο αυτό που διασφαλίζει.

Κατά τη γνώμη μας, αλλά και κατά τη γνώμη της αγοράς, μοιράζετε τα δίκτυα στους εκλεκτούς. Είπαμε ότι όλη η αγορά βουίζει. Κρύβεστε πίσω από το δάχτυλό σας και σε συνέδρια καυχιέστε τάχα για μεγάλο επενδυτικό ενδιαφέρον, αλλά αυτό συνεχώς απομειώνεται.

Ποιος επενδυτής μπορεί να θέλει να επενδύσει σε μια χώρα που δεν τηρεί τις δεσμεύσεις της, που κάνει εκ των υστέρων αναδρομικά new deal, που δεν έχει δικαιοσύνη και διαφάνεια και δεν τηρεί τα συμπεφωνημένα; Είναι πολύ μεγάλη πληγή για την εικόνα της χώρας, αφ’ ενός.

Αφ’ ετέρου, πολύ γενικές απαντήσεις. Οι ερωτήσεις είναι πολύ συγκεκριμένες. Γιατί αλλού τα όρια είναι πενήντα, αλλού εκατό και αλλού τριακόσια, αν όχι για να φωτογραφίσουμε συγκεκριμένους επενδυτές; Δεν εξηγούνται αυτά.

Εσείς σωστά το είπατε ότι πρέπει να υπάρχουν κριτήρια για να γίνονται τα έργα. Δεν τα βλέπουμε, όμως, αυτά να τηρούνται και δεν υπάρχουν. Διαβάσαμε την απόφαση. Ανάλογα με την περιοχή αλλού είναι πενήντα, αλλού εκατό. Αλλού αθροίζονται τα έργα ενός επενδυτή προκειμένου να πάρει προτεραιότητα, αλλού δεν ισχύει αυτό.

Επίσης, πολλές περιοχές –εγώ ήμουν στα Γρεβενά τις προάλλες και διαμαρτυρήθηκαν εκεί- εξαιρούνται. Δεν παίρνουν εκεί, δεν συνδέονται. Δεν ξέρω γιατί. Βεβαίως, οι λιγνιτικές –αυτό μας έλειπε- έχουν καταστραφεί.

Πολλά είναι τα αναπάντητα ερωτήματα για τους χιλιάδες μικρούς, μεσαίους και μεγάλους επενδυτές που ωρίμαζαν έργα επί δεκαετίες με τεράστια έξοδα και πλέον δεν έχουν τη δυνατότητα να υλοποιήσουν τις επενδύσεις τους.

Το διαφορετικό μοντέλο, στο οποίο εμείς συνεχίζουμε και λέμε και επιμένουμε, είναι ότι χρειάζονται κάποια μεγάλα έργα ΑΠΕ, αλλά χρειάζεται το υπόλοιπο να μοιραστεί σε μικρότερα και πολύ μικρά έργα ΑΠΕ για ενεργειακή δημοκρατία, για πλουραλισμό στην παραγωγή και τη διασπορά. Αυτό είναι το μοντέλο της πράσινης μετάβασης που ακολουθούν οι πολιτισμένες χώρες. Δεν μοιράζουμε επομένως τον ηλεκτρικό χώρο. Και το αναφέρατε κι αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Δεν έφταναν όλα αυτά, δημιουργήσατε τη μεγαλύτερη φούσκα που έχουμε δει ποτέ στον κλάδο της ενέργειας: Εκατό GW βεβαιώσεις –το είπατε και εσείς- σε παραγωγούς σε ένα δίκτυο που δεν είναι ικανό να καλύψει ούτε το 10% αυτών των αιτήσεων. Γιατί το αφήσατε να γίνει αυτό; Κάποιοι μπήκαν και συνέχισαν και έβγαζαν άδειες και πλήρωναν εγγυητικές και πλήρωναν νοίκια. Γιατί έγινε αυτό, που έγινε με τον νόμο του κ. Χατζηδάκη βεβαίως; Και χρεώσατε επομένως τους παραγωγούς με 1,75 τις εγγυητικές, ενώ οδηγήσατε τη χώρα συγχρόνως στη μεγαλύτερη ενεργειακή κρίση της ιστορίας της. Αυτή είναι η κατάσταση.

Θα πω και δυο κουβέντες για τις ΑΠΕ, γιατί πολύ συχνά σας ακούμε να μιλάτε γι’ αυτές. Και φαντάζομαι ότι στη δευτερολογία σας μπορεί να αναφερθείτε.

Αυτά τα έργα που καμαρώνετε και τα οποία εγκρίνονται σήμερα είναι έργα τα οποία έχουν λάβει λειτουργική ενίσχυση από την κυβέρνηση του ΣΥΡΙΖΑ ήδη από το 2018. Τα έργα ΑΠΕ από το 2018 μέχρι και σήμερα, αλλά και μέχρι το 2023 είναι πάνω από τρία Giga. Είναι αυτοί οι διαγωνισμοί που έκανε η κυβέρνηση του ΣΥΡΙΖΑ.

Η πραγματικότητα είναι ότι επτακόσια MW μόνο έγιναν επί Νέας Δημοκρατίας, επειδή εδώ και τρεισήμισι χρόνια έχετε κάνει μόνο δύο διαγωνισμούς για νέα έργα και οι διαγωνιστικές διαδικασίες έμειναν παγωμένες για δύο χρόνια. Αυτή είναι η επιτυχία σας.

Και βεβαίως, επειδή πάλι φοβάμαι ότι θα αναφερθείτε και το ακούμε πολύ συχνά και λέτε «τι παραλάβαμε και προχωρήσαμε», εγώ θα πω τι παρέλαβε η κυβέρνηση του ΣΥΡΙΖΑ το 2015. Σχεδόν ανύπαρκτη ανάπτυξη των ΑΠΕ την περίοδο 2013-2015, ένας διαλυμένος κλάδος, με την αναστολή διαδικασίας αδειοδότησης για φωτοβολταϊκά.

Το 2014 έχουμε ένα αναδρομικό new deal που οδηγεί χιλιάδες επενδυτές σε αδιέξοδο και αποθαρρύνει βεβαίως τους νέους. Υπερθερμαίνεται βέβαια η αγορά. Αφήσατε έλλειμα 800 εκατομμύρια ευρώ στον ειδικό λογαριασμό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** …και αυξήσατε βεβαίως το ΕΤΜΕΑΡ, που επιβαρύνει όλους τους καταναλωτές.

Επομένως εδώ, κύριε Υπουργέ, απαντήσεις συγκεκριμένες για τα κριτήρια της επιλογής αυτής δεν έχω ακούσει και πολύ φοβάμαι ότι δεν θα ακούσω και δεν θα ακούσουν κυρίως οι χιλιάδες επενδυτές.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κυρία συνάδελφε, είναι αλήθεια ότι τα μεγάλα έργα όσο μεγαλύτερα είναι δεν τελειώνουν στον χρόνο μιας διακυβέρνησης. Θέλει δουλειά πολλή και μπορεί να εναλλάσσονται και περισσότερες κυβερνήσεις.

Σε ό,τι αφορά τα συγκεκριμένα, έχω έναν πίνακα εδώ για το ποια είναι τα σύνολα κατ’ έτος. Πριν από το 2010 -αναφέρομαι στα μικρά υδροηλεκτρικά, ΣΗΘΥΑ, φωτοβολταϊκά και αιολικά- ήταν χίλια τριακόσια σαράντα εννέα MW. Δεν θα τα διαβάσω όλα για δέκα χρόνια, για να μην καθυστερήσω. Από το 2010 μέχρι το 2012 από τα τριακόσια ογδόντα πέντε ανέβηκε στα οκτακόσια τριάντα επτά MW. Το 2013 στα χίλια δέκα επτά MW. Το 2014 εκατό σαράντα εννέα, το 2015 εκατό εβδομήντα δύο, το 2016 διακόσια τριάντα εννέα, το 2017 διακόσια ογδόντα οκτώ, το 2019 εννιακόσια δεκατρία, το 2020 εννιακόσια εβδομήντα επτά, το 2021 χίλια εκατό τριάντα ένα, το 2022 χίλια επτακόσια είκοσι MW. Συνολικά δέκα GW και κάτι.

Αν είχαμε καλύψει όλες τις ανάγκες από πλευράς ανανεώσιμων πηγών ενέργειας και αν είχαμε τα δίκτυα αυτό που παράγουμε ή θέλουμε να παραγάγουμε ως ενέργεια να μπορούμε και να το μεταφέρουμε στον τελικό καταναλωτή, δεν θα συζητούσαμε σήμερα. Αυτό, όμως, είναι το στοίχημα και κάτω από συνθήκες έκτακτες, δύσκολες που ενίοτε γίνονται και επικίνδυνες. Γι’ αυτό και σε όλα τα πεδία είναι σε εξέλιξη και στο επίπεδο της παραγωγής ενέργειας των παραγωγών.

Αναφέρθηκα πριν ότι σε σχέση με το αρχικό αίτημα μέχρι την τελική ωριμότητα- δυνατότητα να φτιάξει κάποιος το έργο και να περιμένει να συνδεθεί στα δίκτυα, είναι πολύ μικρότερο, γι’ αυτό είναι και πολλαπλάσιος ο αριθμός των αιτήσεων σε σχέση με το αποτέλεσμα, με αβεβαιότητα και με ρευστότητα, σε μια περίοδο που υπάρχουν έκτακτες ανάγκες και έκτακτες πραγματικά συνθήκες που αλλάζουν κάθε μέρα.

Βλέπουμε όλοι μας και όχι μόνο στο θέμα της παραγωγής, αλλά και στο θέμα της μεταφοράς, την ασφάλεια στη μεταφορά της ενέργειας. Γι’ αυτόν τον λόγο και η πιο ασφαλής παραγωγή, το ξέρετε κι εσείς, το ξέρουμε όλοι, είναι οι ανανεώσιμες πηγές που έχουν πολύ λιγότερους κινδύνους και στα εθνικά όρια. Υπονοώ αυτά τα οποία ζούμε αυτή την περίοδο. Γι’ αυτόν τον λόγο λέω ότι σε σχέση με εκείνο που θέλουμε εξελίσσονται τα έργα παραγωγής ολοκλήρωσης, εκσυγχρονίζονται, προστίθενται στα δίκτυα οι δυνατότητες αυτή η ενέργεια που παράγεται να μπορεί να μεταφερθεί για να φτάσει στον τελικό καταναλωτή. Γι’ αυτό και γίνονται πάρα πολλά έργα αυτή την περίοδο στο επίπεδο των δικτύων με δυνατότητα μεταφοράς.

Βεβαίως και η αποθήκευση είναι ένα άλλο ένα μείζον θέμα, διότι ειδικά οι ανανεώσιμες πηγές δεν είναι σταθερής παροχής ενέργειας, όταν φυσάει και όταν έχουμε ήλιο, οι ανάγκες, όμως, είναι συνεχείς και διαρκείς. Γι’ αυτό και το θέμα αποθήκευση είναι ένα άλλο κρίσιμο κομμάτι.

**ΘΕΟΠΙΣΤΗ (ΠΕΤΗ) ΠΕΡΚΑ:** Και δεν κάνατε τίποτα. Ούτε θεσμικό πλαίσιο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Όχι, αγαπητή συνάδελφε. Γίνονται πολλά. Ακούστε με. Γίνονται πολλά γιατί όλα αυτά αναδείχθηκαν ξαφνικά γιατί δημιουργήθηκαν αιτίες και εκρήξεις. Οι αλλαγές που εξελίσσονται, ειδικά μετά τον πόλεμο στην Ουκρανία και την εισβολή της Ρωσίας, στο θέμα της ενέργειας είναι τεκτονικές και στον τρόπο παραγωγής και στον τρόπο μεταφοράς και στον τρόπο κατανάλωσης.

**ΘΕΟΠΙΣΤΗ (ΠΕΤΗ) ΠΕΡΚΑ:** Για την υπουργική δεν μου απαντάτε. Είναι σκάνδαλο η υπουργική.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ακούστε με. Τα λέω αυτά γιατί έχουν σημασία ως προς τις συνθήκες και τρέχουν. Κατανοώ και τον προβληματισμό και την αγωνία, αλλά να ξέρετε ότι η αγωνία είναι από όλους μας για το αποτέλεσμα γιατί από εκεί τελικά κρίνεται ο καθένας.

Θέλω να σας πω ότι ακριβώς γι’ αυτούς τους λόγους και για λόγους ενεργειακής δημοκρατίας -που συμφωνώ και αναφερθήκατε πριν- τα 2,5 GW από τον στόχο των 28 GW μέχρι το 2030 από ανανεώσιμες πηγές ενέργειας θα διατεθούν και για φωτοβολταϊκά στις στέγες και για φωτοβολταϊκά σε επιχειρήσεις, βιομηχανίες κ.λπ., ακριβώς για να καλύψουν ένα μεγάλο κομμάτι του ενεργειακού κόστους το οποίο αλληλοεπιδρά σε όλες τις δραστηριότητες και κατ’ επέκταση και στα προϊόντα και στη διατροφή.

Επίσης, θέλω να σας πω ότι σε ό,τι αφορά τις ενεργειακές κοινότητες, και εκεί δίνεται ειδική αναφορά-κατεύθυνση και στην περιοχή της δυτικής Μακεδονίας, αλλά και σε άλλες περιοχές.

Με δυο λόγια κλείνοντας -και συγγνώμη για την καθυστέρηση, κύριε Πρόεδρε- θέλω να πω ότι επειδή υπάρχουν όλοι αυτοί οι προβληματισμοί που αναφέρετε και εσείς, επειδή υπάρχει ένταση στη ζήτηση, αλλά και στην παραγωγή, το κρίσιμο είναι να τα διαχειριστούμε όλα αυτά όσο γίνεται πιο υπεύθυνα και αποτελεσματικά και γρήγορα, με στόχο όποιος ξοδεύει να είναι με ευθύνη της πολιτείας που του δίνει το δικαίωμα να εξελίξει τη δραστηριότητά του. Είναι υποχρέωση της πολιτείας να έχει και τα συστήματα για να μπορέσει να συνδέσει, αλλά και να απορροφήσει από την άλλη πλευρά όλη την ενέργεια από αυτούς τους παραγωγούς.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, ελπίζω να προχωράμε και το θέμα του καταδυτικού πάρκου του Τυρού. Με συγχωρείτε, κύριε συνάδελφε, εδώ μας δίνεται η δυνατότητα να ρωτάμε και για τα θέματα της Αρκαδίας.

Και συνεχίζουμε με την έβδομη με αριθμό 191/21-11-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Περιβάλλοντος και Ενέργειας, με θέμα: «Μαζικές απολύσεις από την εργολάβο εταιρία «Eldimac» στο μεταλλείο Ολυμπιάδας στη Χαλκιδική».

Κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, σήμερα έχουν πραγματοποιηθεί και επίσημα πλέον οι απολύσεις των δύο εργαζομένων από το μεταλλείο Ολυμπιάδας της «Ελληνικός Χρυσός Α.Ε.» και οι οποίοι εργάζονται στην εργολάβο εταιρεία «Eldimac». Το λέμε αυτό γιατί στη συζήτηση της επίκαιρης που κάναμε στις 16 Σεπτεμβρίου 2022 ο Υφυπουργός Εργασίας προσπαθώντας να δικαιολογήσει την αδράνεια της Κυβέρνησης να προστατεύσει τους εργαζόμενους, τους απολυμένους είπε ότι ο έλεγχός του ΣΕΠΕ και το Υπουργείου Εργασίας είναι ότι σε καμμία από τις υπηρεσίες δεν έχει φτάσει μέχρι σήμερα ούτε καταγγελία συμβάσεων εργασίας ούτε αίτημα περί ομαδικών απολύσεων ώστε να τεθεί σε εφαρμογή η διαδικασία που προβλέπει ο νόμος.

Να τονίσουμε ότι οι εν λόγω εργαζόμενοι εκτελούσαν μια κύρια συνεχή παραγωγική δραστηριότητα στο μεταλλείο που έχει να κάνει με την ανάπτυξη των υπόγειων στοών και όχι κάποια συμπληρωματική ή προσωρινή εργασία η οποία έλαβε τέλος. Παρ’ όλα αυτά, η «Ελληνικός Χρυσός Α.Ε.» είχε αναθέσει τη συγκεκριμένη εργασία σε έναν εκ των εργολάβων της.

Το γεγονός ότι η συγκεκριμένη δραστηριότητα συνεχίζεται σήμερα υπό την ίδια την «Ελληνικός Χρυσός Α.Ε.» αποδεικνύει την αναγκαιότητα της συγκεκριμένης εργασίας, αλλά και το γεγονός ότι εξαρχής οι απολυμένοι θα έπρεπε να απασχολούνται από την ίδια την «Ελληνικός Χρυσός».

Να σημειωθεί πως όταν υπογράφηκε στις 5 Φεβρουαρίου 2021 η τροποποίηση της σύμβασης με την «Ελληνικός Χρυσός» για τα μεταλλεία Κασσάνδρας της Χαλκιδικής, η Κυβέρνηση μέσω του αρμόδιου Υπουργού Περιβάλλοντος και Ενέργειας πανηγύριζε τότε δηλώνοντας ότι «με βάση αυτή τη νέα συμφωνία θα έχουμε περισσότερες θέσεις εργασίας, με την τροποποίηση της σύμβασης από τις χίλιες εξακόσιες πενήντα θέσεις εργασίας που σήμερα υπάρχουν, σε πλήρη ανάπτυξη θα έχουμε συνολικά περισσότερες από τρεις χιλιάδες θέσεις εργασίας».

Την ίδια ώρα η «Ελληνικός Χρυσός» ανακοίνωσε την έγκριση νέας χρηματοδότησης ύψους 680 εκατομμυρίων ευρώ από ελληνικές τράπεζες για την ανάπτυξη του έργου στις Σκουριές Χαλκιδικής και ενώ τα μεταλλεύματα που εξελίσσονται στα μεταλλεία Κασσάνδρας πωλούνται πλέον σε τιμές ρεκόρ, οι ενενήντα δύο εργαζόμενοι και οι οικογένειές τους βρίσκονται στον δρόμο μη γνωρίζοντας αν και πώς θα ανταποκριθούν στο ολοένα και αυξανόμενο κόστος ζωής.

Οι αόριστες υποσχέσεις της «Ελληνικός Χρυσός» για μελλοντική πρόσληψη ορισμένων από τους εκατό αυτούς απολυμένους εργαζόμενους στο έργο των Σκουριών δεν μπορούν να αποτελέσουν ούτε στο παραμικρό τη λύση στο πρόβλημα που αντιμετωπίζουν.

 Με βάση τα παραπάνω, ερωτάσθε, κύριε Υπουργέ, ποια μέτρα θα λάβει η Κυβέρνηση ώστε οι προαναφερόμενοι ενενήντα δύο απολυμένοι να προσληφθούν με ευθύνη της «Ελληνικός Χρυσός Α.Ε.».

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Μία γρήγορη απάντηση κατ’ αρχάς στο θέμα που θέσατε και στην περιοχή σας. Έχουμε στείλει στα συναρμόδια Υπουργεία και τις υπηρεσίες για να πάρουμε εγκρίσεις για τον αποχαρακτηρισμό και παράλληλα εγκρίσεις για τον εκ νέου χαρακτηρισμό σε συνεργασία με τον Δήμο Νότιας Κυνουρίας. Άρα είναι σε εξέλιξη. Βρήκαμε, λοιπόν, αποδέκτη και εξελίσσεται, όπως έχει εξελιχθεί και για κάτι ανάλογο στην Κρήτη, το πρώτο καταδυτικό που έχει γίνει. Άρα είμαστε σε καλό δρόμο και θα μπορούμε να ενημερώνουμε για την εξέλιξη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε Υπουργέ.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):**  Σε ό,τι αφορά την ερώτηση του αγαπητού συναδέλφου, σίγουρα δεν είμαι ο πιο κατάλληλος να απαντήσω για τα εργασιακά. Όμως αυτά στα οποία αναφερθήκατε, αναφέρονται και σε έργα που εξελίσσονται στην «Ελληνικός Χρυσός».

 Θέλω να σας πω ότι η εργολαβική εταιρεία «Edilmac» η οποία κατασκευάζει τα έργα υποδομής και πιο συγκεκριμένα σε ό,τι αυτό αφορά σε αυτό το οποίο αναφέρεστε ως έργο και με τη σύμβαση ορισμένου χρόνου που υπάρχει ή που υπήρξε αλλά έληξε, ήταν να κατασκευάσει φρέατα αερισμού για το μεταλλείο της Ολυμπιάδας. Συγκεκριμένα, ήταν δεκαεννέα προβλεπόμενα φρεάτια για τη δημιουργία ενός υπόγειου συστήματος για να μπορέσει μετά να λειτουργήσει η μονάδα και να λειτουργήσει το μεταλλείο.

Άρα δεν είναι η λειτουργία της «Ελληνικός Χρυσός Α.Ε.», αλλά κατασκευή έργων υποδομής για να μπορέσει να λειτουργήσει η «Ελληνικός Χρυσός Α.Ε.». Και αυτό έχει ανατεθεί σε ιδιωτική εταιρεία για να κατασκευάσει το έργο.

Η εταιρεία ολοκλήρωσε το έργο της. Υπήρξαν πράγματι απολύσεις και θα αναφερθώ σε αυτό από τα στοιχεία που μου έχουν δώσει για να σας ενημερώσω.

Θέλω μόνο να σας πω ότι είναι άλλο θέμα το ποιος κατασκευάζει έργα υποδομής για να λειτουργήσει μια επένδυση, μια επιχείρηση και είναι ένα πρόσθετο θέμα η επιχείρηση η ίδια όταν ξεκινήσει να λειτουργεί ποιους εργαζόμενους είχε και αν προσθέτει ή αφαιρεί και αν έχει υποχρέωση για το ένα και για το άλλο. Αυτό στο οποίο αναφέρεστε ανήκει ως έργο υποδομής στην εταιρεία την ιδιωτική.

Και σε ό,τι αφορά το θέμα της χρηματοδότησης από τις τράπεζες για την «Ελληνικός Χρυσός Α.Ε.» -που πράγματι έχει ζητήσει και τραπεζικό δανεισμό- και έχει δεσμευθεί για πρόσθετες προσλήψεις και όχι για απολύσεις σε σχέση με το προσωπικό και τους εργαζόμενους στην παραγωγή και στη λειτουργία της μονάδας, αυτό δεν αλλάζει και απαγορεύεται να τα αλλάξει και είναι δεσμευμένη να το τηρήσει, αυξάνοντας και θέσεις εργασίας στη φάση παραγωγής, όχι έργων υποδομής της ίδιας της εταιρείας.

Αυτά κατ’ αρχάς. Θα αναφερθώ και στα εργασιακά, όπως τα είπα, από την επιθεώρηση εργασίας, για το πού ακριβώς βρίσκεται. Αλλά ήθελα να αναφέρω εκ των προτέρων ότι η εταιρεία και η «Ελληνικός Χρυσός Α.Ε.» έχει υποχρέωση με τα νέα έργα που θα εκτελέσει, να αυξήσει το προσωπικό και όχι να το ελαττώσει, πολύ περισσότερο απαγορεύεται να απολύσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Μάλλον δε θα μείνουμε ικανοποιημένοι, όπως ο κύριος Πρόεδρος, από την απάντηση.

Αλλά, κύριε Υπουργέ, πρέπει να θυμίσουμε ότι πρόκειται για μια σύμβαση, το πλαίσιο πάνω στο οποίο εργάζονται οι εργαζόμενοι, κατά τη γνώμη μας -έχουμε αναφερθεί ως Κομμουνιστικό Κόμμα- ληστρικού χαρακτήρα μεταξύ του δημοσίου και της εταιρείας «Ελληνικός Χρυσός» με εν κρυπτώ διαβουλεύσεις. Την υπηρέτησαν όλες οι κυβερνήσεις άσχετα από τις κοκορομαχίες τώρα. Το ζουμί της είναι η παραχώρηση μεταλλευτικών δικαιωμάτων στο πλουσιότατο μεταλλευτικό πεδίο της Χαλκιδικής με αποθέματα χρυσού και άλλα μέταλλα, όπως χαλκό, που οι τιμές τους έχουν εκτοξευθεί. Πρόκειται για έγκλημα κατά τη γνώμη μας παράδοσης ενός κρίσιμου και μη ανανεώσιμου ορυκτού πόρου σε επιχειρηματικά συμφέροντα που στα χέρια του λαού μας θα έδινε μεγάλη δύναμη στη χώρα μας, στο διεθνές εμπόριο και τις διεθνείς συναλλαγές.

Προκλητικά η σύμβαση προβλέπει ρήτρες αποζημίωσης της εταιρείας από το δημόσιο, ενώ καμμία ευθύνη δεν αναγνωρίζει στην εταιρεία. Η επιχείρηση βάσει της σύμβασης έχει τον έλεγχο του υδροφόρου ορίζοντα όλης της περιοχής και λειτουργεί χώρο υγειονομικής ταφής επικίνδυνων και τοξικών αποβλήτων πάνω σε ενεργό σεισμικό ρήγμα. Έχουν εκφράσει τις ανησυχίες τους οι επιστήμονες.

Εσείς όμως τότε για να συσκοτίσετε όλα αυτά, βάλατε μπροστά αυτό το παραμύθι της δημιουργίας θέσεων εργασίας και μάλιστα διπλασιασμό τους από χίλιες πεντακόσιες σε τρεις χιλιάδες, όπως είπαμε, ενώ είχαμε επισημάνει τότε στη συζήτηση για τη σύμβαση ότι δεν υπάρχει καμμία πια τέτοια δέσμευση και θα έπρεπε ουσιαστικά να προστεθεί. Αλλά ούτε καν εγγύηση για τη διατήρηση των υφιστάμενων θέσεων εργασίας, κύριε Υπουργέ, δεν υπάρχει. Γενική είναι η αντιμετώπιση.

Μιλάτε όπου βρεθείτε και όπου σταθείτε για θέσεις εργασίας και καλοπληρωμένες. Και με συγχωρείτε αλλά δεν αφήσατε χώρο εργασίας που να μην τον τσακίσατε με απολύσεις και γκρέμισμα των μισθών. Και έχουμε παραδείγματα από τη «ΛΑΡΚΟ», τα πετρέλαια, λιπάσματα Καβάλας, Μαλαματίνα κ.λπ.. Και το χρηματοδοτείτε κιόλας από πάνω αυτό το τσάκισμα, κύριε Υπουργέ.

Η «Ελληνικός Χρυσός» όχι μόνο απέλυσε τους ενενήντα εργολάβους, αλλά όταν εγκρίθηκε το δάνειο των 680 εκατομμυρίων ευρώ αύξησε -γιατί είχε προηγηθεί η εκκίνησή της- στο τριπλάσιο το κίνητρο για εθελούσιες απολύσεις των υπαλλήλων της μητρικής, τους μόνιμους που λέμε, για να ξεμπερδεύει φυσικά από καλούς μισθούς και να ενισχύσει τις εργολαβίες. Άρα και μέσω των εθελουσιών γίνονται, εκτός και αν αυτές δεν λαμβάνονται υπ’ όψιν ως απολύσεις και μείωση προσωπικού.

Οι ενενήντα εργολαβικοί ήταν, κύριε Υπουργέ, και είναι απαραίτητοι για το έργο, αυτοί και πολύ περισσότεροι, γιατί το έργο συνεχίζει από τη μητρική εταιρεία. Έζησαν -το είχαμε αναφέρει ξανά πολλές φορές- την αθλιότητα του να είναι πιο φτηνοί οι εργαζόμενοι και να εργάζονται δίπλα στους μόνιμους συναδέλφους τους σε όχι επαρκώς αεριζόμενες και υποστηριζόμενες στοές, με χαλασμένα και ασυντήρητα μηχανήματα, με μεγάλη εντατικοποίηση της εργασίας για την αύξηση της παραγωγής, χωρίς συλλογική σύμβαση εργασίας και δικαιωμάτων. Και όλα αυτά κύριε Υπουργέ, στο ίδιο έργο! Και τώρα βρίσκονται στην ανεργία και την εξαθλίωση.

 Η επιχείρηση εμείς λέμε ότι είναι ξένο σώμα σε σχέση με τα συμφέροντα του λαού της περιοχής, των εργαζομένων, του περιβάλλοντος, του ελληνικού λαού συνολικά. Και από την πρώτη σας απάντηση, με συγχωρείτε, αλλά δεν βγαίνει ότι προτίθεστε να υπερασπίσετε αυτά τα συμφέροντα ως Κυβέρνηση. Όμως λέμε ότι μπορούν να τα υπερασπιστούν και να τα επιβάλλουν στην κυριολεξία όλοι τους μαζί εκεί, ο λαός της περιοχής, οι εργαζόμενοι και στις εργολαβίες αλλά και στη μητρική, αρκεί να πάψουν να ανέχονται τη μισοζωή, την ανεργία, την καταστροφή της ποιότητας της ζωής τους. Θα είμαστε εκεί στους αγώνες τους.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κύριος Υπουργός.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ κύριε Πρόεδρε.

Κύριε συνάδελφε, σέβομαι το δικαίωμα στην εργασία και αντιλαμβάνομαι τη δυσκολία ειδικά σε τέτοιες συνθήκες της λέξης «απόλυση». Και νομίζω ότι κανείς δεν αισθάνεται άνετα να αναφέρει αυτή τη λέξη.

Σε ό,τι αφορά το συγκεκριμένο -γιατί είμαι υποχρεωμένος να δώσω απαντήσεις σε αυτά τα οποία θέσατε- είπα και πριν ότι η απόλυση έγινε από την ιδιωτική εταιρεία στην οποία είχε ανατεθεί ένα έργο υποδομής, το οποίο είναι ένα από αυτά που πρέπει να ολοκληρωθούν για να μπορέσει να λειτουργήσει η μεταλλευτική δραστηριότητα της εταιρείας «Ελληνικός Χρυσός Α.Ε.».

Σε ό,τι αφορά το τελετουργικό και το τυπικό της εξέλιξης της διαδικασίας της απόλυσης δεν θα ήθελα να το διαβάσω. Γιατί δεν είναι ωραίο να διαβάζω για απολύσεις, τουλάχιστον δεν μου ταιριάζει, παρ’ όλο που έχει εξελιχθεί σύμφωνα με τον νόμο. Και μετά από τις συζητήσεις για τις απολύσεις και αφού υπήρξε συμφωνία επί των απολύσεων όπως προβλέπει ο νόμος, δεν υπήρξαν περαιτέρω ενέργειες για να παραμένουν σε εκκρεμότητα. Το λέω για το τυπικό και όχι για να εκφράσω τη χαρά μου γι’ αυτό.

Σε ό,τι αφορά όμως την υποχρέωση της εταιρείας για να μπορέσει -και είναι υποχρεωμένη- να διατηρήσει αλλά και να αυξήσει τα πρόσθετα έργα, τα επενδυτικά, θέλω να σας πω ότι με βάση το άρθρο 25 της επενδυτικής συμφωνίας η εταιρεία είναι δεσμευμένη όχι μόνο για τη διατήρηση του προσωπικού αλλά και για τη δημιουργία νέων θέσεων εργασίας. Διαφορετικά ποιο είναι το νόημα των επενδύσεων, αν πέρα από την αξιοποίηση και εκμετάλλευση και από τα έσοδα και από τις φορολογίες δεν υπάρχουν και θέσεις εργασίας ειδικά σε συνθήκες τέτοιες σαν και αυτές που διανύουμε; Είναι κρίσιμο κομμάτι η επένδυση να έχει πέρα από τα υπόλοιπα και θέσεις εργασίας, για να δώσει διέξοδο και ευκαιρία σε ανθρώπους που θέλουν να εργαστούν και να λύσουν κρίσιμα, θα έλεγα, θέματα ζωής και ύπαρξης, υποχρεώσεις και ανάγκες.

Με αυτή την έννοια θέλω να σας πω ότι η εταιρεία έχει την υποχρέωση -και εμείς είμαστε εδώ να ελέγχουμε τις συμβατικές υποχρεώσεις- να τηρεί τις υποσχέσεις αλλά πιο πολύ τις συμβάσεις τις οποίες έχει υπογράψει για εργασιακά θέματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ολοκληρώνεται η διαδικασία με την τρίτη με αριθμό 187/21-11-2022 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την ουσιαστική αντιμετώπιση των προβλημάτων από τις πλημμύρες στον Δήμο Μαλεβιζίου της Περιφερειακής Ενότητας (ΠΕ) Ηρακλείου Κρήτης».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κύριε Υπουργέ, σοβαρά είναι τα προβλήματα από τις έντονες βροχοπτώσεις και τις καταστροφές στις περιοχές Παλαιοκάστρου, Αγίας Πελαγίας και Λυγαριάς στην ευρύτερη περιοχή του Δήμου Μαλεβιζίου, που δυστυχώς κόστισαν δύο ανθρώπινες ζωές. Ζημιές έχει υποστεί το οδικό δίκτυο, οι δημόσιες υποδομές, το παραλιακό μέτωπο, επιχειρήσεις και σπίτια υπέστησαν ολική ή μερική καταστροφή, δεκάδες επαγγελματικά και ιδιωτικά οχήματα καταστράφηκαν ολοσχερώς και παρασύρθηκαν στη θάλασσα. Κάτοικοι και καταστηματάρχες βρίσκονται σε απόγνωση λόγω των μεγάλων καταστροφών. Τα εξαγγελθέντα μέτρα της Κυβέρνησης δεν καλύπτουν τις πραγματικές ανάγκες. Καθυστερεί η υλοποίησή τους συν τοις άλλοις. Για παράδειγμα τα 600 ευρώ ως πρώτη ενίσχυση δεν τα έχουν πάρει ακόμη. Οι πληγέντες έχουν ξοδέψει αρκετά χρήματα μέχρι σήμερα, πολύ περισσότερα από αυτά που κάνει να πάρουν.

Επίσης, οι 400.000 ευρώ που δόθηκαν στον δήμο δεν επαρκούν για την αποκατάσταση των υποδομών, την απομάκρυνση των φερτών υλικών, ρυμούλκηση αυτοκινήτων και πολλά άλλα. Συνολικά το ποσό που θα χρειαστεί με τους πρώτους υπολογισμούς απ’ ό,τι λέει και ο ίδιος ο δήμος αγγίζει περίπου το 1.000.000 ευρώ.

Σχεδόν σε όλες τις περιπτώσεις οι αιτίες των καταστροφών είναι οι ίδιες: Απουσία αντιπλημμυρικών έργων, απαραίτητων έργων συντήρησης υποδομών, που η έλλειψή τους είναι ιδιαίτερα σοβαρή στον Δήμο Μαλεβιζίου.

Σας διαβάζω ένα απόσπασμα από ανακοίνωση του πολιτιστικού συλλόγου Παλαιοκάστρου, περιοχή που επλήγηκε και το 2019 και τώρα και λέει: «Οι εικόνες χάους από το Παλαιόκαστρο, στον Δήμο Μαλεβιζίου, για εμάς κατοίκους είναι η αδιαμφισβήτητη απόδειξη για την αναγκαία κινητοποίηση όλων των υπευθύνων, ώστε να γίνουν τα απαραίτητα αντιπλημμυρικά έργα. Ελπίζουμε να μη χρειαστεί να έχουμε και ανθρώπινα θύματα, για να γίνουν τα εδώ και χρόνια αυτονόητα και απαραίτητα έργα». Τι έγινε; Απολύτως τίποτα, κύριε Υπουργέ.

Αυτό το πολυπόθητο αντιπλημμυρικό έργο για τη συγκεκριμένη περιοχή, προϋπολογισμού 4.000.000 ευρώ που προβλέπει η κατασκευή κυματοειδή αγωγού για να κατεβάζει τα νερά στη θάλασσα κ.λπ., σκοντάφτει σε εγκρίσεις, γραφειοκρατίες και κυρίως, στη χρηματοδότηση. Ακόμα και ολοκληρωμένες μελέτες για αντιπλημμυρικά έργα βρίσκονται σε πολλές περιπτώσεις στα συρτάρια.

Είναι φανερό, λοιπόν, ότι με πρόσχημα την κλιματική κρίση γίνεται προσπάθεια να συγκαλυφθούν οι κρατικές ευθύνες, όπως γίνεται και με την επίκληση της ατομικής ευθύνης για την άναρχη δόμηση, χωρίς κουβέντα για τις ευθύνες της κρατικής εξουσίας που υλοποιεί έναν χωροταξικό σχεδιασμό για τις ανάγκες όχι του λαού, αλλά του κεφαλαίου.

Σας ρωτάμε λοιπόν, κύριε Υφυπουργέ, τι μέτρα προτίθεσθε να πάρετε για την ουσιαστική στήριξη όλων των πληγέντων με αποζημιώσεις άμεσα στο 100% για το σύνολο των ζημιών; Μέτρα προστασίας του εισοδήματός τους και της οικονομικής ελάφρυνσης χωρίς εμπόδια και γραφειοκρατίες για ευέλικτη και άμεση πλήρη αποκατάσταση όλων των καταστροφών. Αποζημίωση όσων έχασαν ή καταστράφηκαν τα αυτοκίνητά τους, επαγγελματίες, οικογένειες πληγέντων και θεωρούμε ότι χωρίς εξαίρεση πρέπει να αποζημιωθούν. Κάτι πρέπει να πείτε –δεν λέτε- πάνω σε αυτό το ζήτημα.

Απαλλαγή πληγέντων από τον ΕΝΦΙΑ, από εισφορές του ΕΦΚΑ, από το τέλος επιτηδεύματος, από τα δημοτικά τέλη. Να παγώσουν χρέη στην εφορία, στα ασφαλιστικά ταμεία, στις τράπεζες, στην ηλεκτρική ενέργεια και φυσικά κανένα σπίτι και καμμία επιχείρηση να μην κατασχεθεί και να μην πλειστηριαστεί και τέλος, για την προστασία των περιοχών που επλήγησαν, απαιτούνται αποκαταστάσεις δημοσίων υποδομών, αγροτικής οδοποιΐας, χρηματοδότηση και υλοποίηση ώριμων μελετών αντιπλημμυρικών έργων, να οριοθετηθούν τα ρέματα με μελέτες, με έργα για τη συγκράτηση φερτών υλικών.

Όλα αυτά, λοιπόν, οφείλει το κράτος άμεσα, με ταχύτατες διαδικασίες, χωρίς προσκόμματα γραφειοκρατίας και, κυρίως, με βαθιά το χέρι στην τσέπη να δώσει αυτά που απαιτούνται για να αποκατασταθούν και το εισόδημα και οι περιουσίες των ανθρώπων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κύριος Υφυπουργός έχει τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Σας ευχαριστώ πολύ για την επίκαιρη ερώτηση, μία επίκαιρη ερώτηση για το πλημμυρικό φαινόμενο που έπληξε τις περιοχές του Δήμου Μαλεβιζίου.

Όπως γνωρίζετε, από την πρώτη στιγμή που βρεθήκαμε και στο πεδίο, τέθηκε σε εφαρμογή ένα σχέδιο στήριξης και αποκατάστασης της περιοχής, σχέδιο που αφορά και την περιοχή της Σητείας, η οποία επλήγη από το ίδιο καιρικό φαινόμενο.

Άλλωστε, μας δόθηκε η ευκαιρία για το συγκεκριμένο σχέδιο να το συζητήσουμε και πριν από λίγες μέρες στο πλαίσιο πάλι του κοινοβουλευτικού ελέγχου.

Συνεπώς θεωρώ καλύτερο να εστιάσω στην πορεία υλοποίησης των μέτρων που περιλαμβάνονται στο σχέδιο στήριξης και αποκατάστασης την περίοδο που έχει μεσολαβήσει από την προηγούμενη συζήτησή μας.

Όπως σας είχα αναφέρει και τότε, την επόμενη ημέρα από τη συζήτησή μας εδώ στη Βουλή, έγινε η πρώτη πληρωμή της πρώτης αρωγής στους επιχειρηματίες που είχαν υποβάλει αίτηση στην πλατφόρμα arogi.gov.gr.

Θυμίζω, ότι η πρώτη αρωγή φθάνει έως τις 6.000 ευρώ, ανάλογα με το εύρος της ζημιάς. Η πλατφόρμα άνοιξε για τις υποβολές των αιτήσεων λίγες μέρες μετά το ακραίο καιρικό φαινόμενο. Οι υπηρεσίες της περιφέρειας, σε συνεργασία με το Υπουργείο Οικονομικών, έστειλαν σε σύντομο χρονικό διάστημα τα στοιχεία. Οι διασταυρώσεις από την αρμόδια ομάδα εργασίας, έγιναν μέσα σε ελάχιστο χρόνο και η πληρωμή προς τους αιτούντες έγινε ουσιαστικά εντός του πρώτου μήνα.

Έτσι σε χρόνους που καμμία σχέση δεν έχουν με το παρελθόν, την Τρίτη 15 Νοεμβρίου πραγματοποιήθηκε η καταβολή της πρώτης αρωγής προς τους επιχειρηματίες.

Πρώτη αρωγή ύψος 680.000 ευρώ σε εκατόν σαράντα έναν επιχειρηματίες που επλήγησαν από τις πρόσφατες πλημμύρες στην Κρήτη, δηλαδή αφορούν και τον Δήμο Σητείας και τον Δήμο Μαλεβιζίου. Και φυσικά, προχωράει η διαδικασία από τις επιτροπές κρατικής αρωγής της περιφέρειας για τη χορήγηση της προκαταβολής 25% της εκτιμηθείσας ζημιάς από το Υπουργείο Οικονομικών, εκτιμηθείσα ζημιά η οποία μπορεί να φθάσει ως το 70%, ανάλογα με το ύψος της ζημιάς, με έμφαση στις μικρές και μικρομεσαίες επιχειρήσεις και με ανώτατο όριο τις 120.000 ευρώ.

Δεν καλύπτεται και δεν έχει καλυφθεί ποτέ μέχρι τώρα το 100% των ζημιών σε επιχειρήσεις, όπως ζητάτε και ειλικρινά μου κάνει εντύπωση που το Κομμουνιστικό Κόμμα Ελλάδας ζητά να αποζημιωθούν στο 100% όλες οι επιχειρήσεις ανεξαρτήτου μεγέθους και ανεξαρτήτως των οικονομικών τους στοιχείων και χωρίς καν νύξη ότι οι επιχειρήσεις και κυρίως οι μεγάλες επιχειρήσεις θα πρέπει να έχουν μεριμνήσει οι ίδιες για την ασφάλειά τους απέναντι σε φυσικές καταστροφές. Αντιθέτως ζητάτε να αποζημιωθούν όλοι και οι μεγάλες επιχειρήσεις, οι μεγάλοι εργοδότες στο 100% της ζημιάς. Να αποζημιωθούν στο 100% της εκτιμηθείσας ζημιάς από τους πόρους του Έλληνα φορολογούμενου, του Έλληνα εργαζόμενου. Αυτό, όμως, μου κάνει φοβερή εντύπωση ως αίτημα, ένα αίτημα στο οποίο φυσικά δεν συμφωνούμε, έχουμε άλλη φιλοσοφία, την οποία και υλοποιούμε.

Αγνοείτε ή ξεχνάτε ότι μέχρι να αναλάβει η Κυβέρνηση του Κυριάκου Μητσοτάκη, τα ποσοστά αποζημίωσης για τις πληγείσες επιχειρήσεις ήταν πολύ χαμηλά. Δεν ξεπερνούσαν το 30% της εκτιμηθείσας ζημιάς. Μέσα στο νέο πλαίσιο της κρατικής αρωγής και μετά από εισήγηση της κυβερνητικής επιτροπής κρατικής αρωγής προβλέπεται αποζημίωση έως 70% με κλιμακωτή προσέγγιση για τις πλημμυροπαθείς επιχειρήσεις. Και αυτό θα προτείνουμε να ισχύσει και για την περίπτωση της Κρήτης. Να ισχύσει, δηλαδή, η κλιμακωτή προσέγγιση, που δίνει περισσότερο έμφαση στις μικρές ζημιές, στις μικρές και μικρομεσαίες επιχειρήσεις.

Παράλληλα, βέβαια, πρέπει να σημειώσουμε ότι θεσπίστηκε και διάταξη την προηγούμενη εβδομάδα για τη στήριξη εργαζομένων σε επιχειρήσεις που επλήγησαν από το ακραίο καιρικό φαινόμενο και φυσικά προχωρούν και τα άλλα μέτρα, στα οποία θα αναφερθώ στη δευτερολογία μου. Σε στενή συνεργασία με όλους τους εμπλεκόμενους προχωρούν σε χρόνους, που δεν έχουν καμμία σχέση με το παρελθόν και με αυτούς τους ρυθμούς θα συνεχίσουμε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο συνάδελφος κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, εάν τώρα σας πω πάλι ότι είναι ψίχουλα αυτά τα οποία δίνετε στις περισσότερες των περιπτώσεων, θα με εγκαλέσετε. Βέβαια, θα ήμασταν οι τελευταίοι αν αρνιόμασταν έστω και 1 ευρώ που ανήκει στους πληγέντες και σε κάθε εργαζόμενο, αν πρόκειται για τον μισθό του, για τη σύνταξή του και πάει λέγοντας.

Θα σας φέρω μόνο ένα παράδειγμα, που αφορά την πληρωμή κρατικής αρωγής για επιχειρήσεις. Επιχείρηση που έπαθε ζημιά από 500.000 έως 700.000 ευρώ και αν βάλεις και το χαμένο εισόδημα όλο αυτό το χρονικό διάστημα, πιθανά, να φτάνει και το 1.000.000 ευρώ. Αυτός ο άνθρωπος, λοιπόν, όντως πήρε 6.000 ευρώ. Μπορείτε να μου πείτε πόσο θα πάρει ακόμα για να μπορέσει να ορθοποδήσει, να φτιάξει την επιχείρησή του και να συνεχίσει; Θα πάρει, λέτε, το 70%. Ως ανώτατο όριο πόσα; Εκατόν πενήντα χιλιάδες ευρώ, καλά κατάλαβα;

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Εκατόν είκοσι.

**ΕΜΜΑΝΟΥΗΛ ΣΥΝΤΥΧΑΚΗΣ:** Υπάρχει, λοιπόν, μία πολύ μεγάλη διαφορά, υπάρχει μία αναντιστοιχία των πραγματικών αναγκών στη χρηματοδοτική κάλυψη και σε αυτά τα οποία δίνετε. Άρα, λοιπόν, να μιλάμε επί των πραγματικών γεγονότων. Οι ζημιές ήταν τεράστιες. Και εδώ και στη Σητεία. Αυτά, δηλαδή, τα οποία αποζημιώνετε εσείς, δεν καλύπτουν το πραγματικό κόστος της ζημιάς που έχουν οι άνθρωποι και εγκαλείτε τώρα εσείς εμάς, γιατί λέμε αποζημίωση στο 100%. Μα, αυτές οι επιχειρήσεις δεν είναι επιχειρηματικοί όμιλοι, δεν είναι μεγάλο-ξενοδοχειάρχες, πώς να τους αναφέρω, αυτοί το έχουν λυμένο το θέμα.

Έχετε δει στην περίπτωση της Αγίας Πελαγίας, στον Δήμο Μαλεβιζίου γενικότερα, στη Σητεία ή στο Αρκαλοχώρι ή στη βόρεια Εύβοια ή οπουδήποτε αλλού, όπου είχαμε πλημμύρες, σεισμούς, πυρκαγιές κ.λπ., τι ζημιές έχουν υποστεί μεγάλες επιχειρηματικές μονάδες;

Όμως στο κάτω-κάτω της γραφής, όταν ο άλλος έχει υποστεί τέτοιου μεγέθους ζημιά, δεν καταλαβαίνω γιατί δεν πρέπει να αποζημιωθεί από την πλευρά του κράτους και λέτε 70%. Εμείς λέμε όχι. Δηλαδή, αυτός ο άνθρωπος που έχει υποστεί ολική ζημιά πρέπει να αποζημιωθεί στο 100%.

Δεν είπατε βέβαια για τα θέματα της αντιπλημμυρικής θωράκισης. Έχω παρατηρήσει ότι σε κάθε παρέμβαση που κάνουμε, ενώ αναφέρεστε στα θέματα των αποζημιώσεων, που –επαναλαμβάνω- δεν επαρκούν, δεν λέτε ιδιαίτερα πράγματα για την αντιπλημμυρική θωράκιση. Όμως οι αιτίες των καταστροφών έχουν εντοπιστεί, άσχετα εάν εσείς το ρίχνετε στο κακό το ριζικό μας, στην κλιματική κρίση κ.λπ.. Είναι επικίνδυνο να ανασύρουν οι κυβερνήσεις κάθε φορά, περιφερειάρχες, δήμαρχοι κ.λπ., για να δικαιολογήσουν τις τεράστιες καταστροφές, ότι δεν μπορούσαν να κάνουν τίποτα, ότι ήταν τόσο ακραία τα καιρικά φαινόμενα που υπερβαίνουν της ανθρώπινης προσπάθειας, ενώ υπάρχουν όλες οι επιστημονικές και τεχνολογικές γνώσεις και δυνατότητες, για να γίνουν σημαντικά έργα πολιτικής προστασίας, αντιπλημμυρικά, αντιπυρικά, αντισεισμικά.

Και πώς θα μπορούσε να είναι διαφορετικά, αφού η Ευρωπαϊκή Ένωση δεν ορίζει ως επιλέξιμα για χρηματοδότηση τα αντιπλημμυρικά έργα; Υπολογίζουν ότι το κόστος υλοποίησής τους δεν θα αποφέρει τα εύκολα και μεγάλα κέρδη που επιδιώκουν οι μεγάλοι επιχειρηματικοί όμιλοι, σε αντίθεση, για παράδειγμα, με έργα σαν τον βόρειο οδικό άξονα Κρήτης, όπου επενδύουν πού; Στην επιβολή διοδίων.

Άρα αβίαστα βγαίνει το συμπέρασμα ότι η έκταση των καταστροφών θα μπορούσε να είχε αποφευχθεί, εάν υπήρχαν τα αναγκαία μέτρα πρόληψης και τα αναγκαία αντιπλημμυρικά έργα.

Εμείς, ως ΚΚΕ, θεωρούμε ότι χρειάζονται έργα. Δεν φθάνουν μόνο κάποια έργα αντιπλημμυρικά συμβατικά, χρειάζονται έργα ουσίας, συνοδά έργα, επανεκτίμηση όλων των ώριμων μελετών κατασκευής μικρών φραγμάτων ανάσχεσης, για να ανακόπτουν την πλημμυρική ροή και να τα αναχαιτίζουν εγκαίρως. Χρειάζονται έργα για διάνοιξη δρόμων διαφυγής, που θα διασφαλίζουν την έξοδο των κατοίκων σε περίπτωση εκδήλωσης ενός ακραίου φαινομένου και πολλά άλλα.

Το θέμα της οικιστικής αναρχίας, η αυθαίρετη και πυκνή δόμηση, το μπάζωμα δεκάδων, εκατοντάδων ρεμάτων, ο δραστικός περιορισμός των ελεύθερων χώρων, αυτά είναι που πρέπει να επισημανθούν και υπάρχει ανυπαρξία έργων γύρω από τέτοιες πλευρές.

Εμείς, ως ΚΚΕ, θεωρούμε ότι απαιτείται σήμερα ένας ολοκληρωμένος σχεδιασμός αντιμετώπισης των πλημμυρικών φαινομένων, που πρέπει να ξεκινά από την πρόβλεψη και την ολοκληρωμένη διαχείριση της χρήσης γης, των δασικών οικοσυστημάτων, μέχρι τα αναγκαία έργα υποδομής. Για όλα αυτά, λοιπόν, θα δώσουμε τον καλύτερο εαυτό μας, προκειμένου ο κόσμος να αποκτήσει αυτά τα αντιπλημμυρικά έργα.

Τέλος, σε σχέση με το ΦΕΚ 5942/21-11-2022 που έχετε εκδώσει, να πω το εξής: Στο άρθρο 1 λέτε για οριοθέτηση πλημμυρόπληκτων περιοχών. Βεβαίως, από τη στιγμή που το έργο αποκατάστασης των ζημιών σε κτήρια από τις πλημμύρες αναλαμβάνει ο ΤΑΕΦΚ Ηρακλείου, σημαίνει ότι πρέπει να στελεχωθεί αυτή η υπηρεσία. Επαρκεί το προσωπικό; Δεν επαρκεί. Γιατί, λοιπόν, δεν διορίζετε μόνιμο προσωπικό; Γιατί δεν διορίζετε τους συμβασιούχους που υπάρχουν εκεί πέρα, για να μπορούν να ανταποκρίνονται στα καθήκοντα που τους έχετε αναθέσει και είναι σοβαρά;

Δεύτερον, για τη στεγαστική συνδρομή και τους όρους και τις προϋποθέσεις, λέτε ότι στη στεγαστική συνδρομή είναι 60% που θα χορηγείται από το κράτος και κατά 40% από άτοκο δάνειο. Δηλαδή, δεν είναι ούτε καν όπως στην περίπτωση των σεισμών που είναι 80% από το κράτος και 20% με άτοκο δάνειο. Εδώ είναι ακόμα χειρότερα τα πράγματα. Δηλαδή, εξαναγκάζετε τον κόσμο, τον στέλνετε στα νύχια των τραπεζών για το υπόλοιπο 40% και με υποθήκη. Αντιλαμβάνεστε, λοιπόν, ότι δυσκολεύουν τα πράγματα πολύ περισσότερο.

Σε κάθε περίπτωση, όμως, κύριε Υπουργέ, το συμπέρασμα που βγαίνει είναι ότι όντως χρειάζεται αποζημίωση στο ύψος της πραγματικής ζημιάς που έχει πάθει ο άλλος, να στελεχωθούν οι υπηρεσίες και φυσικά να χρηματοδοτηθούν έργα για να προστατεύσουμε την ανθρώπινη ζωή και την περιουσία του λαού μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΧΡΗΣΤΟΣ ΤΡΙΑΝΤΟΠΟΥΛΟΣ (Υφυπουργός στον Πρωθυπουργό):** Ευχαριστώ πολύ, κύριε Πρόεδρε.

Κύριε Βουλευτά, αφιερώσατε τη μισή δευτερολογία σας, για να υποστηρίξετε την ανάγκη στήριξης πάλι στο 100% των επιχειρήσεων, επιχειρήσεων και μεγάλων επιχειρήσεων. Αναφερθήκατε και σε συγκεκριμένα ύψη ζημιών. Υπάρχουν σε περιοχές και ακόμα μεγαλύτερα ύψη ζημιών. Οπότε, καταλαβαίνετε ότι εκεί είναι και η διαφορά στη φιλοσοφία μας. Εμείς δεν θεωρούμε ότι ο Έλληνας φορολογούμενος, ο Έλληνας εργαζόμενος θα πρέπει στο 100% να έρχεται να αποζημιώσει τις ζημιές που έχουν πάθει οι μεγάλες επιχειρήσεις. Οι μεγάλες επιχειρήσεις μπορεί να έχουν ζημιές πάνω από 1 εκατομμύριο. Γι’ αυτό και έχει προνοήσει η αγορά, έχει προνοήσει η διαδικασία, έτσι ώστε επιχειρήσεις που είναι μεγάλες και έχουν την ικανότητα αυτή, να μπορούν να ασφαλίζουν την παραγωγική τους δραστηριότητα. Το κάνουν πάρα πολλές επιχειρήσεις, όπως για παράδειγμα μεγάλες επιχειρήσεις μεγάλων ομίλων σουπερμάρκετ, που είδαμε στη Σητεία και μας είπαν ότι είχαν ασφαλίσει τα προϊόντα τους, άρα μπορούν να πορευτούν έχοντας εξασφαλίσει την επόμενη μέρα.

Εμείς ερχόμαστε εκεί να στηρίξουμε τις επιχειρήσεις, με σεβασμό πάντα στους πόρους του Έλληνα φορολογούμενου. Και προς αυτή την κατεύθυνση υλοποιούμε και το σχέδιο, ένα σχέδιο στήριξης που είναι μέσα σε μια δυναμική διαδικασία, η οποία προχωρά με γνώμονα να φτάσει η αρωγή σε αυτούς που την δικαιούνται. Αυτό σημαίνει ότι προσαρμόζουμε και την υλοποίηση των μέτρων στις ειδικές συνθήκες που προκύπτουν κάθε φορά.

Έτσι κάναμε και στην πρώτη αρωγή προς τις επιχειρήσεις. Και στην περίπτωση των περιοχών που επλήγησαν στους Δήμους Σητείας και Μαλεβιζίου, αφού διαπιστώσαμε ότι αρκετές επιχειρήσεις, όσον αφορά τη σύγκρισή τους με τα στοιχεία της περιφέρειας, δεν είχαν επιβάλει αίτημα για την πρώτη αρωγή, αποφασίσαμε και προχωρήσαμε στο εκ νέου άνοιγμα της πλατφόρμας. Έτσι, από την Παρασκευή 25 Νοεμβρίου άνοιξε εκ νέου η πλατφόρμα arogi.gov.gr για τις πληττόμενες επιχειρήσεις της Κρήτης, ώστε να υποβάλουν αυτές που δεν είχαν προλάβει κατά την πρώτη φάση.

Η πλατφόρμα, όπως έχει ανακοινωθεί, θα παραμείνει ανοικτή μέχρι τις 9 Δεκεμβρίου, ώστε μέσα σε λίγες μέρες μετά το κλείσιμο της, όπως έγινε και στην πρώτη φάση, να προχωρήσουν και οι υπόλοιπες πληρωμές.

Μέχρι σήμερα έχουν υποβάλει επτά επιχειρήσεις οριστικοποιημένες αιτήσεις. Παράλληλα, τις επόμενες ημέρες μετά τη σχετική ανακοίνωση οργανώνονται και τηλεδιασκέψεις με τους λογιστές αλλά και με τους παραγωγικούς φορείς της περιοχής, για να ενημερωθούν εκ νέου.

Το έχω πει ξανά. Μας ενδιαφέρει η αρωγή να φτάνει σε αυτόν που τη δικαιούται, πάντα με σεβασμό στους πόρους και στα χρήματα του Έλληνα φορολογούμενου. Και για να το πετύχουμε αυτό, προσαρμόζουμε την υλοποίηση των μέτρων στις συνθήκες που δημιουργούνται αλλά και στις δυσκολίες που έχουν και οι επιχειρηματίες και οι πληττόμενοι συμπατριώτες μας σε κάθε περιοχή.

Στο μεσοδιάστημα φυσικά έχουμε προχωρήσει και τα υπόλοιπα μέτρα στήριξης. Ήδη δημοσιεύτηκε η απόφαση του Υπουργείου Οικονομικών για την αναστολή των φορολογικών υποχρεώσεων στους πληγέντες από τις πλημμύρες της Κρήτης. Δημοσιεύτηκε κοινή υπουργική απόφαση, όπως αναφέρατε, για την οριοθέτηση των περιοχών της Κρήτης που επλήγησαν από τις πρόσφατες πλημμύρες και φυσικά η χορήγηση στεγαστικής συνδρομής. Η στήριξη φτάνει κοντά στα 2,4 εκατομμύρια ευρώ. Σήμερα ή αύριο δημοσιεύεται η απόφαση για την αναστολή κάθε πράξεως αναγκαστικής εκτέλεσης επί κινητής ή ακίνητης περιουσίας για τους πλημμυροπαθείς, ενώ αντιστοίχως, μετά τη δημοσίευση της οριοθέτησης, κινήθηκε και η διαδικασία για την αναστολή των ασφαλιστικών υποχρεώσεων όσων επλήγησαν.

Παράλληλα, αφού το αναφέρατε και στην ερώτησή σας -το συζητήσαμε και την προηγούμενη φορά-, ήδη έχουμε κάνει τις σχετικές επαφές τόσο με το Δήμο Μαλεβιζίου όσο και με την Περιφέρεια Κρήτης, για να προχωρήσουν τα απαραίτητα έργα αποκατάστασης ζημιών σε υποδομές αλλά και σε δίκτυα. Έργα, όμως, που δεν εστιάζουν μόνο στην αποκατάσταση ζημιών, αλλά δίνουν έμφαση τόσο στην ανθεκτικότητα όσο και στην ανταπόκριση σε εκκρεμότητες δεκαετιών, όπως σωστά αναφέρατε και εσείς. Είναι, δηλαδή, έργα, που απαντούν σε στρεβλώσεις που έχουν τις ρίζες τους πολλές δεκαετίες πριν. Μιας και αναφερθήκατε στο Παλαιόκαστρο, είναι μια ωραία περιοχή η οποία είναι κτισμένη κάτω από τη γέφυρα. Την έχετε επισκεφθεί και εσείς πολλές φορές, την έχω επισκεφθεί και εγώ μια φορά. Έχει χτιστεί –υποθέτω- εκεί που παλαιότερα ήταν ποτάμι. Οπότε, προφανώς, χρειάζεται αντιπλημμυρικό έργο και είναι αυτά που θα προχωρήσουμε σε συνεννόηση με όλους τους εμπλεκόμενους της τοπικής αυτοδιοίκησης το επόμενο διάστημα. Έργα, όμως, που θα έρθουν να προσαρμοστούν στα νέα δεδομένα που έχει διαμορφώσει η κλιματική κρίση.

Δυστυχώς, η κλιματική κρίση είναι εδώ. Είναι η νέα δυσμενής πραγματικότητα. Δεν είναι πρόσχημα, όπως αναφέρατε, είναι η πραγματικότητα. Είναι μια κρίση, την οποία η Κυβέρνηση του Κυριάκου Μητσοτάκη διαχειρίζεται με στρατηγική, σε ένα πλαίσιο στενής συνεργασίας με όλους. Χωρίς συνεργασία, δεν αντιμετωπίζεις επαρκώς τέτοιες κρίσεις, τέτοια μεγάλα προβλήματα. Και τα αντιμετωπίζουμε με απτά αποτελέσματα τόσο για την κοινωνία όσο και για τους πολίτες. Προς αυτή την κατεύθυνση θα πορευτούμε και την επόμενη περίοδο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 18.33΄ λύεται η συνεδρίαση για αύριο, ημέρα Τρίτη 29 Νοεμβρίου 2022 και ώρα 10.00΄ με αντικείμενο εργασιών του Σώματος νομοθετική εργασία, σύμφωνα με τη ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**